Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 20 Ιανουαρίου 2020: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 362/13-1-2020 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Ναυτιλίας και Νησιωτικής Πολιτικής με θέμα: «Να πραγματοποιηθεί η πλήρης εφαρμογή του προγράμματος του Μεταφορικού Ισοδύναμου για την Κρήτη». 2. Η με αριθμό 374/14-1-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Πολιτισμού και Αθλητισμού με θέμα: «Αποκατάσταση του φρουρίου Ιτζεδίν και απόδοσή του στην τοπική κοινωνία». 3. Η με αριθμό 355/9-1-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς την Υπουργό Παιδείας και Θρησκευμάτων με θέμα: «Αδικαιολόγητη παράλειψη διορισμού επιτυχόντων Διαγωνισμού ΑΣΕΠ 3Π/2008». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 Κανονισμού της Βουλής) 1. Η με αριθμό 1457/23-10-2019 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων με θέμα: «Άνιση μεταχείριση εκπαιδευτικών, επιτυχόντων του γραπτού διαγωνισμού του ΑΣΕΠ του 2008». 2. Η με αριθμό 786/19-9-2019 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων με θέμα: «Να εφαρμοστεί το προεδρικό διάταγμα 45 για τα επαγγελματικά δικαιώματα των τμημάτων επιστήμης και τεχνολογίας των υλικών, του Πανεπιστημίου Κρήτης και Πατρών». Επίσης, θα ήθελα να σας ενημερώσω ότι με έγγραφό του - ως γίνεται πάντα - ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα γίνουν έντεκα ερωτήσεις. Μία μόνο επίκαιρη ερώτηση δεν θα γίνει. Πρόκειται για την τέταρτη με αριθμό 353/7-1-2020 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Ελληνικής Λύσης και Βουλευτή Λάρισας κ. Κυριάκου Βελόπουλου προς τον Υπουργό Προστασίας του Πολίτη, με θέμα: «Λειτουργία παράνομων ΜΚΟ στην Ελλάδα», η οποία δεν θα συζητηθεί λόγω κωλύματος του κυρίου Υπουργού, του κ. Κουμουτσάκου, ο οποίος βρίσκεται στο εξωτερικό. Θα ξεκινήσουμε με την πρώτη με αριθμό 359/13-1-2020 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Υποδομών και Μεταφορών με θέμα: «Αυστηροποίηση ποινών για τις παραβάσεις στις Λωρίδες Έκτακτης Ανάγκης (ΛΕΑ)». Στην επίκαιρη ερώτηση της κ. Πιπιλή θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής. Κυρία Πιπιλή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η πρόσφατη πολύ κακή εικόνα που δημιουργήθηκε στο σύνολο της ελληνικής κοινωνίας την 30η Δεκεμβρίου του 2019 στην περιοχή της Μαλακάσας ήταν και η αφορμή για να προβώ στην επίκαιρη αυτή ερώτηση, με δεδομένο ότι πραγματικά η κοινή γνώμη εξοργίστηκε όχι μόνο από την όλη εικόνα, από την μπαχαλοποίηση, εν πάση περιπτώσει, της κατάστασης για ένα απόγευμα όπου είχε και ήπια χιονόπτωση, αλλά κυρίως από την παραβατική, προκλητική και αντικοινωνική συμπεριφορά πάρα πολλών οδηγών, οι οποίοι μάγκικα, με νεοελληνική νοοτροπία, κατέλαβαν τη Λωρίδα Έκτακτης Ανάγκης οπότε και η εικόνα έγινε ακόμη χειρότερη. Βέβαια η αντίδραση των δύο αρμόδιων Υπουργείων, οφείλω να ομολογήσω, ήταν έστω και εκ των υστέρων άμεση. Ο κ. Χρυσοχοΐδης, ο Υπουργός Προστασίας του Πολίτη, καθαίρεσε, κυριολεκτικά, τον υπεύθυνο Αστυνομικό Διευθυντή της Τροχαίας και εσείς αντιδράσατε ακαριαία και καλέσατε σε απολογία ή κάνατε έλεγχο για το τι ευθύνες είχε η παραχωρησιούχος εταιρεία «Νέα Οδός». Εν πάση περιπτώσει, εμένα το ενδιαφέρον μου, απηχώντας την άποψή της κοινής γνώμης - δεν θέλω να πάρω πολύ χρόνο, θα τα πω στη δευτερολογία μου - εκφράζεται με το εξής ερώτημα: Προτίθεται το Υπουργείο να αυστηροποιήσει - εγώ προσθέτω «και εξοντωτικά ακόμα» - τα διοικητικά, αλλά και τα ποινικά χρηματικά πρόστιμα στους προκλητικούς συμπολίτες μας που καταλαμβάνουν χωρίς λόγο, μόνο και μόνο επειδή είναι οι πιο έξυπνοι, τις Λωρίδες Έκτακτης Ανάγκης; Και κάτι ακόμα που προέκυψε και έχει να κάνει και με την κλιματική αλλαγή που βιώνουμε, η οποία θα χειροτερέψει σίγουρα τις ήπιες καιρικές συνθήκες και στην Ελλάδα. Με αφορμή αυτά που συνέβησαν στη Μαλακάσα, θα συζητήσει το Υπουργείο να επιβάλει και στην Ελλάδα, όπως σε πολλές ευρωπαϊκές χώρες, την υποχρεωτική εφαρμογή στα οχήματα των χειμερινών ελαστικών; Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Πιπιλή, θα ήθελα να σας ευχαριστήσω για την ερώτηση που κάνετε, γιατί το θέμα είναι και επίκαιρο, αλλά και εξαιρετικά σημαντικό και απασχολεί - νομίζω - ένα μεγάλο μέρος της ελληνικής κοινωνίας. Νομίζω ότι όσοι κυκλοφορούμε στους μεγάλους αυτοκινητόδρομους γινόμαστε, δυστυχώς, πολύ συχνά μάρτυρες τέτοιων φαινομένων. Και θα σας εξομολογηθώ ότι την ημέρα που έγινε το συμβάν που περιγράφετε στη Μαλακάσα και εμείς προσπαθούσαμε να χρησιμοποιήσουμε τη ΛΕΑ για να πάμε στο κέντρο διαχείρισης για να δούμε τι γίνεται και δεν μπορούσαμε σε πολλά σημεία να περάσουμε. Επομένως έχετε απόλυτο δίκιο ότι πρέπει να αυστηροποιηθεί ο Κώδικας Οδικής Κυκλοφορίας. Εδώ, όμως, θέλω να κάνω μία μικρή παρένθεση. Θα μου επιτρέψετε να πω, ότι πολλές φορές στο παρελθόν ο Κώδικας Οδικής Κυκλοφορίας έχει αυστηροποιηθεί. Εσείς είστε παλιά Βουλευτής, έχετε εκλεγεί Βουλευτής αρκετές φορές και παρακολουθείτε αυτά τα ζητήματα και με την ιδιότητα της δημοσιογράφου. Εγώ θυμάμαι κάθε φορά να γίνεται μία μεγάλη επικοινωνιακή φιέστα, ότι κάνουμε τον Κώδικα Οδικής Κυκλοφορίας πιο αυστηρό. Το ζήτημα δεν είναι μόνο να γίνει πιο αυστηρός, που πρέπει να γίνει για συγκεκριμένες παραβάσεις, όπως αυτό που επισημάνατε για τη ΛΕΑ. Μιλάμε για τη Λωρίδα Έκτακτης Κυκλοφορίας, όπου μπορεί ακόμα και μία ζωή να χαθεί εάν δεν μπορεί, παραδείγματος χάριν, να περάσει ένα όχημα είτε πυροσβεστικό είτε ασθενοφόρο από τη συγκεκριμένη λωρίδα. Να σας ενημερώσω - όπως πολύ σωστά είπατε - ότι υπάρχει αυτήν τη στιγμή στον Κώδικα Οδικής Κυκλοφορίας ο ν.4530/2018 και τιμωρείται με επιτόπου αφαίρεση των στοιχείων κυκλοφορίας και της άδειας οδήγησης για εξήντα ημέρες μέρες από είκοσι που ίσχυε. Το ζήτημα, όμως, πάλι εδώ είναι ότι δεν εφαρμόζεται ο νόμος. Για αυτό, βρισκόμαστε σε μία πολύ καλή συνεργασία με την Τροχαία και με το Υπουργείο Προστασίας του Πολίτη, διότι το πρόβλημα δεν είναι μόνο στους μεγάλους αυτοκινητόδρομους. Το πρόβλημα είναι και σε άλλους αυτοκινητόδρομους, αλλά στο κέντρο της Αθήνας. Και στην Αττική Οδό βλέπουμε αυτό το φαινόμενο. Και είναι ένας αυτοκινητόδρομος, ο οποίος - θα συμφωνήσετε μαζί μου - επιτηρείται πολύ σοβαρά. Επομένως, στόχος του Υπουργείου Μεταφορών για το 2020 είναι να κάτσουμε με όλους τους φορείς και να κάνουμε μία αναπροσαρμογή του Κώδικα Οδικής Κυκλοφορίας με πρόστιμα υψηλά για συγκεκριμένες παραβάσεις, αλλά όχι για όλες. Διότι όταν βάζεις πολύ υψηλά πρόστιμα, είναι αποτρεπτικά. Το πιο σημαντικό, όμως, από όλα - και νομίζω θα συμφωνήσετε μαζί μου - είναι η εφαρμογή του νόμου. Προσφάτως είχαμε το παράδειγμα του αντικαπνιστικού νόμου με υψηλά πρόστιμα, τα οποία, όμως, εφαρμόστηκαν για πρώτη φορά. Επομένως αυτό το καλό παράδειγμα θα ακολουθήσουμε, να βάζουμε πρόστιμα σε συγκεκριμένες παραβάσεις, όπως αυτή που αναφέρατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα χρειαστώ μισό λεπτό. Τα υπόλοιπα θα τα πω στη δευτερολογία μου. Επίσης, έχουμε έρθει σε επαφή με την Ευρωπαϊκή Τράπεζα Επενδύσεων, με την ΕΤΕΠ, η οποία εδώ και αρκετό χρόνο συζητούσε - και με την προηγούμενη κυβέρνηση - να χρηματοδοτήσει ένα μεγάλο πακέτο οδικής ασφάλειας. Αυτό θεωρώ ότι θα βοηθήσει πολύ και στην εκπαίδευση των οδηγών και στο να αλλάξει η νοοτροπία και να πάμε σε σχολεία για να μιλήσουμε στα παιδιά για ζητήματα οδικής ασφάλειας, αλλά και να κάνουμε καίριες παρεμβάσεις στα δευτερεύοντα οδικά δίκτυα, έτσι ώστε να μην θρηνούμε θύματα. Σας θυμίζω ότι η Ελλάδα βρίσκεται, δυστυχώς, στην εικοστή δεύτερη θέση σε τροχαία ατυχήματα στην Ευρωπαϊκή Ένωση και αυτό είναι κάτι το οποίο πρέπει να αλλάξουμε. Σας ευχαριστώ πολύ.
Κύρια Πιπιλή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, συμφωνώ απόλυτα μαζί σας ότι το να έχεις υψηλά πρόστιμα δεν οδηγεί στη μη παραβίαση κανόνων στην οδική κυκλοφορία ή σε άλλα θέματα. Εδώ, όμως, θα μου επιτρέψετε να πω ότι δεν είναι δυνατόν στο Φύλλο Εφημερίδας της Κυβερνήσεως της 30-3-2018, επί εποχής ΣΥΡΙΖΑ - ΑΝΕΛ, αυτό που πιστοποιείται στους οδηγούς που χρησιμοποιούν με οποιονδήποτε τρόπο τη Λωρίδα Έκτακτης Ανάγκης, έστω και για ελάχιστο χρόνο, είναι η επιτόπου αφαίρεση των στοιχείων κυκλοφορίας και άδειας οδήγησης για εξήντα ημέρες και δεν υπάρχει ούτε καν ο μπαμπούλας, εν πάση περιπτώσει, της τσέπης του οποιουδήποτε Έλληνα να πληρώνει, ρε παιδί μου, έστω και ένα πρόστιμο. Εγώ αυτό το βρήκα στο ΦΕΚ. Είναι αδιανόητο. Πάντα ήξερα ότι στη ΛΕΑ ή στον ΚΟΚ υπήρχαν και χρηματικά πρόστιμα. Δεν ξέρω τι είχε συμβεί. Ήταν η κοινωνική πολιτική, ας πούμε, του ΣΥΡΙΖΑ, που αποποινικοποίησε και την ηχορύπανση, που ευτυχώς άλλαξε και έγινε ποινικό, πάλι, αδίκημα και μπορούν και κάποιοι άνθρωποι να καταγγέλλουν στην αστυνομία και να κοιμούνται μετά με την ησυχία τους; Άρα συμφωνώ μαζί σας για τα υψηλά πρόστιμα, ειδικά για τη ΛΕΑ, όμως, θα σας παρακαλούσα να είναι εξοντωτικά υψηλά, γιατί είναι αποτροπή. Δεν είναι μόνο ο έλεγχος. Είναι και η αποτροπή. Να το βάλει καλά στο μυαλό του ο «Ελληνάρας» ότι αν μπει στη ΛΕΑ, θα πληρώσει εξοντωτικό πρόστιμο. Για τον αντικαπνιστικό νόμο έχετε δίκιο. Ήταν και τα δύο και ο έλεγχος. Πέτυχε, όμως, από τότε που το εξοντωτικό πρόστιμο μπήκε και στον πελάτη και κυρίως στον καταστηματάρχη. Και πέτυχε στο 99%, κύριε Καραμανλή, γιατί στο πίσω μέρος του μυαλού τους έχουν και τον φόβο. Και θα ήθελα να μου απαντήσετε για τα ελαστικά, αν το σκέφτεστε, γιατί συζητείται πάρα πολύ έντονα. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Πιπιλή, είπα ότι το πρόβλημα εφαρμογής είναι το ένα κομμάτι. Και έχετε δίκιο. Δυστυχώς, ζούμε σε μία χώρα - θα συμφωνήσετε μαζί μου - του νομικού φορμαλισμού, όπου ψηφίζουμε αυστηρές νομοθετικές διατάξεις, οι οποίες, όμως, ποτέ δεν εφαρμόζονται ή πολλές φορές δεν εφαρμόζονται. Το μεγάλο στοίχημα, λοιπόν, για την εκτελεστική εξουσία, για τα Υπουργεία, είναι να κάνουν πράξη τους νόμους που ψηφίζονται. Νομίζω ότι όλοι έχουμε γίνει μάρτυρες - εμείς που κυκλοφορούμε και ζούμε στην Αθήνα - ότι αυτήν τη στιγμή υπάρχει μια ελλιπής, για να το πω ευγενικά…
Ανύπαρκτη.
Εγώ θα το πω ελλιπής. Υπάρχει, λοιπόν, εδώ και χρόνια μια ελλιπής αστυνόμευση, ειδικά σε θέματα παρκαρίσματος, γιατί υπάρχει και μια πανσπερμία αρμοδιοτήτων. Όλα αυτά τα ζητήματα, λοιπόν, θα κάτσουμε κάτω με τους δήμους και με το αρμόδιο Υπουργείο Προστασίας του Πολίτη να δούμε πώς θα τα αντιμετωπίσουμε. Διότι η εικόνα της Αθήνας ή και της Θεσσαλονίκης, των μεγάλων πόλεων της Ελλάδος, όπου ο καθένας παρκάρει όπου θέλει, ο καθένας κάνει ό,τι θέλει και κανένας δεν ελέγχεται, δεν έχει να κάνει μόνο με την αυστηροποίηση του ΚΟΚ. Συμφωνώ για μερικά απαράδεκτα παραπτώματα όπως αυτό της ΛΕΑ. Και θα είμαστε όχι απλά αυστηροί, αλλά θα παρακολουθούμε και την εφαρμογή του νόμου. Για το θέμα των ελαστικών θα ήθελα να ενημερώσω εσάς και το Κοινοβούλιο, ότι είμαστε η μόνη, νομίζω, χώρα στην Ευρωπαϊκή Ένωση που ακόμα έχουμε το σύστημα των αντιολισθητικών αλυσίδων, των αλυσίδων, δηλαδή, για κακό καιρό. Αυτό δημιουργεί το εξής πρόβλημα, που νομίζω ότι όλοι το αντιλαμβανόμαστε: Όταν πάμε σε έναν αυτοκινητόδρομο και πρέπει να βάλουμε αλυσίδες, πρέπει να σταματήσουμε, να τις βάλουμε, να τις βγάλουμε και πολλές φορές δεν μπορούμε να τις βάλουμε και να τις βγάλουμε. Αυτός ήταν ένας από τους λόγους που είχαμε το πρόβλημα στη Μαλακάσα. Το ζήτημα, λοιπόν, είναι ότι άλλες χώρες της Ευρώπης και άλλες χώρες των βαλκανικών χωρών με κατά κεφαλήν εισόδημα χαμηλότερο της Ελλάδος έχουν νομοθετήσει τα χιονολάστιχα για συγκεκριμένο διάστημα. Εγώ, λοιπόν, είμαι ανοιχτός να συζητήσω με τους αρμοδίους φορείς αυτήν την πρόταση, αλλά έχω την εντύπωση ότι πολύ σύντομα εμείς θα πάρουμε πρωτοβουλία. Έχουμε έρθει σε επαφή με τα συναρμόδια Υπουργεία, για να γίνει μια γενική διάταξη για την παρακώλυση της κυκλοφορίας στους μεγάλους αυτοκινητόδρομους, έτσι ώστε να μην διαπιστώσουμε ξανά αυτά τα φαινόμενα. Δηλαδή, όταν η Τροχαία θα λέει ότι ο δρόμος κλείνει, ο δρόμος κλείνει. Όταν θα λέει η Τροχαία ότι δεν μπορείς να πας στον συγκεκριμένο αυτοκινητόδρομο χωρίς όλα τα απαραίτητα εργαλεία και μέσα που πρέπει να έχει το όχημά σου, θα υπάρχει αυστηρότατο πρόστιμο. Κάποτε πρέπει να διαπιστώσουμε και να συνειδητοποιήσουμε ότι τα ζητήματα οδικής ασφάλειας πρέπει να τα φέρουμε στην πρώτη γραμμή, διότι όπως σας είπα και στην πρωτολογία μου, θρηνούμε πάρα πολλά θύματα, αδικαιολόγητα πολλά θύματα. Δυστυχώς, ως χώρα βρισκόμαστε στην εικοστή δεύτερη θέση σε θανατηφόρα ατυχήματα στην Ευρώπη και αυτό κάποτε πρέπει να το αντιμετωπίσει η πολιτεία με μία σοβαρότητα. Σας ευχαριστώ πολύ.
Προχωράμε τώρα στην πρώτη με αριθμό 364/13-1-2020 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών με θέμα: «Ανησυχία και ερωτήματα σχετικά με την πορεία των διαδικασιών της ανέγερσης του νέου δικαστικού μεγάρου στο Ηράκλειο». Κύριε Βαρδάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ξέρετε από τις ερωτήσεις που έχουν γίνει το τελευταίο διάστημα, ότι η ανέγερση του νέου δικαστικού μεγάρου Ηρακλείου αποτελεί μεγάλη αναγκαιότητα για την πόλη του Ηρακλείου - και όχι μόνο, για ολόκληρη την Κρήτη - λαμβάνοντας ταυτόχρονα τη μορφή επείγουσας παρέμβασης, λόγω των κακών υφιστάμενων υποδομών στις υπόλοιπες λειτουργίες και κτιριακές υποδομές των δικαστηρίων. Κύριε Πρόεδρε, επιτρέψτε μου να πω δυο λόγια, κάνοντας μια προσπάθεια, μπας και καταλάβουμε ότι η στείρα αντιπολιτευτική τακτική δεν λύνει προβλήματα, αλλά δημιουργεί και εν τέλει είναι εις βάρος της ελληνικής κοινωνίας. Τι θέλω να πω; Αναφέρει συνάδελφος Βουλευτής, απευθυνόμενος στον Υπουργό Δικαιοσύνης, κατά τη συζήτηση ερώτησης για το ίδιο θέμα πριν λίγες μέρες, ότι χρειάστηκαν τρία χρόνια για να μεταφερθεί ο φάκελος από μία υπηρεσία στην άλλη και αυτό το 2018. Αναφέρει, μάλιστα, ότι αυτή η αδράνεια - γι' αυτό μιλάω για στείρα αντιπολιτευτική τακτική - της προηγούμενης κυβέρνησης ΣΥΡΙΖΑ, η οποία σαφώς ήταν πολιτική αδράνεια, για τη δημιουργία του δικαστικού μεγάρου Ηρακλείου, πρέπει να τερματιστεί. Ποιοι τα λένε αυτά, κύριε Πρόεδρε; Αυτοί που για αρκετά χρόνια, κύριε Υπουργέ, ήταν η αιτία να καρκινοβατεί ένα πολύ σημαντικό έργο για ολόκληρη την Κρήτη. Γιατί το λέω αυτό; Θέλω να τεκμηριώνω αυτά που λέω. Την 1-8-2002 υπήρξε απόφαση του τότε Υπουργού Δικαιοσύνης για την ανάθεση του έργου σε κατασκευαστική εταιρεία. Στις 6-9-2006, τέσσερα χρόνια μετά, αποφασίζει η διυπουργική να εγκρίνει 100 εκατομμύρια ευρώ για το έργο μέσω ΣΔΙΤ. Στις 25-9-2014, οκτώ χρόνια μετά, ξανά απόφαση του Υπουργού Δικαιοσύνης για ανέγερση σε συγκεκριμένο απαλλοτριωθέν οικόπεδο, το οποίο, κύριε Υπουργέ, είχε απαλλοτριωθεί από το 2003. Και όχι μόνο αυτό, αλλά το 2008 η Εφορεία Προϊστορικών και Κλασικών Αρχαιοτήτων επισημαίνει με έγγραφό της σειρά ενεργειών που απαιτούνται από την πλευρά της, καθώς στο οικόπεδο που επρόκειτο να αναγερθεί το νέο δικαστικό μέγαρο, υπήρχαν ενδείξεις για αρχαιολογικά ευρήματα. Γιατί τα είπα, κύριε Πρόεδρε αυτά; Γιατί ερχόμαστε το 2017- και μέχρι το 2017 δεν είχε γίνει σχεδόν τίποτα - να ανασύρουμε τον φάκελο από το Υπουργείο Υποδομών, όπου ήταν πράγματι. Εμείς, κύριε Υπουργέ, και τότε κάναμε ερωτήσεις - και αυτό αποδεικνύεται από τις ερωτήσεις που είχαμε καταθέσει - και πιέζαμε τους τότε Υπουργούς, τον Υπουργό Πολιτισμού, τον Υπουργό Υποδομών και τον Υπουργό Οικονομικών. Εγώ προσωπικά, αν θέλετε, είχα ζητήσει να ενημερωθώ στις 6-12-2017, στις 19-12-2017, με σχετικές ερωτήσεις, αλλά και το 2018. Και, βέβαια, επανήλθα στις 13-11-2019- κι αυτό είναι ουσιαστικό - και στην απάντηση που έλαβα από σας αποτυπώνεται η δουλειά που είχε γίνει - και προφανώς και από το Υπουργείο Πολιτισμού - την προηγούμενη τετραετία, δηλαδή η σύναψη σύμβασης για τοπογραφικές μελέτες, η σύμβαση για τη γεωτεχνική έρευνα και η μελέτη για την ανέγερση του δικαστικού μεγάρου Ηρακλείου…
Κύριε Βαρδάκη, παρακαλώ συντομεύετε. Δεν θα πούμε την ιστορία του θέματος. Το ερώτημα είναι αν θα δοθούν ή δεν θα δοθούν λεφτά για να γίνει.
Κύριε Πρόεδρε, είναι οι εργασίες που έχουν γίνει.
Ναι, σύμφωνοι, αλλά έχουμε νομοσχέδιο μετά και δεν μπορούμε να δείξουμε ανοχή σήμερα.
Θα παραβλέψω, κύριε Υπουργέ - εξάλλου τα ξέρετε - ποιες εργασίες είχαν προχωρήσει. Επίσης, θέλω να σας πω ότι σε αντίστοιχη ερώτηση στον κ. Τσιάρα, τον Υπουργό Δικαιοσύνης, ο κ. Τσιάρας απάντησε - το λέω μονολεκτικά - ότι «βρισκόμαστε στο τελικό στάδιο για την ανέγερση ενός τέτοιου σοβαρού έργου». Εγώ, κύριε Πρόεδρε, δεν θα δευτερολογήσω, εάν ο κύριος Υπουργός μας ανακοινώσει σήμερα, σύμφωνα με τα λεγόμενα του κ. Τσιάρα, ότι βρισκόμαστε στο τελικό στάδιο και ότι θα μας ανακοινώσει το χρονοδιάγραμμα.
Αυτό, όμως, δεν σημαίνει ότι εγώ κάνω συμψηφισμούς στις πρωτολογίες. Έγινε κατανοητό το ερώτημά σας. Κύριε Υπουργέ, έχετε τον λόγο. Ηράκλειο είναι αυτό τώρα. Τι να κάνουμε; Αφήσαμε διπλό χρόνο.
Κύριε Βαρδάκη, να κάνω ένα γενικό σχόλιο και να πω ότι δεν νομίζω πως βοηθάμε όταν κάνουμε αντιπαραθέσεις και πηγαίνουμε στο παρελθόν, ποιος έκανε τι και αν το έργο αυτό είναι της μιας κυβέρνησης ή της άλλης. Το ζήτημα είναι το εξής: Καταλαβαίνετε ότι οι διαδικασίες, δυστυχώς, στην Ελλάδα είναι αυτές που είναι. Αυτό είναι μια παθογένεια, την οποία νομίζω ότι κάποτε πρέπει να αντιμετωπίσουμε. Όμως θα μου επιτρέψετε να σας πω ότι τα πράγματα δεν είναι ακριβώς έτσι. Στην απάντηση που σας είχα δώσει τον Νοέμβριο, σας είχα αναφέρει λεπτομερώς τι ενέργειες έχουμε κάνει αναφορικά με την ανέγερση του δικαστικού μεγάρου στο Ηράκλειο και τι εργασίες θα γίνουν στο υπάρχον δικαστικό μέγαρο. Εσείς μας λέτε ότι αυτές οι ενέργειες έγιναν επί ΣΥΡΙΖΑ. Δεν θα έρθω σε αντιπαράθεση μαζί σας. Αλλά έγιναν. Λυπάμαι αλλά θα σας αποδείξω ότι κάνετε λάθος. Και εξηγούμαι: Πρώτον, η αρμόδια διεύθυνση του Υπουργείου Υποδομών και Μεταφορών, δηλαδή η Διεύθυνση Κτηριακών Υποδομών, έχει προχωρήσει σε όλες τις απαραίτητες ενέργειες για την ωρίμανση του έργου, καθώς και την ένταξή του, κύριε Βαρδάκη, στο ΣΔΙΤ που ήταν το ζητούμενο, όπως είχα αναπτύξει και στην απάντησή μου τον Νοέμβριο. Δεύτερον, στις 5 Σεπτεμβρίου του 2019 υπογράφτηκε η σύμβαση του χρηματοοικονομικού συμβούλου για την υποβοήθηση της ΚΤΥΠ σε θέματα που αφορούν τις ενέργειες αναφορικά με την προετοιμασία διεθνούς διαγωνισμού τόσο στο νέο δικαστικό μέγαρο Ηρακλείου όσο και σε αυτό της Έδεσσας. Καταθέτω για τα Πρακτικά το σχετικό έγγραφο. [[Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτον, στις 30 Σεπτεμβρίου του 2019 ολοκληρώθηκαν οι υποστηρικτικές μελέτες για την ωρίμανση του έργου, καθώς και η οριστική παραλαβή της μελέτης των τοπογραφικών για την ανέγερση του δικαστικού μεγάρου. Καταθέτω στα Πρακτικά το σχετικό έγγραφο προς ενημέρωσή σας. [[Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέταρτον, στις 23 Οκτωβρίου του 2019 ολοκληρώθηκε η παροχή πρόσθετων στοιχείων και διευκρινίσεων στην Ειδική Γραμματεία ΣΔΙΤ, που είναι και το ζητούμενο, γιατί από εκεί, κύριε Βαρδάκη, θα πάρουμε τα λεφτά, σε συνέχεια του εγγράφου που είχε στείλει η προηγούμενη πολιτική ηγεσία του Υπουργείου Οικονομικών. Καταθέτω στα Πρακτικά το σχετικό έγγραφο. [[Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από την πλευρά μας, λοιπόν, δώσαμε τις διευκρινίσεις που πρέπει και κινούμαστε με πολύ μεγάλη ταχύτητα για να ολοκληρωθεί η εξέταση της υπόθεσης, ώστε να προωθηθεί στη διυπουργική επιτροπή για τα ΣΔΙΤ και να υπογράψουμε και να βρούμε τη χρηματοδότηση για το έργο. Από τα παραπάνω, λοιπόν, νομίζω ότι γίνεται σαφές, πως όχι μόνο δεν αφήσαμε αυτό το εξάμηνο - όπως υπονοείτε στην ερώτησή σας - το έργο στην τύχη του, όχι μόνο δεν κωλυσιεργήσαμε, αλλά τρέξαμε από πλευράς Υπουργείου για τις διαδικασίες. Και θα συμφωνήσω μαζί σας, ότι και η προηγούμενη κυβέρνηση είχε κάνει τις αρχικές ενέργειες για να ξεκολλήσει αυτό το έργο. Διότι έργα σαν κι αυτά δεν έχει σημασία, κύριε Βαρδάκη, ποιος τα ξεκινάει και ποιος τα εγκαινιάζει. Έργα σαν και αυτά έχει σημασία να γίνονται και να υπάρχει πολιτική συναίνεση - που υπάρχει - για να προχωρήσει αυτό το έργο το συντομότερο δυνατό. Σας ευχαριστώ πολύ.
Ορίστε, κύριε Βαρδάκη, έχετε τον λόγο.
Κύριε Υπουργέ, έχω ικανοποιηθεί σε έναν βαθμό από την απάντηση που δώσατε, αναγνωρίζοντας ό,τι έγινε από την προηγούμενη κυβέρνηση. Πιστεύω ότι είσαστε ειλικρινής. Εφόσον το θέμα είναι ένα στάδιο πριν τη διυπουργική, εμείς θα περιμένουμε. Δεν θα πάρω άλλο χρόνο, κύριε Πρόεδρε. Μιας και σας έχουμε εδώ, κύριε Υπουργέ, θα ήθελα να σας κάνω μόνο μία ερώτηση και αν θέλετε, μου απαντάτε. Σας περιμένουμε δυόμισι μήνες τώρα να κατέβετε για τις ανακοινώσεις του ΒΟΑΚ. Στρώνουμε και ξεστρώνουμε χαλιά για να κατέβετε. Δεν το βλέπουμε. Αν έχετε μια απάντηση, μπορείτε να μας τη δώσετε.
Σε κανένα φίλο σας Βουλευτή χαλιά δεν στρώνετε; Μόνο για τους Υπουργούς;
Κύριε Πρόεδρε, δεν μπορείτε να έχετε παράπονο.
Ορίστε, κύριε Υπουργέ, έχετε τον λόγο.
Θα μου επιτρέψετε, κύριε Βαρδάκη, να σας πω ότι η ιστορία με τον ΒΟΑΚ είναι μια παλιά ιστορία. Εσείς που είστε από την περιοχή το γνωρίζετε καλύτερα. Και θα μου επιτρέψετε να σας πω, ότι αυτό που κάνατε ως κυβέρνηση - και το έχω πει επανειλημμένως - ήταν ένα προπέτασμα καπνού. Ρίξατε στάχτη στα μάτια των ψηφοφόρων σας και τους κοροϊδέψατε.
Εγώ άλλο ρώτησα.
Όχι εσείς. Η προηγούμενη πολιτική ηγεσία του Υπουργείου. Κι εξηγούμαι πολύ σύντομα και θα σας πω τι κάνουμε εμείς. Βγήκατε και κάνατε έναν πρόχειρο διαγωνισμό, χωρίς να έχετε κάνει χάραξη του δρόμου και χωρίς να υπάρχει μελετητική ωριμότητα. Όποιον τεχνικό μηχανικό ρωτήσετε, θα σας πει με βεβαιότητα, αν είναι αντικειμενικός, ότι βρισκόμαστε σε ένα στάδιο αυτή τη στιγμή πολύ πρώιμο. Επομένως, εμείς ξεκινάμε από το πολύ απλό και λέμε το εξής: Εάν δεν εξασφαλίσουμε χρηματοδότηση για το έργο - εν τω μεταξύ, όμως, τρέχουν παράλληλα όλες οι μελέτες - , είναι εντελώς άκαιρο να λέμε πράγματα που δεν ισχύουν. Κάποτε νομίζω ότι πρέπει να σταματήσουμε να εξαγγέλλουμε έργα τα οποία ποτέ δεν γίνονται. Όταν, λοιπόν, θα εξαγγέλλουμε κάτι, θα πρέπει να είμαστε σε θέση να το υλοποιήσουμε. Και η Κυβέρνηση εξετάζει - και μου δίνεται η ευκαιρία να το πω πρώτη φορά δημοσίως - δύο σενάρια για τη χρηματοδότηση του έργου. Σενάριο πρώτο: Να πάρουμε κάποια έσοδα από μια άλλη σύμβαση παραχώρησης και να χρηματοδοτήσουμε τον ΒΟΑΚ. Αυτό, όμως, χρειάζεται την έγκριση των πιστωτών, διότι τα χρήματα τα οποία παίρνει το ελληνικό δημόσιο, τα έσοδα που παίρνει από τέτοιες δραστηριότητες, πηγαίνουν σε μεγάλο βαθμό στην εξυπηρέτηση του δημόσιου χρέους. Το άλλο που εξετάζει η Κυβέρνηση - και αυτό εξετάζεται σε ανώτατο κυβερνητικό κλιμάκιο - είναι να χρησιμοποιήσουμε τις επιστροφές των κεντρικών τραπεζών για να χρηματοδοτήσουμε τέτοια έργα ανάπτυξης. Εμείς, λοιπόν, και ο ίδιος ο Πρωθυπουργός, ο οποίος έχει δεσμευτεί ότι θα ξεκινήσει επιτέλους ο Βόρειος Οδικός Άξονας της Κρήτης, πολύ σύντομα θα είναι σε θέση να ανακοινώσει το πρώτο και το πιο σημαντικό, από πού, δηλαδή, θα βρει λεφτά. Διότι όταν θα έχουμε τη χρηματοδότηση, θα μπορούμε να κάνουμε το έργο. Και θα σας θυμίσω, ότι από το 2015 και μετά, κύριε Βαρδάκη, ακόμη και αν έχουμε μελετητική ωριμότητα για ένα έργο, ακόμη και αν οι υπηρεσίες του δημοσίου έχουν κάνει σωστά τη δουλειά τους κι έχουν ωριμάσει τις μελέτες και έχουμε πάρει μελέτη περιβαλλοντολογικών επιπτώσεων κι έχουμε δημοπρατήσει σε μερικές περιπτώσεις, εάν δεν έχουμε εξασφαλισμένη χρηματοδότηση, δεν σημαίνει ότι θα γίνει το έργο. Η Ευρώπη πλέον και οι τεχνικοί σύμβουλοι της Ευρωπαϊκής Επιτροπής έχουν αυστηροποιήσει τα δεδομένα. Εμείς έχουμε δεσμευτεί για δύο μεγάλους αυτοκινητόδρομους ότι θα τους ξεκολλήσουμε, τον Πάτρα - Πύργος και τον Βόρειο Οδικό Άξονα Κρήτης. Είμαι στη διάθεσή σας όποτε θέλετε - και οποιοσδήποτε Βουλευτής της Αντιπολίτευσης - και με τη διαδικασία των επικαίρων ερωτήσεων αλλά και κατ' ιδίαν να σας ενημερώσω για τις ενέργειες που κάνουμε, έτσι ώστε αυτά τα έργα κάποτε να ξεμπλοκαριστούν και να ξεκινήσουν. Σας ευχαριστώ πολύ.
Προχωράμε στην τρίτη με αριθμό 381/14-1-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υποδομών και Μεταφορών με θέμα: «Επιδείνωση της κακής κατάστασης συγκοινωνιών στην Πετρούπολη τους τελευταίους μήνες». Κύριε Αρσένη, έχετε τον λόγο.
Σας ευχαριστώ πολύ, κύριε Πρόεδρε. Κύριε Υπουργέ, η κατάσταση στην Πετρούπολη πραγματικά έχει επιδεινωθεί όσον αφορά τις συγκοινωνίες το τελευταίο διάστημα, ιδίως μετά τον Σεπτέμβρη. Έχουμε καθυστερήσεις οι οποίες ξεπερνάνε τα σαράντα πέντε λεπτά. Και μιλάμε για έναν δήμο, τον Δήμο Πετρούπολης, ο οποίος αποτελεί μια εξαίρεση σε όλη την ελληνική επικράτεια για έναν πολύ καλό λόγο: Έχει συγκλονιστικά νεανικό πληθυσμό που θα μπορούσε να συγκριθεί μόνο με μουσουλμανικές χώρες, η αναλογία, δηλαδή, νεανικού πληθυσμού με τον μέσο πληθυσμό. Αυτό δημιουργεί αυξημένες ανάγκες, γιατί, όπως καταλαβαίνετε, οι νέοι άνθρωποι είναι που εξαρτώνται απολύτως από τις συγκοινωνίες για να πάνε στα φροντιστήριά τους, σε οποιεσδήποτε δραστηριότητές τους, πολλές φορές στα σχολεία τους. Αυτοί οι άνθρωποι αυτή τη στιγμή αντιμετωπίζουν προβλήματα που αλλάζουν και σταματάνε τον ρυθμό της ζωής τους. Δηλαδή, δεν μπορούν να φτάσουν έγκαιρα στις δουλειές τους, δεν μπορούν να φτάσουν έγκαιρα στα σχολεία τους, στα φροντιστήριά τους και σε όποια άλλη δραστηριότητα έχουν. Δεν πηγαίνουν διακοπές με τα λεωφορεία. Ζουν την καθημερινότητά τους. Και το να αργείς σαράντα πέντε λεπτά σε κάθε σου συνάντηση, κάθε σου δουλειά, είναι πάρα πολύ σημαντικό. Μιλάμε για τη Γραμμή 700 που συνδέει την Πετρούπολη με το μετρό Ανθούπολης, τη βασική γραμμή που συνδέει την Πετρούπολη με τον πιο κοντινό σταθμό, τις Γραμμές Β11 και Α11 που τη συνδέουν με το κέντρο της Αθήνας. Θα ήθελα να μας πείτε τι θα κάνετε για να σταματήσει αυτό, ώστε να επανέλθει η κανονικότητα. Αυτή είναι μια λέξη που αρέσει στην Κυβέρνησή σας. Θέλουμε να επανέλθει η κανονικότητα στη ζωή των ανθρώπων της Πετρούπολης. Και θέλουμε να μας πείτε αν δεσμεύεστε για την ημερομηνία που έχει ανακοινωθεί για τον σταθμό του μετρό της Πετρούπολης, για το 2026 δηλαδή. Ευχαριστώ πολύ.
Κύριε Υπουργέ, έχετε τον λόγο.
Κύριε Αρσένη, σας ευχαριστώ πολύ για την ερώτηση σας. Η αλήθεια είναι ότι έχουμε ξανασυζητήσει εδώ στο Κοινοβούλιο ακόμα και μαζί σας για το θέμα των αστικών συγκοινωνιών, οπότε εγώ δεν θέλω να επαναλάβω την κριτική που έχω κάνει. Θέλω, όμως, να σας πω μερικά νούμερα για να καταλάβετε ποιο είναι το δυναμικό των οχημάτων και το ανθρώπινο δυναμικό που υπάρχει σήμερα στον ΟΑΣΑ. Αυτήν τη στιγμή έχουμε κατάρρευση εσόδων στον ΟΑΣΑ. Έχουμε κάτω από χίλια λεωφορεία που κυκλοφορούν και ο μέσος όρος ηλικίας των λεωφορείων ξεπερνάει τα δεκαπέντε χρόνια. Αυτή είναι η κατάσταση που παραλάβαμε. Μαγικό ραβδάκι δεν διαθέτουμε. Επίσης, αυτό που κάνουμε σε πρώτη φάση για να μπορέσουμε να εξυπηρετήσουμε το επιβατικό κοινό είναι να κάνουμε έναν εξορθολογισμό στο δίκτυο αστικών συγκοινωνιών της πρωτεύουσας, έχοντας στόχο την καλύτερη εξυπηρέτηση του επιβατικού κοινού. Οι αλλαγές, λοιπόν, αυτές που κάνουμε αποσκοπούν στη σταδιακή εξάλειψη των προβλημάτων, στα οποία αναφέρεστε κι εσείς, των αστικών συγκοινωνιών και να δημιουργήσουν και μία διαλειτουργικότητα με τα μέσα σταθερής τροχιάς. Τώρα, στην παρούσα φάση και στο ζήτημα που έχετε αναφερθεί, η συγκοινωνιακή σύνδεση του δήμου Πετρούπολης με το κέντρο της Αθήνας πραγματοποιείται με τη Γραμμή Α11 και Β11 που συνδέουν τον δήμο με την Πλατεία Βάθης, η οποία βρίσκεται στο ευρύτερο κέντρο των Αθηνών. Ο ΟΑΣΑ και τα επίσημα στοιχεία του ΟΑΣΑ με την τηλεματική έχουν αναφέρει ότι σε αυτές τις διαδρομές οι λεγόμενες «χρονοαποστάσεις» φτάνουν μέχρι τα δέκα λεπτά. Και μια άλλη γραμμή, όμως, που συνδέει τη συγκεκριμένη περιοχή με το κέντρο της Αθήνας είναι η Α13 Κηπούπολη - Ομόνοια με χρονοαπόσταση σε ώρες αιχμής τα εννέα και τα δέκα λεπτά. Εκεί που, όπως κι εσείς αναφέρετε, η καθυστέρηση αγγίζει τα δεκαπέντε με είκοσι λεπτά - και αυτός είναι ο μέσος όρος, κύριε Αρσένη, διότι μπορεί να υπάρχουν καθυστερήσεις σαράντα πέντε λεπτών, αλλά αυτός δεν είναι ο μέσος όρος, εμείς παίρνουμε τον μέσο όρο - είναι στις γραμμές που συνδέουν την Πετρούπολη με περιφερειακούς σταθμούς, όπως τις Γραμμές 24 για τον Άγιο Αντώνιο, 700 για Ανθούπολη. Εκεί όμως που όντως παρατηρείται μεγάλη καθυστέρηση, όχι όμως των σαράντα πέντε λεπτών, σε κάθε περίπτωση ο στόχος μας είναι με τον υπάρχοντα στόλο που έχουμε σήμερα στη διάθεσή μας να κάνει ο ΟΑΣΑ την καλύτερη δυνατή βελτίωση των αστικών συγκοινωνιών, αλλά θαύματα δεν μπορούμε να κάνουμε. Αυτό που μπορούμε να κάνουμε είναι να τρέξουμε γρήγορα τη διαδικασία για έναν μεγάλο διεθνή διαγωνισμό, έτσι ώστε η Αθήνα και η Θεσσαλονίκη να έχουν καινούργια λεωφορεία εντός δεκαοκτώ μηνών. Τελειώνω, κύριε Πρόεδρε. Σας θυμίζω ότι τεσσεράμισι χρόνια η προηγούμενη ηγεσία του Υπουργείου Μεταφορών δεν είχε κάνει το παραμικρό για να ξεκινήσει ένας μεγάλος διεθνής διαγωνισμός για φιλικά προς το περιβάλλον νέα οχήματα, που υπάρχει χρηματοδότηση από την Ευρωπαϊκή Τράπεζα Επενδύσεων, και όταν έκανε αυτόν τον διαγωνισμό δύο μήνες πριν τις εκλογές, ο διαγωνισμός αυτός κατέπεσε στην Ανεξάρτητη Αρχή Προδικαστικών Προσφυγών. Στη δευτερολογία μου, γιατί δεν έχω χρόνο, θα σας απαντήσω για το θέμα του μετρό.
Ορίστε, κύριε Αρσένη, έχετε τον λόγο.
Ευχαριστώ πολύ, κύριε Υπουργέ. Είναι καλύτερο, το έχουμε συζητήσει ξανά στην Αίθουσα αυτή και χθες, εάν μπορείτε και εσείς και οι συνάδελφοί σας να απαντάτε στα ερωτήματα στην πρωτολογία σας για να μπορούμε και εμείς να τοποθετούμαστε στη δικιά μας δευτερολογία, αλλιώς - αν θέλετε - δεν επιτρέπεται ο διάλογος που προβλέπει ο Κανονισμός της Βουλής για τις επίκαιρες ερωτήσεις. Κύριε Πρόεδρε, θα ήθελα να το αντιλαμβάνεστε κι εσείς αυτό. Χαίρομαι που ανακοινώνετε ότι θα προχωρήσει ο διαγωνισμός και ότι θα έχουμε μάλιστα από ό,τι κατάλαβα και φιλικά προς το περιβάλλον λεωφορεία. Θα ήθελα να μας πείτε ακριβώς αν θα είναι ηλεκτρικά, ποια ακριβώς θα είναι η τεχνολογία. Οι καθυστερήσεις, όπως παραδεχθήκατε, είναι τεράστιες. Και πάλι θα επισημάνω το γεγονός ότι μιλάμε για έναν πολύ ιδιαίτερο δήμο. Η Πετρούπολη έχει έναν στους τρεις πολίτες περίπου κάτω των τριάντα ετών, είναι ένας πληθυσμός που συγκρίνεται με μουσουλμανική χώρα. Έχει πάρα πολύ νεανικό πληθυσμό που σημαίνει δυσανάλογες ανάγκες σε δημόσιες υποδομές και γι' αυτό χρειάζεται μια ειδική στήριξη και γι' αυτό και τα προβλήματα να είναι πολύ πιο οξεία από την καθυστέρηση. Προφανώς και εσείς ξέρετε ότι όταν μιλάμε για μέση καθυστέρηση είκοσι λεπτά στις βασικές γραμμές που συνδέει με τον κοντινό σταθμό του μετρό καταλαβαίνετε ποια είναι η ακραία καθυστέρηση. Κάποιες φορές δεν θα καθυστερεί καθόλου, κάποιες φορές θα καθυστερεί πάνω από σαράντα πέντε λεπτά. Είναι τεράστια η καθυστέρηση, αν είναι η μέση στα δεκαπέντε με είκοσι λεπτά. Θέλω πραγματικά να δείτε πώς μπορεί να υπάρξει μια ειδική μέριμνα για την Πετρούπολη, ακριβώς και τις ειδικές τις συνθήκες και περιμένω και τη δέσμευσή της για την ημερομηνία 2026 για το μετρό Πετρούπολης. Είναι πάρα πολύ κρίσιμο. Έχουμε έναν δήμο με πολύ διαφορετικά χαρακτηριστικά, αν θέλετε με χαρακτηριστικά που θα θέλαμε να είχαν όλοι οι δήμοι της Ελλάδας. Ας δείξουμε ότι όταν πραγματικά έχουμε τα δημογραφικά χαρακτηριστικά, που κατά τα άλλα ψάχνουμε στην περίοδο της δημογραφικής κρίσης, ανταποκρινόμαστε στις αυξημένες ανάγκες, ανταποκρινόμαστε σε αυτά που χρειάζεται για να λειτουργήσει αυτή η κοινωνία και αυτός ο δήμος. Ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ειλικρινά τα δημογραφικά στοιχεία που μου αναφέρετε δεν τα γνώριζα και είναι πολύ ενδιαφέροντα. Θα συμφωνήσετε, όμως, μαζί μου, κύριε Αρσένη, ότι τα μέσα μαζικής μεταφοράς οι νέοι άνθρωποι θέλουν να τα χρησιμοποιούν περισσότερο, τα έχουμε και για όλους τους Έλληνες πολίτες. Εγώ θα δώσω μια ιδιαίτερη έμφαση στο ζήτημα της Πετρούπολης. Είμαι στη διάθεσή σας να το συζητήσουμε αυτό και με τον ΟΑΣΑ, άμα θέλετε. Σας εξήγησα στην πρωτολογία μου ποια είναι η κατάσταση που έχουμε παραλάβει. Το μεγάλο στοίχημα, για το οποίο θα κριθεί και η Κυβέρνηση και εγώ προσωπικά, είναι εάν θα μπορέσουμε μέσα στο 2020 να κάνουμε αυτό που λέμε, να ανατάξουμε τις αστικές συγκοινωνίες στην Αθήνα. Απαραίτητη προϋπόθεση γι' αυτό είναι ο διαγωνισμός που σας ανέφερα. Είναι ένας διαγωνισμός, με τον οποίο πρέπει να προμηθευτούμε τουλάχιστον επτακόσια λεωφορεία, διότι μέχρι το 2023 αποσύρονται επτακόσια λεωφορεία, εκτός αν θέλουμε να κάνουμε αυτό που έκανε ο ΣΥΡΙΖΑ, κύριε Αρσένη, που είμαι σίγουρος ότι δεν θα συμφωνήσετε, να αυξήσουμε το νόμιμο όριο ηλικίας των λεωφορείων στην Ελλάδα, όπως το έκανε ο ΣΥΡΙΖΑ επανειλημμένως, διότι δεν μπορούσε να κάνει έναν σοβαρό διαγωνισμό και να προμηθευτεί νέα λεωφορεία. Το ένα τρίτο τουλάχιστον των λεωφορείων αυτών θα είναι ηλεκτροκίνητα, αλλά θέλει πάρα πολύ μεγάλη προσοχή, διότι θα σας θυμίσω την περίπτωση του Δήμου του Σαν Φρανσίσκο όπου παρήγγειλε τριακόσια ηλεκτροκίνητα αυτοκίνητα και παρέλαβε μόλις είκοσι. Θέλει πολύ μεγάλη προσοχή στον σχεδιασμό σε ποιες διαδρομές θα πάνε, ποιες είναι οι κλιματολογικές συνθήκες της συγκεκριμένης πόλης και αυτό είναι το οποίο θα πρέπει να το εξετάσουμε, έτσι ώστε τα τεύχη δημοπράτησης και τα τεχνικά χαρακτηριστικά του διαγωνισμού να είναι συγκεκριμένα. Γραμμή 4, μετρό Αθήνας επέκταση προς Πετρούπολη, το έργο αυτό είναι υπό δημοπράτηση, κύριε Αρσένη. Περιλαμβάνει το πρώτο τμήμα με δεκαπέντε σταθμούς από το άλσος Βεΐκου μέχρι το Γουδή με προβλεπόμενο χρόνο ολοκλήρωσης τα οκτώ έτη από την ανάθεση της σχετικής σύμβασης κατασκευής του έργου. Η περαιτέρω επέκταση δυτικά της Γραμμής 4, δηλαδή από το άλσος Βεΐκου προς την Πετρούπολη με έξι πρόσθετους σταθμούς προβλέπεται να ακολουθήσει μετά την ολοκλήρωση του πρώτου αυτού τμήματος και επί του παρόντος η «ΑΤΤΙΚΟ ΜΕΤΡΟ» προχωρεί σταδιακά στην ωρίμανση των προκαταρκτικών μελετών, οπότε είμαστε σε ένα πολύ - πολύ αρχικό στάδιο. Σας ενημερώνω πως ήδη βρίσκεται υπό δημοπράτηση ο διαγωνισμός για την ανάθεση των τοπογραφικών εργασιών. Ο χρόνος υλοποίησης του έργου αυτού, όπως πολύ σωστά είπατε, είναι τα οκτώ χρόνια. Αυτό λέει η σύμβαση, η οποία θα υπογραφεί για τη Γραμμή 4 κατά πάσα πιθανότητα, θέλω να ελπίζω, στο πρώτο εξάμηνο του 2020. Λέω κατά πάσα πιθανότητα, διότι υπάρχουν και διαδικασίες ενστάσεων σε ένα τόσο μεγάλο διαγωνισμό, οι οποίες ξεφεύγουν από τον έλεγχο της εκτελεστικής εξουσίας. Εάν θέλετε την προσωπική μου άποψη, συνήθως τα υπόγεια σιδηροδρομικά έργα έχουν καθυστερήσεις και δεν μπορεί, νομίζω, κανένας αυτήν τη στιγμή να δεσμευτεί με απόλυτη σιγουριά ότι το έργο αυτό θα είναι έτοιμο το 2026. Η εμπειρία τόσο στη Θεσσαλονίκη όσο και στην Αθήνα, όταν κατασκευαζόταν η Γραμμή 1 και η Γραμμή 2, έδειξε ότι δυστυχώς για πολλούς λόγους που ξεφεύγουν των δυνατοτήτων της εκτελεστικής εξουσίας γίνονται καθυστερήσεις, διότι έχουμε ζητήματα με την Αρχαιολογία, διότι έχουμε τεράστια τεχνικά ζητήματα, όταν πάμε και ξεκινάμε ένα τόσο μεγάλο έργο. Επομένως, κύριε Αρσένη, αυτό που μπορώ εγώ να σας διαβεβαιώσω είναι ότι εμείς θα συνεχίσουμε και δεν θα διακόψουμε, όπως γράφεται στον Τύπο, τον διαγωνισμό για τη Γραμμή 4 και θα συμβασιοποιήσουμε αυτό το τεράστιο έργο, τη Γραμμή 4 μέσα στο 2020, έτσι ώστε να ξεκινήσει το μεγάλο αυτό έργο της επέκτασης του μετρό Αθηνών. Σας ευχαριστώ πολύ.
Θα συζητηθεί η δεύτερη με αριθμό 1510/24-10-2019 ερώτηση της Βουλευτού Φλωρίνης του ΣΥΡΙΖΑ κ. Θεοπίστης Πέρκα προς τον Υπουργό Υποδομών και Μεταφορών, με θέμα: «Παγώνουν οι διαδικασίες για δημιουργία Εμπορευματικού Κέντρου στο πρώην Στρατόπεδο Γκόνου». Κυρία Πέρκα, έχετε τον λόγο.
Κύριε Υπουργέ, δεν θα μπω στον πειρασμό να σχολιάσω κάποιες από τις απαντήσεις σας στις προηγούμενες ερωτήσεις. Θα έχουμε την ευκαιρία. Θα πάω κατευθείαν στο θέμα, γιατί θεωρώ ότι είναι πολύ σοβαρό. Αφορά στη δημιουργία εμπορευματικού κέντρου, logistics δηλαδή, στο πρώην Στρατόπεδο Γκόνου στη Θεσσαλονίκη. Θα υπενθυμίσω ότι η προηγούμενη κυβέρνηση, επειδή ακριβώς είχε αναγνωρίσει την αναπτυξιακή διάσταση που έχει η εφοδιαστική αλυσίδα, είχε εκπονήσει την Εθνική Στρατηγική για την Εφοδιαστική, που είναι ένα όραμα με μεσομακροπρόθεσμους στόχους, το οποίο υποστηριζόταν και από ένα σχέδιο δράσης, δηλαδή ένα πρόγραμμα εργασιών, με συγκεκριμένα μέτρα και ορόσημα σε όλη τη διάρκεια υλοποίησής τους. Μία από τις ουσιώδεις δράσεις αυτής της Εθνικής Στρατηγικής για την εφοδιαστική αλυσίδα ήταν η δημιουργία εμπορευματικών κέντρων, όπου εκεί θα συγκεντρώνεται η παραγωγική και εμπορική δύναμη της χώρας, για να παράγονται υπηρεσίες υψηλής προστιθέμενης αξίας, να προωθούνται οι συνδυασμένες μεταφορές και γενικότερα ένα μέτρο πολύ αναπτυξιακό. Έτσι, και στην Εθνική Στρατηγική για την εφοδιαστική αλυσίδα, αλλά ήδη από το 2014, το Θριάσιο Πεδίο, αλλά και το Στρατόπεδο Γκόνου στη Θεσσαλονίκη είχαν οριστεί με τον ν.4302/2014 ως εμπορευματικά κέντρα εθνικής προτεραιότητας. Συγχρόνως, και στη στρατηγική για τις μεταφορές υπάρχει μνεία γι' αυτά τα δύο εμπορευματικά κέντρα, αλλά βεβαίως και στην Εθνική Στρατηγική για τη Βιώσιμη και Δίκαιη ανάπτυξη 2030, που αναγνωρίζει ότι τα εμπορευματικά κέντρα είναι κρίσιμες υποδομές και εργαλεία αναπτυξιακού χαρακτήρα. Σε ό,τι αφορά συγκεκριμένα το Στρατόπεδο Γκόνου, έχουν γίνει κάποιες πρόδρομες εργασίες, όπως είναι ο καθαρισμός από νάρκες, βλήματα κ.λπ., από τον Δεύτερο Παγκόσμιο Πόλεμο. Βεβαίως, έχει γίνει και η πρώτη φάση του διαγωνισμού. Θα έπρεπε τώρα να προχωρήσουμε στη δεύτερη φάση, που θα είναι και οι δεσμευτικές προσφορές. Να σημειώσω ότι έχει υπάρξει έντονο ενδιαφέρον. Ήδη, τρεις εταιρείες, «INTRAKAT», «METKA» και «ΑΚΤΩΡ», έχουν δηλώσει ενδιαφέρον. Και περιμέναμε πια ότι η Θεσσαλονίκη θα αποκτήσει πραγματικά αυτό το αναπτυξιακό εργαλείο. Αντ' αυτού, στη Διεθνή Έκθεση Θεσσαλονίκης ακούσαμε τον Πρωθυπουργό να εξαγγέλλει ότι αυτό το Στρατόπεδο Γκόνου θα γίνει Ελεύθερη Οικονομική Ζώνη. Το ερώτημά μας, λοιπόν, είναι: Πρώτον, αν προτίθεται όντως η Κυβέρνηση να προχωρήσει το logistics center στο Στρατόπεδο Γκόνου. Και, αν όχι, δεν θα έχει η Θεσσαλονίκη εμπορευματικό κέντρο; Δεύτερον, σε ποιον σχεδιασμό - γιατί είπατε και εσείς πριν ότι ένα έργο, πριν εξαγγελθεί, πρέπει να υπάρχει ένας σχεδιασμός, μια ωριμότητα - εντάσσεται η δημιουργία Ελεύθερης Οικονομικής Ζώνης; Ευχαριστώ.
Κύριε Υπουργέ, έχετε τον λόγο.
Πραγματικά, κύριε Πρόεδρε, θα μου επιτρέψετε να πω ότι μου προκαλεί απίστευτη κατάπληξη η πολιτική που έχετε επιλέξει να ακολουθήσετε ως Αντιπολίτευση. Ό,τι αμελήσατε να κάνετε εσείς ως κυβέρνηση έρχεστε τώρα και μας κουνάτε το δάχτυλο. Γι' αυτό ερχόμαστε εδώ κάθε Παρασκευή, πράγμα το οποίο δεν έκαναν οι άλλοι Υπουργοί, για να απαντάμε σε αυτά τα οποία λέτε και για να αποδεικνύουμε πόσο εκτός πραγματικότητας είναι αυτά τα οποία λέτε. Εξηγούμαι για το Στρατόπεδο Γκόνου. Γράφετε λανθασμένα ότι το Στρατόπεδο Γκόνου έχει εξαγγελθεί και δεν έχει γίνει τίποτα. Έρχεστε σήμερα και μας ρωτάτε για ποιον λόγο δεν προχωράμε ό,τι εσείς σχεδιάσατε. Διότι, κυρία Πέρκα, το σχεδιάσατε στο γόνατο και γι' αυτό ακριβώς δεν το προχωράμε. Ας πούμε, λοιπόν, κάποια στοιχεία για το Στρατόπεδο Γκόνου και για το «θεάρεστο» έργο της προηγούμενης ηγεσίας του Υπουργείου. Πόσες φορές δώσατε παράταση στο στάδιο της προεπιλογής; Τέσσερις φορές. Η πρώτη 8 Ιουνίου του 2018. Αφού βλέπατε ότι δεν έχει εκδηλωθεί ενδιαφέρον, το παρατείνατε για τις 29 Ιουνίου. Πάλι κανένα ενδιαφέρον. Πάλι παράταση για τις 20 Ιουλίου και ακόμα άλλη παράταση για τις 20 Σεπτεμβρίου. Και από τις 20 Σεπτεμβρίου του 2018 μέχρι τον Ιούλιο του 2019, που αναλάβαμε εμείς, το απόλυτο τίποτα. Αυτή είναι η πραγματικότητα. Μάλιστα, όταν αναλάβατε τα έργα, αυτό που διαπιστώσαμε είναι ότι η ΓΕΟΣΕ δεν είχε καν προχωρήσει να ορίσει σύμβουλο, ώστε να βγουν τα τεύχη οριστικών προσφορών. Τέτοιο ενδιαφέρον είχατε για το έργο. Να πάρετε το «επιτυχημένο» μοντέλο του Θριασίου, το οποίο είναι μια απαράδεκτη σύμβαση, για την οποία μας κουνάει το δάχτυλο η Ευρωπαϊκή Επιτροπή και οι αρμόδιες γενικές διευθύνσεις και ερχόμαστε τώρα εμείς να απολογούμαστε γι' αυτά τα ζητήματα. Εμείς, λοιπόν, ξεπαγώνουμε το «παγωμένο» έργο Γκόνου. Και ο ίδιος ο Πρωθυπουργός από του Βήματος της ΔΕΘ δεσμεύτηκε γι' αυτό το έργο. Αυτό που λέμε είναι ότι ο χώρος του στρατοπέδου δεν επαρκεί για να καλύψει τις ανάγκες της Θεσσαλονίκης ως εμπορευματικού κέντρου και ο Πρωθυπουργός είπε ότι πρέπει να σχεδιάσουμε, να καθιερώσουμε αυτό που είπατε και εσείς, μια ελεύθερη ζώνη αποκλειστικά για τις επιχειρήσεις με εξαγωγικό προσανατολισμό. Οι επιχειρήσεις, λοιπόν, που θα εγκατασταθούν στον συγκεκριμένο χώρο θα απαλλάσσονται από φόρους και από ΦΠΑ. Άλλες τέτοιες ζώνες, όπως γνωρίζετε, υπάρχουν και στην περιοχή και στο λιμάνι του Πειραιά και στο Ηράκλειο. Εμείς, λοιπόν, σε αυτήν τη φάση αυτό που κάνουμε είναι ότι βρισκόμαστε σε ανοικτό διάλογο με τους φορείς της Θεσσαλονίκης και καταγράφουμε τις απόψεις σας. Αυτό που μπορώ να σας διαβεβαιώσω είναι ότι εμείς δεν πρόκειται να ακολουθήσουμε το αποτυχημένο, το απαράδεκτο μοντέλο που χρησιμοποιήσατε στο Θριάσιο Ι, και έχει κολλήσει αυτήν τη στιγμή η διαδικασία ανάπτυξης ενός μεγάλου logistics center στον Πειραιά. Είναι ντροπή για μια χώρα να απολογείται συνεχώς την Ευρωπαϊκή Επιτροπή, διότι κάνουμε πράγματα τα οποία δεν γίνονται σε καμμία άλλη χώρα της Ευρωπαϊκής Ένωσης, δηλαδή να αλλάζουμε τους όρους του διαγωνισμού, ενώ ο διαγωνισμός έχει γίνει. Αυτά τα πράγματα είναι απαράδεκτα και όσοι τα παρακολουθούν καταλαβαίνουν πόσο πολύ εκτίθεται και η προηγούμενη κυβέρνηση και η διοίκηση της ΓΑΙΑΟΣΕ που εσείς επιλέξατε. Ευχαριστώ πολύ.
Κυρία Πέρκα, έχετε τον λόγο.
Κύριε Υπουργέ, βεβαίως, εγώ απάντηση στο ερώτημα δεν πήρα. Ωστόσο, θέλω να πω ότι ντροπή για μια χώρα είναι το 2015 να μην έχει κανέναν σχεδιασμό για εμπορευματικά κέντρα, το Θριάσιο να έχει μείνει ένα οικόπεδο άχρηστο, το Στρατόπεδο Γκόνου, επίσης, με βλήματα και νάρκες. Εν πάση περιπτώσει, αν μια κυβέρνηση δεν κατάφερε να το προχωρήσει καλά και ένας διακανονισμός ακυρώθηκε, εσείς κρίνεστε σήμερα. Η πρώτη φάση του διαγωνισμού έγινε, το οικόπεδο καθάρισε και πρέπει να προσληφθεί ο σύμβουλος σωστά για να πάμε στη δεύτερη φάση, όπου υπάρχει ενδιαφέρον από τρεις εταιρείες. Λέμε, λοιπόν, και το ερώτημα είναι πολύ σαφές. Θα προχωρήσει η Κυβέρνηση στο να κάνει εμπορευματικό κέντρο στη Θεσσαλονίκη το Στρατόπεδο Γκόνου, που από το 2014 έχει προβλεφθεί και είναι σε όλα τα στρατηγικά σχέδια; Θέλω να πω και κάτι ακόμα. Έχω δει δηλώσεις του Συνδέσμου Βιομηχάνων που λέει ότι δεν μας ενδιαφέρει τι έχει σχεδιαστεί, αλλά τι χρειάζεται η πόλη. Και ποιος θα το κρίνει τι χρειάζεται η πόλη και τι χρειάζεται η χώρα; Αυτές οι πολιτικές έφεραν την κρίση. Ο καθένας αποσπασματικά και με το μάτι εδώ έβαζε κέντρο, εκεί έβαζε Ελεύθερη Οικονομική Ζώνη. Δεν είναι έτσι. Ανέφερα τρία στρατηγικά σχέδια, τα οποία προβλέπουν εμπορευματικό κέντρο. Τα εμπορευματικά κέντρα πρέπει να είναι δίκτυα, να γίνουν συνδέσεις. Αν θέλετε να κάνετε κριτική για ολιγωρία σε μια κυβέρνηση μέσα σε μνημόνια πώς κατάφερε έστω τόσο να το προχωρήσει, κάντε τη, αλλά σήμερα κρίνεστε. Και η απάντηση που περιμένει ο κόσμος της Θεσσαλονίκης είναι: Θα προχωρήσει ο σχεδιασμός της Εφοδιαστικής και το action plan για την Εφοδιαστική; Θα γίνει η δεύτερη φάση του διαγωνισμού; Ή θα μιλάμε για το Θριάσιο και οτιδήποτε άλλο, το οποίο έχει απαντηθεί επανειλημμένως βεβαίως γι' αυτόν το διαγωνισμό - δεν θα χάσω χρόνο - , ή θα πάμε σε Ελεύθερη Οικονομική Ζώνη, που είναι ένα σύστημα που βέβαια νομίζω ότι σε τέτοια έκταση μόνο η Πολωνία έχει; Δεν νομίζω να υπάρχει ευρωπαϊκή χώρα που να έχει τέτοια μορφή. Εν πάση περιπτώσει, δεν είναι αυτή η κουβέντα. Η συζήτηση είναι: Ακολουθούμε έναν σχεδιασμό και μια κυβέρνηση συνεχίζει το έργο ή «ράβει - ξηλώνει» και ξαναλλάζει τον σχεδιασμό και μάλιστα στην προκειμένη περίπτωση από επιταγές του ΣΕΠ, χωρίς μια στοιχειώδη μελέτη για το πώς αποδίδει το εμπορευματικό κέντρο και αυτή η συλλογή όλης της παραγωγικής δύναμης της περιοχής και της χώρας, για να προχωρήσουν οι συνδυασμένες μεταφορές; Έχει προχωρήσει. Θεωρείτε ότι αργήσαμε; Να το δεχτούμε. Κάντε το γρήγορα εσείς. Όμως, πρέπει να έχουμε μια απάντηση αν θα γίνει αυτό ή αν θα αλλάξει ο σχεδιασμός και θα γίνει Ελεύθερη Οικονομική Ζώνη, οπότε θα κάνουμε μια άλλη κουβέντα.
Κύριε Υπουργέ, έχετε τον λόγο.
Ας επανέλθουμε στον κόσμο του ορθού λόγου και όχι του φανταστικού. Τόσο πολύ κόπτεστε για τις συνδυασμένες μεταφορές, που στην εποχή σας η ΕΡΓΟΣΕ έκανε νέες συμβάσεις 70 εκατομμυρίων. Συγχαρητήρια! Όταν στην εποχή της κατάπτυστης κυβέρνησης Σαμαρά - Βενιζέλου οι νέες συμβάσεις ήταν 1,2 δισεκατομμύριο. Αυτά είναι νούμερα τα οποία εκθέτουν την κυβέρνησή σας. Εμείς συμβασιοποιήσαμε το Τιθορέα - Δομοκός και όλα τα σημαντικά έργα για να γίνει ο σιδηρόδρομος αυτός που πρέπει να είναι. Συμφωνώ μαζί σας ότι, αν μιλάμε για να γίνει η χώρα μας ένα logistic hub στην Νοτιοανατολική Ευρώπη, πρέπει να συνδέσουμε εμπορευματικά κέντρα με σιδηρόδρομο και λιμάνια. Εσείς, όμως, όχι απλά δεν κάνατε τίποτα, αλλά ακολουθήσατε ένα μοντέλο το οποίο ήταν τραγικό. Και θέλετε να ακολουθήσουμε στο Στρατόπεδο Γκόνου το μοντέλο του Θριασίου, το οποίο με προκαλείτε και θα σας πω ότι έχει οσμή σκανδάλου; Έχει οσμή σκανδάλου, διότι αυτήν τη στιγμή, εκτός από τα προβλήματα που έχουμε με την Ευρωπαϊκή Επιτροπή, όποιος διαβάσει τους όρους της σύμβασης αναρωτιέται πώς είναι δυνατόν η ΓΑΙΑΟΣΕ να υπέγραψε μια τέτοια σύμβαση;
Εσείς τι θα κάνετε, κύριε Υπουργέ;
Πώς είναι δυνατόν να υπογράφεις μια σύμβαση, να δίνεις το έργο σε έναν ανάδοχο και μετά να του αλλάζεις τους όρους δόμησης και να τους τετραπλασιάζεις; Κι όταν εμείς σας τα λέγαμε αυτά στην επιτροπή - δεν ήσασταν τότε Βουλευτής, κυρία Πέρκα, και τα λέγαμε και στον κ. Σχίζα που ήταν στη ΓΑΙΑΟΣΕ και στον κ. Σπίρτζη - και ότι θα έχουμε προβλήματα με την Ευρωπαϊκή Επιτροπή, γελάγατε. Τώρα, λοιπόν, δυστυχώς για τη χώρα, δικαιωνόμαστε. Εμείς, λοιπόν, σας λέμε κάτι πολύ απλό. Σας λέμε ότι το μοντέλο του Θριασίου που θέλετε να κάνετε στο Στρατόπεδο Γκόνου ξεχάστε το.
Εσείς τι θα κάνετε, κύριε Υπουργέ;
Εμείς σε αυτήν τη φάση είμαστε σε διάλογο με τους φορείς, διότι αυτό που προέχει και αυτό που όλοι γνωρίζουν πάνω στη Θεσσαλονίκη είναι ο χώρος στο Στρατόπεδο Γκόνου δεν φτάνει από μόνος του για να γίνει ένα εμπορευματικό κέντρο. Επομένως, ο Πρωθυπουργός είπε αυτήν τη στιγμή ότι θα δημιουργήσει ένα μοντέλο Ελεύθερης Ζώνης Επιχειρήσεων. Ξέρω ότι η Αριστερά έχει τεράστιο πρόβλημα με την Ελεύθερη Ζώνη Επιχειρήσεων, με την ιδιωτική οικονομία. Τέλος πάντων, καλό είναι να καταλάβουμε ότι ζούμε στο 2021 ότι αυτές τις ιδεοληψίες τις έχετε αφήσει πίσω στην εποχή του 2015. Κι επειδή γνωρίζω ότι έχετε ευαισθησία στα ζητήματα αυτά, σας καλώ να μην κάνουμε αντιπαραθέσεις. Τεσσεράμισι χρόνια, δυστυχώς ή ευτυχώς, το μοντέλο του Θριασίου δεν λειτούργησε. Ας αφήσουμε τη μεγάλη κουβέντα για τα μεγαλόπνοα στρατηγικά σχέδια κι ας πάμε να δούμε πώς θα κάνουμε πράξη το όραμα της κυβέρνησης Καραμανλή του 2008, όταν ήρθε η «COSCO» και έδωσε την ευκαιρία στη χώρα αυτή να γίνει πραγματικό hub για τα προϊόντα από τη Νοτιοανατολική Ασία, τότε που σύσσωμη η Αντιπολίτευση ήσασταν στους δρόμους, και ας δούμε πώς μπορούμε να κάνουμε την Ελλάδα μια χώρα παράδειγμα για τις συνδυασμένες μεταφορές. Η άποψή μας είναι, και μπορείτε να διαφωνείτε, ότι το μοντέλο του Θριασίου και αυτά που πήγατε να κάνετε στο Θριάσιο ήταν απαράδεκτα. Κι αυτό δεν το λέμε εμείς, το λέει η ίδια η Ευρωπαϊκή Επιτροπή. Σας ευχαριστώ πολύ.
Γενικώς, ένα άλλο εμπορευματικό κέντρο θα κάνετε στη Θεσσαλονίκη;
Βεβαίως θα κάνουμε.
Τελείωσε αυτός ο κύκλος ερωτήσεων. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής σαράντα δύο μαθητές και μαθήτριες και τρεις εκπαιδευτικοί συνοδοί τους από το 21ο Δημοτικό Σχολείο Καλλιθέας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στον επόμενο κύκλο ερωτήσεων. Θα συζητηθούν τέσσερις ερωτήσεις τις οποίες θα απαντήσει ο Υφυπουργός Υγείας κ. Βασίλειος Κοντοζαμάνης. Θα συζητηθεί η δεύτερη με αριθμό 363/13-1-2020 επίκαιρη ερώτηση πρώτου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Υγείας, με θέμα: «Υποχρηματοδότηση των υγειονομικών αναγκών της Εύβοιας». Κύριε Αποστόλου, έχετε τον λόγο.
Κύριε Υπουργέ, ξεκινώ την τοποθέτησή μου με ένα θέμα διαδικαστικό. Σας είχαμε καταθέσει στις 21 Οκτωβρίου του 2019 οκτώ Βουλευτές του ΣΥΡΙΖΑ των Περιφερειών Θεσσαλίας και Στερεάς Ελλάδας ερώτηση για την υποχρηματοδότηση των γενικών νοσοκομείων τους. Πέρασαν τρεις μήνες χωρίς να δώσετε συγκεκριμένη απάντηση και ενδέχεται ένα μέρος αυτών των αναγκών να έχουν καλυφθεί και ιδιαίτερα των νοσοκομείων για τα οποία σας ερωτώ σήμερα, Χαλκίδας, Κύμης και Καρύστου. Θα μας τα πείτε στην απάντησή σας. Αυτό, όμως, που θέλω να σας τονίσω είναι ότι αυτές οι τακτικές αποφάσεων από το Κεντρικό Συμβούλιο Υγείας Περιφερειών, όπου από τη μια μεριά έχουμε περικοπές, από την άλλη έχουμε μεταφορές σε άλλες περιφέρειες, μόνο ορθολογική διαχείριση δεν αποτελούν. Τι σας παραδώσουμε εμείς για την κάλυψη της χρηματοδότησης των εκτάκτων αναγκών που ζητούσαν τα νοσοκομεία; Παραδώσαμε εγκρίσεις 7 εκατομμυρίων ευρώ, που τις κάνατε, μετά την παραλαβή σας, 5 εκατομμύρια κι όταν ήρθε ο Οκτώβρης, που ζητήσατε να σας καταθέσουν συγκεκριμένες αιτήσεις, τις είχατε κατεβάσει στο 1,8 εκατομμύριο. Καταλαβαίνετε τι σημαίνει από πλευράς διαχείρισης, ιδιαίτερα προβλημάτων που είχαν οξεία μορφή, αυτή η περικοπή. Τον Οκτώβρη, λοιπόν, τελικά τους ζητήσατε να σας καταθέσουν - μετά την επίκαιρη ερώτηση - τις ανάγκες τους, όπου τελικά σας κατέθεσαν περίπου 1,7 εκατομμύριο ευρώ και αυτά που είχαν δοθεί προηγούμενα ήταν μόνο 100 χιλιάδες ευρώ για το Νοσοκομείο της Χαλκίδας. Άρα, λοιπόν, με δεδομένο αυτό που ως πληροφορία έχουμε πάρει, δώσατε κάποια χρήματα. Όμως, τουλάχιστον 700 χιλιάδες ευρώ, χρήματα που ήταν εντελώς απαραίτητα, μέχρι την τελευταία πληροφόρηση που έχω, δεν έχουν δοθεί. Περιμένουμε, λοιπόν, γιατί οι ανάγκες είναι πάρα πολλές και η δυσλειτουργία των συγκεκριμένων νοσοκομείων είναι μεγάλο πρόβλημα για την Εύβοια.
Κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε Αποστόλου, κατ' αρχάς να σας θυμίσω ότι η Κυβέρνηση παρέλαβε τη διακυβέρνηση της χώρας στα μέσα του έτους 2019. Επομένως, ένας προϋπολογισμός στα νοσοκομεία έτρεχε και κληθήκαμε να κρατήσουμε όρθιο το σύστημα υγείας και να μπορέσουν οι νοσοκομειακές και λοιπές μονάδες της χώρας να λειτουργήσουν επαρκώς, ασφαλώς και πλήρως μέχρι το τέλος του έτους και το καταφέραμε. Αυτό έγινε διότι μπορέσαμε να κάνουμε ορθολογική χρήση των πόρων και όπου χρειάζεται να δώσουμε επιπλέον πόρους, ανθρώπινους και χρηματικούς, έτσι ώστε να λειτουργήσουν τα νοσοκομεία και να κλείσει ομαλά το οικονομικό έτος. Σε ό,τι αφορά τα Νοσοκομεία της Χαλκίδας, της Καρύστου και της Κύμης, δόθηκαν συνολικές αυξήσεις στη Χαλκίδα 730 χιλιάδες ευρώ - αυτές στις οποίες αναφέρεστε, έχουν δοθεί -150 χιλιάδες ευρώ στο Νοσοκομείο της Καρύστου και 115 χιλιάδες ευρώ στο Νοσοκομείο της Κύμης. Επιπλέον, εγκρίθηκαν όλες οι ανάγκες σε επικουρικό προσωπικό οι οποίες ζητήθηκαν σε όλα τα νοσοκομεία της Εύβοιας, έτσι ώστε να καλυφθούν οι ανάγκες σε ανθρώπινο δυναμικό. Σε κάθε περίπτωση, πρέπει να πω ότι οφείλαμε να διασφαλίσουμε τη χρηματοδότηση και τη λειτουργία των νοσοκομείων μέχρι το τέλος του έτους 2019 και αυτό κάναμε. Βεβαίως, μία νέα χρονιά ξεκινά και πρέπει με ορθολογικό σχεδιασμό να δούμε πώς θα καλύψουμε τις ανάγκες των δομών της χώρας, έτσι ώστε να μην φτάνουμε στο σημείο κάθε χρόνο τον Σεπτέμβριο - Οκτώβριο να τρέχουμε για να καλύψουμε τις ανάγκες και τα ελλείμματα που παρουσιάζουν οι προϋπολογισμοί των νοσοκομείων. Γι' αυτό πρέπει να υπάρχει συγκεκριμένος προγραμματισμός κι ένας προϋπολογισμός που να ανταποκρίνεται στις πραγματικές ανάγκες κάθε υγειονομικής μονάδος. Και γι' αυτόν τον λόγο πέραν των αυξημένων πιστώσεων που θα δοθούν φέτος για την υγεία, πρέπει να σας πω ότι ερχόμαστε να παρακολουθούμε σε καθημερινή βάση τακτικά τη λειτουργία των μονάδων της χώρας με οικονομικούς, λειτουργικούς, ποιοτικούς και ποσοτικούς δείκτες, έτσι ώστε να παρεμβαίνουμε όποτε χρειάζεται και να μην φτάνουμε προς το τέλος του έτους για να καλύπτουμε τις ανάγκες για να είμαστε βέβαιοι από την αρχή του έτους ότι η χρονιά θα κυλήσει ομαλά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Παράλληλα, υπάρχουν και άλλες δράσεις σε εξέλιξη όπως η αλλαγή του συστήματος προμηθειών στα νοσοκομεία και η ενίσχυση των νοσοκομειακών μονάδων με ταχείες διαδικασίες πρόσληψης ιατρικού και λοιπού προσωπικού, καθώς επίσης - όπως έχω πει και άλλες φορές και τελειώνω, κύριε Πρόεδρε - θέλουμε μόνιμη κάλυψη των κενών θέσεων που υπάρχουν στο σύστημα υγείας και γι' αυτό σχεδιάζουμε τη μετατροπή των θέσεων του επικουρικού προσωπικού σε μόνιμες θέσεις επιμελητών στα νοσοκομεία της χώρας. Ευχαριστώ πολύ.
Τον λόγο έχει ο κ. Αποστόλου.
Κύριε Υπουργέ, η χρονιά έκλεισε, αλλά τα προβλήματα δεν λύθηκαν. Θα έλεγα ότι κάνατε μια μερική κάλυψη των αναγκών. Και θα σταθώ ιδιαίτερα σε αυτό που είπατε, ότι θα παρακολουθείτε καθημερινά την πορεία στη λειτουργία των νοσοκομείων. Άρα, λοιπόν, επειδή μου δίνεται και η ευκαιρία, θα σας πω και μερικά προβλήματα που έρχονται και είναι εκκρεμότητες που πρέπει να λυθούν, όπως για παράδειγμα τη λειτουργία του ΕΚΑΒ. Ξέρετε ότι η Εύβοια είναι ένας δύσκολος νομός τόσο από πλευράς οδικού δικτύου, όσο βεβαίως και αποστάσεων. Εκεί έχουμε πρόβλημα και ιδιαίτερα στην περιοχή του Αλιβερίου. Πρέπει οπωσδήποτε να λύσετε τα συγκεκριμένα προβλήματα. Και βεβαίως όταν ήδη έχει εξασφαλιστεί και η χρηματοδότηση - έχει προχωρήσει η συγκεκριμένη διαδικασία - , πρέπει όσο το δυνατόν γρηγορότερα να λυθεί αυτό το πρόβλημα της αδυναμίας στελέχωσης του ΕΚΑΒ σε όλη την Εύβοια. Έχουμε και ένα δεύτερο θέμα. Το ξέρετε ότι τον Νοέμβρη του 2019 εγκαταστάθηκαν ακτινολογικά μηχανήματα σε πολλά νοσοκομεία. Και αυτό που υπάρχει αυτή την ώρα ως πρόβλημα είναι ότι δεν μπορούν να λειτουργήσουν, γιατί δεν υπάρχει δυνατότητα στις περιφέρειες εξειδικευμένου επιστήμονα για να υπογράψει να ξεκινήσουν οι λειτουργίες. Είναι δυνατόν να έχουν ξοδευτεί τόσα χρήματα, να έχει γίνει η εγκατάσταση - που είναι πάρα πολύ απαραίτητη - και επειδή δεν υπάρχει ο συγκεκριμένος επιστήμονας σε επίπεδο περιφερειακής ενότητας, να μην μπορεί να υπογραφεί, να μη μπορεί να λειτουργήσει; Είπατε και για ένα άλλο θέμα που αφορά το προσωπικό. Ήδη από την αρχή της χρονιάς έχουμε δέκα θέσεις εξειδικευμένων γιατρών και δεν μπορούμε να καταλάβουμε γιατί από την ώρα που έχουν ολοκληρωθεί όλες αυτές οι διαδικασίες, δεν γίνεται πρόσληψη. Υπάρχει τεράστιο πρόβλημα με το προσωπικό και είναι μόνιμες αυτές οι θέσεις. Και αυτό που ήθελα να σας πω είναι ότι δεν υπάρχει στην ΥΠΕ ακτινοφυσικός για να υπογράψει. Κάποιον πρέπει να βρείτε από άλλη περιφέρεια, γιατί δεν είναι δυνατόν να αγοράζουμε μηχανήματα και να περιμένουμε. Διότι, κύριε Πρόεδρε, ξέρετε τι υπάρχει στα υπόγεια πολλών νοσοκομείων από παλιά μηχανήματα! Δεν πρέπει να βιώνουμε τέτοιες καταστάσεις σε μια ώρα που υπάρχει μια μεγάλη ανάγκη. Περιμένουμε λοιπόν να προχωρήσετε και τα υπόλοιπα.
Τον λόγο έχει ο Υφυπουργός κ. Κοντοζαμάνης.
Κύριε Αποστόλου, σε ό,τι αφορά το ιατρικό προσωπικό, είπα και πριν ότι έχουμε αλλάξει λίγο τη διαδικασία, έτσι ώστε να επισπεύσουμε τις διαδικασίες κρίσεως νέων γιατρών για να έρθουν γρήγορα στο σύστημα. Τις επόμενες ημέρες θα προκηρυχθούν οι εννιακόσιες πενήντα θέσεις ιατρικού προσωπικού οι οποίες προβλέπονται, καθώς επίσης υπάρχει προγραμματισμός και για υπόλοιπες θέσεις όχι μόνο ιατρικού προσωπικού, αλλά και λοιπού προσωπικού. Σε ό,τι αφορά τα μηχανήματα, επιτρέψτε μου να μη γνωρίζω αυτή τη λεπτομέρεια. Βεβαίως, θα το κοιτάξουμε. Όμως, μία απάντηση που θα μπορούσα να δώσω είναι σίγουρα ότι όταν εγκαθίσταται κάποιο μηχάνημα, θα πρέπει να γίνουν οι απαραίτητοι έλεγχοι λειτουργίας και ασφάλειας, έτσι ώστε να αποδοθούν για χρήση προς το κοινό με ασφάλεια και πλήρη λειτουργικότητα. Και δεν νομίζω ότι μπορεί να κολλήσει το θέμα σε επίπεδο υγειονομικής περιφέρειας. Υπάρχουν και άλλες υπηρεσίες οι οποίες μπορούν να ελέγξουν αυτό. Υπάρχουν και άλλα προβλήματα στον Νομό της Εύβοιας. Είναι μεγάλο στοίχημα για εμάς είναι να μπορέσει να λειτουργήσει το καινούργιο Νοσοκομείο της Χαλκίδας. Βεβαίως όσον αφορά τα ζητήματα του ΕΚΑΒ, θα προχωρήσουμε σε πρόσληψη προσωπικού. Και υπάρχει και ένα επιχειρησιακό σχέδιο ανακατανομής του προσωπικού και των δυνάμεων του ΕΚΑΒ σε επίπεδο χώρας. Όπου χρειάζεται θα δημιουργήσουμε νέους σταθμούς, έτσι ώστε να υπάρχει πλήρης επιχειρησιακή λειτουργία και ετοιμότητα του Εθνικού Κέντρου Άμεσης Βοήθειας. Και υπάρχουν και άλλα ζητήματα, όπως το θέμα των νεφροπαθών στον Νομό της Εύβοιας. Εστιάζονται κυρίως στην Κάρυστο και στην Ιστιαία, όπου υπάρχουν οι νεφροπαθείς και προσπαθούμε να δώσουμε λύσεις, έτσι ώστε να μην υπάρχει μετακίνηση των ασθενών αυτών σε άλλες περιοχές και να μην υπάρχει ταλαιπωρία και να μπορούν να κάνουν την πράξη στον τόπο στον οποίο διαβιούν. Ευχαριστώ.
Κύριε Υφυπουργέ, λόγω ειδικότητας, το θέμα του ακτινοφυσικού πρέπει να το λύσετε άμεσα επικοινωνώντας με τον «ΔΗΜΟΚΡΙΤΟ» για να σας στείλει έναν ακτινοφυσικό να κάνει τον τυπικό έλεγχο ακτινοπροστασίας. Εκείνο, όμως, που πρέπει να λυθεί οριστικά - το λέω τώρα ως ακτινολόγος - είναι ότι δεν μπορούν να λειτουργούν - και λειτουργούσαν απ' ότι φαίνεται εκεί, κύριε Αποστόλου - ακτινοδιαγνωστικά μηχανήματα χωρίς να γίνεται ο περιοδικός έλεγχος ενδεχόμενης - σπάνια έχει παρατηρηθεί - διαρροής ακτίνων. Επομένως, δεν είναι μόνο για να ξεκινήσουν να λειτουργούν, αλλά πρέπει άμεσα τουλάχιστον ένας ακτινοφυσικός να είναι στην περιφέρεια για να ελέγχει τα υπό λειτουργία μηχανήματα. Και επειδή σας ξέρω, είμαι σίγουρος ότι αυτό θα το λύσετε αμέσως. Πρέπει να λυθεί. Για να ξεκινήσει όμως, πρέπει ο «ΔΗΜΟΚΡΙΤΟΣ» να στείλει έναν ακτινοφυσικό να τα δει. Πάμε τώρα στην τρίτη με αριθμό 373/14-1-2020 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τη δραματική έλλειψη προσωπικού του Γενικού Νοσοκομείου Λασιθίου με έδρα τον Άγιο Νικόλαο». Ορίστε, κύριε Συντυχάκη, έχετε τον λόγο.
Ευχαριστώ, κύριε Πρόεδρε. Το Νοσοκομείο Αγίου Νικολάου Λασιθίου, κύριε Υπουργέ, παραμένει το πιο υποστελεχωμένο στην 7η Υγειονομική Περιφέρεια με ποσοστό πληρότητας μόνιμων υπαλλήλων σε σχέση ακόμα και με τον ανεπαρκή οργανισμό, κοντά στο 55%. Οι ελλείψεις ιατρικού, νοσηλευτικού και λοιπού προσωπικού όλων των κατηγοριών και βαθμίδων στο αναισθησιολογικό, στο ακτινολογικό, στην παθολογική, στη χειρουργική και σε άλλες κλινικές είναι τεράστιες. Το πρόβλημα οξύνεται με τη φυγή του προσωπικού σε άλλες υγειονομικές μονάδες, μετακινήσεις, αποσπάσεις, συνταξιοδοτήσεις. Επιπλέον, έχουμε ελλείψεις σε τραυματιοφορείς, βοηθούς θαλάμων, στην τεχνική υπηρεσία, στο διοικητικό προσωπικό, όπου επίκεινται και νέες αποχωρήσεις λόγω συνταξιοδότησης. Το νοσοκομείο λειτουργεί στα όρια ασφαλείας με φαινόμενα εργασιακής εξουθένωσης του προσωπικού, στο οποίο συν τοις άλλοις οφείλονται ρεπό και άδειες πολλών ετών, ενώ συχνό είναι το φαινόμενο της παραπομπής των ασθενών σε άλλες υγειονομικές μονάδες εκτός του Νομού Λασιθίου. Στο ήδη αποδεκατισμένο, όμως, προσωπικό προστίθενται και οι εργαζόμενοι διαφόρων συμβάσεων, οι οποίοι ζουν σε καθεστώς συνεχούς εργασιακής ανασφάλειας. Ενδεικτικά από τους έντεκα διορισμένους της προκήρυξης του 2016 παρέμεινε μόνο ένας. Οι ελλείψεις αυτές έχουν οδηγήσει στην αναστολή λειτουργίας των τακτικών χειρουργείων και στην προβληματική λειτουργία των κλινικών, στην οριακή κάλυψη λειτουργίας των ΤΕΠ και αυτή μόνο με τη βοήθεια από άλλες υγειονομικές δομές. Και τρίτον, στην οριακή λειτουργία του ακτινολογικού τμήματος όπου ο αξονικός τομογράφος δεν λειτουργεί δέκα μέρες κάθε μήνα λόγω ελλείψεων σε ειδικότητες. Η μονάδα τεχνητού νεφρού στεγάζεται εκτός του νοσοκομείου, στο χρόνιων παθήσεων, με ό,τι κινδύνους έχει η καθυστέρηση εισαγωγής ασθενούς από την αιμοκάθαρση στο νοσοκομείο και με τους γιατρούς φυσικά να ρισκάρουν. Ενώ έχει προβλεφθεί η μεταφορά της μονάδας νεφρού στην πτέρυγα της παλιάς αιμοδοσίας, ακόμα δεν έχουν ολοκληρωθεί οι αναγκαίες εργασίες για τη μεταφορά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και τέλος, είναι τα κτηριακά οξυμένα προβλήματα του εξοπλισμού του νοσοκομείου. Δεν διαθέτει περιβάλλοντα χώρο, δεν διαθέτει χώρο στάθμευσης. Η παλιά πτέρυγα χρήζει συντήρησης και επισκευών, ενώ οι υδραυλικές εγκαταστάσεις είναι πεπαλαιωμένες. Οι αιτίες, προφανώς, όλων αυτών των προβλημάτων και η όξυνσή τους βρίσκονται στην αντιλαϊκή πολιτική των προηγούμενων κυβερνήσεων. Αυτή η πολιτική, όμως, συνεχίζεται και σήμερα, κύριε Υφυπουργέ, με την υποχρηματοδότηση, την εμπορευματοποίηση της υγείας, που βασίζεται στις κατευθύνσεις της Ευρωπαϊκής Ένωσης και στηρίζει την κερδοφορία της επιχειρηματικής δραστηριότητας. Εμείς σας ρωτάμε, κύριε Υπουργέ, τι μέτρα προτίθεστε να πάρετε επιτέλους για να γίνουν μόνιμες προσλήψεις επαρκούς αριθμού προσωπικού όλων των ειδικοτήτων, με πλήρη εργασιακά και ασφαλιστικά δικαιώματα, ώστε να καλύπτονται πλήρως οι ανάγκες του πληθυσμού της περιοχής, για να μονιμοποιηθούν άμεσα όλοι οι εργαζόμενοι του νοσοκομείου στο οποίο εργάζονται με ελαστικές σχέσεις εργασίας - επικουρική, ΟΑΕΔ - και να μη χάνει κανείς τη δουλειά του. Και φυσικά, γενναία χρηματοδότηση για την κάλυψη του συνόλου των αναγκών του νοσοκομείου. Ευχαριστώ, κύριε Πρόεδρε.
Ο κύριος Υφυπουργός έχει τον λόγο.
Ευχαριστώ, κύριε Πρόεδρε. Κύριε Συντυχάκη, επιτρέψτε μου για μια ακόμα φορά να πω αυτό που κατ' επανάληψη τονίζει η ηγεσία του Υπουργείου Υγείας, ότι το 2020 θα είναι η χρονιά των νοσοκομείων. Το λέω αυτό, με πλήρη συναίσθηση της ευθύνης που έχουμε απέναντι στους πολίτες της χώρας, αλλά και λόγω των δυσκολιών που αντιμετωπίζουμε. Όπως είπα και στην προηγούμενη ερώτηση, παραλάβαμε μια δεδομένη κατάσταση στα μέσα του έτους, έχουμε πλέον πλήρη και σαφή εικόνα. Γνωρίζουμε την κατάσταση. Έχουμε σχεδιάσει και έχουμε ήδη ξεκινήσει να υλοποιούμε δράσεις. Το 2020 θα είναι ένα έτος στο οποίο οι πολίτες θα αντιληφθούν τα αποτελέσματα της πολιτικής μας στον τομέα της υγείας. Σε ό,τι αφορά το προσωπικό, πέρα από τις προκηρύξεις οι οποίες βρίσκονται σε εξέλιξη και ολοκληρώνονται, όπως η 2Κ που αφορά προσωπικό που θα καλύψει χίλιες εκατόν δεκαέξι θέσεις στις υγειονομικές δομές της χώρας, να σας θυμίσω ότι έχουμε τους τέσσερις χιλιάδες συμβασιούχους εργαζόμενους μέσω προγραμμάτων του ΟΑΕΔ, που εμείς εξασφαλίσαμε σε συνεργασία με το Υπουργείο Εργασίας και τη διοίκηση του ΟΑΕΔ την ανανέωσή τους για ένα ακόμη έτος και προσπαθούμε να βρούμε λύση, έτσι ώστε οι άνθρωποι αυτοί να παραμείνουν στο σύστημα υγείας, δίνοντας έξτρα μοριοδότηση σε επόμενες προκηρύξεις. Έχουμε τις θέσεις του ιατρικού προσωπικού οι οποίες καλύπτονται και σε ό,τι αφορά το νοσοκομείο στο οποίο αναφέρεστε, στο Λασίθι, από τις χίλιες τριακόσιες θέσεις λοιπού προσωπικού για τις οποίες έχουν ήδη ξεκινήσει οι διαδικασίες, έχουν δοθεί στο Νοσοκομείο Λασιθίου οι τριάντα. Όσον αφορά το επικουρικό ιατρικό και λοιπό προσωπικό, όπως έχουμε πει κατ' επανάληψη, καλύπτει ανάγκες που υφίστανται ή και προκύπτουν έκτακτα και βεβαίως τόσο το 2019 όσο και φέτος υπάρχουν οι απαραίτητες πιστώσεις, προκειμένου να καλύπτονται αυτές οι ανάγκες, αλλά τονίζω για μια ακόμη φορά ότι στόχος μας είναι να έχουμε μόνιμες θέσεις προσωπικού στα νοσοκομεία, διότι το σύστημα των επικουρικών γιατρών είναι μια προσωρινή λύση και δυστυχώς πολλές φορές χάνουμε ανθρώπους, οι οποίοι αποκτούν μια εμπειρία στο σύστημα υγείας και μετά δεν μπορούν να ενσωματωθούν στο σύστημα. Επομένως, πρέπει να γίνει αντιληπτό ότι όσο περισσότερες μόνιμες θέσεις έχουμε, τόσο θα μειώνονται αντίστοιχα και οι συμβασιούχοι και θα καλύπτονται τα κενά και θα μπορούμε να ανταποκρινόμαστε στις ανάγκες οι οποίες προκύπτουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τέλος, θέλω να πω ότι υπάρχει σχεδιασμός για την κτηριακή αναβάθμιση των υφιστάμενων υποδομών. Γνωρίζουμε όλοι ότι τα περισσότερα κτήρια στο Εθνικό Σύστημα Υγείας είναι πεπαλαιωμένα και χρειάζεται σίγουρα η αναβάθμισή τους όχι μόνο η ενεργειακή, αλλά και η κτηριακή και υπάρχει συγκεκριμένο σχέδιο προς αυτή την κατεύθυνση. Και βεβαίως, πρέπει να επανασχεδιάσουμε - είμαστε έτοιμοι να παρουσιάσουμε το σχέδιό μας - σε ό,τι αφορά την αναβάθμιση του βιοϊατρικού εξοπλισμού στα νοσοκομεία της χώρας, διότι και σε αυτόν τον τομέα της βιοϊατρικής τεχνολογίας παρατηρείται ότι έχει γεράσει ο εξοπλισμός. Η βιοϊατρική τεχνολογία εξελίσσεται και πρέπει να ακολουθήσουμε τις σύγχρονες τάσεις στον τομέα της βιοϊατρικής τεχνολογίας. Πρέπει να ανανεώσουμε τον εξοπλισμό.
Ολοκληρώστε, κύριε Υφυπουργέ.
Ναι, κύριε Πρόεδρε. Επίσης, πρέπει να παρέχουμε τις απαραίτητες υπηρεσίες υγείας σε κάθε πολίτη σε κάθε άκρη αυτής της χώρας. Ευχαριστώ, κύριε Πρόεδρε.
Ο κ. Συντυχάκης έχει τον λόγο.
Κύριε Υφυπουργέ, η απάντησή σας ειλικρινά δεν μας καλύπτει. Αν κάποιος δεν γνώριζε την ιδιότητά σας και την πολιτική σας τοποθέτηση και έβαζε δίπλα σας τον κ. Ξανθό, θα παρατηρούσε ακριβώς τα ίδια πράγματα. Και μπορώ να σας πω με ειλικρίνεια ότι τον Απρίλιο του 2018 είχαμε καταθέσει ακριβώς την ίδια επίκαιρη στον αντίστοιχο Υπουργό τότε της κυβέρνησης ΣΥΡΙΖΑ και η απάντηση ήταν χωρίς καμμία ανταπόκριση. Αντιλαμβάνομαι ότι ακολουθείτε την πεπατημένη. Οι εργαζόμενοι έχουν καταθέσει πάρα πολλές φορές αυτά τα προβλήματα και προς την 7η Υγειονομική Περιφέρεια και προς το Υπουργείο το δικό σας και προς τη διοίκηση του νοσοκομείου. Μάλιστα, πριν από ένα μήνα η διοίκηση των εργαζομένων είχε συνάντηση με την διοικήτρια της 7ης υγειονομικής περιφέρειας. Αποκόμισαν συμπάθεια, κατανόηση, δώσατε και εσείς σήμερα αυτές τις υποσχέσεις, αλλά δεν αρκούν. Ή για να το πω διαφορετικά, αυτά τα οποία είπατε δεν καλύπτουν το σύνολο των οξυμένων αναγκών που έχει το Νοσοκομείο του Αγίου Νικολάου. Προέκυψε, λοιπόν, η επίκαιρη ερώτηση, διότι δεν μας κάλυψε η απάντηση την οποία δώσατε στην απλή ερώτηση που καταθέσαμε στις 11-10-2019 και η οποία απαντήθηκε δύο μήνες μετά, δηλαδή με καθυστέρηση δύο μηνών, που στην πραγματικότητα ήταν μια απάντηση για το τι έκανε - προσέξτε! - η προηγούμενη κυβέρνηση. Αυτό, όμως, τι αποδεικνύει; Αποδεικνύει ότι δεν έχετε τι να προτείνετε. Δεν έχετε κάποιες πολύ συγκεκριμένες προτάσεις για την αντιμετώπιση των προβλημάτων του Νοσοκομείου του Αγίου Νικολάου και συνολικά βέβαια για τα νοσοκομεία της χώρας. Είναι απόδειξη ότι με ευχολόγια και γενικόλογες υποσχέσεις, δυστυχώς, θα πορευτεί και η δική σας Κυβέρνηση, η Κυβέρνηση της Νέας Δημοκρατίας, με την πολιτική της υποχρηματοδότησης και της απαξίωσης της δημόσιας υγείας. Εγώ θα σας πω μόνο ορισμένα στοιχεία, για να δείτε ότι αυτά τα οποία είπατε είναι ανεπαρκή. Στο σύνολο των Νοσοκομείου του Λασιθίου, μόνο το 55% των οργανικών θέσεων νοσηλευτών ΠΕ και ΤΕ είναι καλυμμένο, με βάση τον οργανισμό υπηρεσίας. Στο Νοσοκομείο του Αγίου Νικολάου μόλις το 42%. Το μόνιμο νοσηλευτικό και βοηθητικό προσωπικό καλύπτει μόλις το 46,5% των οργανικών θέσεων. Δεν εφαρμόζεται τίποτα, δηλαδή ούτε ο οργανισμός υπηρεσίας. Κινδυνεύει η ασφάλεια και η ποιότητα παροχής των υπηρεσιών με την πιθανότητα ενός λάθους που μπορεί να είναι μοιραίο για τους ασθενείς. Αυξάνονται οι πιθανότητες ενδονοσοκομειακών λοιμώξεων και πολλά άλλα. Η Κυβέρνηση, λοιπόν, αντί να προχωρήσει σε μαζικές προσλήψεις μόνιμου προσωπικού, λέτε να καλύψετε τις ανάγκες με εργαζόμενους μέσω του ΟΑΕΔ, ανανεώνοντας συμβάσεις. Είναι δυνατόν να λειτουργήσουν έτσι τα νοσοκομεία; Προσπαθείτε, δηλαδή, να καλύψετε ένα μέρος των κενών με ανακύκλωση προσωπικού με ευέλικτες μορφές απασχόλησης. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Το 20% του συνόλου των εργαζομένων στα δημόσια νοσοκομεία δουλεύουν με ελαστικές εργασιακές σχέσεις. Δεν μπορούν να λειτουργήσουν έτσι τα νοσοκομεία. Φυσικά αυτό έχει ως συνέπεια την εργασιακή ανασφάλεια, με πολλά οικονομικά, κοινωνικά και ψυχολογικά προβλήματα, με επιστημονικό ακρωτηριασμό στην κυριολεξία, αναξιοποίητη πολύτιμη πείρα, δυσχέρεια στη λειτουργία των τμημάτων, επισφαλή προγράμματα εφημέρευσης και τελικά υποβάθμιση των υπηρεσιών υγείας. Κατά την άποψή μας - και αποδεικνύεται και από τη σημερινή τοποθέτηση - ο πραγματικός στόχος της Κυβέρνησης είναι η σταδιακή απαλλαγή του κράτους από την ευθύνη για τη χρηματοδότηση υγείας και η επέκταση των συμπράξεων δημόσιου και ιδιωτικού τομέα στα νοσοκομεία. Στο ζήτημα της υγείας…
Κύριε Συντυχάκη, πρέπει να κλείσετε.
Ολοκληρώνω, κύριε Πρόεδρε. Στο ζήτημα της υγείας δεν χωρούν ούτε εκπτώσεις ούτε υποσχέσεις ούτε μπαλώματα ανάσχεσης απλής. Πρέπει να σταματήσει αυτός ο εμπαιγμός εδώ και τώρα. Η λύση δεν είναι ούτε οι επικουρικοί, ούτε οι εργολαβίες, ούτε ο ΟΑΕΔ, ούτε οι άλλες ευέλικτες εργασιακές σχέσεις. Αυξήστε γενναία τη χρηματοδότηση, μονιμοποιείστε το προσωπικό και θα δείτε πώς πραγματικά θα ανασάνει το νοσοκομείο και θα λειτουργήσει σωστά. Ευχαριστώ.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε Συντυχάκη, ο ελληνικός λαός έκρινε το έργο της προηγούμενης κυβέρνησης και νομίζω ότι σε καμμία περίπτωση δεν μπορούν να συγκριθούν αυτά τα οποία έλεγε και έκανε η προηγούμενη πολιτική ηγεσία του Υπουργείου Υγείας με αυτά τα οποία έχουμε εξαγγείλει και κάνουμε εμείς. Είπα - γιατί μάλλον δεν καταλάβατε αυτό που είπα σε σχέση με τους συμβασιούχους του ΟΑΕΔ - ότι δουλεύουν τέσσερις χιλιάδες άτομα στο σύστημα υγείας. Έχουν αποκτήσει μια εμπειρία και τους χρειάζεται το σύστημα. Εξασφαλίσαμε την παραμονή τους στο σύστημα για ένα ακόμα έτος και θέλουμε να τους πριμοδοτήσουμε σε επόμενες προκηρύξεις, έτσι ώστε να μη χαθούν αυτοί οι άνθρωποι από το Εθνικό Σύστημα Υγείας με την πολύτιμη εμπειρία την οποία κουβαλούν. Επίσης, είπα ότι θέλουμε μόνιμες θέσεις εργασίας στο Εθνικό Σύστημα Υγείας και όχι προσωρινές λύσεις, όπως είναι το σύστημα των επικουρικών γιατρών και γι' αυτό θα μετατρέψουμε τις θέσεις των επικουρικών γιατρών σε θέσεις μόνιμων επιμελητών και διευθυντών γιατρών στο σύστημα υγείας. Σε κάθε περίπτωση, δεν αρκεί μόνο να λέμε ότι θα δώσουμε περισσότερα χρήματα ή ότι θα κάνουμε περισσότερες προσλήψεις. Τα χρήματα αυτά θα πρέπει να δίνονται βάσει συγκεκριμένου καθορισμού και βάσει των πραγματικών αναγκών σε κάθε περιοχή της χώρας και οι προσλήψεις να γίνονται με τέτοιον τρόπο, έτσι ώστε να ανταποκρίνονται στις πραγματικές ανάγκες της κάθε περιοχής. Είπατε - και συμφωνούμε όλοι - για τις μεγάλες ελλείψεις στο νοσηλευτικό προσωπικό. Ελλείψεις υπάρχουν και σε άλλους τομείς και σε άλλες ειδικότητες. Το θέμα είναι πώς μπορούμε να επιταχύνουμε τις διαδικασίες πρόσληψης του προσωπικού αυτού, έτσι ώστε να είναι άμεσα και έγκαιρα διαθέσιμη στο Εθνικό Σύστημα Υγείας και αυτό κάνουμε και το έχουμε αποδείξει. Ευχαριστώ.
Κύριε Πρόεδρε, θα ήθελα να καταθέσω τα έγγραφα των εργαζομένων.
Τώρα προχωράμε στην πρώτη με αριθμό 1965/15-11-2019 ερώτηση του κύκλου αναφορών - ερωτήσεων της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Γενικό Νοσοκομείο δυτικής Αττικής «Αγία Βαρβάρα»». Ορίστε, κυρία Καφαντάρη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, καλημέρα σας. Το θέμα της εν λόγω νοσοκομειακής μονάδας, Γενικό Νοσοκομείο δυτικής Αττικής «Αγία Βαρβάρα», έχει απασχολήσει πολλές φορές τον κοινοβουλευτικό έλεγχο, τουλάχιστον από το 2012 που βρίσκομαι εγώ εδώ. Είναι άλλη μια αναπάντητη ερώτηση από τον Νοέμβρη. Κατ' αρχάς, η σημασία της εν λόγω δομής υγείας - νοσοκομειακής μονάδας για την ευαίσθητη περιοχή της δυτικής Αθήνας και της δυτικής Αττικής, αλλά και ένα κομμάτι του Πειραιά, είναι πάρα πολύ σημαντική. Πρόκειται για μια περιοχή στην οποία κατοικούν πάρα πολλοί συμπολίτες μας, πολλοί από τους οποίους δεν είναι καταγεγραμμένοι, γιατί ψηφίζουν στα χωριά τους, για να το πω απλά. Είναι μια περιοχή που μπορούμε να πούμε ότι η εν λόγω μονάδα θα εξυπηρετούσε ακόμα και ενάμιση εκατομμύριο. Το γενικό νοσοκομείο δυτικής Αττικής και η ανάγκη δημόσιας περίθαλψης για τη συγκεκριμένη περιοχή που τα στρώματα είναι - ας το πούμε - χαμηλά είναι πάρα πολύ σημαντική. Το γενικό νοσοκομείο, λοιπόν, της «Αγίας Βαρβάρας» είναι ένα ιστορικό νοσοκομείο. Δεν θα αναφερθώ στις διαδικασίες, τι εξυπηρετούσε από το 1903 και πώς έφτασε σήμερα. Θυμόμαστε όλοι και την περίοδο 1930-1935 που είχαν μεταφερθεί οι χανσενικοί ασθενείς. Τώρα η συγκεκριμένη δομή που αφορά αυτούς - όσοι είναι - είναι ένα κέντρο αποκατάστασης που δεν ανήκει πλέον στο νοσοκομείο. Όμως, θα πω ότι από το 1995, που προστέθηκε και ο όρος «Αγία Βαρβάρα» για την περιοχή στην οποία βρίσκεται, λειτουργεί και εξυπηρετούσε μέχρι το 2012 όλα τα επίπεδα της περίθαλψης της δημόσιας υγείας. Δυστυχώς, από το 2012 και μετά με απόφαση της τότε κυβέρνησης με τις μετακινήσεις προσωπικού και νοσηλευτικού προσωπικού όδευε σε κλείσιμο, το οποίο όμως απετεύχθη, ακριβώς γιατί και οι κάτοικοι της περιοχής και η τοπική αυτοδιοίκηση της ευρύτερης περιοχής και οι αγώνες των εργαζομένων εκεί το κράτησαν ανοιχτό. Σήμερα, η περίθαλψη που προσφέρει είναι μόνο στον τομέα των εξωτερικών ιατρείων και όχι σε όλα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Εδώ θα ήθελα να πω ότι από το 2015 που υπήρξε μια κυβερνητική αλλαγή, πραγματικά μεταφέρθηκε στο νοσοκομείο το ΠΕΔΥ Νίκαιας. Λειτουργούν ακόμα αξιόλογα εξωτερικά ιατρεία, οδοντιατρικό, φυσιοθεραπευτήριο, μικροβιολογικό, ενώ εφοδιαζόταν το εξαιρετικό μικροβιολογικό του νοσοκομείου με αντιδραστήρια, που σήμερα υπάρχει πρόβλημα και στον εφοδιασμό. Αυτό το οποίο θέλω να πω - και τις ελλείψεις θα τις αναφέρω παρακάτω - είναι επίσης για το πολύ σημαντικό τμήμα νεφρού το οποίο λειτουργεί ακόμα και βέβαια εξυπηρετεί ασθενείς από όλη τη δυτική Αττική και κυρίως ασθενείς χαμηλών εισοδημάτων ή και άπορους και χρειάζεται κάποιες παρεμβάσεις, που θα τις πω μετά στη δευτερολογία μου. Αυτό το οποίο θέλω να ρωτήσω, κύριε Υπουργέ, είναι: Ποιο είναι το όραμά σας; Ποιος είναι ο σχεδιασμός σας για την εν λόγω μονάδα υγείας; Θα επανέλθει στη δευτεροβάθμια περίθαλψη το εν λόγω νοσοκομείο; Ευχαριστώ.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κυρία Καφαντάρη, στην εισαγωγή της ερώτησής σας κάνετε μια ιστορική αναδρομή, περιγράφοντας την πορεία του νοσοκομείου δυτικής Αττικής από την ίδρυσή του μέχρι σήμερα. Είναι γεγονός ότι σε διαφορετικές χρονικές περιόδους και σε διαφορετικές κοινωνικές και οικονομικές συνθήκες το νοσοκομείο προσάρμοσε τη λειτουργία του, εξυπηρετώντας τις ανάγκες των κατοίκων της περιοχής. Το 2011 πραγματοποιήθηκε η διασύνδεσή του με το γενικό νοσοκομείο Νίκαιας, Πειραιά «Άγιος Παντελεήμων» και την περίοδο 2012-2015 προσπαθήσαμε και πετύχαμε σημαντική πρόοδο σε σχέση με τον απαιτούμενο εξορθολογισμό των πόρων, διασφαλίζοντας την απρόσκοπτη πρόσβαση των πολιτών σε υπηρεσίες υγείας και το νοσοκομείο της Αγίας Βαρβάρας δεν αποτέλεσε εξαίρεση στον κανόνα. Η αναδιάρθρωση και η αναδιοργάνωσή του κρίθηκε αναγκαία. Σήμερα ο οργανισμός της εσωτερικής διάρθρωσης των υπηρεσιών του προβλέπει τη λειτουργία της ιατρικής υπηρεσίας σε τέσσερις τομείς, τον παθολογικό, τον χειρουργικό, της ψυχικής υγείας και τον εργαστηριακό. Το νοσοκομείο αυτό εξυπηρετεί τόσο το νοσοκομείο κορμού της Νίκαιας στον Άγιο Παντελεήμονα, όσο και σε πρωτοβάθμιο επίπεδο τις ανάγκες των κατοίκων της περιοχής και βεβαίως είναι κάτι το οποίο θα ενισχύσουμε και θα στηρίξουμε. Υπηρεσίες αιχμής είναι και η μονάδα τεχνητού νεφρού και το μικροβιολογικό εργαστήριο και αυτό αποδεικνύεται από τη νοσηλευτική κίνηση που καταγράφεται στα δύο παραπάνω τμήματα. Μεταξύ των άλλων, προσβλέπουμε στην πλήρη ανάπτυξη και τον εκσυγχρονισμό της μονάδας τεχνητού νεφρού για την εξυπηρέτηση των νεφροπαθών τόσο στις περιοχές της δυτικής Αττικής, όσο και στην ευρύτερη περιοχή, αλλά και τη δημιουργία κέντρου χρονίων πασχόντων για την εξειδικευμένη αντιμετώπιση συγκεκριμένων περιστατικών, έτσι ώστε να σταματήσει η απρόσκοπτη παραμονή και μετανοσοκομειακή αποκατάσταση των χρονίων πασχόντων σε μεγάλες δομές της χώρας και να αποσυμφορείται το σύστημα, προκειμένου να υπάρχουν διαθέσιμες κλίνες. Βεβαίως, κάτι ακόμα το οποίο σχεδιάζουμε είναι η σύσταση και λειτουργία μονάδας ανακουφιστικής φροντίδας για τη διασφάλιση της ποιότητας ζωής και αξιοπρέπειας των ασθενών με απειλητικές για τη ζωή ασθένειες και έχει ήδη δρομολογηθεί. Αυτό θα γίνει με την αξιοποίηση των παθολογικών κλινικών στο νοσοκομείο της Αγίας Βαρβάρας και έχει ήδη ξεκινήσει η μόνωση της στέγης του κτηρίου όπου στεγάζονται οι παθολογικές κλινικές. Επιπλέον, θα ενισχύσουμε τη λειτουργία των εξωτερικών ιατρείων με γιατρούς διαφόρων ειδικοτήτων, θα ενισχύσουμε το ηπατολογικό ιατρείο το οποίο λειτουργεί και ως κέντρο μοριακής διάγνωσης ιογενών ηπατίτιδων και θα ενισχύσουμε τον εργαστηριακό τομέα. Επομένως, ο επαναπροσδιορισμός του ρόλου του νοσοκομείου «Αγίας Βαρβάρας» είναι μέσα στους άμεσους στόχους της πολιτικής ηγεσίας του Υπουργείου Υγείας και της Β΄ Υγειονομικής Περιφέρειας, προκειμένου να καλυφθούν οι ανάγκες των κατοίκων των περιοχών αυτών. Είναι αυτονόητο ότι για όλα τα παραπάνω υπάρχει η πολιτική βούληση για την πραγματοποίησή τους και οι αναγκαίες παρεμβάσεις βρίσκονται ήδη σε εξέλιξη. Ευχαριστώ.
Ορίστε, κυρία Καφαντάρη, έχετε τον λόγο.
Κύριε Υπουργέ, επιτρέψτε μου να τοποθετηθώ συγκεκριμένα για την κατάσταση που επικρατεί σήμερα στο νοσοκομείο. Το 2012-2015 είπατε ότι στηρίξατε την εν λόγω μονάδα. Μάλλον το αντίθετο έγινε, κάτι που είπα και στην πρωτολογία μου. Αν δεν υπήρχαν οι αγώνες, οι κινητοποιήσεις των κατοίκων, της τοπικής αυτοδιοίκησης και της ευρύτερης περιοχής, το νοσοκομείο θα είχε κλείσει οριστικά. Έρχομαι, όμως, στο εξής: Μονάδα τεχνητού νεφρού. Υπάρχουν εξασφαλισμένα χρήματα από την προηγούμενη περιφερειακή Αρχή Αττικής ειδικά για την ανακύκλωση του νερού. Είναι κάτι πολύ σημαντικό και θα ήθελα να ξέρω πώς θα προχωρήσει αυτό. Δεύτερον, μιλήσαμε για τα θέματα των κτηρίων. Με χρήματα της Β΄ ΥΠΕ, εξασφαλισμένα, νομιμοποιήθηκαν κτήρια και κτίσματα μέσα στη μεγάλη αυτή περιοχή και με τον ν.4495/2017 τακτοποιήθηκαν πολεοδομικά ζητήματα. Και αυτή τη στιγμή, με εξασφαλισμένο κονδύλι, προχωρά η αποκατάσταση της Παθολογικής Κλινικής. Και από ό,τι έμαθα από Δευτέρα ξεκινούν οι εργασίες. Αυτό είναι θετικό. Είναι κάτι το οποίο είχε δρομολογηθεί. Τώρα θα πω δυο - τρία πράγματα. Κατ' αρχάς λέτε ότι θα εξασφαλίσετε τη λειτουργία του μικροβιολογικού, που, όπως είπατε, για τις ιογενείς ηπατίτιδες είναι ίσως και μοναδικό στην Ελλάδα. Αυτή τη στιγμή υπάρχει πρόβλημα με την προμήθεια αντιδραστηρίων, κύριε Υπουργέ - πρέπει να το ξέρετε - για τη μοριακή διάγνωση, ουσιαστικά, της ηπατίτιδας C και, απ' ό,τι έχω πληροφορηθεί πριν από τα Χριστούγεννα, για την ηπατίτιδα Β. Άρα πρέπει συγκεκριμένα να προχωρήσει και να λυθεί αυτό. Δεν υπάρχει οφθαλμίατρος στην πρωτοβάθμια που λέμε. Δεν υπάρχει ΩΡΛ. Δεν υπάρχει γυναικολόγος. Ήρθε πρόσφατα ένας επικουρικός καρδιολόγος, απ' ό,τι γνωρίζω και αυτό είναι καλό. Από την άλλη μεριά εκκρεμούν σαράντα πέντε ανεκτέλεστες εντολές για προμήθεια αντιδραστηρίων, όπως είπα, επισκευές εξοπλισμού και άλλα τέτοια ζητήματα. Το ζήτημα, λοιπόν, αυτό τη στιγμή είναι πρώτα απ' όλα να ενισχυθεί η πρωτοβάθμια με τις αντίστοιχες προσλήψεις, τοποθετήσεις ιατρών για να εξυπηρετείται η περιοχή. Διότι είπαμε ότι η δημόσια υγεία ειδικά στη συγκεκριμένη περιοχή είναι πάρα πολύ σημαντική. Από την άλλη μεριά, όμως, το ερώτημα είναι αν θα επανέλθει στη δευτεροβάθμια βαθμίδα περίθαλψης το εν λόγω νοσοκομείο. Κύριε Υπουργέ, θα βάλω κι άλλο ένα ερώτημα. Μήπως πρέπει το Υπουργείο να εξετάσει κι έναν σταθμό ΕΚΑΒ στην εν λόγω περιοχή για αποσυμφόρηση και εξυπηρέτηση, ουσιαστικά, της ευρύτερης περιοχής του Πειραιά, της δυτικής Αττικής και της δυτικής Αθήνας; Θα περίμενα, λοιπόν, κάποιες συγκεκριμένες ενέργειες να γίνουν και γι' αυτά τα οποία ανέφερα όσον αφορά στις ελλείψεις, για να δείξετε, πραγματικά, αν σκοπεύετε να προχωρήσετε στην επαναλειτουργία αυτής της δομή υγείας που είναι τόσο σημαντική. Περιμένουμε την απάντησή σας.
Κύριε Κοντοζαμάνη, έχετε τον λόγο.
Ευχαριστώ, κύριε Πρόεδρε. Κυρία Καφαντάρη, η μονάδα αυτή δεν σταμάτησε ποτέ να λειτουργεί. Και το 2012-2015 έγιναν κάποιες προσπάθειες, όπως είπα και στην πρωτολογία μου, εξορθολογισμού της νοσοκομειακής αυτής δομής. Το νοσοκομείο δυτικής Αττικής «Αγία Βαρβάρα» είναι διασυνδεδεμένο με το νοσοκομείο της Νίκαιας. Παρέχει δευτεροβάθμιες υπηρεσίες υγείας και σας είπα ότι ο στόχος μας είναι το νοσοκομείο αυτό να εξυπηρετήσει τους κατοίκους της περιοχής σε πρωτοβάθμιο επίπεδο. Άλλωστε, όπως είπατε κι εσείς, εκεί στεγάζεται το κέντρο υγείας της περιοχής. Και, βεβαίως, στόχος μας είναι να μπορέσει να συμβάλει στην ομαλή λειτουργία του νοσοκομείου της Νίκαιας, προκειμένου να αποσυμφορήσει τη μεγάλη κίνηση που υπάρχει στο νοσοκομείο αυτό της Αττικής. Άρα σε καμμία περίπτωση δεν ανεστάλη η λειτουργία της εν λόγω μονάδας. Αυτά τα οποία είπατε για το τεχνητό νεφρό, για τις κτηριακές ανακαινίσεις και για τα εργαστήρια είναι θέματα με τα οποία συμφωνούμε. Σας είπα ότι τα έχουμε δρομολογήσει. Επειδή έχουμε ένα καινούργιο οικονομικό έτος, πιστεύω ότι δεν υπάρξει κανένα πρόβλημα στην προμήθεια των αντιδραστηρίων και την ομαλή λειτουργία των εργαστηρίων. Βεβαίως, θα ενισχύσουμε περαιτέρω τις υπηρεσίες που παρέχει το νοσοκομείο αυτό. Ευχαριστώ πολύ.
Προχωρούμε στην τρίτη με αριθμό 2014/19-11-2019 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Ιωάννη Αμανατίδη προς τον Υπουργό Υγείας, με θέμα: «Ένταξη του γενικού νοσοκομείου Θεσσαλονίκης «Άγιος Παύλος» σε αναπτυξιακά προγράμματα ή ΕΣΠΑ ή στο Πρόγραμμα Δημοσίων Επενδύσεων (ΠΔΕ)». Κύριε Αμανατίδη, έχετε τον λόγο.
Κύριε Πρόεδρε, σας ευχαριστώ. Καλή χρονιά. Κύριε Υπουργέ, όπως γνωρίζετε το γενικό νοσοκομείο Θεσσαλονίκης «Άγιος Παύλος» είχε συσταθεί ως ενιαίο νομικό πρόσωπο δημοσίου δικαίου μετά από τη συγχώνευση του πρώτου νοσοκομείου ΙΚΑ Θεσσαλονίκης και του νοσοκομείου ΙΚΑ «Άγιος Παύλος» με το προεδρικό διάταγμα 322/1985. Η λειτουργία του βασίστηκε σε τετρακόσιες κλίνες οι οποίες ήταν μοιρασμένες εκεί που βρίσκεται τώρα το κτήριο του νοσοκομείου «Άγιος Παύλος» και του παραρτήματος «Παναγία». Παρ' όλη τη νομοθετική πρόβλεψη την οποία είχαμε περάσει όταν Υπουργός ήταν ο κ. Λυκουρέντζος, με την οποία προβλεπόταν - με καθολική θετική άποψη όλων των εμπλεκόμενων φορέων και των κατοίκων της περιοχής - να λειτουργήσει το παράρτημα «Παναγία» έως ότου χτιστεί αυτό το οποίο τώρα συζητάμε - να συνεχίσει, δηλαδή - οι μνημονιακές πολιτικές του 2013 επέβαλλαν το κλείσιμο του παραρτήματος «Παναγία». Και με αυτό το δεδομένο, ενώ υπάρχουν τετρακόσιες οργανικές κλίνες, οι ανεπτυγμένες αυτή τη στιγμή είναι οι διακόσιες είκοσι πέντε. Η περιοχή ευθύνης του νοσοκομείου έχει τους Δήμους Καλαμαριάς, Πυλαίας - Χορτιάτη και Δήμο Θέρμης - Θερμαϊκού και είναι το πλησιέστερο νοσοκομείο στη Θεσσαλονίκη. Ποια είναι τα πλεονεκτήματά του; Είναι η αξιοπιστία του νοσοκομείου ως προς την ποιότητα των παρεχόμενων υπηρεσιών, έτσι όπως αυτή περιγράφεται αριθμητικά με τους δείκτες λειτουργικότητας και αποδοτικότητας στον απολογισμό που έκανε η διοίκηση του νοσοκομείου των ετών 2016-2019, η γεωγραφική θέση του νοσοκομείου και, βέβαια, οι εξειδικευμένες υπηρεσίες τις οποίες παρέχει. Οι στόχοι, πιστεύω, όλων των κυβερνήσεων - φυσικά και της δικής μας - είναι η βελτίωση των παρεχόμενων υπηρεσιών. Τι κάναμε γι' αυτό συγκεκριμένα; Επιλύσαμε το ιδιοκτησιακό καθεστώς. Γνωρίζετε από γραφειοκρατία... [[Στο σημείο αυτό κτυπάει το κουδούνι λήξεως της ομιλίας του κυρίου Βουλευτή]] Κλείνω με το ερώτημά μου, κύριε Πρόεδρε. Βελτιώσαμε τις κτηριακές εγκαταστάσεις. Ενισχύσαμε και επεκτείναμε το φάσμα των υπηρεσιών με ανάπτυξη νέων μονάδων και κάναμε εκσυγχρονισμό του βιοϊατρικού εξοπλισμού. Υπήρχε το εξής πρόβλημα, κύριε Υπουργέ. Όταν το ιδιοκτησιακό καθεστώς του ΙΚΑ πήγε στο ΕΣΥ, το νοσοκομείο «Άγιος Παύλος» εξαιρέθηκε, δεν ήταν μέσα στον νόμο, με αποτέλεσμα να μην μπορούν να προχωρήσουν ούτε προγράμματα, ούτε τίποτα για την επέκτασή του. Αυτό το λύσαμε. Με μεγάλα εμπόδια, με γραφειοκρατία, αλλά το λύσαμε. Η ερώτηση μου, κύριε Υπουργέ, είναι η εξής: Προτίθεστε να συνεχίσετε τις διαδικασίες, έτσι ώστε να ενταχθεί σε κάποιο πρόγραμμα δημοσίων επενδύσεων ή ΕΣΠΑ - υπάρχουν και οι προηγούμενες μελέτες, μια επικαιροποίηση θα βοηθούσε - ώστε να προχωρήσετε στην ανάπτυξη των επιπλέον διακοσίων κλινών, τις οποίες έχει ανάγκη η ανατολική Θεσσαλονίκη και συνολικά η Θεσσαλονίκη; Ευχαριστώ, κύριε Πρόεδρε.
Κύριε Κοντοζαμάνη, έχετε τον λόγο.
Ευχαριστώ, κύριε Πρόεδρε. Κύριε Αμανατίδη, ευχαριστώ για την ερώτηση, γιατί μου δίνετε την ευκαιρία να πω ότι βεβαίως η πρόθεσή μας είναι σωστά και καλά πράγματα τα οποία παραλάβαμε, να μπορέσουμε να τα διατηρήσουμε, να τα ενισχύσουμε και να τα προχωρήσουμε. Είναι γεγονός ότι προχωρήσατε στην τακτοποίηση του ιδιοκτησιακού καθεστώτος του νοσοκομείου «Αγίου Παύλου», που μόνο ως θετική ενέργεια μπορεί να χαρακτηριστεί. Από εκεί και πέρα, βεβαίως, αντιλαμβανόμαστε όλοι ότι πρέπει να προχωρήσουμε περαιτέρω, προκειμένου να ενισχύσουμε τη λειτουργία αυτού του νοσοκομείου. Υπήρχαν αναδιατάξεις στον υγειονομικό χάρτη της Θεσσαλονίκης, όπως με το κλείσιμο του νοσοκομείου του ΙΚΑ «Παναγία», που προστέθηκαν κλίνες, όπου ήταν εφικτό, για λειτουργικούς λόγους, όπως η νεφρολογική μονάδα, η ουρολογική, η νευρολογική στο νοσοκομείο του «Αγίου Παύλου». Εδώ μου δίνετε την ευκαιρία να σας πω ότι πρέπει να προχωρήσουμε στον εκσυγχρονισμό και την ολοκλήρωση των οργανισμών των νοσοκομείων, έτσι ώστε να έχουμε σαφή εικόνα των υπηρεσιών που καλύπτουν, των αναγκών, καθώς και των κενών θέσεων σε προσωπικό που πρέπει να καλυφθούν. Από εκεί και πέρα, για να συνεχίσουμε τη δουλειά από εκεί που την αφήσατε εσείς, πρέπει να πω ότι εξετάζουμε πάρα πολύ προσεκτικά την κτηριακή επέκταση του νοσοκομείου. Θα ήθελα να σας ενημερώσω ότι για να ενταχθεί το νοσοκομείο σε κάποιο επιχειρησιακό πρόγραμμα για την κατασκευή νέων κτηρίων, θα πρέπει να προηγηθεί ρυθμιστική μελέτη και κτηριολογικό πρόγραμμα. Υπάρχει, ήδη, εδώ και πολλά χρόνια προκαταρκτική ρυθμιστική μελέτη, καθώς υπήρχαν προβλήματα με το ιδιοκτησιακό καθεστώς του νοσοκομείου και δεν είχε προχωρήσει η υλοποίησή της. Επομένως, θα πρέπει να γίνει ανάθεση νέας μελέτης ή επικαιροποίηση της παλιάς, σύμφωνα με το σχεδιασμό του Υπουργείου Υγείας και τις σημερινές ανάγκες του νοσοκομείου. Ναι, λοιπόν, θα το προχωρήσουμε. Επίσης, σε ό,τι αφορά τις κλίνες, όπου ήταν εφικτό - το είπα και πριν - κλίνες του πρώην νοσοκομείου προστέθηκαν στις κλίνες του «Αγίου Παύλου», προκειμένου να συνεχιστεί η απρόσκοπτη εξυπηρέτηση των ασθενών. Σας είπα, όμως, ότι είναι πολύ σημαντικό να προχωρήσουμε, να ολοκληρώσουμε, να εκσυγχρονίσουμε τους οργανισμούς των νοσοκομείων, προκειμένου να αποτυπώνεται με σαφήνεια η λειτουργική δυνατότητα κάθε νοσοκομειακής μονάδας. Κλείνοντας, να σας διαβεβαιώσω ότι είναι στις προθέσεις μας να αναβαθμίσουμε τις υπηρεσίες της συγκεκριμένης νοσοκομειακής μονάδας. Θεωρούμε ανεπίτρεπτο να στεγάζονται οι υπηρεσίες του νοσοκομείου σε κοντέινερ, όπως συμβαίνει με τις διοικητικές και τεχνικές υπηρεσίες. Αυτό το θέμα θα λυθεί. Θεωρούμε ότι πρέπει να επενδύσουμε στα συγκριτικά πλεονεκτήματα του νοσοκομείου, όπως, για παράδειγμα, στη λειτουργία της καρδιολογικής κλινικής με τον σύγχρονο στεφανιογράφο που εξυπηρετεί πλήθος ασθενών. Ευχαριστώ πολύ.
Κύριε Αμανατίδη, ορίστε, έχετε τον λόγο.
Κύριε Υπουργέ, κρατάω από την απάντησή σας ότι ναι, θα προχωρήσετε. Όπως σας επισήμανα και στην πρωτολογία μου, υπήρχε η παλιά η μελέτη, η οποία όντως θέλει επικαιροποίηση. Το εμπόδιο ήταν ακριβώς αυτά που λύσαμε. Χαίρομαι που θα χτίσετε επάνω σε αυτά τα οποία λύσαμε. Κρατώ, επίσης, ότι για τους οργανισμούς θα λάβετε υπ' όψιν σας ότι αυτό το νοσοκομείο θα αναπτυχθεί, ότι δεν θα προχωρήσετε, δηλαδή, σε μείωση οργανικών θέσεων από το συγκεκριμένο νοσοκομείο, γιατί υπάρχει η προοπτική, προφανώς, έτσι όπως τη θέσατε, για την ανάπτυξη του νοσοκομείου. Χρειάζονται, λοιπόν, συγκεκριμένες ενέργειες. Κύριε Υπουργέ, θα περιμένουμε. Το επόμενο διάστημα θα περιμένει και η Θεσσαλονίκη. Προσπαθήσαμε με όλα αυτά που σας είπα - το τι κάναμε - να αναβαθμίσουμε την ποιότητα των παρεχόμενων υπηρεσιών υγείας. Θα σας ελέγξουμε ξανά για αυτό, γιατί είναι πολύ συγκεκριμένα πλέον. Αυτή η υπόθεση είναι τουλάχιστον επτά ετών, κύριε Υπουργέ. Βάλαμε το λιθαράκι μας και τώρα μπορείτε κι έχετε ελεύθερα τα χέρια να προχωρήσετε. Άρα επιβεβαιώστε το ξανά, αν θέλετε, ότι ναι, θα προχωρήσετε σε αυτόν τον σχεδιασμό, με επικαιροποίηση μελέτης κ.λπ.. Άρα αυτό θα ληφθεί υπ' όψιν και για τον οργανισμό. Θέλω να σας πω, επίσης, ότι η Θεσσαλονίκη χρειάζεται έναν συνολικότερο σχεδιασμό του υγειονομικού χάρτη - προχωρήσαμε, όπως γνωρίζετε, και για το παιδιατρικό νοσοκομείο, στο οποίο χρειάζεται να δώσετε προσοχή - αλλά και να προχωρήσουν οι προσλήψεις του προσωπικού όπου αυτό λείπει. Πρέπει να δείτε ξανά τις πρωτοβάθμιες μονάδες φροντίδας υγείας, οι οποίες είναι πολύ σημαντικές και νομίζω ότι λύνουν πολλά θέματα σε σχέση με την υγεία. Επιτρέψτε μου σε αυτό το σημείο να πω δύο γενικά πράγματα σε σχέση με το τι κάναμε εμείς στην υγεία, κύριε Πρόεδρε. Σε ένα δύσκολο δημοσιονομικό περιβάλλον αντιμετωπίσαμε την υγειονομική φτώχεια όπως αποτυπώνεται και από την ΕΛΣΤΑΤ στο δελτίο του 2019, όπου οι ανικανοποίητες ανάγκες από το 14,4% του πληθυσμού, κύριε Πρόεδρε, το 2016 υποχώρησαν στο 10,4% το 2018. Η ενίσχυση του δημόσιου συστήματος υγείας, η κάλυψη των υγειονομικών αναγκών όλων των πολιτών, η μείωση των ανισοτήτων ήταν η πολιτική μας το διάστημα της διακυβέρνησής μας. Στόχος μας, δηλαδή, ήταν η αντιμετώπιση της υγειονομικής φτώχειας, ο εξορθολογισμός της διοίκησης και των οικονομικών του ΕΣΥ, η πολιτική φαρμάκου και η πιλοτική θεσμοθέτηση ενός συστήματος πρωτοβάθμιας φροντίδας υγείας, το οποίο νομίζω ότι πρέπει να το ενισχύσετε στη Θεσσαλονίκη. Είμαστε, κύριε Υφυπουργέ, απέναντι στη συρρίκνωση και απόσπαση τμημάτων υπηρεσιών υγείας υπέρ της επισφαλούς του ιδιωτικού τομέα. Υπερασπιζόμαστε τη δημόσια, λοιπόν, περίθαλψη, την κάλυψη υγείας. Όσον αφορά το συγκεκριμένο θέμα, θεωρώ θετική την απάντησή σας και σε αυτό εδώ θα σας ελέγξουμε το επόμενο διάστημα. Μπορούμε, βεβαίως, και να βοηθήσουμε, γιατί έχουμε αποκτήσει όλοι, κύριε Υπουργέ - και οι φορείς - τέτοια εμπειρία πάνω σε αυτό, την οποία δεν θα την πιστέψετε άμα θα δείτε τους φακέλους τους οποίους έχουμε από τον κ. Λυκουρέντζο ακόμα, μετά στον κ. Άδωνη Γεωργιάδη και, βέβαια, τώρα στον κ. Κικίλια. Θα βοηθήσουμε, λοιπόν, στην κατεύθυνση αυτή σε ό,τι μας χρειαστείτε. Ευχαριστώ πολύ.
Τα ποσοστά των ανικανοποίητων αναγκών του πληθυσμού είναι έτσι όπως τα είπατε, από το 14% πήγαν στο 10%. Καλό, όμως, καλό είναι να θυμόμαστε και μια άλλη περίοδο, το 2004-2006 που ήταν 3,7%, της επάρατου διακυβέρνησης Κώστα Καραμανλή. Απλά το λέω για την ιστορία.
Δεν ήμασταν εμείς αυτοί που το αυξήσαμε.
Εσείς τα παρακολουθείτε όλα, κύριε Αμανατίδη. Ορίστε, κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε Αμανατίδη, όλοι κρινόμαστε από το αποτέλεσμα. Είμαστε στη διάθεσή σας σε τακτά χρονικά διαστήματα να παρακολουθούμε και μέσω του κοινοβουλευτικού ελέγχου τις δράσεις τις οποίες εξαγγέλλουμε και υλοποιούμε και την υλοποίηση των έργων. Τώρα, σε ό,τι αφορά την κατάσταση που μας παραδώσατε, επιτρέψτε μου για μία ακόμη φορά να διαφωνήσω μαζί σας. Δυστυχώς, έχουμε παραλάβει ένα σύστημα σε πλήρη κατάρρευση. Νομίζω ότι η εικόνα που παρουσιάζει σήμερα το σύστημα υγείας δεν περιποιεί τιμή σε κανέναν. Επομένως, επειδή η υγεία είναι πάνω από χρώματα και πάνω από πολιτικές αντιπαραθέσεις, μακάρι να μπορέσουμε - όπως με τη σημερινή σας ερώτηση - να υπάρξει κοινός τόπος σε δράσεις οι οποίες ωφελούν τον πολίτη, διότι ο στόχος είναι να εξυπηρετήσουμε τον κόσμο ο οποίος πρέπει να έχει πρόσβαση σε κάθε είδους απαραίτητη υπηρεσία υγείας, έτσι ώστε να μπορέσουμε να βελτιώσουμε την καθημερινότητα της επαφής του πολίτη με το σύστημα υγείας και την αποδοτικότητα του Εθνικού Συστήματος Υγείας. Να τονίσω για μία ακόμη φορά - διότι πολύ φοβάμαι ότι το κόμμα της Αξιωματικής Αντιπολίτευσης δεν το έχει ξεκαθαρίσει καλά στο μυαλό του - ότι η παρούσα Κυβέρνηση στηρίζει το δημόσιο χαρακτήρα του συστήματος υγείας. Στηρίζουμε τη δημόσια δωρεάν υγεία, σε καμμία περίπτωση, όμως, δεν πρέπει να μπερδεύουμε το δημόσιο με το κρατικό. Στο Εθνικό Σύστημα Υγείας λειτουργεί και ο ιδιωτικός τομέας και, βεβαίως, η οποιαδήποτε σύμπραξη με τον ιδιωτικό τομέα γίνεται προκειμένου να βελτιώσουμε τις παρεχόμενες υπηρεσίες υγείας, να προσφέρουμε νέες, χωρίς κανένα κόστος για τον πολίτη. Είναι χρηματοδοτικά εργαλεία, τα οποία χρησιμοποιούνται σε όλον τον κόσμο προκειμένου να βελτιώσουμε τις παρεχόμενες υπηρεσίες υγείας. Ευχαριστώ πολύ.
Άρα για το νοσοκομείο προχωράμε έτσι όπως τοποθετήθηκα…
Ναι.
Ωραία. Τελείωσε ο κ. Κοντοζαμάνης. Την επόμενη φορά, κύριε Κοντοζαμάνη που θα τύχει να προεδρεύω - το χρεώνω τώρα εγώ αυτό, ως μη όφειλα - θέλω να ακούσω το χρονοδιάγραμμα της αλλαγής των οργανισμών των νοσοκομείων. Γιατί όλες αυτές οι αναβαθμίσεις που ακούστηκαν σήμερα, δεν μπορούν να γίνουν από καμμία κυβέρνηση εάν δεν έχει προηγηθεί η αλλαγή στους οργανισμούς των νοσοκομείων. Ειδικά στον «Άγιο Παύλο», που το ξέρω το θέμα πολύ καλά, αν δεν αλλάξει ο οργανισμός, δεν μπορεί να αναβαθμιστεί.
Εδώ είναι το ανάποδο. Εδώ είναι ο οργανισμός αναβαθμισμένος και δεν…
Παρά ταύτα, για τον νέο ρόλο χρειάζεται εκσυγχρονισμό. Έχει αναβαθμιστεί σε σχέση με το παλιό ΙΚΑ που ήταν ο «Άγιος Παύλος». Θέλει εκσυχγρονισμό. Παραδείγματος χάριν, αν θέλουν να βάλουν ακτινοθεραπευτικό, υπάρχει μέσα στον οργανισμό; Όχι! Δεν μιλώ, όμως, για τον «Άγιο Παύλο», που συμφωνώ εγώ πλήρως.
Μου δίνετε τον λόγο για τριάντα δευτερόλεπτα, κύριε Πρόεδρε;
Έχετε να μας πείτε είδηση για το χρονοδιάγραμμα;
Πάνω σε αυτό που είπατε.
Ωραία. Για να ακούσουμε.
Είστε γνώστης, βεβαίως, της κατάστασης και της λειτουργίας του συστήματος υγείας. Να σας πω - το γνωρίζετε βεβαίως και λόγω του θεσμικού σας ρόλου - ότι έχουμε νομοθετήσει τους προηγούμενους μήνες την έκδοση των οργανισμών των νοσοκομείων με υπουργική απόφαση, προκειμένου να μην υπάρχουν καθυστερήσεις στην ολοκλήρωση…
Ωραία, αυτό είναι έτσι όπως το λέτε. Πότε θα τελειώσει, όμως, αυτή η διαδικασία; Αυτό θέλω εγώ να ακούσω.
Εντάξει, θα έχουμε σαφή χρονοδιαγράμματα…
Εντάξει, την επόμενη φορά, κύριε Υπουργέ. Ευχαριστούμε πολύ για την παρουσία σας. Είστε πάντα παρών, πάντως. Οφείλω να το πω. Συνεχίζουμε τώρα με την πέμπτη με αριθμό 358/13-1-2020 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Προστασίας του Πολίτη με θέμα: «Αστυνομική αυθαιρεσία της ομάδας ΔΙΑΣ έναντι θεραπευομένων στο «18 ΑΝΩ»». Θα απαντήσει ο κ. Ελευθέριος Οικονόμου, ο Υφυπουργός Προστασίας του Πολίτης, που επίσης πάντα είναι παρών στη Βουλή. Ορίστε, κυρία Σακοράφα, έχετε τον λόγο.
Ευχαριστώ πολύ, κύριε Πρόεδρε. Θα περιοριστώ, κύριε Υπουργέ, απλά στο να περιγράψω το γεγονός. Είναι Πέμπτη 9 Ιανουαρίου στην οδό Αχαρνών. Έντεκα άτομα που συμμετέχουν στο πρόγραμμα απεξάρτησης τοξικομανών, συνοδευόμενοι από τους υπεύθυνους του προγράμματος «18 ΑΝΩ», επιστρέφουν πεζοί από το γυμναστήριο στο Τμήμα Ψυχολογικής Απεξάρτησης. Όλο αυτό, όπως πολύ καλά γνωρίζετε, εντάσσεται στο πλαίσιο του θεραπευτικού τους προγράμματος. Για λόγους, που θα θέλαμε να ξέρουμε - δεν ξέρω αν εσείς τους γνωρίζετε - τους σταματούν για έλεγχο. Περιττό να τονίσω ότι οι συνοδοί, συμμορφούμενοι στις υποδείξεις, επιδεικνύουν όλα τα νομιμοποιητικά έγγραφα, εξηγώντας στα όργανα της τάξης το ιδιαίτερα ευαίσθητο του θεραπευτικού προγράμματος. Παρ' όλα αυτά, οι αστυνομικοί προβαίνουν με υπέρμετρο ζήλο στη διαδικασία σωματικού ελέγχου και εξακρίβωσης, βεβαίως, στοιχείων, με τα χέρια ψηλά, τους έχουν στημένους στον τοίχο, υπό το βλέμμα όλων των περίεργων περαστικών, αλλά και των περιοίκων, απαγορεύοντας, ταυτόχρονα, στους συνοδούς να επικοινωνήσουν με τους υπεύθυνους του προγράμματος. Όλο αυτό το σκηνικό γίνεται από δώδεκα αστυνομικούς, οκτώ αστυνομικούς της Ομάδας ΔΙΑΣ και τέσσερις αστυνομικούς της Ομάδας ΔΡΑΣΗΣ. Περιέγραψα, κύριε Υπουργέ, ψυχρά το γεγονός για να το φανταστούμε. Δείτε το λίγο: Δεκαπέντε άτομα με τα χέρια ψηλά στημένα στον τοίχο, γυρισμένα, να ελέγχονται από δεκαπέντε αστυνομικούς. Είχαμε, δηλαδή, κανονική αντιτρομοκρατική επιχείρηση. Δεν θα επεκταθώ σε χαρακτηρισμούς, κύριε Υπουργέ, και σε συμπεράσματα. Απλά θα σας ρωτήσω τα εξής: Ενημερωθήκατε για το περιστατικό, έστω και μετά την κατάθεση της ερώτησης μου; Θεωρείτε την εικόνα που σας περιέγραψα, κανονική, στα πλαίσια της κανονικότητας που επανήλθε η χώρα; Πιστεύετε, ότι αυτή η εικόνα ερμηνεύεται ως αφ' ενός γνώση των αστυνομικών για τον χειρισμό παρόμοιων ειδικών και ευαίσθητων καταστάσεων και αφ' ετέρου, πιστεύετε ότι τελικά βοηθάει κιόλας στο έργο τέτοιων δομών; Ευχαριστώ, κύριε Πρόεδρε.
Ευχαριστώ, κυρία Σακοράφα. Είσαστε πάντα συνεπής στον χρόνο. Κυρίες και κύριοι συνάδελφοι, πριν δώσω τον λόγο στον κύριο Υφυπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία δεκαεννέα μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο «Jeanne d'Arc». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, πράγματι, στις 9 Ιανουαρίου και γύρω στις 10.00', στην οδό Αχαρνών 258, αστυνομικοί της Ομάδας ΔΙΑΣ πραγματοποίησαν έλεγχο σε δεκατρείς ιδιώτες. Επρόκειτο για μία προληπτική ενέργεια στο πλαίσιο των ειδικών δράσεων για την πρόληψη και καταστολή της εγκληματικότητας, που πραγματοποιούνται καθημερινά από τη Διεύθυνση Άμεσης Δράσης Αττικής. Ειδικότερα, οι αστυνομικοί της Ομάδας ΔΙΑΣ, βλέποντας τα παραπάνω άτομα να κινούνται μαζικά πεζοί, προχώρησαν στον έλεγχο τους κατά τη διάρκεια του οποίου ένας εξ αυτών υπέδειξε στους αστυνομικούς ιατρικό συνοδευτικό έγγραφο του Ψυχιατρικού Νοσοκομείου Αττικής. Από το έγγραφο προέκυπτε ότι ήταν επικεφαλής σύνοδος των υπολοίπων ατόμων, χωρίς ωστόσο να αναγράφονται σε αυτό τα στοιχεία τους. Γι' αυτόν τον λόγο οι αστυνομικοί συνέχισαν τον αστυνομικό έλεγχο, καθώς κανείς δεν είχε μαζί του Δελτίο Αστυνομικής Ταυτότητας. Με το τέλος του αστυνομικού ελέγχου και παρά το γεγονός ότι, όπως σας είπα, κανείς δεν είχε μαζί του Δελτίου Αστυνομικής Ταυτότητας, αποχώρησαν όλοι οι ελεγχθέντες, καθώς δεν προέκυψε κάτι σε βάρος τους και προφανώς, διότι οι αστυνομικοί κατανόησαν και την ιδιαιτερότητα των θεραπευομένων. Σε ό,τι αφορά, δε, τη δήθεν αυστηρή απαίτηση των αστυνομικών να ενημερώνονται για τις μετακινήσεις των απεξαρτημένων, αυτό πρέπει να ερμηνευτεί ότι εντάσσεται στη γενικότερη συνεργασία που υφίσταται μεταξύ της Ελληνικής Αστυνομίας και των διαφόρων οργανισμών και ιδρυμάτων κατά των ουσιών εξάρτησης, παρά σε μία μορφή ακραίου και ταπεινωτικό ελέγχου. Σε κάθε περίπτωση, θέλω να σας υπενθυμίσω για μία ακόμη φορά, ότι στις προτεραιότητες του Υπουργείου Προστασίας του Πολίτη, αλλά και του Αρχηγείου της Ελληνικής Αστυνομίας, εντάσσεται μεταξύ άλλων ο έλεγχος κάθε παράνομης, αντικανονικής ή απρεπούς συμπεριφοράς αστυνομικών. Αυτό συμβαίνει, τόσο κατά την εκτέλεση των υπηρεσιακών τους καθηκόντων, όσο και εκτός διατεταγμένης υπηρεσίας. Εξάλλου, η προάσπιση του κύρους των θεσμών, όπως η Ελληνική Αστυνομία, υπαγορεύει πρωτίστως την εσωτερική διερεύνηση κάθε υπόνοιας παραβατικής συμπεριφοράς εκ μέρους του προσωπικού της υπό την εγγύηση των διατάξεων της διοικητικής και πειθαρχικής νομοθεσίας. Κάθε περίπτωση εξετάζεται με ιδιαίτερη προσοχή και ο καταλογισμός των παραβατικών συμπεριφορών γίνεται με τη μέγιστη δυνατή ταχύτητα. Στο πλαίσιο αυτό, σας διαβεβαιώνω, λοιπόν, ότι και το συγκεκριμένο περιστατικό θα αποτελέσει αντικείμενο διοικητικής εξέτασης από τη διεύθυνση Άμεσης Δράσης Αττικής μέσω της διενέργειας προκαταρκτικής διοικητικής εξέτασης για τη διερεύνηση της υπόθεσης από πειθαρχικής πλευράς και τη διαπίστωση τυχόν πειθαρχικής ευθύνης των εμπλεκομένων αστυνομικών. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Τέλος, θέλω να αναφερθώ και στο δελτίο τύπου του Συλλόγου Νοσηλευτών Ψυχιατρικών Νοσοκομείων Αττικής, του οποίου η πρόταση για συνεργασία με την Ελληνική Αστυνομία για μία ζωή χωρίς εξαρτήσεις είναι ιδιαίτερα σημαντική και μελετάται. Ευχαριστώ.
Τον λόγο έχει η κ. Σακοράφα για τη δευτερολογία της.
Ευχαριστώ, κύριε Πρόεδρε. Κύριε Υπουργέ, θα μου επιτρέψετε, το τελευταίο που είπατε, να το παραβλέψω παντελώς, διότι όλα αυτά που αναφέρατε και που τα έχει αναφέρει πάρα πολλές φορές και ο κύριος Υπουργός, έχουν να κάνουν με τις προσωπικότητες των ανθρώπων, οι οποίες προσβάλλονται και τελικά, ποτέ δεν υποκαθίστανται. Αυτό είναι ένα δεδομένο. Σας περιέγραψα, όμως, το γεγονός και περίμενα, πραγματικά, να ακούσω κάτι ελάχιστα διαφορετικό από αυτά που αναπαράγει η ηγεσία του Υπουργείου σας περί πάταξης της ανομίας, του δόγματος «νόμος και τάξη» κ.τ.λ. και όσα αναφέρει. Το τρομακτικό - θα έλεγα - για την κοινωνία είναι ότι όλο αυτό το σκηνικό άγριας καταστολής που αναπτύσσει ο κ. Χρυσοχοΐδης, θεωρεί ότι το χρωστά και προσπαθεί, όπως λέει, να το ξεπληρώσει στην κοινωνία. Θα περάσω, λοιπόν, στις διαπιστώσεις μου. Πρώτον, δεν αναφερθήκατε καθόλου στο αν οι αστυνομικοί εκπαιδεύονται για να μπορούν να αντιμετωπίσουν τέτοιες ειδικές περιπτώσεις, ώστε, αφ' ενός να κάνουν σωστά τη δουλειά τους και αφ' ετέρου, να βοηθούν κιόλας με τη συμπεριφορά τους την καλή λειτουργία και την αποτελεσματικότητα τέτοιων δομών, οι οποίες είναι, μάλιστα, ενταγμένες στο ΕΣΥ. Μάλιστα, τη συγκεκριμένη δομή, τη «18 ΑΝΩ», πριν από λίγες ημέρες την είχε επισκεφθεί ο κ. Κικίλιας και έδινε τα συγχαρητήριά του για τη λειτουργία της. Δεύτερον, υποθέτω ότι έχετε τη δυνατότητα να αντιληφθείτε τις τραγικές επιπτώσεις που μπορεί να έχουν τέτοιες συμπεριφορές σε συμπολίτες μας που δίνουν τον καθημερινό αγώνα τους, της απεξάρτησης, ευρισκόμενοι ψυχολογικά σε μία πολύ εύθραυστη ισορροπία. Και θα επισημάνω, κύριε Υπουργέ, ότι είναι οξύμωρο και παράδοξο ένα μέρος του κράτους, δηλαδή η Αστυνομία, να επιτίθεται σε ένα άλλο μέρος του κράτους, δηλαδή τα δημόσια προγράμματα απεξάρτησης. Είναι παράλογο αυτό. Υπό άλλες συνθήκες, θα περιοριζόμουν, κύριε Υπουργέ, μόνο σε αυτές τις δύο διαπιστώσεις. Δυστυχώς, όμως, η γενικευμένη αντίληψη καταστολής που συμπυκνώνεται στο κυβερνητικό δόγμα «νόμος και τάξη», ουσιαστικά εγγυάται υπερβάσεις και παρεκτροπές εκ μέρους των οργάνων της τάξης που ξεπερνούν και τα πιο ελαστικά όρια του αποδεκτού. Ο αστυνομικός ζήλος, έκφραση που συχνά αναφέρεται, δεν μπορεί να θεωρείται ως αυταξία, όταν, μάλιστα, δικαιολογεί συμπεριφορές που προσβάλλουν άμεσα κοινωνικά και ατομικά δικαιώματα, όπως στη συγκεκριμένη περίπτωση, τα οποία θεωρητικά προστατεύει μία ευνομούμενη κοινωνία. Αυτή η συνολική αντίληψη είναι άκρως επικίνδυνη για τη δημοκρατία και για την κοινωνική συνοχή, αλλά - θα έλεγα - και για την ειρήνη. Το ανησυχητικό είναι ότι με την πολιτική που ακολουθείτε, δημιουργείτε ένα κλίμα και μία κουλτούρα στην Aστυνομία που οξύνει τις αντιπαραθέσεις, δημιουργώντας αγεφύρωτο ρήγμα μεταξύ της κοινωνίας των πολιτών και των οργάνων της τάξης, ενώ ο ηθικός αυτουργός είναι η Κυβέρνηση. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αντιπροέδρου]] Παράλληλα, υποθάλπετε μία περίεργη αντίληψη ταύτισης των αστυνομικών με την εξουσία με άκρως ανησυχητικά αποτελέσματα, με τελευταίο δείγμα, κύριε Υπουργέ, τη διάθεση παρέμβασης εκ μέρους των συνδικαλιστικών οργάνων της Αστυνομίας στη δικαιοσύνη. Το να τονίσω ότι εμείς θα προσπαθήσουμε να σταθούμε απέναντι σε αυτές τις πολιτικές, νομίζω ότι είναι αυτονόητο. Εσείς, όμως, που υπηρετήσατε την Αστυνομία, φέρετε και ακέραια την ευθύνη, χωρίς ελαφρυντικά, για γεγονότα όπως αυτό που περιέγραψα σήμερα, που συζητήσαμε και σαν το άλλο που συνέβη προχθές με τον σκηνοθέτη, τον κ. Ινδαρέ, την οικογένειά του, αλλά και πάρα πολλά άλλα που έχουν συμβεί. Θα περιμένω, λοιπόν, με ενδιαφέρον τη δευτερολογία σας. Και ειλικρινά, θα ήμουν ευτυχής, πραγματικά, αν μπορούσα να διαγράψω έστω και ένα αρνητικό από αυτά που επεσήμανα μέσω των απαντήσεων σας. Σε ευχαριστώ πολύ, κύριε Πρόεδρε, και για την ανοχή σας.
Κι εγώ ευχαριστώ, κυρία Σακοράφα. Τον λόγο έχει ο κύριος Υπουργός για τη δευτερολογία του.
Θα μου επιτρέψετε την εκτίμηση ότι το εν λόγω περιστατικό έχει δραματοποιηθεί σε μια πολιτική προσπάθειας από μερίδα της Αντιπολίτευσης να αναδειχθούν συμβάντα αστυνομικής βίας. Δεν θα σας ακολουθήσω στη λογική σας, ούτε να μονοπωλείτε την ευαισθησία γύρω από τα ανθρώπινα δικαιώματα και τη δημοκρατία.
Σας παρακαλώ. Άλλο πράγμα είπα. Είπα άλλα και θα απαντήσετε σε αυτά που είπα.
Δεν θα σας ακολουθήσω σε αυτό. Ουσιαστικά ο έλεγχος ήταν συνήθης. Τηρήθηκαν οι συνήθεις διαδικασίες. Ωστόσο, εξαιτίας των ενστάσεων που προβλήθηκαν, το εν λόγω περιστατικό που σας ανέφερα θα αποτελέσει αντικείμενο διοικητικής εξέτασης από τη Διεύθυνση της Άμεσης Δράσης Αττικής, μέσω της διενέργειας προκαταρκτικής διοικητικής εξέτασης για τη διερεύνηση της υπόθεσης. Αλλά στο σημείο αυτό και με αφορμή την ερώτησή σας θέλω ειλικρινά να κάνω μία έκκληση. Η Αστυνομία, με όλες της τις δυνάμεις, επιχειρεί το παρόν διάστημα να καταπολεμήσει στον μέγιστο βαθμό την εγκληματικότητα της καθημερινότητας. Στόχος μας είναι να δημιουργηθεί και πάλι αίσθημα ασφάλειας στους πολίτες, να φύγει ο φόβος και η απειλή του κακοποιού από τις γειτονιές της Αθήνας και των μεγάλων πόλεων σε όλη την Ελλάδα. Επίσης, στόχος μας είναι να υπάρξει μεγαλύτερη αποτελεσματικότητα στην αντιμετώπιση των ναρκωτικών. Στη βάση αυτή ζητούμε ειλικρινά ως Υπουργείο Προστασίας του Πολίτη την εμπιστοσύνη και τη συνδρομή του Κοινοβουλίου στην αντιμετώπιση του εγκλήματος, στη διασφάλιση της ηρεμίας, της τάξης και της προστασίας της ζωής και των περιουσιών των πολιτών. Η στοχοποίηση των επιχειρήσεων της Αστυνομίας για την αντιμετώπιση της εγκληματικότητας στις γειτονιές της Αθήνας από μερίδα των Βουλευτών δεν βοηθά. Οι αστυνομικές επιχειρήσεις προβλέπουν προληπτικούς ελέγχους και κατά τόπους στοχευμένες δράσεις. Είναι μια εύλογη πραγματικότητα αυτή για την αποτροπή. Σε καμμία περίπτωση δεν στοχοποιούνται ή δεν ενοχοποιούνται εξαρτώμενα από ουσίες άτομα, πολύ δε περισσότερο δεν υπάρχει κάποια συγκεκριμένη εντολή για αυτή την κατηγορία των ατόμων. Ας μην δραματοποιούνται τα πράγματα και ας μην δημιουργούνται εντυπώσεις που καμμία σχέση δεν έχουν με την πραγματικότητα και τις αντιλήψεις του σώματος της Ελληνικής Αστυνομίας και της πολιτικής ηγεσίας του Υπουργείου Προστασίας του Πολίτη. Έχουμε συνείδηση ότι το θέμα των ναρκωτικών είναι ένα πολύ σοβαρό κοινωνικό πρόβλημα και μας αφορά όλους μας. Τέτοια προβλήματα αντιμετωπίζονται σε μια κοινωνία από κοινού. Η συστράτευση όλων μας είναι απαραίτητη.
Θα μου επιτρέψετε να σας πω, κύριε Υπουργέ, ότι δεν απαντήσατε σε κανένα ερώτημά μου.
Συνεχίζουμε με τη δεύτερη με αριθμό 380/14-1-2020 επίκαιρη ερώτηση δεύτερου κύκλου του Βουλευτή Β1΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα: «Δήλωση του διοικητή του Αστυνομικού Τμήματος Εξαρχείων ότι υπάρχει άνωθεν εντολή οι αστυνομικές δυνάμεις να πατάξουν το πολιτικό έγκλημα, όχι το ποινικό». Θα απαντήσει στη συνέχεια ο Υφυπουργός Προστασίας του Πολίτη κ. Ελευθέριος Οικονόμου. Κύριε Γρηγοριάδη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, σας ευχαριστώ που, όπως πάντα, βρίσκεστε εδώ για να μας απαντήσετε. Προχωράω στην ερώτησή μου. Κύριε Υπουργέ, το Σάββατο 12 Ιανουαρίου 2020 αντιπροσωπεία κατοίκων της περιοχής των Εξαρχείων, στα πλαίσια εκδήλωσης διαμαρτυρίας έξω από το Αστυνομικό Τμήμα Εξαρχείων για την εγκληματικότητα και την απροκάλυπτη δράση συμμοριών και κακοποιών του Κοινού Ποινικού Δικαίου, που τρέχουν καθημερινά ανενόχλητοι, ειδικότερα στην οδό Καλλιδρομίου και τους πέριξ αυτής δρόμους, συναντήθηκε με τον διοικητή του αστυνομικού τμήματος Εξαρχείων. Σύμφωνα με τα λεγόμενα μπροστά στις τηλεοπτικές κάμερες - το σημειώνω - ενός από τους κατοίκους που συνομίλησαν μαζί του, ο διοικητής του δήλωσε ότι υπάρχει άνωθεν σχεδιασμός να χτυπηθεί πρώτα το πολιτικό και κοινωνικό έγκλημα στα Εξάρχεια και μετά το ποινικό, προσθέτοντας ότι ο ίδιος είναι αναρμόδιος για αλλαγή σχεδιασμού. Ο διοικητής της Ασφαλείας από την πλευρά του δήλωσε ότι δεν έχει αρκετό προσωπικό. Την ίδια στιγμή, κύριε Υπουργέ, που στους δρόμους των Εξαρχείων υπάρχουν μόνιμα διμοιρίες των ΜΑΤ, οι οποίες φυλάνε τις χτισμένες με τούβλα εισόδους κτηρίων, που έχουν με τη βία εκκενώσει από τους καταληψίες, στα πλαίσια της εκστρατείας του Υπουργού Προστασίας του Πολίτη να πατάξει την ανομία, την ίδια στιγμή, μέρα - νύχτα, πρωί και βράδυ, οι αποφασισμένες συμμορίες ληστεύουν, απειλούν, εμπορεύονται ναρκωτικά, μοιράζουν κλοπιμαία, σπάνε αυτοκίνητα και τρομοκρατούν τους κατοίκους. Κανείς δεν βρίσκεται εκεί για να τους εμποδίσει να συνεχίσουν τη δράση τους και κανείς δεν μοιάζει να ενδιαφέρεται για την ομαλοποίηση της κατάστασης στην περιοχή. Σας ερωτώ λοιπόν: Πρώτον, πώς εξηγούνται οι εικόνες που αντικρίζουν καθημερινά οι κάτοικοι των Εξαρχείων; Τις προανέφερα. Έμποροι ναρκωτικών, ληστές με μαχαίρια, κλεπταποδόχοι, να δρουν ανενόχλητοι, μια ανάσα από το αστυνομικό τμήμα της περιοχής και κάτω από το βλέμμα των ανδρών των ΜΑΤ, που προστατεύουν άδεια κτήρια. Πώς εξηγείται η απροθυμία και η αδυναμία των αστυνομικών δυνάμεων να παρέμβουν; Δεύτερον, με ποιον τρόπο πατάσσεται το πολιτικό έγκλημα, όταν τα ΜΑΤ αδειάζουν τις καταλήψεις; Επιπροσθέτως, με ποια έννοια μία κατάληψη συνιστά πολιτικό έγκλημα; Μήπως εν τέλει η πολιτική πάταξη της ανομίας είναι άλλοθι και πρόσχημα μίας αυταρχικής δεξιάς κυβέρνησης, η οποία επιδιώκει να αλλοιώσει τα βασικά χαρακτηριστικά της περιοχής των Εξαρχείων, τη σκέψη δηλαδή, την αμφισβήτηση, την αλληλεγγύη, τη συλλογικότητα και τη διανόηση, να τα ερημώσει τα Εξάρχεια από τους κατοίκους και τους επισκέπτες και να τα παραδώσει «εξαγνισμένα» στους επενδυτές και το Airbnb; Ευχαριστώ.
Κύριε Υπουργέ, έχετε τον λόγο.
Θέλω αρχικά, κύριε Γρηγοριάδη, να απαντήσω και να ανακαλέσω στη μνήμη σας ότι το Αρχηγείο της Ελληνικής Αστυνομίας, λαμβάνοντας υπ' όψιν τις σύγχρονες προκλήσεις, εκπόνησε πρόγραμμα αντεγκληματικής πολιτικής, το οποίο αποτελεί κεντρικό σημείο αναφοράς για όλες τις αστυνομικές υπηρεσίες. Για την εφαρμογή μάλιστα του προγράμματος αυτού προβλέπεται και επιδιώκεται η ουσιαστική και αποτελεσματική ανάπτυξη δικτύων και συνεργασιών της Ελληνικής Αστυνομίας με δημόσιους και ιδιωτικούς κοινωνικούς φορείς. Έτσι, με παράλληλες και συντονισμένες δράσεις επιδιώκεται μια ουσιαστική παρέμβαση σε διάφορες μορφές εγκληματικότητας, καθώς και στους παράγοντες και τα αίτια εκείνα που εκκολάπτουν εγκλήματα και κάθε είδους εγκληματικές ενέργειες. Με τον τρόπο αυτό, η εφαρμοζόμενη αντεγκληματική πολιτική αποτελεί την πλέον σύγχρονη μορφή συνεργασίας μεταξύ Αστυνομίας και φορέων της ίδιας της κοινωνίας. Κομμάτι της κοινωνίας αποτελεί άλλωστε και η ίδια η Αστυνομία, που δυστυχώς κάποιοι λησμονούν ή αγνοούν. Στο πλαίσιο λοιπόν της εφαρμογής αυτού του προγράμματος, η Γενική Αστυνομική Διεύθυνση Αττικής αναπτύσσει καθημερινά ένα πλέγμα δράσεων εμφανούς αστυνόμευσης, που εστιάζουν στην πρόληψη, αποτροπή και αντιμετώπιση κάθε μορφής παραβατικής συμπεριφοράς. Σε εφαρμογή των παραπάνω δράσεων πραγματοποιούνται στην περιοχή ευθύνης της Γενικής Αστυνομικής Διεύθυνσης Αττικής, εκτός από τις παράλληλες δράσεις των ειδικών επιχειρησιακών ομάδων (ΔΙΑΣ, ΟΠΚΕ κ.ά.), σε καθημερινή βάση και καθ' όλο το εικοσιτετράωρο στοχευμένοι και συστηματικοί έλεγχοι αλλά και εξειδικευμένες δράσεις, πεζές και εποχούμενες περιπολίες, εξορμήσεις, συγκρότηση συνεργείων και ομάδων ελέγχου και μια σειρά άλλες. Σκοπός είναι αφ' ενός η αποτελεσματική αντιμετώπιση κάθε είδους παραβατικότητας και αφ' ετέρου η διαμόρφωση κατάλληλων συνθηκών ασφάλειας για τους πολίτες. Έτσι εφαρμόζεται το αναθεωρημένο επιχειρησιακό σχέδιο αστυνόμευσης του ευρύτερου κέντρου της Αθήνας, στο οποίο εντάσσεται και η περιοχή των Εξαρχείων και το οποίο περιλαμβάνει τόσο γενικές όσο και ειδικές δράσεις, εστιάζοντας κυρίως στην αντιμετώπιση επιμέρους και ειδικότερων προβλημάτων, όπως η διακίνηση ναρκωτικών ουσιών, οι κλοπές και διαρρήξεις, οι ληστείες, η μικροεγκληματικότητα του δρόμου, το παραεμπόριο και άλλα. Επιπλέον, σας ενημερώνω ότι από σήμερα και στο πλαίσιο του νέου σχεδίου αστυνόμευσης της Αττικής τοποθετούνται χίλιοι διακόσιοι επιπλέον νεοπροσληφθέντες ειδικοί φρουροί στις ομάδες ΔΙΑΣ και αυτό σημαίνει ότι οι περιπολίες στην Αττική θα αυξηθούν κατά 50%. Θέλω στο σημείο αυτό να επισημάνω ότι σε όλες τις περιπτώσεις έκνομων συμπεριφορών ατόμων ή ομάδων, που πραγματώνουν την αντικειμενική υπόσταση αξιόποινης πράξης, οι υπηρεσίες της Ελληνικής Αστυνομίας εφαρμόζουν κάθε προβλεπόμενη υπηρεσιακή και δικονομική ενέργεια, ενημερώνοντας ταυτόχρονα αρμόδιο εισαγγελικό λειτουργό, υπό τις κατευθύνσεις και τις εντολές του οποίου ενεργούν. Ως προς τα αποτελέσματα των παραπάνω δράσεων στην περιοχή των Εξαρχείων, και για την οικονομία του χρόνου, θα καταθέσω έγγραφο με στοιχεία για το χρονικό διάστημα από 1-1-2019 έως 31-12-2019, από τα οποία μπορεί κανείς να αντιληφθεί την πραγματικότητα. Επιγραμματικά μόνο επιτρέψτε μου να αναφέρω ότι έχουμε μια μείωση, το χρονικό αυτό διάστημα, κατά 33% στις ληστείες, κατά 7,8% στις κλοπές οχημάτων, κατά 83,3% στις αρπαγές τσαντών και σε μια σειρά άλλα αδικήματα. Σε ό,τι αφορά τώρα τη διαμαρτυρία των κατοίκων των Εξαρχείων και τη φερόμενη δήλωση του διοικητή του αστυνομικού τμήματος περί δήθεν σχεδιασμού να χτυπηθεί πρώτα το πολιτικό και κοινωνικό έγκλημα στα Εξάρχεια και μετά το ποινικό, σας ενημερώνω ότι πράγματι στις 11-1-2020 πραγματοποιήθηκε πορεία πενήντα περίπου κατοίκων της περιοχής με κατεύθυνση το ΑΤ Εξαρχείων. Πενταμελής επιτροπή συναντήθηκε με τον διοικητή, ο οποίος της δήλωσε ότι καταβάλλεται κάθε δυνατή προσπάθεια μέσω της πραγματοποίησης συνεχών δράσεων για την ενίσχυση του επιπέδου αστυνόμευσης και την αποτελεσματική αντιμετώπιση των αναφυόμενων προβλημάτων παραβατικότητας. Δεν έγινε λόγος για προτεραιότητες της ΕΛΑΣ ούτε για το υφιστάμενο επιχειρησιακό σχέδιο στην περιοχή των Εξαρχείων. Εξάλλου είναι γνωστή η θέση του Υπουργείου και του Αρχηγείου της Ελληνικής Αστυνομίας, που είναι η καταπολέμηση της εγκληματικότητας στο πλαίσιο των συνταγματικών επιταγών. Τούτο δε σας θυμίζω ήταν και προεκλογική δέσμευση της Νέας Δημοκρατίας και αυτό πράττει η Κυβέρνηση. Αυτή την εντολή έδωσε ο ελληνικός λαός.
Κύριε Γρηγοριάδη, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Επομένως, κύριε Υπουργέ, αν κατάλαβα καλά, μου λέτε ότι ο άνθρωπος από την πενταμελή αντιπροσωπεία των πενήντα κατοίκων, οι οποίοι προφανώς δεν ήταν αντιεξουσιαστές, ήταν κάτοικοι των Εξαρχείων - εσείς το αναγνωρίσατε - ψεύδεται. Βγήκε μετά από συνάντηση με τον διοικητή του Τμήματος των Εξαρχείων και είχε την πρόθεση να πει ψέματα και πράγματα που δεν είπε ο διοικητής των Εξαρχείων. Μου φαίνεται πολύ παράδοξο. Αυτοί οι άνθρωποι ούτε εντεταλμένοι είναι ούτε κομματικά τοποθετημένοι είναι. Κάτοικοι είναι που βαρέθηκαν να κινδυνεύουν στα σπίτια τους. Δεν έχει κάποιο λόγο να διαστρεβλώνει τα λόγια του διοικητή. Επίσης, σας θυμίζω ότι τα λόγια αυτά του κατοίκου και της επιτροπής έχουν καταγραφεί σε τηλεοπτικές κάμερες καναλιών. Είναι στη διάθεση όλων. Αυτή είναι η πρώτη παρατήρησή μου για την απάντησή σας. Η δεύτερη παρατήρηση μου είναι η εξής, κύριε Υπουργέ. Αν το συμβάν που περιεγράφηκε πριν από λίγα λεπτά μόλις εδώ με τους ψυχασθενείς και τους συνοδούς τους είναι όπως το λέτε, ότι στην πραγματικότητα η Αστυνομία δεν έκανε τίποτε λάθος, απλώς έκανε τη δουλειά της, τότε γιατί γίνεται έρευνα στην Αστυνομία γι' αυτό το συμβάν, αν έκανε σωστά τη δουλειά της; Ένα τρίτο που θέλω να πω είναι ότι δεν γνωρίζω ότι χρειάζονται ακόμη χίλιοι πεντακόσιοι άνδρες της ομάδας ΔΙΑΣ. Αυτό για το οποίο εμείς σας εγκαλούμε ως πολιτικό της προϊστάμενο δεν είναι ότι είναι λίγοι, είναι ότι δουλεύουν σε λάθος κατεύθυνση, είναι ότι προσπαθούν να μας πείσουν ότι η Ελλάδα μαστίζεται από πολιτικό έγκλημα, τη στιγμή που είναι πεντακάθαρο - το ξέρουν όλοι, φτωχοί, πλούσιοι, μεσαίοι - ότι μαστίζεται από ποινικό και αστικό έγκλημα η χώρα μας. Και το τελευταίο που έχω να πω ως χρόνια ηθοποιός - τριάντα έξι χρόνια επιτρέψτε μου να πω - και γνωρίζοντας προσωπικά τον κ. Ινδαρέ - τον σκηνοθέτη εννοώ - και πρέπει να σας ενημερώσω ότι όλη η καλλιτεχνική κοινότητα αυτής της χώρας τον ξεχωρίζει για την πραότητα του χαρακτήρα του, τη φιλειρηνική του διάθεση και τα χρηστά του ήθη. Είναι φως φανάρι ότι κάτι δεν πάει καλά με κάποιες από τις οδηγίες που δίνετε εσείς ή οι αμέσως πιο κάτω από σας υφιστάμενοί σας στις αστυνομικές αρχές. Είναι φως φανάρι. Ας μην περάσω σε άλλο θέμα. Αρκούν αυτά. Ευχαριστώ που με ακούσατε.
Κύριε Υπουργέ, έχετε τον λόγο για τη δευτερολογία.
Κυρίες και κύριοι Βουλευτές, αξίζει πραγματικά με βάση το κείμενο της ερώτησης του κ. Γρηγοριάδη να ιχνηλατήσουμε τον δυισμό που διακατέχει μια μερίδα πολιτών και κάποιους Βουλευτές, στην προκειμένη δε περίπτωση σε σχέση με το τι συμβαίνει στην περιοχή των Εξαρχείων. Διαβάζουμε από το κείμενο της ερώτησης την περιγραφή αρχικά ενός εφιαλτικού τοπίου στα Εξάρχεια: «Μέρα και νύχτα, πρωί και βράδυ, αποθρασυμμένες συμμορίες ληστεύουν, απειλούν, εμπορεύονται ναρκωτικά, μοιράζουν κλοπιμαία, σπάνε αυτοκίνητα και τρομοκρατούν τους κατοίκους. Κανείς δεν βρίσκεται για να τους εμποδίσει να συνεχίσουν τη δράση τους και κανείς δεν μοιάζει να ενδιαφέρεται για την ομαλοποίηση της κατάστασης στην περιοχή». Και στη συνέχεια, όταν θέτετε το άλλο ερώτημα: «Μήπως εν τέλει η πολιτική πάταξη της ανομίας είναι άλλοθι και πρόσχημα μιας αυταρχικής Δεξιάς κυβέρνησης που επιδιώκει να αλλοιώσει τα βασικά χαρακτηριστικά των Εξαρχείων, τη σκέψη, την αμφισβήτηση, την αλληλεγγύη, τη συλλογικότητα, την αμφισβήτηση, τη διανόηση και να τα ερημώσει από τους κατοίκους της και να τα παραδώσει εξαφανισμένα στους επενδυτές και το Airbnb;» Όπως γίνεται φανερό, η συγκεκριμένη προσέγγιση έχει έναν δυισμό που καταλήγει να μοιάζει με μνημείο κακοπιστίας, γιατί στην περίπτωση που δεν είναι έντονη η παρουσία της Αστυνομίας στην περιοχή, θα ισχύει η πρώτη εφιαλτική εικόνα και στην αντίθετη περίπτωση, που επιχειρεί η Αστυνομία, θα υπηρετεί τη δεύτερη κακόβουλη σκοπιμότητα. Θέλω να υπογραμμίσω στο Κοινοβούλιο ότι η Ελληνική Αστυνομία και το Υπουργείο Προστασίας του Πολίτη θα συνεχίσουν χωρίς να επηρεάζονται από τέτοιες κακόπιστες προσεγγίσεις να κάνουν τη δουλειά τους. Μοναδικός στόχος παραμένει να αποκατασταθούν πλήρως οι συνθήκες ασφάλειας και κοινωνικής ηρεμίας στο μέχρι πρότινος άβατο ανομίας των Εξαρχείων και ταυτόχρονα επιθυμώ να καλέσω τον ερωτώντα Βουλευτή κ. Γρηγοριάδη και το κόμμα του ΜέΡΑ25 να μελετήσουν τα στοιχεία που κατέθεσα σε μια προσπάθεια επιστροφής στην πραγματικότητα, σε σχέση με τον εφιαλτικό κόσμο που περιγράφει. Επίσης, επιθυμώ να καλέσω τον κ. Γρηγοριάδη να επιδείξει λίγη υπομονή. Χρονίζοντα προβλήματα στον τομέα της ασφάλειας δεν λύνονται με μαγικό ραβδί. Οι δράσεις που υλοποιούνται στο πλαίσιο του επιχειρησιακού σχεδιασμού για την πρόληψη και αντιμετώπιση της εγκληματικότητας, όχι μόνο για τα Εξάρχεια, αλλά και για τις άλλες γειτονιές της Αθήνας, ήδη φέρουν βαθμηδόν καλύτερα αποτελέσματα. Ελπίζω ταυτόχρονα η μόνιμη αμφισβήτησή σας, κύριε Γρηγοριάδη, ίσως και κάποιων άλλων Βουλευτών για την Ελληνική Αστυνομία και το Υπουργείο Προστασίας του Πολίτη, αφού αξιολογήσουν με ψύχραιμη και καλόπιστη ματιά τα αποτελέσματα των επιχειρησιακών δράσεων, να ορθολογικοποιηθεί. Ευχαριστώ.
Κύριε Πρόεδρε, ζητώ τον λόγο επί προσωπικού.
Αν έχετε την καλοσύνη, σε ένα λεπτό πείτε μας σε τι συνίσταται το προσωπικό, για να δούμε αν συντρέχει λόγος.
Μάλιστα, κύριε Πρόεδρε. Ο κύριος Υπουργός μόλις πριν από ένα λεπτό χαρακτήρισε κακόπιστη την ερώτησή μου, χαρακτήρισε κακόπιστο εμένα. Σας θυμίζω ότι είμαι εδώ όχι ως φυσικό πρόσωπο, αλλά ως Κοινοβουλευτικός Εκπρόσωπος και ασκώ κοινοβουλευτικό έλεγχο, όπως έχω δικαίωμα συνταγματικό να κάνω.
Αυτός είναι ένας χαρακτηρισμός. Δεν συντρέχουν οι όροι του άρθρου 68.
Δεν συντρέχει; Σοβαρολογείτε; Λέει ένας Υπουργός έναν κοινοβουλευτικό εκπρόσωπο που κάνει επίκαιρη ερώτηση κακόπιστο και κακόπιστη την ερώτησή του; Δεν μου απάντησε στην ερώτηση, κύριε Πρόεδρε.
Αυτό είναι άλλο θέμα.
Ανέφερε κομμάτια από την ερώτησή μου. Δεν είναι τρόπος…
Κύριε Γρηγοριάδη, να σας απαντήσω κι εγώ;
Μάλιστα.
Κύριε Γρηγοριάδη, αν είναι πλήρης ή όχι η απάντηση, το κρίνετε κι εσείς και οι υπόλοιποι Βουλευτές αλλά και ο ελληνικός λαός. Έτσι γίνονται οι ερωτήσεις και οι απαντήσεις. Αλλά σύμφωνα με το άρθρο 68, είναι δύο οι περιπτώσεις που μπορεί να συντρέχει προσωπικό: όταν υπάρχει εξυβριστική συμπεριφορά ή όταν αλλοιώνεται το περιεχόμενο της ομιλίας.
Σας απαντώ λοιπόν, κύριε Πρόεδρε, ότι θεωρώ εξυβριστική τη συμπεριφορά που με αποκαλεί κακόπιστο. Αν το κακόπιστο για εσάς είναι έπαινος…
Δεν είπε ότι είστε κακόπιστος εσείς. Είναι μια κρίση αυτό.
Είπε ότι η ερώτησή μου είναι κακόπιστη.
Ωραία, συνεχίζουμε με την επόμενη.
Σας ευχαριστώ πολύ για τη δημοκρατικότητα!
Προχωρούμε με την τέταρτη με αριθμό 382/14-1-2020 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Επέκταση του ΧΥΤΥ/ΧΥΤΑ Φυλής στη Ζώνη Α προστασίας του Όρους Αιγάλεω». Θα απαντήσει ο Υφυπουργός Περιβάλλοντος και Ενέργειας, κ. Δημήτριος Οικονόμου. Κύριε Αρσένη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υφυπουργέ, το θέμα είναι γνωστό, είναι αυτό το μεγάλο έγκλημα που συντελείται εναντίον των κατοίκων όλης της Ελλάδας, αλλά ιδιαίτερα της Αθήνας και πόσο μάλλον της δυτικής Αθήνας, που ονομάζεται ΧΥΤΥ/ΧΥΤΑ Φυλής. Αυτή η ανεξέλεγκτη στην πράξη χωματερή, χρονιά με τη χρονιά, διοίκηση με τη διοίκηση πάντα θα κλείσει και ποτέ δεν κλείνει. Και το επιχείρημα πάντα παραμένει το ίδιο: «Και τι θα κάνουμε τα απορρίμματα; Τι να κάνουμε; Να κλείσουμε τη Φυλή; Και ποια είναι η λύση;» Και αυτή είναι η δικαιολογία για να παρατείνεται και να παρατείνεται αυτό το περιβαλλοντικό έγκλημα, το έγκλημα ενάντια στη δημόσια υγεία. Και για να παραταθεί πάντα για λίγο, για ένα εξάμηνο, για έναν χρόνο και τελικά αυτή η παράταση να κρατάει και κατά την επόμενη θητεία της κυβέρνησης και της επόμενης κυβέρνησης και του επόμενου περιφερειάρχη. Πάντα γίνονται κάποιες μικρές επεκτάσεις παράνομες, επεκτάσεις καθ' ύψος στα κορεσμένα κύτταρα, με κίνδυνο για τους εργαζόμενους, τη δημόσια υγεία και τις τεχνικές δυνατότητες του χώρου, αλλά και επεκτάσεις νόμιμες, κατά τα άλλα, σε περιοχές που δεν επιτρέπεται, σε ζώνες προστασίας. Η προηγούμενη επέκταση έγινε σε ζώνη προστασίας η οποία αποχαρακτηρίστηκε για λόγους δημοσίου συμφέροντος. Τώρα πάλι η επέκταση που συζητά και στην πράξη έχει αποφασίσει η περιφέρεια - και συνεχίζει τις αποφάσεις της κ. Δούρου ο κ. Πατούλης - πάλι είναι σε Ζώνη Α απόλυτης προστασίας. Θα έχουμε τον αποχαρακτηρισμό της πάλι; Πόσο θα παραβούμε την κοινή λογική; Πόσο θα παραβούμε την έννοια του περιβάλλοντος και της δημόσιας υγείας; Θέλω τη δέσμευσή σας ότι δεν θα υπάρξει αποχαρακτηρισμός, ότι θα μπει μια ημερομηνία τέλους στη Φυλή και ότι τέλος πάντων δεν θα τελειώσει και η δική σας θητεία με τη Φυλή ενεργή.
Κύριε Υπουργέ, έχετε τον λόγο για τρία λεπτά.
Η σημασία και η κρισιμότητα του προβλήματος του ΧΥΤΑ της Φυλής είναι δεδομένη, δεν την αμφισβητεί κάνεις. Ο Πρωθυπουργός έχει χαρακτηρίσει τον ΧΥΤΑ ως μεγάλη ωρολογιακή βόμβα. Ο Υπουργός, ο κ. Χατζηδάκης και ο αρμόδιος γενικός γραμματέας έχουν επισκεφτεί τον ΧΥΤΑ και έχουν προχωρήσει σε αντίστοιχες τοποθετήσεις, άρα η σοβαρότητα του προβλήματος δεν αμφισβητείται. Ας δούμε, όμως, επί του συγκεκριμένου τι γίνεται. Αυτά τα προβλήματα δεν λύνονται σε μία μέρα. Το ερώτημα τι μπορούμε να κάνουμε είναι ένα ερώτημα υπαρκτό, Όταν πρέπει να κάνεις κάτι, οφείλεις να ρωτάς τι είναι αυτό το οποίο μπορείς να κάνεις. Στη συγκεκριμένη περίπτωση η ριζική λύση του προβλήματος προϋποθέτει διαδικασίες και έργα τα οποία απαιτούν χρόνο. Δεν μπορούν να γίνουν σε μία μέρα ή σε έξι μήνες ή σε ένα μήνα. Ο προ - προηγούμενος περιφερειάρχης είχε έναν σχεδιασμό, ο οποίος προέβλεπε τέσσερις θέσεις διαχείρισης απορριμμάτων στην Αττική. Αυτός ο σχεδιασμός, ο οποίος απαιτεί μακροχρόνια διαδικασία, κατά την προηγούμενη περίοδο της κ. Δούρου δεν προχώρησε καθόλου, σταμάτησε. Άρα, εμείς παραλάβαμε μια κατάσταση, στην οποία ένας σχεδιασμός ο οποίος απαιτεί χρόνο σημαντικό για να υλοποιηθεί είχε μείνει ανενεργός τελείως. Άρα, τι κάνουμε εμείς; Προχωράμε σε νέο σχεδιασμό με σύγχρονα δεδομένα σε απόλυτη συμφωνία με τις προβλέψεις της ευρωενωσιακής νομοθεσίας και της εθνικής νομοθεσίας, ο οποίος όμως σχεδιασμός αυτός δεν μπορεί να υλοποιηθεί αμέσως. Πρέπει να κάνουμε όμως και κάτι άμεσα, διότι η χωρητικότητα του ΧΥΤΑ της Φυλής είναι πεπερασμένη και αν δεν μπορεί να δέχεται για κάποιο διάστημα νέα απορρίμματα, θα γεμίσει η Αθήνα και η υπόλοιπη Αττική με σωρούς σκουπιδιών στους δρόμους, άρα κάτι πρέπει να γίνει άμεσα. Αυτό το οποίο έχει ζητηθεί από τον διαβαθμιδικό σύνδεσμο για τον ΧΥΤΑ της Φυλής δεν είναι επέκταση. Έχει ζητηθεί αύξηση της χωρητικότητας μέσα στα όρια της ήδη εγκεκριμένης περιοχής του ΧΥΤΑ. Άρα, δεν τίθεται θέμα ούτε επέκτασης έξω από τα όρια της ήδη εγκεκριμένης περιοχής και ούτε και επέκταση μέσα στη Ζώνη Προστασίας Α, μιας καινούργιας επέκτασης δηλαδή. Έχει ζητηθεί μόνο και έχει εγκριθεί περιβαλλοντικά η αύξηση της χωρητικότητας. Η αύξηση της χωρητικότητας θα καλύψει τις ανάγκες μέχρι τον Οκτώβριο περίπου. Μέχρι τον Οκτώβριο δεν μπορεί να γίνει κάτι άλλο, άρα αναγκαστικά κάνουμε αυτό άμεσα και ταυτόχρονα ξεκινάμε τον μεσοχρόνιο σχεδιασμό. Ευχαριστώ πολύ.
Ορίστε, κύριε Αρσένη, παρακαλώ, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Υφυπουργέ, οπότε δεσμεύεστε ότι ούτε τώρα ούτε στο μέλλον θα παύσει η προστασία της Ζώνης Α, προκειμένου να γίνει επέκταση. Καταλαβαίνω ότι μπορείτε να δεσμευτείτε ότι θα προστατευθεί η Ζώνη Α. Το δεύτερο σημείο είναι ότι και η κ. Δούρου, η οποία είπε σε δημόσια ανακοίνωση ότι θα κλείσει η Φυλή και η τελευταία δράση ήταν οι παράνομες αυτές επεκτάσεις, αλλά και η σημερινή διοίκηση, ο κ. Πατούλης, έχουν πει ότι δεν θέλουν τη Φυλή και γι' αυτό θα κάνουν ένα ολοκληρωμένο σύστημα ανακύκλωσης, μείωση των απορριμμάτων και κομποστοποίηση, ώστε να είναι πολύ λίγα τα απορρίμματα τα οποία χρειάζεται να θαφτούν και η δική μας πρόταση είναι να θάβονται τοπικά σε κάθε περιοχή. Εδώ πέρα, όμως, έχουμε ένα πρόβλημα. Από τη στιγμή που η Κυβέρνηση της Νέας Δημοκρατίας και του Κυριάκου Μητσοτάκη ανέλαβε τη διοίκηση έως σήμερα, έχει καταρρεύσει το σύστημα ανακύκλωσης. Τα απορριμματοφόρα της δυτικής Αθήνας με τους αντιδημάρχους καθαριότητας με τους οποίους μιλάω περιμένουν τρεις ώρες έξω από τα κέντρα διαλογής και τα κέντρα ανακύκλωσης. Στο Ηράκλειο και όλη την ανατολική Κρήτη δεν υπάρχει πλέον ανακύκλωση, έχει καταρρεύσει εντελώς, δεν υπάρχει κέντρο ανακύκλωσης. Η κατάσταση είναι δραματική και επιδεινούμενη. Άρα, για να είχαμε μια ελπίδα ότι πάμε να λύσουμε το ζήτημα, θα έπρεπε πρώτα όντως να καλπάζει από την Κυβέρνησή σας η ανάπτυξη της ανακύκλωσης, της διαλογής στην πηγή και της κομποστοποίησης, κάτι το οποίο δεν συμβαίνει. Δεν έχετε βάλει μια ημερομηνία στην οποία θα κλείσει η Φυλή. Πείτε μας ότι θα την κλείσετε σε ένα χρόνο, ότι μας είπατε ότι είναι δύσκολο σε τρεις μέρες, δύο μήνες. Βάλτε την ημερομηνία κλεισίματος της Φυλής, τον στόχο, ανακοινώστε το δημόσια για να μπορέσουμε και εμείς μετά να ελέγχουμε εάν τα μέτρα της διοίκησης θα υλοποιήσουν τον στόχο και να είμαστε αρωγοί προς αυτή την πορεία. Αυτή τη στιγμή υπάρχει απόλυτη καχυποψία, βεβαιωμένη με βάση το ιστορικό, δικαιολογημένη ότι απλά θα τελειώσει η θητεία και αυτής της Κυβέρνησης και αυτή του περιφερειάρχη και θα μας λένε: «Τι να κάνουμε με τη Φυλή, δεν έχουμε άλλη λύση» και θα συνεχιστεί η διαιώνιση να είναι αυτός ο τόπος στη δυτική Αθήνα η χαβούζα της μισής Ελλάδας. Αυτό δεν γίνεται να συνεχιστεί.
Κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κοιτάξτε, αν φτάσουμε στο τέλος της τετραετίας και είμαστε στην ίδια κατάσταση, θα είναι απόλυτα δικαιολογημένοι όσοι θα μας κατηγορούν, αλλά αυτή τη στιγμή είμαστε στην αρχή της τετραετίας. Για να λυθεί το πρόβλημα, όπως είπα, πραγματικά απαιτείται χρόνος. Ο χρόνος δεν υπερβαίνει την τετραετία, αλλά δεν είναι και της τάξης των έξι μηνών ή των δώδεκα μηνών. Για τον μεσοχρόνιο σχεδιασμό αυτό, λοιπόν, ήδη έχει ξεκινήσει και η αναθεώρηση και του εθνικού σχεδίου διαχείρισης απορριμμάτων και του περιφερειακού σχεδίου διαχείρισης απορριμμάτων. Αυτά προχωράνε γρήγορα και πολύ σύντομα θα έχουν εγκριθεί. Μία βασική επιλογή και του εθνικού και του περιφερειακού είναι η μεγάλη ενίσχυση της ανακύκλωσης στην πηγή. Αυτά θα προβλέπονται. Ήδη έχει βελτιωθεί η ανακύκλωση στην πηγή σε κάποιες περιοχές, αλλά κυρίως οι πραγματικές δράσεις θα μπορούν να εφαρμοστούν μετά την ολοκλήρωση των δύο αυτών σχεδίων διαχείρισης απορριμμάτων. Σε άλλες περιπτώσεις, στις οποίες είχε εφαρμόσει ο προγενέστερος σχεδιασμός χωρίς την ανατροπή που έγινε στην περίπτωση της Αττικής από την κ. Δούρου, ήδη έχουμε αποτελέσματα. Ας πούμε, στα Ιωάννινα είναι γνωστό ότι πλέον λειτουργεί μία μονάδα διαχείρισης απορριμμάτων που έγινε με ΣΔΙΤ. Και σε άλλες περιοχές, εκεί που δεν είχαν ανατραπεί οι σχεδιασμοί, μετά από τέσσερα χρόνια ή τρία χρόνια αποκτήθηκαν σύγχρονοι χώροι διαχείρισης απορριμμάτων. Άρα, και εδώ εμείς πιστεύουμε και είμαστε βέβαιοι ότι μέσα στο χρονικό διάστημα της τετραετίας θα έχουμε συγκεκριμένα αποτελέσματα. Να σας πω παρεμπιπτόντως και κάτι άλλο όμως, γιατί είχε τεθεί και σε μια άλλη ερώτησή σας το θέμα της προστασίας του Όρους Αιγάλεω, που το θέτετε και τώρα στη συγκεκριμένη περίπτωση του ΧΥΤΑ της Φυλής. Ξεκινάμε την επικαιροποίηση του π.δ. προστασίας του Όρους Αιγάλεω. Το έχω ξαναπεί. Είχα πει ότι θα γίνει. Ήδη βρέθηκαν τα χρήματα και ξεκινάμε στην ανάθεση σχετικής μελέτης. Είχα πει, επίσης, ότι αυτό θα γίνει με πλήρη διαφάνεια, με διαβούλευση όσο το δυνατόν ευρύτερη και κατά το δυνατόν με συνεργασία όλων των δυνάμεων και εντός και εκτός του Κοινοβουλίου. Στο πλαίσιο της επικαιροποίησης της προστασίας του Όρους Αιγάλεω σίγουρα θα υπάρχουν και πολύ συγκεκριμένα μέτρα, όχι για την μη επέκταση της Φυλής, αυτό είναι δεδομένο, αλλά για την ανάταξη του παλιού ΧΥΤΑ. Ευχαριστώ πολύ.
Θα ήθελα να ανακοινώσω στο Σώμα ότι η τέταρτη με αριθμό 353/7-1-2020 επίκαιρη ερώτηση πρώτου κύκλου του Προέδρου της Ελληνικής Λύσης και Βουλευτή Λάρισας κ. Κυριάκου Βελόπουλου προς τον Υπουργό Προστασίας του Πολίτη, με θέμα: «Λειτουργία παράνομων ΜΚΟ στην Ελλάδα» δεν θα συζητηθεί εν όψει του γεγονότος ότι ο μεν Υπουργός, ο κ. Μηταράκης πριν δύο μέρες ορκίστηκε και δεν είναι έτοιμος, ο Αναπληρωτής Υπουργός, ο κ. Κουμουτσάκος λείπει στο εξωτερικό και ο κ. Χρυσοχοΐδης δεν έχει πια την αρμοδιότητα μια και απευθύνεται στον Υπουργό Δημοσίας Τάξεως, οπότε θα επανέλθει. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Πριν εισέλθουμε στη νομοθετική εργασία, θα ήθελα να κάνω γνωστά τα εξής: Ο Πρωθυπουργός κ. Κυριάκος Μητσοτάκης, με επιστολή του στον Πρόεδρο της Βουλής, με ημερομηνία 16-1-2020, αναφέρει τα εξής: «Θέμα: «Κυβερνητική μεταβολή». Κύριε Πρόεδρε, Έχουμε την τιμή να παρακαλέσουμε όπως ανακοινώσετε στο Σώμα ότι: Πρώτον, με το υπ' αρ. 5/15-1-2020 προεδρικό διάταγμα που δημοσιεύτηκε στο ΦΕΚ 5/2020, Τεύχος Α΄, έγινε αποδεκτή η παραίτηση που υπέβαλαν οι α) κ. Γεώργιος Κουμουτσάκος του Σπυρίδωνος από τη θέση του Αναπληρωτή Υπουργού Προστασίας του Πολίτη και β) κ. Παναγιώτης Μηταράκης του Αντωνίου από τη θέση του Υφυπουργού Εργασίας και Κοινωνικών Υποθέσεων και απαλλάχθηκαν από τα καθήκοντά τους. Δεύτερον, με το υπ' αρ. 6/15-1-2020 προεδρικό διάταγμα που δημοσιεύθηκε στο ΦΕΚ 5/2020, Τεύχος Α΄, διορίστηκαν οι: α) κ. Παναγιώτης Μηταράκης του Αντωνίου στη θέση του Υπουργού Μετανάστευσης και Ασύλου και β) κ. Γεώργιος Κουμουτσάκος του Σπυρίδωνος στη θέση του Αναπληρωτή Υπουργού Μετανάστευσης και Ασύλου. Ο Πρωθυπουργός Κυριάκος Μητσοτάκης».
Επίσης, κυρίες και κύριοι συνάδελφοι, στο σημείο αυτό θα ήθελα να κάνω μια ανακοίνωση. Οι Υπουργοί Πολιτισμού και Αθλητισμού, Παιδείας και Θρησκευμάτων και Εργασίας και Κοινωνικών Υποθέσεων κατέθεσαν στις 16-1-2020 σχέδιο νόμου: «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017, σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας». Παραπέμπεται στην αρμόδια Διαρκή Επιτροπή. Ακόμα, η Πρόεδρος της Κοινοβουλευτικής Ομάδας του Κινήματος Αλλαγής και οι Βουλευτές του κόμματός της κατέθεσαν σήμερα, στις 17-1-2020, πρόταση νόμου με τίτλο: «Επαναχορήγηση κανονικής 13ηςσύνταξης». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση «Βουλή των Ελλήνων. Οι σταθμοί μιας διαδρομής σχεδόν διακοσίων ετών» που διοργανώνει το Ίδρυμα της Βουλής, είκοσι εννιά μαθητές και μαθήτριες και δύο εκπαιδευτικοί συνοδοί τους από το 2ο Γενικό Λύκειο Γλυκών Νερών. Η Βουλή σάς καλωσορίζει.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Ρυθμίσεις για την αποχώρηση του Ηνωμένου Βασιλείου από την Ευρωπαϊκή Ένωση». Η Διάσκεψη των Προέδρων αποφάσισε στη συνεδρίασή της της 14ης Ιανουαρίου 2020 να γίνει η συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Συμφωνεί το Σώμα;
Το Σώμα συνεφώνησε. Ενημερώνω τους συναδέλφους ότι το σύστημα της ηλεκτρονικής εγγραφής θα ανοίξει μέχρι το τέλος των δύο πρώτων εισηγητών, με μία παρέκκλιση, βέβαια, αν χρειαστεί, για κάποιον που θα καθυστερήσει, όπως έχει επικρατήσει δι' εθίμου. Τον λόγο έχει ο εισηγητής της Νέας Δημοκρατίας κ. Χρήστος Δερμεντζόπουλος για δεκαπέντε λεπτά. Ορίστε, κύριε Δερμεντζόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η επικείμενη έξοδος του Ηνωμένου Βασιλείου από την Ευρωπαϊκή Ένωση έχει δημιουργήσει εκτεταμένη αβεβαιότητα και μεγάλες αναταράξεις στην ευρωπαϊκή πολιτική σκηνή. Το γεγονός πως τα τελευταία τέσσερα χρόνια έχουν δοθεί συνεχείς παρατάσεις για την επίτευξη μίας οριστικής συμφωνίας αποχώρησης του Ηνωμένου Βασιλείου από την Ευρωπαϊκή Ένωση καταδεικνύει με τον πλέον καθαρό τρόπο την περιπλοκότητα του εγχειρήματος, καθώς και τις ιστορικές διαστάσεις που λαμβάνει το γεγονός της αποχώρησης εκ της Ευρωπαϊκής Ένωσης για πρώτη φορά στην ιστορία ενός κράτους - μέλους. Η αποχώρηση του Ηνωμένου Βασιλείου συνιστά μία τεράστια αποτυχία για την Ευρώπη, καθώς χάνει από τους κόλπους της την τρίτη μεγαλύτερη οικονομία της ηπείρου μας, καθώς και ένα κράτος με ένα τεράστιο πολιτιστικό αποτύπωμα διεθνώς. Ταυτόχρονα, λόγω του Brexit δημιουργούνται ευνοϊκές συνθήκες για την ενδυνάμωση λαϊκιστικών κινημάτων σε μία σειρά από κράτη - μέλη που επιθυμούν να βλάψουν έτι περαιτέρω τη συνοχή του ευρωπαϊκού οικοδομήματος. Η παραπάνω απειλή μπορεί να αντιμετωπιστεί αποτελεσματικά μόνο με την εκκίνηση ενός εκτενούς πολιτικού διαλόγου ανάμεσα στα ευρωπαϊκά όργανα, τις κυβερνήσεις των κρατών - μελών, αλλά και την κοινωνία των πολιτών, για την αντιμετώπιση των δομικών αδυναμιών της Ευρωπαϊκής Ένωσης. Θα πρέπει να γίνει κατανοητό σε όλους μας πως αν η Ένωση δεν μπορεί να προσφέρει πειστικές λύσεις σε μία σειρά από ζητήματα, όπως η αντιμετώπιση των παράνομων μεταναστευτικών ροών, η διατήρηση της οικονομικής ευημερίας και συνοχής, καθώς και η προάσπιση των κρατών - μελών από εξωτερικούς κινδύνους, θα αντιμετωπίσει στο μέλλον διαλυτικά φαινόμενα που θα είναι ιδιαίτερα δύσκολο να τα διαχειριστεί. Όπως είναι απολύτως φυσικό, η εξέλιξη της παραπάνω συζήτησης αφορά άμεσα και την Ελλάδα, καθώς η συμμετοχή της χώρας μας στον σκληρό πυρήνα της Ευρωπαϊκής Ένωσης αποτελεί στρατηγική επιλογή, αποδεκτή από σχεδόν όλο το φάσμα του πολιτικού συστήματος. Η ύπαρξη δε μιας αποτελεσματικής και ισχυρής Ευρωπαϊκής Ένωσης θα μπορούσε να αποτελέσει πολλαπλασιαστή ισχύος για την Ελλάδα και πυλώνα σταθερότητας για την ασταθή περιοχή μας. Επιστρέφοντας τώρα στον πυρήνα της συζήτησης που αφορά το νομοσχέδιο για το Brexit, η Κυβέρνησή μας επέδειξε γρήγορα αντανακλαστικά. Ήδη, από τις πρώτες ημέρες ανάληψης της ευθύνης διακυβέρνησης της χώρας από την παράταξή μας, η ηγεσία του Υπουργείου Εξωτερικών εντατικοποίησε την προετοιμασία της Ελλάδας, έτσι ώστε να ελαχιστοποιηθούν οι επιπτώσεις του Brexit, τόσο στην εθνική οικονομία όσο και στην καθημερινότητα των Ελλήνων και των Βρετανών πολιτών που διαβιούν ή επισκέπτονται την πατρίδα μας. Υπό αυτό το πρίσμα, το Υπουργείο Εξωτερικών, λειτουργώντας επιτελικά για την επίτευξη του καλύτερου συντονισμού του κρατικού μηχανισμού, καταθέτει προς υπερψήφιση στη Βουλή ένα νομοσχέδιο που έχει ως στόχο να ενοποιήσει τη σχετική νομοθεσία, να συστηματοποιήσει το ρυθμιστικό πλαίσιο και να άρει συνολικά αβεβαιότητες για όσα θα ισχύουν μέχρι την έξοδο του Ηνωμένου Βασιλείου από την Ευρωπαϊκή Ένωση, είτε με είτε χωρίς συμφωνία αποχώρησης. Περνώντας τώρα στην παρουσίαση των ρυθμίσεων του νομοσχεδίου, στα δύο πρώτα άρθρα, άρθρα 1 και 2, η Κυβέρνηση ρυθμίζει τους κανόνες που διέπουν την είσοδο και την έξοδο των Βρετανών πολιτών από τη χώρα, καθώς και την καταγραφή και διαμονή των ίδιων και των μελών της οικογένειάς τους σε περίπτωση εξόδου του Ηνωμένου Βασιλείου από την Ευρωπαϊκή Ένωση χωρίς συμφωνία αποχώρησης. Παραχωρείται, δηλαδή, το δικαίωμα διαμονής στη χώρα μας στους Βρετανούς πολίτες που διαμένουν ήδη ή θα έχουν εγκατασταθεί ως την ημερομηνία αποχώρησης, στους Βρετανούς πολίτες που θα εγκατασταθούν στην Ελλάδα το χρονικό διάστημα από την ημερομηνία αποχώρησης έως τις 31-12-2020, καθώς και σε όσους θα αφιχθούν στην Ελλάδα μετά την 1-1-2021. Σε αυτό το σημείο χρήζει ιδιαίτερης αναφοράς η τροπολογία - προσθήκη επί του άρθρου 1 που εισηγείται το Υπουργείο Εξωτερικών, με την οποία καθιερώνεται η επιχειρηματική πρόσκληση, business invitation, μία νέα πολιτική θεωρήσεων, ενταγμένη στο ευρωπαϊκό πλαίσιο, την οποία έχουν υιοθετήσει ήδη αρκετά μέλη της Ευρωπαϊκής Ένωσης, και η οποία διευκολύνει τη χορήγηση θεωρήσεων Σένγκεν σε περίπτωση πρόσκλησης σε συνεδριάσεις, διασκέψεις ή εκδηλώσεις εμπορικού και βιομηχανικού χαρακτήρα. Η συγκεκριμένη πρωτοβουλία εναρμονίζεται πλήρως με τη βασική προεκλογική μας εξαγγελία για την άμεση ανάγκη προσέλκυσης ξένων επενδύσεων, ενώ ταυτόχρονα ενισχύει σημαντικά την εξωστρέφεια των ελληνικών επιχειρήσεων. Είμαι πεπεισμένος πως η παραπάνω ρύθμιση θα έχει θετικό αντίκτυπο για την ελληνική οικονομία, ενώ να διαβεβαιώσουμε το Σώμα πως έχουν ληφθεί όλες οι αναγκαίες ρυθμίσεις, έτσι ώστε η επιχειρηματική πρόσκληση να μην τύχει εκμετάλλευσης από πρόσωπα που μπορούν να βλάψουν τη δημόσια τάξη και την εθνική ασφάλεια της χώρας. Προχωρώντας στο άρθρο 3 του σχεδίου νόμου, η Κυβέρνηση ρυθμίζει σε περίπτωση άτακτης εξόδου του Ηνωμένου Βασιλείου βασικά κοινωνικοασφαλιστικά ζητήματα για τους Βρετανούς πολίτες και τα μέλη των οικογενειών τους που διαμένουν νόμιμα στην Ελλάδα. Έτσι, για ένα μεταβατικό στάδιο, διάρκειας σχεδόν ενός χρόνου από σήμερα ή πιο συγκεκριμένα από την ημερομηνία αποχώρησης της Βρετανίας από την Ευρωπαϊκή Ένωση ως και τις 31-12-2020, το ελληνικό κράτος εφαρμόζει για όλους τους κλάδους τις θεμελιώδεις αρχές της ίσης μεταχείρισης, του συνυπολογισμού των περιόδων ασφάλισης μισθωτής ή μη μισθωτής δραστηριότητας, από τις οποίες απορρέουν παροχές, της εξομοίωσης παροχών εισοδημάτων, γεγονότων ή καταστάσεων, καθώς και της αρχής εξαγωγής των παροχών. Το άρθρο 4 του νομοσχεδίου ορίζει πως, σε περίπτωση αποχώρησης του Ηνωμένου Βασιλείου από την Ευρωπαϊκή Ένωση χωρίς συμφωνία αποχώρησης, παρέχεται πλήρης νοσηλευτική και ιατροφαρμακευτική περίθαλψη για τους Βρετανούς πολίτες και τα μέλη των οικογενειών τους, καθώς και σε όσους έχουν υπαχθεί στη νομοθεσία του Ηνωμένου Βασιλείου μέχρι τις 31-12-2020, εφόσον είναι εγγεγραμμένοι ή πρόκειται να εγγραφούν στα μητρώα του φορέα του τόπου κατοικίας τους στην Ελλάδα. Τέλος, παρέχεται πρόσβαση στις δημόσιες δομές νοσηλευτικής και φαρμακευτικής περίθαλψης με ίδια δαπάνη για όσους πολίτες του Ηνωμένου Βασιλείου μετακινούνται προσωρινά και εισέρχονται νομίμως στην Ελλάδα. Το άρθρο 5 του νομοσχεδίου προνοεί για την αναγνώριση των βρετανικών αδειών οδήγησης που κατέχουν είτε Έλληνες πολίτες που διαβιούν στο Ηνωμένο Βασίλειο είτε Βρετανοί πολίτες που δεν έχουν τη συνήθη διαμονή τους στην Ελλάδα. Συγκεκριμένα, τους παρέχεται η δυνατότητα οδήγησης στην Ελλάδα σε περίπτωση εξόδου του Ηνωμένου Βασιλείου από την Ευρωπαϊκή Ένωση χωρίς τη συμφωνία αποχώρησης. Δίδεται, επίσης, η δυνατότητα σε κατόχους βρετανικών αδειών με συνήθη διαμονή στη χώρα μας να κάνουν χρήση αυτών μέχρι τις 31-12-2020. Παρέχεται δε, επιπλέον, η δυνατότητα ανταλλαγής των βρετανικών αδειών με ελληνικές μέχρι τις 31-12-2020, ενώ τέλος αναγνωρίζονται τα πιστοποιητικά επαγγελματικής ικανότητας καθώς και τα δελτία επιμόρφωσης οδηγού που θα έχουν εκδοθεί από το Ηνωμένο Βασίλειο μετά την αποχώρηση από την Ευρωπαϊκή Ένωση και έως τις 31-12-2020. Στο άρθρο 6 του νομοσχεδίου λαμβάνεται ιδιαίτερη μέριμνα για τα θέματα που αφορούν στον τουρισμό, έναν κλάδο στρατηγικής σημασίας για την ελληνική οικονομία, ο οποίος και θα επηρεαστεί ιδιαίτερα στην περίπτωση αποχώρησης του Ηνωμένου Βασιλείου χωρίς συμφωνία αποχώρησης. Γι' αυτό και η Κυβέρνηση ρυθμίζει το καθεστώς άσκησης επιχειρηματικής δραστηριότητας από φυσικά πρόσωπα που είναι πολίτες του Ηνωμένου Βασιλείου ή νομικά πρόσωπα που έχουν την έδρα τους στη χώρα αυτή και τα οποία δύνανται για το χρονικό διάστημα μέχρι 31-12-2020 να ασκούν τις επιχειρηματικές - τουριστικές δραστηριότητες στην Ελλάδα με τους όρους και τις προϋποθέσεις που προβλέπονται για τα φυσικά και νομικά πρόσωπα που καταλαμβάνονται από το Δίκαιο της Ευρωπαϊκής Ένωσης. Ειδικές ρυθμίσεις θεσπίζονται στο άρθρο 7 του σχεδίου νόμου, για τη διασφάλιση της σταθερότητας του χρηματοπιστωτικού συστήματος και την προστασία επενδύσεων. Συγκεκριμένα, επιτρέπεται σε πιστωτικά ιδρύματα η παροχή υπηρεσιών σε πελάτες που εδρεύουν ή φορολογούνται στην Ελλάδα μέχρι τις 31-12-2020. Ενδεικτικά, τα ανωτέρω ιδρύματα και οργανισμοί μπορούν να προσφέρουν επενδυτικές υπηρεσίες, να προβαίνουν στη διενέργεια διακανονισμού και εκκαθάρισης συναλλαγών βάσει συμβάσεων με τους πελάτες τους, οι οποίες, βέβαια, έχουν συναφθεί πριν από την ημερομηνία αποχώρησης, να συμμετέχουν σε τόπους διαπραγμάτευσης με την ιδιότητα του μέλους ή και του βασικού διαπραγματευτή, να συμμετέχουν στις κοινοπραξίες και δημοπρασίες στην πρωτογενή αγορά, καθώς και να λειτουργούν ως άμεσα ή έμμεσα μέλη για συστήματα πληρωμών και εκκαθάρισης συναλλαγών. Νέες υπηρεσίες και νέες δραστηριότητες, δηλαδή μετά τις 31-12-2020, σε νέους ή υφιστάμενους πελάτες θα απαγορεύονται, εκτός κι αν πρόκειται για ανανέωση και διαχείριση χρηματοοικονομικών θέσεων που έχουν λήξει και κρίνεται απαραίτητη η ανανέωσή τους, είτε ολικώς είτε μερικώς, με τον ίδιο αντισυμβαλλόμενο. Το χρονικό όριο της 31ης Δεκεμβρίου του 2020 αφορά και τις ασφαλιστικές επιχειρήσεις με έδρα το Ηνωμένο Βασίλειο που ασκούν δραστηριότητες πρωτασφάλισης στην Ελλάδα, είτε μέσω εγκατάστασης είτε διασυνοριακά, πριν από την ημερομηνία αποχώρησης. Οι επιχειρήσεις αυτές δεν μπορούν να προβούν στη σύναψη νέων συμβάσεων παροχής ασφαλιστικών υπηρεσιών ή στη δημιουργία, ανανέωση, επέκταση ή επανάληψη ασφαλιστικής κάλυψης που προβλέπεται στις συμβάσεις που έχουν συναφθεί πριν από την ημερομηνία αποχώρησης. Αντασφαλιστικές επιχειρήσεις με έδρα το Ηνωμένο Βασίλειο που ασκούν δραστηριότητα στην Ελλάδα πριν από την ημερομηνία αποχώρησης μπορούν να συνεχίσουν τις εργασίες αυτές έως τις 31-12-2020. Ασφαλιστικοί μεσολαβητές με έδρα το Ηνωμένο Βασίλειο οι οποίοι δραστηριοποιούνται στην Ελλάδα υπό καθεστώς ελεύθερης εγκατάστασης ή ελεύθερης παροχής υπηρεσιών πριν από την ημερομηνία αποχώρησης, μετά την ημερομηνία αυτή αποτελούν επιχειρήσεις με έδρα σε τρίτη χώρα. Η προθεσμία της 31ης Δεκεμβρίου του 2020 που προβλέπεται στην παράγραφο 1 του άρθρου 7 θα μπορεί να παραταθεί ή να συντμηθεί, όπως επίσης και το πεδίο εφαρμογής του άρθρου να περιορίζεται ή να διευρύνεται με απόφαση του Υπουργού Οικονομικών που εκδίδεται κατόπιν κοινής εισήγησης με την Τράπεζα της Ελλάδος και την Επιτροπή Κεφαλαιαγοράς. Τέλος, όλες οι προαναφερόμενες επιχειρήσεις υποχρεούνται να ενημερώνουν με επαρκή τρόπο την αρμόδια εποπτική αρχή, τους πελάτες και τους ασφαλισμένους τους αντιστοίχως σχετικά με το καθεστώς που διαμορφώνεται για την παροχή υπηρεσιών και για τις ασφαλιστικές συμβάσεις μετά την ημερομηνία αποχώρησης. Στο άρθρο 8 του νομοσχεδίου δίνεται η δυνατότητα πραγματοποίησης μετατάξεων δημοσίων υπαλλήλων και προσλήψεων στις υπηρεσίες της Ανεξάρτητης Αρχής Δημοσίων Εσόδων, οι οποίες και θα επιφορτιστούν με την εκτέλεση αυξημένων ελέγχων για την πάταξη του φαινομένου του λαθρεμπορίου, την προστασία του δημοσίου συμφέροντος, καθώς και την παροχή καλύτερων υπηρεσιών τόσο προς τους πολίτες όσο και προς τις επιχειρήσεις. Το άρθρο 9 του νομοσχεδίου ρυθμίζει ειδικά θέματα, όπως, για παράδειγμα, η αναγνώριση επαγγελματικών και ακαδημαϊκών προσόντων, που δεν καλύπτονται από το Ενωσιακό Δίκαιο και στα οποία μπορούν να δημιουργηθούν προβλήματα, σε περίπτωση εξόδου του Ηνωμένου Βασιλείου από την Ευρωπαϊκή Ένωση χωρίς συμφωνία αποχώρησης. Οι περιπτώσεις αυτές θα ρυθμιστούν με κοινή απόφαση του Υπουργού Εξωτερικών και του κατά περίπτωση αρμοδίου Υπουργού. Τέλος, το άρθρο 10 του νομοσχεδίου ορίζει πως, σε περίπτωση που τεθεί σε ισχύ η αναθεωρημένη συμφωνία αποχώρησης, τα δικαιώματα των πολιτών του Ηνωμένου Βασιλείου και των μελών των οικογενειών τους ρυθμίζονται από τις διατάξεις της συμφωνίας αυτής. Κυρίες και κύριοι συνάδελφοι, με τη συγκεκριμένη νομοθετική πρωτοβουλία θωρακίζεται η χώρα μας από τις αρνητικές επιπτώσεις που θα προκύψουν σε περίπτωση εξόδου του Ηνωμένου Βασιλείου χωρίς την ύπαρξη συμφωνίας αποχώρησης. Τουλάχιστον σε αυτή την περίπτωση το κράτος επέδειξε προνοητικότητα, οργανωτικότητα και αποτελεσματικότητα. Γι' αυτό και δεν πρέπει να διστάσουμε να δώσουμε τα εύσημα στην πολιτική ηγεσία του Υπουργείου Εξωτερικών, που έφερε εις πέρας μία εξόχως δύσκολη και απαιτητική διαδικασία. Είναι ευχή όλων μας, κύριε Υπουργέ, να επικρατήσει ο πραγματισμός και η σύνεση, τόσο στην κυβέρνηση του Ηνωμένου Βασιλείου όσο και στους εκπροσώπους των ευρωπαϊκών θεσμών, έτσι ώστε να αποφευχθεί ένα άτακτο Brexit, που θα έχει αρνητικές συνέπειες και για τα δύο μέρη. Είναι, επίσης, δεδομένο πως προτεραιότητα της εξωτερικής πολιτικής της Κυβέρνησής μας αποτελεί και η οικοδόμηση με το Ηνωμένο Βασίλειο μιας αμοιβαία επωφελούς στρατηγικής σχέσης, αντάξιας των ιστορικών δεσμών των δύο χωρών μας. Κυρίες και κύριοι συνάδελφοι, η παροχή συναίνεσης σε ζητήματα που άπτονται της εξωτερικής πολιτικής, καθώς και η υπερψήφιση νομοθετικών πρωτοβουλιών που αντιμετωπίζουν κοινώς αποδεκτά προβλήματα, συνιστά δείγμα ωρίμανσης του πολιτικού μας συστήματος. Γι' αυτό και ευελπιστώ πως το συγκεκριμένο νομοσχέδιο θα τύχει της υποστήριξής σας και θα υπερψηφιστεί από όλες τις πτέρυγες της Βουλής. Σας ευχαριστώ πολύ.
Καλείται στο Βήμα η εισηγήτρια του ΣΥΡΙΖΑ κ. Θεοδώρα Τζάκρη.
Κυρίες και κύριοι Βουλευτές, μετά την επικράτηση του Μπόρις Τζόνσον στις τελευταίες βρετανικές εκλογές, είναι πλέον προφανές εκ του αποτελέσματος ότι, παρά τις παλινωδίες που παρατηρήθηκαν στη Βουλή των Κοινοτήτων την προηγούμενη περίοδο, η συντριπτική πλειοψηφία του βρετανικού λαού επιθυμεί την απομάκρυνση της Μεγάλης Βρετανίας από την Ευρωπαϊκή Ένωση. Η στάση αυτή έχει βαθιές ρίζες στην κυρίαρχη ιδεολογία, τόσο της βρετανικής ελίτ όσο και σε μεγάλο τμήμα της κοινής γνώμης, που αντιλαμβάνεται τη Μεγάλη Βρετανία ως μία μεγάλη δύναμη, ως μία μεγάλη αυτοκρατορία, με αποικίες σε ολόκληρο τον κόσμο, που έβλεπε πάντα τις υπόλοιπες ευρωπαϊκές χώρες υποδεέστερες, οικονομικά, στρατιωτικά και εμπορικά από την ίδια. Ενδεικτικό της αντίληψης αυτής είναι το γεγονός ότι το Ηνωμένο Βασίλειο ουδέποτε υπήρξε ιδρυτικό μέλος του πρόδρομου σχήματος Ευρωπαϊκής Ένωσης, δηλαδή της Ευρωπαϊκής Κοινότητας Άνθρακα και Χάλυβα, που συστάθηκε το 1950, με σκοπό να ενώσει οικονομικά και πολιτικά τις ευρωπαϊκές χώρες, με ιδρυτικά μέλη τότε το Βέλγιο, τη Γερμανία, τη Γαλλία, την Ιταλία, το Λουξεμβούργο και τις Κάτω Χώρες. Την ίδια στιγμή, η Μεγάλη Βρετανία αντιλαμβάνεται τον ρόλο της στη γεωπολιτική σκακιέρα ως τον συνδετικό κρίκο ανάμεσα στην Ηνωμένες Πολιτείες της Αμερικής και τις υπόλοιπες χώρες της Ευρώπης. Κατ' αυτή την έννοια, θεωρούσε πάντα ότι, για να επιτελέσει σωστά τον ρόλο της, θα έπρεπε να είναι πολιτικά ανεξάρτητη. Γι' αυτόν τον λόγο ουδέποτε επέδειξε ειλικρινές ενδιαφέρον να προσδεθεί στο όραμα της ευρωπαϊκής ολοκλήρωσης, με την έννοια της ομοσπονδιακής Ευρώπης. Αντίθετα, έβλεπε την Ευρώπη πάντα ως μία μεγάλη αγορά προϊόντων και υπηρεσιών και γι' αυτόν τον λόγο προσχώρησε την 1-1-1973 στην τότε ΕΟΚ, Ευρωπαϊκή Οικονομική Κοινότητα, άλλως Κοινή Αγορά, στην πρώτη διεύρυνσή της από τότε που συστήθηκε, με τη Συνθήκη της Ρώμης το 1957, μαζί με τη Δανία και την Ιρλανδία, ανεβάζοντας τον αριθμό των κρατών - μελών σε εννέα. Είναι μάλιστα γεγονός πως οι απόψεις για την ευρωπαϊκή ολοκλήρωση υπήρξαν πάντα μειοψηφικές και στις βρετανικές ελίτ και στην κοινή γνώμη. Με αυτά τα δεδομένα, η ασθμαίνουσα πορεία προς την ευρωπαϊκή ολοκλήρωση που ακολούθησε η ίδια η Ευρωπαϊκή Ένωση, η οποία παρέμεινε σε μία νεοφιλελεύθερη αντίληψη περί ελεύθερης αγοράς και ανταγωνισμού και δεν προχώρησε σε ζητήματα εμβάθυνσης της δημοκρατίας στο εσωτερικό της, με αποτέλεσμα οι ευρωπαϊκοί λαοί να αισθάνονται την ευρωπαϊκή κυβέρνηση, δηλαδή την Κομισιόν, ως ξένο σώμα, διευκόλυνε τη μη ενσωμάτωση της Μεγάλης Βρετανίας στα τεκταινόμενα της ευρωπαϊκής ολοκλήρωσης. Επιπλέον, η πολύ κακή και αργή διαχείριση της κρίσης της Ευρωζώνης, που πυροδότησε σε όλες τις χώρες υψηλούς ρυθμούς ανεργίας και χαμηλούς ρυθμούς ανάπτυξης, έκανε τη βρετανική οικονομία με τα ιδιαίτερα χαρακτηριστικά της, κυριότερα των οποίων αποτελεί η μη προσχώρηση στην ΟΝΕ, να αισθάνεται και να πιστεύει ότι θα τα καταφέρει καλύτερα στο επίπεδο των οικονομικών επιδόσεων και ότι δεν έχει κανέναν, μα κανέναν απολύτως ρόλο να προσδεθεί περαιτέρω στις πολιτικές της ΟΝΕ. Θα ήταν παράλειψή μου να μην επισημάνω ότι το γεγονός αυτό εκμεταλλεύτηκαν οι λαϊκιστές, καθώς και οι ευρωσκεπτικιστές σε όλα τα κόμματα και όχι μόνο στους συντηρητικούς. Και έτσι η θέση για Brexit παγιώθηκε. Το Brexit για την Ευρωπαϊκή Ένωση σημαίνει, πρώτον, ότι έχασε το στοίχημα να έχει το μέγεθος τόσο οικονομικά όσο και γεωπολιτικά που της προσδίδει μία μεγάλη χώρα, όπως η Μεγάλη Βρετανία, απέναντι στους εμπορικούς και οικονομικούς ανταγωνιστές της, δηλαδή απέναντι στις Ηνωμένες Πολιτείες της Αμερικής και τις χώρες της Άπω Ανατολής, την Κίνα και την Ινδία, με ό,τι αυτό σημαίνει για τους εν εξελίξει εμπορικούς πολέμους, καθώς και στον τομέα της γεωστρατηγικής. Η Μεγάλη Βρετανία είναι η πρώτη χώρα που αποχωρεί από την Ευρωπαϊκή Ένωση και αυτή είναι μία ακραία κατάσταση, καθώς η ιδρυτική Συνθήκη της δεν προβλέπει καν διαδικασία αποχώρησης κράτους - μέλους. Το γεγονός αυτό μπορεί να ενθαρρύνει και να ανοίξει δρόμους και ορέξεις για αποσχιστικές τάσεις και σε άλλα κράτη - μέλη στον δύσκολο δρόμο της ευρωπαϊκής ολοκλήρωσης. Κυρίες και κύριοι συνάδελφοι, γνωρίζουμε καλά ότι τα πολιτικά συστήματα που δίνουν το δικαίωμα στα μέλη τους να εκφράζουν τις διαφωνίες τους και να τις ενσωματώνουν συνθέτοντάς τες αποδεικνύονται ανθεκτικότερα και ανώτερα ως δομές διακυβέρνησης από συστήματα χωρίς καμμία ευελιξία, στα οποία η δυνατότητα εξόδου αποτελεί την πρώτη και την τελευταία επιλογή. Η Ευρωπαϊκή Ένωση, αν θέλει να κερδίσει το μέλλον της στην ευρωπαϊκή ολοκλήρωση, αντί να κουνάει το μαντήλι στις χώρες που θέλουν να αποχωρήσουν, θα πρέπει να βρει τρόπους, διαδικασίες - θα έλεγα - βασανιστικής σύνθεσης των διαφορετικών απόψεων στο εσωτερικό της, διευρύνοντας τη συμμετοχική δημοκρατία και τους θεσμούς αντιπροσώπευσης και κάνοντας ταυτόχρονα περισσότερο αποτελεσματικές τις δημόσιες πολιτικές της. Εύχομαι και ελπίζω το Brexit να λειτουργήσει αποκλειστικά προς την κατεύθυνση αυτή, δηλαδή προς την κατεύθυνση της διεύρυνσης της δημοκρατίας στο εσωτερικό της Ένωσης και της αύξησης της αποτελεσματικότητας των ευρωπαϊκών πολιτικών και την επίλυση των προβλημάτων. Γνώμη μου είναι ότι το αποφασιστικότερο κριτήριο για την επίτευξη του στόχου αυτού είναι ότι η ευρωπαϊκή πολιτική δεν πρέπει να είναι ενιαία για όλους, όχι «one size fits all», αλλά να σχεδιάζεται με βάση το κριτήριο της επικουρικότητας στο βέλτιστο επίπεδο, εκείνο το επίπεδο δηλαδή που αφορά το πρόβλημα και θα έχει το καλύτερο αποτέλεσμα στην επίλυσή του. Παραδείγματος χάριν, αν το πρόβλημα αφορά δύο ή τρεις μόνο χώρες, η συγκεκριμένη πολιτική της Ευρωπαϊκής Ένωσης πρέπει να απευθύνεται μόνο σε αυτές και όχι στα είκοσι οκτώ κράτη - μέλη. Στη λογική αυτή ενδεχομένως η χώρα μας αλλά και άλλες χώρες της Ευρωπαϊκής Ένωσης θα αντιμετώπιζαν καλύτερα την κρίση της Ευρωζώνης και τα προβλήματα που δημιουργήθηκαν εξαιτίας αυτής. Ίσως, μάλιστα, είναι ευκαιρία με την αποχώρηση της Μεγάλης Βρετανίας η Ευρωπαϊκή Ένωση να προχωρήσει στην ολοκλήρωση του ευρωπαϊκού οράματος και να προχωρήσει και στη δημοσιονομική ένωση, την οικονομική δηλαδή ένωση, με έναν Υπουργό Οικονομικών, καθώς και στον ευρωστρατό, σε μία συγκυρία έξαρσης της τουρκικής προκλητικότητας και των διεθνών εντάσεων, στη δημιουργία του οποίου η Μεγάλη Βρετανία ήγειρε σθεναρές ενστάσεις. Κυρίες και κύριοι Βουλευτές, με το νομοσχέδιο που συζητούμε σήμερα ουσιαστικά παρατείνονται μέχρι 31-12-2020 οι ρυθμίσεις των διατάξεων των άρθρων 121, 122 και 123 έως 128 του ν.4604/2019, που είχε ψηφίσει το ελληνικό Κοινοβούλιο εν όψει της επικείμενης στις 31-3-2019 και μάλιστα χωρίς συμφωνία - όπως διαβλεπόταν τότε - αποχώρησης της Μεγάλης Βρετανίας από την Ευρωπαϊκή Ένωση. Οι διατάξεις του νομοσχεδίου ρυθμίζουν τα δικαιώματα των Βρετανών πολιτών και των βρετανικών νομικών προσώπων για μία σειρά θεμάτων, όπως άδειες παραμονής, κοινωνικοασφαλιστικά θέματα, ιατροφαρμακευτική περίθαλψη, άδειες οδήγησης, άσκηση τουριστικής επιχειρηματικής δραστηριότητας στην Ελλάδα από βρετανικά φυσικά ή νομικά πρόσωπα, άσκηση τραπεζικής δραστηριότητας και τα λοιπά μέχρι 31-12-2020, ημερομηνία κατά την οποία λήγει η μεταβατική περίοδος μετά τη νέα ημερομηνία αποχώρησης της Μεγάλης Βρετανίας, που έχει προσδιοριστεί στις 31-1-2020, στη διάρκεια της οποίας οι σχέσεις της Μεγάλης Βρετανίας με τα υπόλοιπα είκοσι επτά κράτη - μέλη θα παραμείνουν ως έχουν. Εάν μέχρι τότε επιτευχθεί συμφωνία αποχώρησης μεταξύ Ευρωπαϊκής Ένωσης και Μεγάλης Βρετανίας, θα εφαρμοστούν οι ειδικότερες ρυθμίσεις αυτής, όπως ρητά προβλέπεται στο άρθρο 10 του παρόντος νομοσχεδίου. Άλλως οι σχέσεις της Μεγάλης Βρετανίας και της χώρας μας θα πρέπει να ρυθμιστούν με διμερή συμφωνία, που θα υπογραφεί μεταξύ τους και θα ισχύσει από 1-1-2021 και μετά, αν δεν υπάρξει νέα παράταση μεταβατικής περιόδου. Κυρίες και κύριοι Βουλευτές, η Ελλάδα δεν μπορεί παρά να σεβαστεί απόλυτα την απόφαση του Ηνωμένου Βασιλείου. Πρέπει, όμως, όσο το δυνατόν συντομότερο να ρυθμίσει διμερώς με το Ηνωμένο Βασίλειο μία σειρά από σημαντικά ζητήματα, ώστε να μην επηρεαστούν αρνητικά οι σχέσεις των δύο κρατών μετά την επικείμενη αποχώρηση. Το Ηνωμένο Βασίλειο αποτελεί παραδοσιακά έναν από τους σημαντικότερους οικονομικούς εταίρους της χώρας μας. Οι διμερείς σχέσεις εκτείνονται πέρα από το εμπόριο, σε τομείς όπως ο τουρισμός, η ναυτιλία, οι επενδύσεις και οι χρηματοοικονομικές υπηρεσίες. Θα μιλήσω πρώτα για το εμπόριο, για την επίδραση του επικείμενου Brexit στο εμπόριο. Υπάρχει μία γενική εκτίμηση περί υποτίμησης της στερλίνας έναντι του ευρώ, γεγονός το οποίο θα προκαλέσει μια σειρά από ανατιμήσεις κυρίως στα προϊόντα που εισάγονται στη Μεγάλη Βρετανία και εξάγονται από τη χώρα μας. Να πω εδώ ότι προς το παρόν δεν παρατηρούμε υποτίμηση. Αντίθετα, παρατηρούμε ενίσχυση της στερλίνας έναντι του ευρώ. Να σημειώσω εδώ ότι το 30% των ελληνικών εξαγωγών προς το Ηνωμένο Βασίλειο είναι διατροφικά προϊόντα, δηλαδή τρόφιμα και ποτά. Το 21% είναι φαρμακευτικά προϊόντα, χημικά, πλαστικά. Το 13% είναι μηχανήματα. Το 10% είναι ορυκτά προϊόντα. Το 5% κλωστοϋφαντουργικά προϊόντα και ένα 9% αφορά άλλες κατηγορίες. Εκτιμάται ότι θα υπάρξει αύξηση των δασμών και των τελών των τελωνειακών κατά τουλάχιστον 20%. Θα υπάρξουν επιπτώσεις στο διμερές εμπόριο ύψους περίπου 3,5 δισεκατομμυρίων ευρώ, με μείωση των εξαγωγών, καθώς και γραφειοκρατικές, τελωνειακές διαδικασίες και νέες επιβαρύνσεις, ανάλογα με το είδος. Η ανησυχία όλων των επιχειρήσεων είναι να υπάρξει πρόνοια για όσο το δυνατόν λιγότερη επιβάρυνση στο συναλλακτικό κόστος και να αρθούν τα όποια γραφειοκρατικά εμπόδια κατά τις συναλλαγές. Ιδιαίτερο βάρος πρέπει να δοθεί επίσης στην προστασία των προϊόντων ονομασίας προέλευσης και προϊόντων γεωγραφικής ένδειξης και στη μη επιβολή πρόσθετων δασμών, κυρίως στη φέτα. Πρέπει να υπάρξει πρόνοια για τη λειτουργία της ελληνικής τουριστικής αγοράς. Στον τομέα του τουρισμού η χώρα μας είναι από τους δημοφιλείς προορισμούς αναψυχής των Βρετανών και δέχεται κάθε χρόνο περί τα δύο εκατομμύρια τουρίστες. Οι αφίξεις τουριστών και επισκεπτών από το Ηνωμένο Βασίλειο εκτιμάται ότι θα περιοριστούν αρνητικά, κυρίως για δύο λόγους: Πρώτον, εξαιτίας της μείωσης του πραγματικού εισοδήματος των Βρετανών, όπως είπα, λόγω της εκτιμώμενης υποτίμησης της στερλίνας, αλλά και της παράλληλης ανόδου του πληθωρισμού. Και, δεύτερον, λόγω των πιθανών αλλαγών στις σχετικές διαδικασίες έκδοσης της βίζας. Και σε αυτή την περίπτωση, από την πλευρά των ελληνικών επιχειρήσεων του τουριστικού τομέα σε συνεργασία πάντα με τις υπηρεσίες του ΕΟΤ θα πρέπει να αναπτυχθούν δράσεις διαφήμισης και δημοσίων σχέσεων και με τις υπηρεσίες του Ηνωμένου Βασιλείου και της Ιρλανδίας, με στόχο την εδραίωση της αντίληψης για τη σημασία της αγοράς του Ηνωμένου Βασιλείου για την Ελλάδα, στο πόσο ευπρόσδεκτοι είναι οι Βρετανοί πολίτες ως τουρίστες στη χώρα μας, αλλά και στη διατήρηση ενεργού του ενδιαφέροντος για τους ελληνικούς προορισμούς. Η ελληνόκτητη ναυτιλία στο Σίτι - η οποία αναπτύσσει μεγάλη δραστηριότητα, καθώς εξήντα τουλάχιστον ελληνικές επιχειρήσεις διαθέτουν γραφεία αντιπροσώπευσης στο Λονδίνο, τα οποία δραστηριοποιούνται τόσο στη Βρετανική όσο και στη διεθνή αγορά - είναι από τους τομείς οι οποίοι θα θιγούν. Θα υπάρξουν προβλήματα, καθώς το Brexit θα περιορίσει τα κέρδη των ναυτιλιακών εταιρειών μέσω της εκτιμώμενης υποτίμησης της στερλίνας, της πιθανής επιβράδυνσης του διεθνούς εμπορίου και της αύξησης των ναύλων, αλλά παράλληλα και οφέλη για τον Πειραιά και τα επαγγέλματα υποστήριξης της ναυτιλίας, ετήσιου τζίρου περίπου 6,5 δισεκατομμυρίων ευρώ. Υπάρχει, επίσης, η ευκαιρία για ναυτιλιακό επαναπατρισμό. Θα πρέπει, δηλαδή, να δοθούν και νέα φορολογικά κίνητρα για την εγκατάσταση εφοπλιστικών γραφείων στον Πειραιά και εν συνεχεία άλλα φορολογικά κίνητρα για τη λειτουργία αυτών των εφοπλιστικών γραφείων. Όσο αφορά τώρα τις επενδύσεις: Στοιχεία του «Enterprise Greece» για τις ελληνικές επενδύσεις στη Βρετανία αναφέρουν ότι το απόθεμα αυτών το 2015 ανέρχονταν σε 623 εκατομμύρια ευρώ. Σημαντικότερες αυτών είναι οι παραγωγικές επενδύσεις του ομίλου «ΒΙΟΧΑΛΚΟ», της «COCA - COLA» και των «Πλαστικών Θράκης». Επίσης, αρκετές ελληνικές εταιρείες έχουν ιδρύσει θυγατρικές για την εισαγωγή και χονδρική πώληση της παραγωγής τους από την Ελλάδα και άλλες χώρες. Ισχυρή ελληνική παρουσία υπάρχει επίσης και στον κλάδο της λιανικής πώλησης, τάση που συνδέεται με τον αυξημένο αριθμό Ελλήνων που διαβιούν στο Ηνωμένο Βασίλειο. Και τέλος αξιόλογη είναι και η παρουσία εταιρειών ελληνικών συμφερόντων στον τομέα της τεχνολογίας και των υπηρεσιών. Ενδεικτικά αναφέρω την «UPSTREAM», την «TAXIBEAT», καθώς και στις ΑΠΕ, με σημαντικότερη εξ αυτών τη «ΒΙΟΣΑΡ», τη «ΜΕTΚΑ EGN». Από την πλευρά της Βρετανίας ένας σημαντικός αριθμός βρετανικών επιχειρήσεων έχουν επενδύσει στη χώρα μας σε ποικίλους τομείς, όπως οι τηλεπικοινωνίες, το λιανικό εμπόριο, ο τουρισμός, οι χρηματοοικονομικές υπηρεσίες, ενώ ενδιαφέρον παρουσιάζει και ο τομέας των επενδύσεων των ιδιωτών στον κλάδο του real estate και δη της θερινής κατοικίας. Αλλαγές θα προκύψουν επίσης και για τους Έλληνες φοιτητές σε βρετανικά πανεπιστήμια, στη βίζα παραμονής, στα δίδακτρα, στην άδεια εργασίας. Και σύμφωνα με τα στοιχεία του Higher Education Statistics Agency του Ηνωμένου Βασιλείου, το ακαδημαϊκό έτος 2017-2018 φοίτησαν στο Ηνωμένο Βασίλειο για προπτυχιακές και μεταπτυχιακές σπουδές δέκα χιλιάδες εκατόν τριάντα πέντε Έλληνες, καταλαμβάνοντας την τέταρτη θέση μεταξύ των χωρών της Ευρωπαϊκής Ένωσης. Επίσης, σύμφωνα με στοιχεία της ίδιας της υπηρεσίας δεκαεπτά χιλιάδες τετρακόσιοι δέκα Έλληνες παρακολούθησαν την ίδια ακαδημαϊκή περίοδο τμήματα βρετανικών πανεπιστημίων στην Ελλάδα, καταλαμβάνοντας την πρώτη θέση εντός της Ευρωπαϊκής Ένωσης. Σημαντικός στόχος της Ελλάδας θα πρέπει να είναι η επίτευξη της μη αύξησης των διδάκτρων για τους Έλληνες που φοιτούν στα πανεπιστημιακά ιδρύματα της Μεγάλης Βρετανίας. Τέλος, μετά τις νομοτεχνικές βελτιώσεις που έγιναν στη δεύτερη ανάγνωση του νομοσχεδίου στην επιτροπή και πιο συγκεκριμένα την απάλειψη της προϋπόθεσης του Brexit χωρίς συμφωνία, για την υλοποίηση προσλήψεων μονίμου προσωπικού στις υποστελεχωμένες τελωνειακές υπηρεσίες της χώρας, θεωρούμε ότι και οι διακόσιες εβδομήντα προσλήψεις μονίμου προσωπικού εντός του 2020 και οι εκατόν πενήντα προσλήψεις των επιλαχόντων της προκήρυξης 1Γ του 2017 του ΑΣΕΠ, οι διαδικασίες των οποίων είχαν ήδη δρομολογηθεί, θα προχωρήσουν κανονικά. Θετικό είναι το γεγονός ότι από την έκθεση του Γενικού Λογιστηρίου του Κράτους απαλείφθηκε η πρόβλεψη δαπάνης, ύψους 4,9 εκατομμυρίων ευρώ, για τη σύσταση προσωποπαγών θέσεων και επιπλέον η πρόσληψη έως και εκατό ατόμων με σύμβαση ιδιωτικού δικαίου ορισμένου χρόνου ανώτατης διάρκειας δεκαοκτώ μηνών. Συγκεκριμένα, αναφερόταν στην προηγούμενη εκδοχή της έκθεσης, που συνόδευε μάλιστα την έκθεση του νομοσχεδίου, όπως κατατέθηκε στη Βουλή, πως αυτές οι προσλήψεις μπορούσαν να συμβούν για την αντιμετώπιση τυχόν εκτάκτων υπηρεσιακών αναγκών, που ίσως προκύψουν λόγω της επικείμενης αποχώρησης της Μεγάλης Βρετανίας από την Ευρωπαϊκή Ένωση, σε περίπτωση μη ευόδωσης των διαδικασιών, αναφορικά με τη μετάταξη πρόσληψης προσωπικού. Πιστεύω πως τα δεδομένα είναι λίγο έως πολύ γνωστά και ως εκ τούτου οι διοικητικές ανάγκες μετρήσιμες και σαφείς. Εφόσον ο σχεδιασμός που έχει ήδη δρομολογηθεί για τις μόνιμες προσλήψεις τελικά εφαρμοσθεί στην πράξη και οι προσλήψεις αυτές προχωρήσουν, οι όποιες ανάγκες θα καλυφθούν. Τέλος, θετική είναι και η στάση μας για την τροπολογία που καταθέσατε για τον νέου τύπου ταξιδιωτικής βίζας με το όνομα «Business Visa» για επισκέπτες με σκοπούς επαγγελματικούς, επιστημονικούς κ.λπ.. Στόχος του νέου αυτού τύπου βίζας είναι να μπορούν οι πολίτες τρίτων χωρών να συμμετάσχουν σε συνέδρια, εκθέσεις, συναντήσεις κ.λπ., χωρίς να ακολουθούν τη συνήθη γραφειοκρατική διαδικασία της βίζας. Η διαδικασία θα περνάει από εδώ και θα πρέπει να υποβάλλουν την έντυπη πρόσκληση Έλληνες πολίτες, αναλαμβάνοντας και την ευθύνη για τη φιλοξενία τους. Κλείνοντας, κυρίες και κύριοι συνάδελφοι, θα ήθελα να επισημάνω ότι η ελληνική Κυβέρνηση θα πρέπει να επιδιώξει ακόμη πιο δυναμικά την ικανοποίηση όλων των ελληνικών συμφερόντων κατά το επόμενο χρονικό διάστημα, είτε υπάρξει συμφωνία αποχώρησης της Μεγάλης Βρετανίας με την Ευρωπαϊκή Ένωση είτε όχι. Μάλιστα θα έλεγα ότι η Αξιωματική Αντιπολίτευση είναι πρόθυμη να συνεισφέρει με όλες της τις δυνάμεις στο κομμάτι των απαιτητικών διμερών διαπραγματεύσεων που θα ακολουθήσουν. Θέλω να κλείσω με μία επισήμανση, ότι είναι συμφέρον της Ευρωπαϊκής Ένωσης και δη της χώρας μας και των υπολοίπων είκοσι επτά κρατών - μελών να καταβληθεί η προσπάθεια, ώστε στη μεταβατική περίοδο, που λήγει στις 31-12-2020, να υπάρξει συνολική συμφωνία αποχώρησης της Μεγάλης Βρετανίας με την Ευρωπαϊκή Ένωση, γιατί διαφορετικά θα ζήσουμε το φαινόμενο της επικράτησης στην Ευρωπαϊκή Ένωση, σε ό,τι αφορά τη σχέση των κρατών - μελών με το Ηνωμένο Βασίλειο, είκοσι επτά μέτρων και σταθμών, όσα είναι και τα υπόλοιπα κράτη - μέλη της Ευρωπαϊκής Ένωσης που απομένουν σ' αυτή μετά την αποχώρηση του Ηνωμένου Βασιλείου. Σας ευχαριστώ πολύ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και τέσσερις συνοδοί - εκπαιδευτικοί τους από το 2ο Δημοτικό Σχολείο Κάτω Αχαΐας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Καλείται στο Βήμα ο ειδικός αγορητής από το Κίνημα Αλλαγής, ο κ. Γεώργιος Αρβανιτίδης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το παρόν νομοσχέδιο έχει πολλές ιδιαιτερότητες. Κατ' αρχάς, διότι αφορά την έξοδο μίας χώρας από την ομπρέλα της Ευρωπαϊκής Ένωσης και γι' αυτόν τον λόγο το θέμα της πορείας του Brexit εκτιμώ ότι πρέπει να βρίσκεται ψηλά στην ατζέντα τόσο της Κυβέρνησης όσο και της νέας Προέδρου της Δημοκρατίας, της κ. Σακελλαροπούλου, μετά την εκλογή της, που, όπως φαίνεται, θα γίνει με μεγάλη πλειοψηφία από την ελληνική Βουλή. Κατά δεύτερο, επειδή βρίσκονται ακόμη σε εξέλιξη διαπραγματεύσεις και δεν μπορούμε να προβλέψουμε στο απόλυτο όλες τις διαστάσεις και συνέπειες για τη διαχείριση αυτής της κατάστασης, το παρόν νομοσχέδιο δεν δίνει απαντήσεις σε όλες τις αλλαγές που αναμένεται να επέλθουν. Γίνεται προσπάθεια να υπάρξει ένας προγραμματισμός, αλλά θα χρειαστεί μία συστηματική παρακολούθηση της πορείας των διαπραγματεύσεων βήμα - βήμα. Η Ελλάδα, η χώρα μας, έχει κάθε λόγο και συμφέρον να παρακολουθεί πολύ στενά το πώς θα διαμορφωθεί τελικά αυτή η νέα σχέση του Ηνωμένου Βασιλείου με την Ευρωπαϊκή Ένωση, γιατί πιθανά σημεία της εμπορικής συμφωνίας και των νέων, πια, οικονομικών και άλλων δεσμών να αποτελέσουν κεκτημένα για τη διατύπωση αντίστοιχων σχέσεων και με άλλες χώρες, όπως η Τουρκία στο μέλλον. Πάντως, είτε αυτή η αποχώρηση γίνει με συμφωνία είτε χωρίς συμφωνία, εμείς πρέπει να προετοιμαστούμε σωστά και έγκαιρα. Η τρίτη ιδιαιτερότητα του νομοσχεδίου έχει να κάνει με το ίδιο το Ηνωμένο Βασίλειο. Το Ηνωμένο Βασίλειο ήταν και θα είναι μία sui generis περίπτωση κοινοπολιτείας. Μία ξεχωριστή κατηγορία πολιτειακής οργάνωσης από μόνη της, που πάντα ήθελε και θέλει να αυτοπροσδιορίζεται στον παγκόσμιο χάρτη και στις συμμαχίες της με βάση τα δικά της, ιδιαίτερα χαρακτηριστικά. Αυτό το γεγονός από μόνο του προκαλούσε πάντα μια αμηχανία σε φίλους και εταίρους. Από την άλλη πλευρά, αυτή η γεμάτη αυτοπεποίθηση στάση έδειχνε βαθιά αφοσίωση και εμπιστοσύνη στους δικούς της θεσμούς και δυνάμεις. Και αυτό είναι εύλογο, μιας και ήδη από το 1988 το κράτος του Ηνωμένου Βασιλείου είχε αναπτύξει στέρεες διοικητικές δομές, που κράτησαν για τριακόσια χρόνια. Από την άλλη, όμως, έχανε τις εξελίξεις και έδειχνε αδυναμία να προσαρμοσθεί στα σύγχρονα δεδομένα και τις απαντήσεις της νέας εποχής και έτσι είχε χάσει ήδη τη λάμψη της αυτοκρατορίας, τη βιομηχανική πρωτοκαθεδρία στις νέες τεχνολογίες και, βέβαια, την αίγλη της πάλαι ποτέ κραταιάς θαλάσσιας δύναμης. Υπ' αυτό το ιστορικό πρίσμα, η απόφαση των πολιτών του Ηνωμένου Βασιλείου για αποχώρηση από την Ευρωπαϊκή Ένωση θα πρέπει να γίνει καθολικά σεβαστή και να μη δώσουμε πιο δραματικούς τόνους απ' ό,τι χρειάζεται στη συνέχεια, αλλά και να μην υποτιμήσουμε καθόλου αυτή την εξέλιξη και το τι σημαίνει αυτό για την Ευρωπαϊκή Ένωση. Πρέπει να τη δούμε κάτω από τις γνωστές διαστάσεις οι οποίες διαμορφώνονται, έχοντας κατά νου τις τρεις ιδιαιτερότητες που προανέφερα για τη μετά Brexit εποχή. Όλοι οι εμπλεκόμενοι φορείς και αξιωματούχοι μιλούν με επιφυλάξεις για το αύριο της κατάστασης και το πώς αυτή θα διαμορφωθεί. Το σίγουρο, όμως, θα είναι ότι τίποτε δεν θα είναι πια το ίδιο σε οικονομικό επίπεδο για όλη την Ευρωπαϊκή Ένωση. Είναι, λοιπόν, σαφέστατο ότι θα βρεθούμε αντιμέτωποι με ερωτηματικά σε πολλούς τομείς, όπως οι χρηματοπιστωτικές ασφαλιστικές υπηρεσίες, ο τουρισμός, οι εξαγωγές και οι εισαγωγές, η ναυτιλία, το εμπόριο και ένα σωρό άλλα θέματα. Έχουμε να κάνουμε με ένα διακρατικό διαζύγιο. Το κράτος που φεύγει από το κοινό ευρωπαϊκό σπίτι έχει πολλά θέματα προς ρύθμιση με αυτούς που μένουν πίσω, χωρίς όμως να υπάρχει ακόμη ένα σαφές πλαίσιο επίλυσης διαφορών και ρύθμισης των σχέσεών τους. Και δεν είναι μόνο αυτή η δυσκολία, δηλαδή τα προς τα ρύθμιση θέματα, αλλά έχουμε και τα επιμέρους θέματα κάθε κράτους, που πρέπει να αντιμετωπιστούν σε διμερείς συμφωνίες με το Ηνωμένο Βασίλειο. Θα πρέπει, επίσης, να διαχειριστούμε και σοβαρά ζητήματα ασφάλειας που θα ανακύψουν από τη νέα αρχιτεκτονική της Ευρώπης. Και αυτό, γιατί κανένας δεν αμφισβητεί τον ρόλο και τη χρησιμότητα του Ηνωμένου Βασιλείου στην ευρωπαϊκή ασφάλεια, τη στιγμή μάλιστα που πολλαπλά μέτωπα συγκρούσεων βρίσκονται σε εξέλιξη και επηρεάζουν τη χώρα μας, την Κύπρο και την Ευρωπαϊκή Ένωση. Κυρίες και κύριοι συνάδελφοι, όλοι συμφωνούμε ότι το παρόν νομοσχέδιο είναι απαραίτητο να ρυθμίσει τα της ελληνοβρετανικής καθημερινότητας στο επόμενο διάστημα. Θεωρώ, λοιπόν, ότι απαιτείται ενίσχυση των διπλωματικών σχέσεων των δύο χωρών, ώστε, ταυτόχρονα με τη ρύθμιση των οικονομικών και εν γένει κοινωνικοπολιτικών θεμάτων μας, να οριοθετήσουμε και μία νέα εποχή ελληνοβρετανικής φιλίας, συνεργασίας και διασφάλισης της ειρήνης και της σταθερότητας στην ευρύτερη περιοχή μας. Κυρίες και κύριοι συνάδελφοι, οφείλουμε να επιδείξουμε στρατηγική ετοιμότητα, πολιτικό και διπλωματικό θάρρος, ώστε να βγούμε κερδισμένοι απ' αυτή την αλλαγή. Στα πρακτικά ζητήματα χρειάζεται να υπάρξουν οι κατάλληλες ενισχύσεις σε προσωπικό, όπου αυτό είναι απαραίτητο, στις αρμόδιες διευθύνσεις και τα τελωνεία. Πρέπει να ρυθμιστούν μία σειρά από θέματα και να δώσουμε έμφαση σε τομείς που άπτονται του ελληνικού ενδιαφέροντος. Θέματα, όπως οι φοιτητές και η αναγνώριση των επαγγελματικών και ακαδημαϊκών προσόντων, η παρουσία στην Ελλάδα αγγλικών επιχειρήσεων και επενδυτικών σχημάτων, αλλά και γενικότερα η διασφάλιση μίας ομαλής και λειτουργικής μετάβασης για τους πολίτες, τις υπηρεσίες, τα αγαθά, την εμπορική και επιχειρηματική καθημερινότητα. Σαφώς θα αντιμετωπίσουμε προβλήματα στις καθημερινές μας συναλλαγές, τα οποία βέβαια θα κληθούμε να διευθετήσουμε. Προφανώς και θα έχουμε θέματα στις εξαγωγές, στον τουρισμό, στη νομισματική ισοτιμία και στις ενδεχόμενες οικονομικές ανισορροπίες που θα προκύψουν εξαιτίας της διαφοράς του ευρώ με τη στερλίνα. Η Κυβέρνηση, σε συνεργασία με την Ευρωπαϊκή Ένωση και τους εμπλεκόμενους φορείς στο εσωτερικό, οφείλει να τα διασφαλίσει, ώστε στην τελική αποτίμηση να μην υπάρξουν επιπλέον κόστη και εμπόδια τεχνικής φύσης στις συναλλαγές. Αυτό αφορά κύρια τον κόσμο των επιχειρήσεων και τον τουρισμό, αφού - όπως τόνισε στην επιτροπή ο Επιστημονικός Σύμβουλος της Γενικής Συνομοσπονδίας Επαγγελματιών Βιοτεχνών και Εμπόρων Ελλάδας, ο κ. Βατικιώτης - ένα από τα σημεία επαφής των μικρομεσαίων επιχειρήσεων με το Ηνωμένο Βασίλειο ήταν κατά βάση ο τουρισμός. Έχουμε ως χώρα περίπου δύο δισεκατομμύρια ευρώ σε τουριστικές εισροές από Βρετανούς τουρίστες στην Ελλάδα. Η χώρα μας βρίσκεται ανάμεσα στους τρεις μεγαλύτερους τουριστικούς προορισμούς για τους Βρετανούς. Αντιλαμβανόμαστε, λοιπόν, όλοι ότι τυχόν μείωση του ρυθμού τουριστικού ενδιαφέροντος από το Ηνωμένο Βασίλειο στη χώρα μας προφανώς θα αποσυντονίσει τα δημόσια έσοδα και τις τουριστικές επιχειρήσεις της χώρας μας. Το θέμα, λοιπόν, του τουρισμού ενέχει σημαντικούς κινδύνους, αλλά και ευκαιρίες. Οι κίνδυνοι αφορούν στο ότι μπορεί να επηρεαστούν αρνητικά οι ροές, λόγω της πιθανότητας να υπάρξει υποτίμηση της συναλλαγματικής ισοτιμίας της στερλίνας έναντι του ευρώ. Βέβαια, οι δυσκολίες που θα προκύψουν από αυτό για τους ίδιους τους Βρετανούς μπορεί να μειώσουν τελικά την αγοραστική τους ικανότητα και τη διαθεσιμότητά τους για ταξίδια και αναψυχή. Εδώ, λοιπόν, οφείλουμε να προετοιμαστούμε έγκαιρα ως χώρα και να δώσουμε δελεαστικές προτάσεις προς το βρετανικό κοινό, ώστε όχι μόνο να μη χάσουμε τουριστικές ροές, αλλά να τις αυξήσουμε κιόλας. Το αρμόδιο Υπουργείο θα πρέπει να δημιουργήσει τις προϋποθέσεις, ώστε να κρατήσουμε και να αυξήσουμε τον αριθμό των περίπου τριών εκατομμυρίων Βρετανών τουριστών που επισκέπτονται κάθε χρόνο την Ελλάδα. Έχουμε, λοιπόν, προ των πυλών το στοίχημα του τουρισμού και αυτό το στοίχημα οφείλουμε να το κερδίσουμε. Επίσης, έχουμε και ένα σοβαρό θέμα που αφορά τους ασφαλιστικούς διαμεσολαβητές. Αν δεν εξειδικευτεί το πλαίσιο που τους αφορά, μπορεί να προκαλέσει αποσυντονισμό στην ελληνική αγορά, όπως χαρακτηριστικά τόνισε στην επιτροπή και η Πρόεδρος του Ελληνοβρετανικού Επιμελητηρίου, η κ. Καλλιάνη. Ίσως θα έπρεπε το θέμα της λίστας των χρηματοοικονομικών πράξεων και δραστηριοτήτων, με τις οποίες οι εταιρείες τού χρηματοπιστωτικού τομέα δύνανται να συνεχίσουν να παρέχουν μέχρι 31-12-2020 στους υφιστάμενους πελάτες, να ξεκαθαρίσει και να διευκρινιστεί τώρα, ώστε να αποτραπούν κάποιες παρανοήσεις από την πλευρά των χρηματοοικονομικών οργανισμών. Αυτό, κύριε Υπουργέ, προφανώς χρήζει διευκρινήσεων. Θεωρώ ότι μπορείτε να το δείτε, γιατί το έχουν κάνει και άλλες χώρες, όπως η Γερμανία, που έχουν εξειδικεύσει περισσότερο κάποια θέματα, που άπτονται των χρηματοοικονομικών ζητημάτων και δεν τα άφησαν για το μέλλον στην έκδοση υπουργικών αποφάσεων. Σε κάθε περίπτωση, όπως προανέφερα, θα πρέπει να είμαστε σε εγρήγορση και να κοιτάξουμε να επωφεληθούμε εμείς, η Ελλάδα, όσο γίνεται νωρίτερα από αυτή τη μετάβαση του Brexit, να δώσουμε κίνητρα εγκατάστασης, να προσελκύσουμε στον Πειραιά, στη χώρα μας, εταιρείες που αναζητούν μια βάση μέσα στην Ευρωπαϊκή Ένωση. Προφανώς, μπορούμε να καταστήσουμε τη χώρα μας πόλο έλξης για την μετά Brexit εποχή. Προς τον σκοπό αυτό κινείται σωστά η τροπολογία με την οποία καθιερώνεται η επιχειρηματική πρόσκληση και θεσπίζεται ειδική διαδικασία για την πρόσκληση συμμετοχής σε συνεδριάσεις, διάσκεψης ή εκδηλώσεις εμπορικού και βιομηχανικού χαρακτήρα. Κυρίες και κύριοι συνάδελφοι, από την όλη συζήτηση που έχει αναπτυχθεί για το Brexit, το σίγουρο είναι ότι βρισκόμαστε στην αρχή μιας νέας πραγματικότητας: μια νέα πραγματικότητα για το Ηνωμένο Βασίλειο, μια νέα πραγματικότητα για την Ευρωπαϊκή Ένωση. Πιστεύω ότι αργά ή γρήγορα θα αναδειχθεί η απατηλή αντίληψη που κυριάρχησε στο Ηνωμένο Βασίλειο, ότι με την αποχώρησή τους από την Ευρωπαϊκή Ένωση και με τον απομονωτισμό, θα λυθούν όλα τα προβλήματα, οι ανισότητες, το προσφυγικό, η ανεργία και όσα προβλήματα εκτίμησαν οι πολίτες του Ηνωμένου Βασιλείου ότι οφείλονται στη συμμετοχή τους στην Ευρωπαϊκή Ένωση. Αργά ή γρήγορα το κόστος θα το πληρώσουν περισσότερο οι απλοί πολίτες, όπως θα γινόταν και στην Ελλάδα, αν είχε προκληθεί Grexit. Και εδώ είναι το στοίχημα των πραγματικά προοδευτικών δυνάμεων, μακριά από λαϊκισμούς και κοντόφθαλμους τακτικισμούς: να δουλέψουν και να προτείνουν μέτρα και πολιτικές για τη μείωση των ανισοτήτων μέσα σε μια επανασχεδιαζόμενη Ευρώπη και όχι υψώνοντας τείχη και επιστρέφοντας σε άγονους εθνικισμούς. Η Ευρώπη χρειάζεται να επανασχεδιάσει τον οδικό χάρτη της ενοποίησής της, βελτιώνοντας την αποτελεσματικότητα της. Χρειάζεται, επίσης, να ξαναδεί το μείγμα ελεύθερης οικονομίας και κοινωνικής συνοχής των πολιτικών της, υπερβαίνοντας την ατελή εμπορική ένωση, να εντάξει τις μαύρες τρύπες της γεωγραφίας της, όπως τα δυτικά Βαλκάνια, στην ευρωπαϊκή οικογένεια, στον βαθμό και στο μέτρο που αυτές οι χώρες θα είναι έτοιμες και θα μπορούν να ανταποκριθούν και τέλος, να επανακαθορίσει τη σχέση της με τους δύσκολους γείτονες προς ανατολάς, όπως η Ρωσία και η Τουρκία. Κυρίες και κύριοι συνάδελφοι, η δεκαετία που μόλις αφήσαμε πίσω μας, μεταξύ του 2010 και 2020, ξεκίνησε με τη συζήτηση για Grexit. Tο Grexit χάρη στις θυσίες του ελληνικού λαού αλλά και τον σταθερό ευρωπαϊκό προσανατολισμό και τις μεταρρυθμίσεις που νομοθέτησε η παράταξή μας και στηρίξαμε από όποια έδρανα κι αν περάσαμε, δεν έγινε πραγματικότητα. Στον αντίποδα είναι μια πραγματικότητα ότι η νέα δεκαετία ξεκινάει με Brexit. Η ιστορία ασφαλώς δεν τελειώνει εδώ, όπως δεν τελείωσε το 1989 ή το 1990. Η Βρετανία έχει πάντα δύο πρόσωπα του Ιανού, αλλά θα είναι τουλάχιστον μισοαφοσιωμένη στην Ευρώπη, σημειώνει ο συγγραφέας Σάιμον Τζένκινς στο βιβλίο του «Μια σύντομη ιστορία για την Ευρώπη». Η μελλοντική ιστορία της Ευρώπης μένει να μας αποκαλύψει την τροπή που θα πάρει αυτή η σχέση μεταξύ Ηνωμένου Βασιλείου και Ευρωπαϊκής Ένωσης. Κλείνω, κύριε Πρόεδρε, λέγοντας ότι υπερψηφίζουμε το παρόν νομοσχέδιο και ευελπιστούμε ότι θα έχουμε τακτική ενημέρωση από την Κυβέρνηση για τα αποτελέσματα της πορείας του Brexit, αλλά και για τις συνολικές επιπτώσεις στην ελληνική οικονομία και τις αβεβαιότητες που προκύπτουν από το Brexit σε πολλούς τομείς. Σας ευχαριστώ.
Καλείται στο Βήμα η Ειδική Αγορήτρια από το Κομμουνιστικό Κόμμα Ελλάδας, η κ. Μαρία Κομνηνάκα.
Ευχαριστώ, κύριε Πρόεδρε. Μια ακόμα έκφραση των μεγάλων αντιθέσεων που εκδηλώνονται τόσο στο εσωτερικό της Ευρωπαϊκής Ένωσης, όσο και μεταξύ της Ευρωπαϊκής Ένωσης και άλλων ιμπεριαλιστικών κέντρων, είναι και το Brexit. Η ασίγαστες αυτές αντιθέσεις που διαχρονικά εκφράζονται μέσα σε τέτοιου είδους οργανισμούς, οι οποίοι ιδρύθηκαν, βέβαια, με σκοπό την εξυπηρέτηση των συμφερόντων των πολυεθνικών, οξύνθηκαν τα τελευταία χρόνια και οξύνονται ακόμα περισσότερο ως αποτέλεσμα των δυσκολιών αναπαραγωγής του κεφαλαίου, της υπερσυσσώρευσης κεφαλαίων που αναζητούν νέα πεδία κερδοφορίας και έρχονται αντικειμενικά σε αντίθεση μεταξύ τους. Η επιδείνωση της θέσης μιας σειράς κρατών στην ιμπεριαλιστική αλυσίδα ως αποτέλεσμα και της ανισόμετρης οικονομικής ανάπτυξης και στο εσωτερικό της Ευρωπαϊκής Ένωσης, ενίσχυσε και τις φυγόκεντρες τάσεις που οδήγησαν στην επιλογή του Brexit. Φυσικά, αυτή ήταν μια επιλογή που εξυπηρετεί τα συμφέροντα μιας ισχυρής μερίδας του κεφαλαίου της Μεγάλης Βρετανίας. Ταυτόχρονα, βέβαια, εξυπηρετεί και γενικότερους σχεδιασμούς αποδυνάμωσης της Ευρωπαϊκής Ένωσης. Γι' αυτό και με τόση θέρμη τάχθηκε υπέρ του Brexit ο Τραμπ και άλλοι εκφραστές ανταγωνιστικών ιμπεριαλιστικών δυνάμεων. Η επιλογή αυτή, βέβαια, δεν αποτελεί διέξοδο για τα λαϊκά συμφέροντα, γιατί δεν ανατρέπει ταυτόχρονα και τη βάση της οικονομίας, η οποία παραμένει καπιταλιστική και άρα εχθρική για την ικανοποίηση των λαϊκών αναγκών. Η συζήτηση που πυροδοτήθηκε γύρω από το Brexit, χαρακτηρίστηκε από μια μεγάλη προσπάθεια να διασωθούν ιδεολογήματα με τα οποία ντύθηκε τα προηγούμενα χρόνια η προβολή της Ευρωπαϊκής Ένωσης ως μονόδρομος για τη χώρα. Καταρρέουν με πάταγο τα όσα με πάθος υποστηρίζονταν τόσο από τις δυνάμεις της συντήρησης, της σοσιαλδημοκρατίας, όσο βέβαια και από τη λεγόμενη «ευρωπαϊκή Αριστερά» για το κοινό ευρωπαϊκό μας σπίτι, για την Ευρώπη των λαών, που δεν έχουν, βέβαια, την παραμικρή σχέση με τον πραγματικό χαρακτήρα της Ευρωπαϊκής Ένωσης και τον ίδιο τον σκοπό της ίδρυσής της. Ο σκοπός δεν είναι άλλος από τη διευκόλυνση των μονοπωλιακών ομίλων μέσα και από τις γνωστές ελευθερίες κίνησης κεφαλαίων, υπηρεσιών, εμπορευμάτων και εργαζομένων. Αυτός ο χαρακτήρας της είναι που επιβάλλει και το τσάκισμα των δικαιωμάτων των εργαζομένων, των λαϊκών στρωμάτων ευρύτερα και δεν αλλάζει με το όποιο μείγμα διαχείρισης κι αν ακολουθηθεί. Γι' αυτό και επιδιώκετε να διαφυλάξετε την τιμή της Ευρωπαϊκής Ένωσης, ρίχνοντας την ευθύνη στην πολιτική της λιτότητας που εφαρμόστηκε κατά την περίοδο της διεθνούς καπιταλιστικής κρίσης από το 2008 και μετά, που δήθεν αμαύρωσε - λέτε - τα λεγόμενα «ευρωπαϊκά κεκτημένα» και το ίδιο το ευρωπαϊκό οικοδόμημα. Παρουσιάζετε, δηλαδή, τις επιλογές αυτές ως μια εσφαλμένη πολιτική της Ευρωπαϊκής Ένωσης, ένα μείγμα διαχείρισης που δεν τους βγήκε. Αυτό ενισχύει - λέτε - τον ευρωσκεπτικισμό και τις φυγόκεντρες τάσεις. Γιατί τα λέτε, όμως, αυτά; Δεν γνωρίζετε τον χαρακτήρα της Ευρωπαϊκής Ένωσης; Τον γνωρίζετε, βέβαια, αλλά θέλετε να τον αποκρύψετε, για να καλλιεργείτε αυταπάτες στον κόσμο ότι κάποια στιγμή μπορεί η Ευρωπαϊκή Ένωση να αλλάξει, να γίνει πιο προοδευτική, πιο φιλολαϊκή. Εις τον αιώνα τον άπαντα! Συσκοτίζετε συνειδητά το γεγονός ότι το τσάκισμα των μισθών, η διάλυση των εργασιακών και ασφαλιστικών δικαιωμάτων και το σύνολο των αντιλαϊκών μέτρων που πάρθηκαν τα προηγούμενα χρόνια, στόχευαν στη θωράκιση του κεφαλαίου σε συνθήκες κρίσης. Γι' αυτό και υποστηρίχθηκαν με ομοψυχία από όλες τις αστικές κυβερνήσεις των κρατών - μελών, συντηρητικές ή λεγόμενες προοδευτικές. Δεν αποτέλεσε εξαίρεση αυτή η ομοψυχία. Βλέπετε το 90% των αποφάσεων του Ευρωπαϊκού Κοινοβουλίου ψηφίζεται σχεδόν ομόφωνα από συντηρητικούς, φιλελεύθερους, σοσιαλδημοκράτες, πράσινους και από την ευρωλάγνα, βέβαια, Αριστερά. Η Ευρωπαϊκή Ένωση, λοιπόν, όχι μόνο δεν πρόκειται να γίνει πιο φιλολαϊκή, δεν ήταν ούτε μπορεί να γίνει Ευρώπη των λαών, αλλά όσο οξύνονται οι ανταγωνισμοί, τόσο πιο αντιδραστική γίνεται. Όλο και περισσότερο στρέφεται ενάντια στα δικαιώματα των εργαζομένων, αποκτά πιο επιθετικά, ιμπεριαλιστικά χαρακτηριστικά, μετατρέπεται ακόμα περισσότερο σε ένα φρούριο, σε μία φυλακή για τους ίδιους τους λαούς της Ευρωπαϊκής Ένωσης, αλλά και συνολικότερα για τους λαούς της ευρύτερης περιοχής. Κι αυτές οι προθέσεις της Ευρωπαϊκής Ένωσης, για τις οποίες, βέβαια, το ΚΚΕ δεν διατηρούσε καμμία αμφιβολία, καταγράφηκαν με τον πιο κατηγορηματικό τρόπο στις εκθέσεις για την κοινή εξωτερική πολιτική και πολιτική ασφάλειας που συζητήθηκαν προχθές στο Ευρωπαϊκό Κοινοβούλιο. Τι περιλάμβαναν οι εκθέσεις αυτές για τα συμφέροντα της Ένωσης; Τις λαϊκές διαδηλώσεις διαμαρτυρίας. Απροκάλυπτα πια συμπεριλάβετε στους κινδύνους για τους οποίους παίρνονται και στρατιωτικά αλλά και άλλα μέτρα προετοιμασίας, τις λαϊκές διαδηλώσεις. Ύψιστος κίνδυνος ο εχθρός λαός. Και κάτω απ' αυτό το αίσχος έβαλαν τις υπογραφές τους οι Ευρωβουλευτές της Νέας Δημοκρατίας και του Κινήματος Αλλαγής. Ούτε, όμως, και σε αυτό δεν τόλμησε να καταψηφίσει ξεκάθαρα ο ΣΥΡΙΖΑ και προτίμησε να ψηφίσει λευκό. Βέβαια, η συγκεκριμένη αναφορά δεν έρχεται ως κεραυνός εν αιθρία. Το έδαφος στρώθηκε εδώ και πολλά χρόνια με τις πολλές αναφορές στην καταπολέμηση της ριζοσπαστικοποίησης και σε διάφορες συγκαλυμμένες περιγραφές σε ντοκουμέντα της Ευρωπαϊκής Ένωσης και του ΝΑΤΟ. Έχει ήδη, όμως, μεταφραστεί και στη λήψη συγκεκριμένων μέτρων καταστολής, φακελώματος και άλλα, όπως αυτά περιλαμβάνονται στον τρομονόμο και σε παρόμοια ευρωπαϊκής ή μη προέλευσης νομοθετήματα. Επιχειρείτε, λοιπόν, και με αφορμή τις εξελίξεις που πυροδότησε το Brexit, να γίνουν αποδεκτές στη λαϊκή συνείδηση αντιδραστικές αλλαγές που δρομολογούνται εδώ και χρόνια στο εσωτερικό της Ευρωπαϊκής Ένωσης. Σε σχέση με το υπό συζήτηση νομοσχέδιο, θεωρούμε, βέβαια, λογικό να υπάρξουν κάποια μέτρα προετοιμασίας για τις όποιες συνέπειες θα ακολουθήσουν την έξοδο της Μεγάλης Βρετανίας από την Ευρωπαϊκή Ένωση. Είναι απαραίτητο να ρυθμιστούν μία σειρά από ζητήματα τα οποία σχετίζονται κατά κύριο λόγο με θέματα που αφορούν τη διαμονή των Βρετανών πολιτών που ζουν και εργάζονται στη χώρα μας. Σε αυτή τη λογική συμφωνούμε ότι πρέπει να υπάρχει μέριμνα από μεριάς του ελληνικού κράτους για την προστασία των εργαζομένων, των φοιτητών ή όσων Βρετανών πολιτών ζουν στην Ελλάδα. Άλλωστε, ως ΚΚΕ διεκδικούμε αυτή η μέριμνα να μην είναι μόνο για τους πολίτες της Ευρωπαϊκής Ένωσης, αλλά να επεκτείνεται και στους πολίτες των τρίτων χωρών που ζουν και εργάζονται στη χώρα μας ή θέλουν να εργαστούν σε αυτήν. Σε αυτή τη βάση συμφωνούμε, βέβαια, με τις διατάξεις που αφορούν τα συγκεκριμένα θέματα, δηλαδή τα θέματα διαμονής, ιατροφαρμακευτικής περίθαλψης και ασφάλισης όσον αφορά τους πολίτες της Μεγάλης Βρετανίας στη χώρα μας. Πολύ περισσότερο, βέβαια, πρέπει να υπάρξουν, με ευθύνη της Κυβέρνησης, συγκεκριμένες δεσμεύσεις για την προστασία αντίστοιχα των δικαιωμάτων των Ελλήνων εργαζομένων και φοιτητών που ζουν στη Μεγάλη Βρετανία. Ήδη επικρατεί μεγάλη αβεβαιότητα για ζητήματα που αφορούν τόσο τις εργασιακές τους σχέσεις αλλά και τα δικαιώματά τους, όσο και θέματα που σχετίζονται με τα δίδακτρα και τους όρους σπουδών των Ελλήνων φοιτητών. Πρέπει, λοιπόν, να υπάρξει μέριμνα, ώστε σε συλλογικό επίπεδο να εξασφαλιστούν βασικά ζητήματα για τους Έλληνες που ζουν στη Μεγάλη Βρετανία, όπως τα παρακάτω: Να μην υπάρξει καμμία αλλαγή στις εργασιακές συνθήκες με αφορμή το Brexit. Παραμένει, βέβαια, ζητούμενο να παύσει η κατηγοριοποίηση των εργαζόμενων ανάλογα με τη χώρα καταγωγής τους. Πρέπει να διασφαλιστεί περαιτέρω, ότι δεν θα υπάρξει οποιαδήποτε αλλαγή στα δίδακτρα και τις συνθήκες σπουδών των Ελλήνων φοιτητών στα βρετανικά πανεπιστήμια, να συνεχιστεί η δημόσια ασφάλεια υγείας και να μην επιβληθεί κανένα χαράτσι ή υποχρεωτική ιδιωτική ασφάλεια για την πρόσβαση σε δομές υγείας. Λέμε ότι δεν πρέπει να επιτραπεί η καταγραφή των Ελλήνων μεταναστών και φοιτητών από τις αστυνομικές αρχές της Μεγάλης Βρετανίας, να θεμελιωθούν οι ασφαλιστικές εισφορές στα συνταξιοδοτικά ταμεία που έχουν ήδη δοθεί, να μη γίνει εισαγωγή βίζας για τους Έλληνες μετανάστες και φοιτητές στη Μεγάλη Βρετανία. Επίσης, δεν θα πρέπει να υπάρξει καμμία πρόσθετη οικονομική επιβάρυνση για διαδικασίες ταυτοποίησης ή επαναβεβαίωση του καθεστώτος εργασίας ή σπουδών τους. Αντίστοιχα υπάρχουν ζητήματα που ήδη προκύπτουν και πρέπει να ρυθμιστούν σε σχέση με τις πιστοποιήσεις που πρέπει να παίρνουν οι εργαζόμενοι στα οικοδομικά επαγγέλματα, για τα οποία ως ΚΚΕ καταθέσαμε και σχετικό υπόμνημα με τα ιδιαίτερα αιτήματα που έχουν ήδη προβληθεί από τους εργαζόμενους αυτούς. Υπάρχει πρόβλημα για τους εργαζόμενους στα οικοδομικά επαγγέλματα που δεν γνωρίζουν την αγγλική γλώσσα σε σχέση με τις πιστοποιήσεις που πρέπει να λαμβάνουν στη Μεγάλη Βρετανία, διότι δεν υπάρχει σχετική μετάφραση ούτε στο υλικό προετοιμασίας τους ούτε και κατά την εξέταση αυτών. Στην περίπτωση της πράσινης κάρτας του εργάτη, που δίνεται μετάφραση του υλικού προετοιμασίας σε δέκα γλώσσες, δεν περιλαμβάνεται η ελληνική. Ακόμα και για αυτή την υπηρεσία υπάρχει σημαντική οικονομική επιβάρυνση για όσους εργάτες χρειαστούν διερμηνεία. Θεωρούμε, λοιπόν, ότι πρέπει να υπάρξει μέριμνα για την εξασφάλιση δωρεάν υπηρεσιών μετάφρασης και διερμηνείας, αλλά και για την εκμάθηση της αγγλικής γλώσσας σε όλους τους μετανάστες χωρίς προϋποθέσεις. Δεν μπορούμε, βέβαια, να πούμε ότι συμμεριζόμαστε το ίδιο τις αγωνίες σας για τη θωράκιση των επιχειρηματικών ομίλων από τις συνέπειες που θα επέλθουν από την έξοδο της Μεγάλης Βρετανίας από την Ευρωπαϊκή Ένωση. Δεν δίστασαν, μάλιστα, να αδράξουν την ευκαιρία ο ΣΥΡΙΖΑ και το Κίνημα Αλλαγής για να προτείνουν μέτρα προσέλκυσης εφοπλιστών με νέες φοροαπαλλαγές, όπως λέτε. Μα δεν έχει μείνει και τίποτα για να πληρώνουν μέχρι τώρα οι εφοπλιστές. Το προνόμιο της φορολογίας το διατηρείτε μόνο για τα λαϊκά στρώματα. Είναι πραγματικά πρόκληση τέτοιου είδους προτάσεις να αρθρώνονται εν όψει της βαριάς φορολεηλασίας που έχουν μέχρι τώρα επιβαρυνθεί τα λαϊκά στρώματα. Τέλος, θέλω να κάνω μια επισήμανση για το άρθρο 8, σε σχέση με τις ρυθμίσεις για τις τελωνειακές υπηρεσίες που ήδη και ανεξάρτητα από το Brexit έχουν υποστελεχωθεί πάρα πολύ τα τελευταία χρόνια. Θεωρούμε ότι είναι επιτακτική η ενίσχυσή τους. Ωστόσο, η ενίσχυση αυτή πρέπει να γίνει με μόνιμο προσωπικό και με σταθερές σχέσεις εργασίας. Υπήρξε ήδη στον προγραμματισμό για το 2020 πρόβλεψη για διαγωνισμό για διακόσιες εξήντα τέσσερις θέσεις τελωνειακών υπαλλήλων. Ωστόσο, θεωρούμε ότι το μέτρο των μετατάξεων, το οποίο εισάγει η Κυβέρνηση με το παρόν νομοσχέδιο, δεν μπορεί να καλύψει τις επιπλέον ανάγκες που θα προκύψουν και από το Brexit, γιατί απαιτείται οι εργαζόμενοι να έχουν και ειδικά χαρακτηριστικά για να μπορούν να εκπληρώσουν το συγκεκριμένο ρόλο. Από την άποψη αυτή συμφωνούμε και με τις επισημάνσεις που έκανε η Ομοσπονδία Τελωνειακών Υπαλλήλων, ότι, δηλαδή, υπάρχει ανάγκη για μόνιμο προσωπικό, το οποίο, όμως, πρέπει να καλυφθεί με εργαζόμενους με μόνιμη και σταθερή σχέση εργασίας. Οι άμεσες ανάγκες μπορούν σε πρώτη φάση να καλυφθούν από τους επιλαχόντες του σχετικού διαγωνισμού, να προκηρυχθεί και νέος διαγωνισμός με βάση τις κενές θέσεις που υπάρχουν, ενώ οι μετατάξεις θα πρέπει να χρησιμοποιηθούν μόνο συμπληρωματικά, όπου χρειάζεται, με βάση τις ανάγκες που έχουν ήδη διαμορφωθεί. Ευχαριστώ.
Ευχαριστώ, κυρία Κομνηνάκα. Καλείται τώρα στο Βήμα ο ειδικός αγορητής από την Ελληνική Λύση, ο κ. Βασίλειος Βιλιάρδος. Έχετε τον λόγο, κύριε Βιλιάρδο.
Ευχαριστώ, κύριε Πρόεδρε. Κυρίες και κύριοι συνάδελφοι - όσοι είναι εδώ - εισαγωγικά θα θέλαμε ως κόμμα να καλωσορίσουμε τον στρατηγό Χαφτάρ. Είναι κάτι που ζητούσε πολλούς μήνες πριν ο Πρόεδρος της Ελληνικής Λύσης, χωρίς δυστυχώς να εισακουστεί, όπως και για την ΑΟΖ. Είναι, βέβαια, προσχηματικό σήμερα, επειδή η Ελλάδα δεν κλήθηκε στη Σύσκεψη του Βερολίνου, τεκμηριώνοντας ξανά πως η Γερμανία μάς θεωρεί προτεκτοράτο της, αλλά σίγουρα καλύτερο από το τίποτα. Ελπίζουμε μόνο να χειριστεί σωστά το θέμα ο Πρωθυπουργός και όχι με δήθεν βέτο όπως στην περίπτωση των Σκοπίων. Στο σημερινό νομοσχέδιο, τώρα, για την έξοδο της Βρετανίας από την Ευρωπαϊκή Ένωση, έχω να πω ότι είναι πρόχειρο και επικεντρώνεται μόνο σε ένα μέρος των θεμάτων που θα προκύψουν μετά την αποχώρησή της από την Ευρωπαϊκή Ένωση, όσον αφορά την Ελλάδα, καθώς επίσης τις συνέπειες για την οικονομία της, ενώ δυστυχώς δεν της ποσοτικοποιεί. Εκτός αυτού, φαίνεται πως αποτελεί μια ενδιάμεση ρύθμιση αφού δεν αναφέρει τα μέτρα που θα ληφθούν μετά τη λήξη της μεταβατικής περιόδου στις 31-12-2020, ειδικά σε περίπτωση μη συμφωνίας. Εμείς θα αναλύσουμε τις συνέπειες που θα έχει για την Ελλάδα, θα αναφερθούμε μόνο στα άρθρα όπου έχουμε αντιρρήσεις και στο τέλος θα δώσουμε μια γενικότερη εικόνα του Brexit, σημειώνοντας πως για όλα έχουμε καταθέσει πηγές στα Πρακτικά στις επιτροπές που προηγήθηκαν. Ξεκινώντας από τους πολίτες, σύμφωνα με τον ΟΗΕ, το 2019 διέμεναν μόνιμα δεκατέσσερις χιλιάδες διακόσιοι εξήντα έξι Έλληνες στη Βρετανία, ενώ στην Ελλάδα είκοσι τρεις χιλιάδες πεντακόσιοι τρεις Βρετανοί. Εντούτοις, παρά τα στοιχεία του ΟΗΕ, οι αιτήσεις διαμονής στη Βρετανία από Έλληνες ανέρχονταν στις πενήντα επτά χιλιάδες εκατό στα τέλη Νοεμβρίου του 2019, ενώ κατά την ίδια πηγή τον Αύγουστο του 2019 υπήρχαν μόλις είκοσι εννιά χιλιάδες εννιακόσιες αιτήσεις. Επομένως μέσα σε τρεις μόνο μήνες διπλασιάστηκε ο αριθμός των Ελλήνων που αιτήθηκαν διαμονή στη Βρετανία, γεγονός που σημαίνει πως είτε δεν είχαν καταθέσει αιτήσεις περιμένοντας τις εξελίξεις είτε αυξήθηκαν αυτοί που θέλουν να εγκαταλείψουν την Ελλάδα, τεκμηριώνοντας πως η οικονομία μας συνεχίζει να μην πηγαίνει καθόλου καλά. Σε κάθε περίπτωση, φαίνεται πως δεν θεωρεί κανείς ότι θα καταστραφεί η Βρετανία από την έξοδό της, αλλά αντίθετα προσελκύει ακόμη περισσότερους Ευρωπαίους. Σύμφωνα πάντως με μελέτη της Γενικής Γραμματείας Απόδημου Ελληνισμού, μεταξύ των ετών 2010 και 2016 μετανάστευσαν στη Μεγάλη Βρετανία πενήντα επτά χιλιάδες Έλληνες, οι περισσότεροι από τους οποίους δεν φαίνεται να θέλουν να επιστρέψουν. Το πρώτο θέμα τώρα που οφείλει να μας απασχολήσει είναι η κοινοτική χρηματοδότηση, αφού η έξοδος της Βρετανίας θα επηρεάσει τον κοινωνικό προϋπολογισμό, επειδή συνεισφέρει η Βρετανία σε καθαρό επίπεδο. Με βάση μελέτη του Ευρωπαϊκού Κοινοβουλίου από το 2017 οι συνέπειές της έχουν εκτιμηθεί συνολικά στα 10 δισεκατομμύρια ευρώ, ενώ μόνο στον προϋπολογισμό της Κοινής Αγροτικής Πολιτικής στα 3 δισεκατομμύρια ευρώ, με την Ελλάδα να χάνει 500 εκατομμύρια ευρώ σε σύνολο γεωργικών επιδοτήσεων 2 δισεκατομμυρίων ευρώ. Πρόκειται, λοιπόν, για το 25% των γεωργικών μας επιδοτήσεων, οπότε πρέπει να αναρωτηθούμε πώς θα αντισταθμιστεί το ποσόν. Επόμενο σημαντικό θέμα είναι ο τουρισμός, όπου σύμφωνα με στοιχεία του ΣΕΤΕ το 2018 επισκέφθηκαν την Ελλάδα 2,9 εκατομμύρια τουρίστες με μέση δαπάνη 658 ευρώ και συνολική 1,9 δισεκατομμύρια ευρώ συν τα έμμεσα έσοδα. Επρόκειτο για το 9% των τουριστικών μας αφίξεων ή για το 11,9% των άμεσων εσόδων ύψους 16,1 δισεκατομμυρίων ευρώ, αφίξεις που ίσως επηρεαστούν από το Brexit και πρέπει να βρεθεί λύση. Ίσως είναι ευκαιρία, πάντως, κατά τις διαπραγματεύσεις που θα γίνουν για το Brexit μεταξύ της χώρας μας και της Μεγάλης Βρετανίας να προωθηθεί η ιδέα του ιαματικού τουρισμού, του ιατρικού τουρισμού, του τουρισμού ευεξίας και του τουρισμού εποχιακής διαμονής, που σύμφωνα με μελέτη της «ΔΙΑΝΕΟΣΙΣ» μπορούν να επιτευχθούν έσοδα 13,5 δισεκατομμυρίων ευρώ μόνο από τον τουρισμό ευεξίας με τη δημιουργία εκατόν εβδομήντα μία χιλιάδων θέσεων εργασίας, σε πέντε χρόνια βέβαια. Το τρίτο θέμα είναι το εμπόριο προϊόντων, όπου όμως οι συναλλαγές της Ελλάδας με τη Βρετανία αντιπροσωπεύουν μόλις το 1% του ΑΕΠ μας, 3% οι εξαγωγές μας και 2% οι εισαγωγές μας ως ποσοστό επί του συνόλου τους, με ένα μικρό έλλειμμα εις βάρος της χώρας μας. Επομένως δεν θα υπάρξουν μεγάλες συνέπειες, αν και πρέπει να διερευνηθεί το θέμα των δασμών, που εάν υιοθετηθούν τελικά οι δασμοί του ΠΟΕ, οι αποκλίσεις θα είναι σημαντικές, ιδίως στα οχήματα 9%, στα υποδήματα 10%, στην ένδυση 12%, στα κατεργασμένα τρόφιμα 20% έως 35%, στα δημητριακά και στο κρέας από 45% έως 50%. Η Ευρωπαϊκή Ένωση έχει εκτιμήσει βέβαια τις απώλειες του ΑΕΠ ως αποτέλεσμα των αλλαγών στο εμπόριο και ανάλογα με το σενάριο της εξόδου, που για την Ελλάδα εκτιμώνται κάτω του 0,5% του ΑΕΠ. Σε επίπεδο υπηρεσιών, όμως, οι συναλλαγές μεταξύ της Ελλάδας και της Βρετανίας είναι σημαντικές: Στα 4,9 δισεκατομμύρια ευρώ ή στο 2,8% του ΑΕΠ μας το 2015 με έλλειμμα για την Ελλάδα, οπότε πρέπει να προσεχθούν ιδιαίτερα. Επόμενο θέμα είναι οι κεφαλαιακές ροές, που εκτιμάται πως μετά την κρίση και ως το 2014 διέφυγαν 10 έως 15 δισεκατομμύρια ευρώ από την Ελλάδα με προορισμό τη Βρετανία. Εδώ οφείλει να διερευνηθεί πώς θα μπορούσαν να επιστρέψουν για τη στήριξη της οικονομίας μας. Όσον αφορά δε τις επενδύσεις η Βρετανία δεν φαίνεται να έχει τόσες πολλές στην Ελλάδα όσο η Ελλάδα στη Βρετανία, αφορώντας κυρίως αγορές κατοικιών, αφού εκτιμάται πως μεταξύ των ετών 2010 και 2012 επενδύθηκαν στην αγορά ακινήτων του Λονδίνου 300 έως 340 εκατομμύρια ευρώ, ενώ διαθέτουν εκεί κατοικία τρεις χιλιάδες διακόσιοι Έλληνες. Φυσικά θα υπάρχουν και επενδύσεις σε κινητές αξίες, όπως σε ομόλογα ή μετοχές, ενώ η ελληνική ναυτιλία έχει σημαντική παρουσία στη Μεγάλη Βρετανία, γεγονός που σημαίνει, επίσης, πως πρέπει να αναλυθούν οι επιπτώσεις του Brexit στον συγκεκριμένο κλάδο. Από την άλλη πλευρά, ένας σημαντικός αριθμός βρετανικών εταιρειών έχουν επενδύσει στη χώρα μας, όπως η «VODAFONE», η «DIXONS ΚΩΤΣΟΒΟΛΟΣ», η «GLAXOSMITHKLINE», η «BC PARTNERS» και άλλες, που δεν γνωρίζουμε πώς ακριβώς καταγράφονται. Οφείλει, λοιπόν, να ερευνηθεί τι θα συμβεί στο μέλλον και με αυτές τις επιχειρήσεις. Τελευταίο θέμα που πρέπει να μας απασχολήσει είναι ο έλεγχος των προσφυγικών ροών, που φαίνεται πως θα γίνει πιο αυστηρό το πλαίσιο της Μεγάλης Βρετανίας, με αποτέλεσμα να εγκλωβιστούν πρόσφυγες στην Ελλάδα. Εκτός αυτού, ίσως υπάρξουν κίνδυνοι από τζιχαντιστές Βρετανούς πολίτες που θα θελήσουν να φύγουν από τη Βρετανία είτε λόγω του Brexit είτε για να εμπλακούν στις μάχες της Μέσης Ανατολής είτε για τη διενέργεια τρομοκρατικών πράξεων. Ας μην ξεχνάμε πως στην Ελλάδα υπάρχουν πλέον πολλές αμερικανικές βάσεις - έχουμε δώσει τα πάντα - οι οποίες αποτελούν στόχο αυτών των ανθρώπων. Στα επιμέρους άρθρα, τώρα, που έχουμε αντιρρήσεις έχω να πω τα εξής: Στο άρθρο 1 παρατείνεται ένα μεταβατικό καθεστώς ελεύθερης εισόδου - εξόδου φοίτησης - εργασίας, διασφαλίζεται η ασφάλεια ως προς τη μετακίνηση του πληθυσμού από και προς τη Μεγάλη Βρετανία. Η ερώτησή μας εδώ ήταν τι θα συμβεί στις περιπτώσεις εγκληματιών η παράνομων μεταναστών. Θα υπάρχει έλεγχος διαβατηρίων; Μήπως υπάρξει μια ένταση των ροών, όπως παρατηρήθηκε πρόσφατα στο Καλαί; Δεν πήραμε καμμία απάντηση. Στο άρθρο 3, κατά την άποψή μας η εφαρμογή αυτού του άρθρου είναι άδικη προς τον Έλληνα ασφαλισμένο. Ειδικότερα, η διάταξη επικαλείται την αρχή της ίσης μεταχείρισης. Πώς γίνεται όμως να αναφερόμαστε στην ίση μεταχείριση δύο πολιτών που έχουν εργαστεί σε διαφορετικές χώρες, με διαφορετικά καθεστώτα, διαφορετικές συνθήκες κ.λπ., αλλά να διεκδικούν για παράδειγμα την ίδια σύνταξη από ένα κράτος χωρίς να έχουν εργαστεί σε αυτό και για αυτό; Επομένως είναι άδικο και καταχρηστικό να πληρώνει ο Έλληνας ασφαλισμένος τη σύνταξη ενός πολίτη τρίτης χώρας που δεν εργάστηκε στην Ελλάδα. Στο άρθρο 4 παρουσιάζεται το εξής παράδοξο: Οι μεν κανονικοί Βρετανοί πολίτες που θα εισέλθουν στην Ελλάδα νόμιμα μετά το Brexit θα πρέπει να καλύψουν την υγειονομική τους περίθαλψη με δικά τους έξοδα. Αντίθετα, οι ανιθαγενείς, πρόσφυγες, μετανάστες κ.λπ. που σε κάποια στιγμή είχαν υπαχθεί στη νομοθεσία του Ηνωμένου Βασιλείου και τώρα βρίσκονται στην Ελλάδα θα δικαιούνται δωρεάν ιατροφαρμακευτική περίθαλψη. Διαφωνούμε, προφανώς, στην ειδική προστασία που παρέχεται με το άρθρο αυτό στους ανιθαγενείς, πρόσφυγες, μετανάστες, αφού το νομοσχέδιο θα έπρεπε να αφορά μόνο τους Βρετανούς πολίτες, όχι περιπτώσεις ατόμων που έχουν νομικά χαρακτηριστεί ως ανιθαγενείς ή πρόσφυγες από μη ελληνικές αρχές. Στο άρθρο 8 δεν αντιλαμβανόμαστε και δεν επεξηγείται ποια είναι η σχέση της διάταξης για την ΑΑΔΕ με τις ρυθμίσεις για το Brexit. Σε τελική ανάλυση, εμείς δεν υποστηρίζουμε μια ξένη υπηρεσία που δεν ελέγχεται από το κράτος μας, όπως είναι η ΑΑΔΕ, πόσω μάλλον όσον αφορά επιχορηγήσεις των εξόδων λειτουργίας της με προσλήψεις και μετατάξεις. Υπενθυμίζουμε ότι η ΑΑΔΕ ιδρύθηκε το 2016 ως ανεξάρτητη αρχή, όπως ακριβώς το 2016 υποχρεωθήκαμε να ιδρύσουμε το υπερταμείο και να μεταφέρουμε εκεί όλα μας τα περιουσιακά στοιχεία. Στο άρθρο 9, ειδικά όσον αφορά τους φοιτητές, κατά την παράγραφο 3, η αναγνώριση τίτλων ή πτυχίων θα ρυθμιστεί με κοινή υπουργική απόφαση των Υπουργείων Εξωτερικών και Παιδείας. Δεν δίνεται, όμως, ακριβής απάντηση σχετικά με τους Έλληνες που φοιτούν στα Βρετανικά πανεπιστήμια, όπως, για παράδειγμα, στο θέμα των διδάκτρων, που δεν γνωρίζουμε εάν θα παραμείνουν ως έχουν ή αν θα αλλάξουν. Σύμφωνα πάντως με στοιχεία της Higher Education Statistics Agency της Μεγάλης Βρετανίας, το ακαδημαϊκό έτος 2017-2018 φοίτησαν εκεί δέκα χιλιάδες εκατόν τριάντα πέντε Έλληνες, καταλαμβάνοντας την τέταρτη θέση μεταξύ των χωρών της Ευρωπαϊκής Ένωσης. Επίσης, σύμφωνα με την ίδια πηγή, δεκαεπτά χιλιάδες τετρακόσιοι δέκα Έλληνες φοιτητές παρακολούθησαν την ακαδημαϊκή περίοδο 2017-2018 τμήματα Βρετανικών πανεπιστημίων στην Ελλάδα, καταλαμβάνοντας την πρώτη θέση εντός της Ευρωπαϊκής Ένωσης. Ούτε εδώ δίνετε μια συγκεκριμένη απάντηση, σχετικά με το τι θα συμβεί στο μέλλον. Τέλος, η μεγαλύτερη πηγή ανησυχίας για την Ελλάδα προκύπτει από τη διατάραξη της νομισματικής ισοτιμίας και την ισχυροποίηση του ευρώ έναντι της στερλίνας, γεγονός που σημαίνει πως τα ελληνικά προϊόντα που σήμερα εξάγονται στη Βρετανία, στα οποία συμπεριλαμβάνεται και ο τουρισμός, θα καταστούν αυτόματα πιο ακριβά, χάνοντας σε ανταγωνιστικότητα. Παράλληλα, οι εισαγωγές βρετανικών προϊόντων στην Ελλάδα θα καταστούν φθηνότερες, οπότε θα αυξηθούν, επιδεινώνοντας το εμπορικό μας έλλειμμα. Ως εκ τούτου, η Ελλάδα χρειάζεται λεπτομερές σχέδιο για την αντιμετώπιση των αναταράξεων, ειδικά για την περίπτωση ενός σκληρού Brexit, αφού στη δεινή οικονομική κατάσταση που βρίσκεται ως η πλέον χρεοκοπημένη χώρα του πλανήτη δεν επιτρέπεται κανένα απολύτως λάθος. Στο τρίτο και τελευταίο μέρος της εισήγησής μας θα αναφερθούμε στο ίδιο το γεγονός, θεωρώντας πως είναι κορυφαίο από ιστορικής και πολιτικής πλευράς, αφού αποφασίστηκε, τόσο από τους πολίτες, όσο και από τους εκπροσώπους τους η αποχώρηση από την Ευρωπαϊκή Ένωση, στην οποία εισήλθε η Μεγάλη Βρετανία το 1973. Μία από τις βασικότερες αιτίες τώρα για τις οποίες οι πολίτες ψήφισαν το Brexit είναι το ότι επιθυμούν να έχουν μεγαλύτερο έλεγχο των μεταναστευτικών ροών. Η δεύτερη αιτία είναι η μετατροπή της Ευρώπης σε Γερμανική, κάτι που θα έπρεπε να απασχολεί όλους τους Ευρωπαίους και ιδιαίτερα εμάς τους Έλληνες. Η τρίτη αιτία είναι η πολιτική του μερκαντιλισμού της Γερμανίας, την οποία επιβάλλει εκτός Ευρωζώνης με τη χαμηλή ισοτιμία του ευρώ λόγω της κρίσης χρέους χωρών όπως η Ελλάδα, ενώ εντός της Ευρωζώνης με τη διατήρηση των μισθών των εργαζομένων της κάτω από την παραγωγικότητα τους. Έτσι, αυξάνει τις εξαγωγές της, μειώνει τις εισαγωγές και παράγει θηριώδη πλεονάσματα. Σημειώνουμε πως τα πλεονάσματα του ενός είναι ελλείμματα του άλλου, γεγονός που σημαίνει πως η Γερμανία ζει εις βάρος μας. Έτσι, η Ευρώπη δεν έχει σίγουρα κανένα μέλλον, κάτι που φαίνεται πως έχει διαπιστώσει πρώτη η Μεγάλη Βρετανία. Σύμφωνα τώρα με τις στατιστικές, σε έναν πληθυσμό πενήντα δύο εκατομμυρίων ατόμων που είχε η Βρετανία το 1992, οι μεταναστευτικές εισροές ήταν πολύ μεγάλες, κυρίως από τις χώρες της Ανατολικής Ευρώπης, μετά τη διεύρυνση της Ευρωπαϊκής Ένωσης και στη συνέχεια από τις υπόλοιπες μετά το ξέσπασμα της κρίσης χρέους. Ειδικότερα, ο πληθυσμός της το 2015 έφτασε στα 65,1 εκατομμύρια, αυξήθηκε δηλαδή κατά 13 εκατομμύρια μέσα σε είκοσι τρία χρόνια. Όσον αφορά, δε, τη θέση της, με βάση την οποία οι μεταναστευτικές εισροές στη Βρετανία ενίσχυσαν σημαντικά την προσφορά εργασίας και προκάλεσαν τη μείωση των αμοιβών, κυρίως των χαμηλόμισθων, έχει επιβεβαιωθεί από μια σειρά οικονομετρικών μελετών - τα έχουμε καταθέσει ήδη στα Πρακτικά - ενώ αυξήθηκε ο ανταγωνισμός στην αγορά ακινήτων με αποτέλεσμα την άνοδο των ενοικίων. Επομένως η μετανάστευση συνετέλεσε σημαντικά στην κατακόρυφη μείωση του βιοτικού επιπέδου των Βρετανών, ιδίως των μεσαίων και κατώτερων εισοδηματικών τάξεων, ενώ επιβάρυνε τη χρήση των δημόσιων υποδομών, όπως τις συγκοινωνίες, τα νοσοκομεία και τα σχολεία, με τα τελευταία να εμφανίζουν ένα μεγάλο ποσοστό μαθητών με μεταναστευτικό υπόβαθρο. Εάν μελετούσε, τώρα, κανείς αυτά που γράφονταν τα τελευταία χρόνια, ιδίως από τα γερμανικά μέσα μαζικής ενημέρωσης, θα του δημιουργούταν η εντύπωση πως θα κινδυνεύσει ακόμη και η ζωή των Βρετανών μετά το Brexit. Κάτι ανάλογο, βέβαια, είχε αναφέρει και το βρετανικό Υπουργείο Οικονομικών πριν από το δημοψήφισμα, όπου προειδοποιούσε για τις καταστροφικές συνέπειες του Brexit, τονίζοντας τότε πως αμέσως μετά τη θετική του έκβαση θα έπρεπε να υπολογίζουν οι Βρετανοί πολίτες το χειρότερο. Εντούτοις, παρά το ότι το 2017 είχαν παρέλθει ήδη πάνω από δύο χρόνια, δεν επιβεβαιώθηκε ούτε στο ελάχιστο το συγκεκριμένο σενάριο. Σε κάθε περίπτωση, για να προβλέψει κανείς τις συνέπειες ενός Brexit, θα έπρεπε να γνωρίζει, πρώτον, επακριβώς τη συμφωνία εξόδου και, δεύτερον, τις πραγματικές οικονομικές σχέσεις της Βρετανίας με την Ευρωπαϊκή Ένωση, καθώς επίσης τη σημασία τους. Ακόμη, όμως, και να μην υπάρξει κάποια συμφωνία, οι συναλλαγές της Βρετανίας και της Ευρωπαϊκής Ένωσης δεν θα είναι ανεξέλεγκτες, αφού τότε θα καθορίζονται από τους κανόνες του ΠΟΕ, αν και αφορά κυρίως τα προϊόντα και πολύ λιγότερο τις υπηρεσίες, κάτι που είναι προς όφελος ιδίως της Ευρωπαϊκής Ένωσης. Σύμφωνα, τώρα, με μια έρευνα, οι αναλύσεις που διεξήχθησαν σε δεκατέσσερις χώρες, οι οποίες συναλλάσσονται με την Ευρωπαϊκή Ένωση με τους κανονισμούς του ΠΟΕ, αποδεικνύουν πως η μη υπογραφή συμφωνίας με την Ευρωπαϊκή Ένωση είναι καλύτερη από μια κακή συμφωνία. Οπότε, οι κανόνες του ΠΟΕ αποτελούν μια πραγματική εναλλακτική λύση για τη Μεγάλη Βρετανία. Κλείνοντας, είναι φανερό πως η Ευρωπαϊκή Ένωση, η Γερμανία καλύτερα, που κρύβεται από πίσω της και την ελέγχει απόλυτα, προσπάθησε με κάθε τρόπο να κάνει δύσκολη τη ζωή των Βρετανών, ιδίως των εξαγωγέων, έτσι ώστε να πιέσει τη χώρα να υπογράψει μια συμφωνία, η οποία θα μπορούσε να την καταστρέψει εντελώς, όπως το PSI την Ελλάδα. Ο στόχος ήταν να δημιουργηθεί ένα παράδειγμα προς αποφυγή ξανά, όπως στην περίπτωση της Ελλάδας, για να μη διακινδυνεύσει η Γερμανία την αυτοκρατορία της. Σας ευχαριστώ πολύ.
Καλείται στο Βήμα ο ειδικός αγορητής του ΜέΡΑ25, ο κ. Λογιάδης. Μετά τον κ. Λογιάδη, θα δοθεί ο λόγος στον Πρόεδρο της Κοινοβουλευτικής Ομάδας της Ελληνικής Λύσης, τον κ. Βελόπουλο. Αμέσως μετά, θα μιλήσει ο Υπουργός κ. Βαρβιτσιώτης. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, στις 29 Ιανουαρίου, σε μερικές μέρες, επικυρώνεται από το Ευρωπαϊκό Κοινοβούλιο η έξοδος του Ηνωμένου Βασιλείου από την Ευρωπαϊκή Ένωση. Στις 31 Ιανουαρίου επέρχεται το Brexit και προβλέπεται μια μεταβατική περίοδος μέχρι τις 31 Δεκεμβρίου 2020. Για πρώτη φορά στην ιστορία της Ευρωπαϊκής Ένωσης, μετά από μισό αιώνα συμμετοχής ενός κράτους - μέλους του Ηνωμένου Βασιλείου, αυτό αποχωρεί από την Ευρωπαϊκή Ένωση. Είναι όντως ένα πρωτόγνωρο, δύσκολο, επικίνδυνο με πάρα πολλούς αστάθμητους παράγοντες εγχείρημα. Τι εικόνα δίνει η Ευρωπαϊκή Ένωση προς την παγκόσμια κοινότητα με το γεγονός αυτό; Δίνει την εικόνα της κρίσης; Δίνει την εικόνα των φυγόκεντρων δυνάμεων ή της διάλυσης; Πρόκειται για μια κατάσταση που ουσιαστικά δεν ωφελεί κανέναν. Πάντα υπέβοσκε η ευρωσκεπτικιστική στάση του Ηνωμένου Βασιλείου απέναντι στην Ευρωπαϊκή Ένωση. Η Συνθήκη του Μάαστριχτ και η καταστροφική διαχείριση της κρίσης του ευρώ από την Ευρωπαϊκή Ένωση οδήγησαν το Ηνωμένο Βασίλειο να αποφασίσει να εξέλθει από την Ευρωπαϊκή Ένωση. Να θυμίσουμε ότι, όταν ξέσπασε η κρίση του 2008, η παγκόσμια κρίση, η Τράπεζα της Αγγλίας άρχισε αμέσως να τυπώνει βουνά λιρών για να αντιμετωπίσει τη διογκούμενη ύφεση. Πριν τελειώσει το 2009, η ύφεση είχε λήξει εκεί. Αντιθέτως στην Ευρωπαϊκή Ένωση, η Ευρωπαϊκή Κεντρική Τράπεζα άρχισε να κάνει το ίδιο το 2015, με τόσο μεγάλη καθυστέρηση. Το πρώτο νομοσχέδιο λοιπόν φέτος αφορά τις ρυθμίσεις στο νομοθετικό πλαίσιο που αφορούν το Brexit. Το νομοθετικό σχέδιο αποτελείται από δώδεκα άρθρα. Τα δύο τελευταία αφορούν κατάργηση διατάξεων. Ρυθμίζει τη μεταβατική περίοδο μέχρι την ολοκλήρωση του Brexit για τους Βρετανούς πολίτες και τα μέλη των οικογενειών τους, παίρνοντας στην πλειοψηφία των άρθρων του την υπόθεση της αποχώρησης του Ηνωμένου Βασιλείου χωρίς συμφωνία με την Ευρωπαϊκή Ένωση, με μόνο το άρθρο 10 να κάνει αναφορά σε Brexit με συμφωνία. Σε αυτό το προκάτ νομικό κείμενο, που καλούνται ή έχουν πράξει πρόσφατα τα είκοσι επτά κοινοβούλια να επικυρώσουν, τυποποιημένο, μεταφρασμένο με google translate ως επί το πλείστον, η Ευρωπαϊκή Ένωση ακολουθεί τη σκληρή γραμμή του γραφειοκρατικού ιερατείου των Βρυξελλών και της γραμμής του Βερολίνου, που εξυπηρετεί κοντόφθαλμα συμφέροντα του πυρήνα. Παραδείγματος χάριν το Παρίσι ονειρεύεται να γίνει Σίτι στη θέση του Σίτι, με τις πολυεθνικές δήθεν να σπεύδουν να εγκατασταθούν εκεί, ενώ μεσοπρόθεσμα τροφοδοτεί τον αντιευρωπαϊκό λαϊκισμό και τις φυγόκεντρες δυνάμεις. Σήμερα δεν γνωρίζουμε εάν το Brexit γίνει με ή χωρίς συμφωνία. Πάντως τα ενδεχόμενα της κατάστασης της post Brexit Βρετανίας είναι πολλά. Για παράδειγμα υπάρχει το ενδεχόμενο το Ηνωμένο Βασίλειο να περάσει στη σφαίρα επιρροής της Αμερικής, της αμερικανικής ηπείρου, να συμπληρώνει, όπως ήδη κάνει, τη Wall Street, σε ένα αέναο χρηματιστηριακό παίγνιο, και λόγω διαφοράς ώρας οι χρηματιστηριακές αγορές να παραμένουν πάντα ανοικτές. Εκεί ενδέχεται να οδηγήσει η σκληρή τιμωρητική στάση της Ευρωπαϊκής Ένωσης στον πολιτικό και οικονομικό διαχωρισμό της Ευρώπης. Η Ευρωπαϊκή Ένωση θα σπαράσσεται από τον λαϊκισμό και τις φυγόκεντρες καταστροφικές τάσεις που την αποδυναμώνουν. Ένα παραπάνω: Εάν αποδειχθεί ότι η έξοδος του Ηνωμένου Βασιλείου είναι επικερδής, είναι επωφελής για τους κατοίκους του Ηνωμένου Βασίλειο, τότε θα έχουμε περαιτέρω ανάλογες εξελίξεις. Εμείς στο ΜέΡΑ25 προτάσσουμε, πρώτον, ότι η εθνική γραμμή πρέπει να είναι από τη μία ο απόλυτος σεβασμός στη βούληση του βρετανικού λαού, ο οποίος εκφράστηκε δύο φορές, τόσο πριν από τριάμισι χρόνια, το 2016, όσο και πριν από ένα μήνα. Brexit είναι η δημοκρατικά εκπεφρασμένη βούληση της απόλυτης πλειοψηφίας των Βρετανών. Δεύτερον, από την άλλη, το γεγονός, ο στόχος ότι δεν θα πρέπει να αποξενώσουμε τη Βρετανία από την Ευρωπαϊκή Ένωση. Γι' αυτό ουσιαστικά προτείνουμε ένα ήπιο μοντέλο, ένα μοντέλο το οποίο θα διατηρήσει τη Βρετανία με την τελωνειακή ένωση της Ευρώπης και τη συμμετοχή της Βρετανίας στην ενιαία αγορά της Ευρωπαϊκής Ένωσης, όπως περίπου αυτό της Νορβηγίας. Θα πρέπει να τονίσουμε ότι δεν είναι δυνατόν, δεν μπορεί το Ηνωμένο Βασίλειο να έχει ένα χειρότερο στάτους αντιμετώπισης, παραδείγματος χάριν, σε σύγκριση με τη Βουλγαρία, η οποία θα είναι μέλος της Ευρωπαϊκής Ένωσης, ή να έχει το ίδιο το Ηνωμένο Βασίλειο το ίδιο στάτους με τη Σερβία, η οποία σήμερα είναι στην Ευρωπαϊκή Ένωση, ως τρίτο κράτος η Μεγάλη Βρετανία, που δεν θα είναι πλέον μέλος της Ευρωπαϊκής Ένωσης. Αυτή είναι η σκληρή θέση των Βρυξελλών και του Βερολίνου, της Προέδρου της Ευρωπαϊκής Ένωσης, της Γερμανίδας Ursula von der Leyen. Η Ευρωπαϊκή Ένωση πρέπει να βρει ένα νέο modus vivendi, έναν νέο δρόμο για την μετεξέλιξή της. Όπως είπα, εμείς ως ΜέΡΑ25 προκρίνουμε, μεταξύ όλων των πιθανών σεναρίων, εκείνο που θα προκαλέσει τους μικρότερους δυνατούς κλυδωνισμούς και τα μικρότερα κόστη για μικρομεσαίες επιχειρήσεις και νοικοκυριά. Είναι το σενάριο του λεγόμενου “ήπιου Brexit”. Τα ακανθώδη θέματα στις διαπραγματεύσεις μεταξύ Ηνωμένου Βασιλείου και Ευρωπαϊκής Ένωσης είναι κυρίως τα θέματα που αφορούν την προστασία του περιβάλλοντος, της ασφάλειας, τα εργασιακά θέματα και τη φορολογική πολιτική. Από το Ηνωμένο Βασίλειο πρέπει να ξέρουμε ότι η Σκωτία επιθυμεί να παραμείνει στην Ευρωπαϊκή Ένωση, όπως είναι σήμερα. Η Ουαλία και η Βόρειος Ιρλανδία είναι διχασμένες. Υπάρχει άρα η πιθανότητα, ο κίνδυνος της διάσπασης του Ηνωμένου Βασιλείου λόγω ακριβώς του Brexit. Θα έχει κερδίσει ο Μπόρις Τζόνσον τις εκλογές, αλλά θα έχει διαμελίσει το Ηνωμένο Βασίλειο, που δεν θα είναι πλέον ηνωμένο. Πιστεύω ότι θα δούμε ακόμη πάρα πολλά μέχρι τότε. Εάν η αποχώρηση του Ηνωμένου Βασιλείου από την Ευρωπαϊκή Ένωση είναι επιτυχής, κερδοφόρα, όπως προείπα, για το Ηνωμένο Βασίλειο, τότε μπορεί να ανοίξει περαιτέρω ο ασκός του Αιόλου για μεγαλύτερες φυγόκεντρες δυνάμεις αποχώρησης χωρών από την Ευρωπαϊκή Ένωση. Στις 31-1-2020 σχεδιάζει ο Μπόρις Τζόνσον να κτυπήσει το Big Ben χαρμόσυνα για την έξοδο από την Ευρωπαϊκή Ένωση. Το δεύτερο εξάμηνο το 2020 θα προεδρεύει της Ευρωπαϊκής Ένωσης η Γερμανία. Ερώτηση: Τι στάση θα κρατήσει τότε η Καγκελάριος Μέρκελ απέναντι στο Ηνωμένο Βασίλειο; Οι σχέσεις της Ελλάδος με το Ηνωμένο Βασίλειο αφορούν κυρίως τον τουρισμό. Το Ηνωμένο Βασίλειο είναι η δεύτερη μεγαλύτερη χώρα προέλευσης τουριστών για την Ελλάδα και γι' αυτόν τον λόγο δεν πρέπει να αντιμετωπίζεται από εμάς ως τρίτη χώρα. Επίσης, οι φοιτητές και οι εργαζόμενοι Έλληνες που είναι εκεί πέρα παίζουν σημαντικό ρόλο, όπως επίσης και ο χρηματοοικονομικός τομέας. Η Ευρωπαϊκή Ένωση έχει να επιλύσει πολλά θέματα και προκλήσεις προς όφελος όλων των λαών της Ευρώπης. Αυτός είναι και ο στόχος, η προσπάθεια, ο σκοπός του DiEM25, του πρώτου και μοναδικού πανευρωπαϊκού κινήματος, και του ΜέΡΑ25 ως του ελληνικού βραχίονά του. Σεβόμενοι πλήρως τη δημοκρατική εκπεφρασμένη ετυμηγορία του βρετανικού λαού, υπερψηφίζουμε το νομοσχέδιο. Σας ευχαριστώ.
Ο Πρόεδρος της Κοινοβουλευτικής Ομάδας Ελληνική Λύση κ. Βελόπουλος έχει τον λόγο.
Θα ήθελα για ακόμη μία φορά, ξεκινώντας την ομιλία μου, να χαιρετίσουμε την παρουσία του στρατάρχη Χαφτάρ στο ελληνικό Κοινοβούλιο, στην ημιεπίσημη - γιατί πραγματικά δεν είναι επίσημη αυτή η επίσκεψη του στρατηγού - που θα έπρεπε να γίνει από τον μήνα Σεπτέμβριο. Και το λέω αυτό γιατί φαντάζομαι ότι έχετε αντιληφθεί στη Νέα Δημοκρατία, κύριε Υπουργέ, ότι καθυστερείτε σκανδαλωδώς σχεδόν σε όλα τα θέματα. Ακόμη και το νομοσχέδιο που φέρνετε σήμερα εδώ τελειώνει το 2020 και κάτι, με την έννοια ότι είναι μια πρόσκαιρη κατάσταση, ένα μπάλωμα σε μια διαδικασία. Ξέρετε, πριν από λίγα λεπτά, ο Υπουργός Εξωτερικών έκανε μια δήλωση και μας είπε, κύριε Βαρβιτσιώτη, μέσα σε δυο - τρεις προτάσεις - θα ήθελα να με ακούτε, γιατί με ενδιαφέρει και η άποψή σας - ότι «περιμένουμε από τη Γερμανία, περιμένουμε από την Ευρωπαϊκή Ένωση, περιμένουμε από τις συμμαχικές χώρες, περιμένουμε» κ.λπ.. Κι εγώ αναρωτιέμαι, μια χώρα με εξωτερική πολιτική μπορεί να περιμένει από άλλες χώρες για να τη σώσουν; Μια χώρα με εξωτερική πολιτική σοβαρή και σθεναρή περιμένει από τη Γερμανία να τη σώσει; Περιμένει από την ευρωπαϊκή αλληλεγγύη, που είναι ανύπαρκτη και φάνηκε από το Βερολίνο, κύριε Υπουργέ, να μας σώσει η Γερμανία; Ξέρετε, όταν λες «περιμένω από κάποιον τρίτο», κύριε Υπουργέ, σημαίνει ότι δεν μπορώ, σημαίνει ότι είμαι αδύναμος να το κάνω. Αυτή η δήλωση, λοιπόν, με προβληματίζει. Βέβαια είπε και το περίφημο βέτο ότι εάν συμβεί κάτι με το οποίο δεν συμφωνεί η Ελλάς, κύριε Υπουργέ, ότι η Νέα Δημοκρατία - και ο Πρωθυπουργός το είπε βέβαια χθες στον «ALPHA» - θα θέσει βέτο. Εννοείτε όπως στα Σκόπια; Εννοείτε όπως στην Αλβανία; Γιατί στο χωριό μου, κύριε Υπουργέ, ξέρετε τι λένε; Είστε από Αρκαδία, αν δεν κάνω λάθος, στην καταγωγή. Εμείς δεν σας πιστεύουμε. Στο χωριό μου ξέρετε τι λένε; «Μια φορά ψεύτης, πάντα ψεύτης». Δεν γίνεται να μας λέγατε προεκλογικά ότι θα θέσετε βέτο στα Σκόπια, στην είσοδό τους και στα κονδύλιά τους, και μετά να μέμφεστε τον Μακρόν που έθεσε βέτο αυτός αντί για εμάς. Άρα, λοιπόν, πώς να σας πιστέψει ο Έλληνας ακόμη και για το θέμα αυτό, που είναι μείζονος σημασίας, για την αποκλειστική οικονομική ζώνη; Και επειδή είμαστε παλιότεροι κι οι δύο εδώ μέσα, θυμάστε το 2008-2009. Όταν φώναζα από εκεί κάτω και έλεγα: «κάνουμε ΑΟΖ, κάνουμε ΑΟΖ, υπάρχουν πετρέλαια και φυσικό αέριο», πολλοί από το κόμμα σας χλεύαζαν τις απόψεις μου και έλεγαν «δεν υπάρχει τίποτα, αυτά είναι παραμύθια, στη φαντασίωσή σου» κ.λπ., το κόμμα της Νέας Δημοκρατίας. Kαι σήμερα κινδυνεύει η πατρίδα μας με έναν γενικευμένο πόλεμο στην ευρύτερη περιοχή από την ύπαρξη φυσικού αερίου και πετρελαίου στην ευρύτερη λεκάνη της Μεσογείου. Θα μου πείτε: «Μας ψήφισε το 40% των Ελλήνων». Ε, δεν φταίω εγώ αν κάποιοι εξ αυτών δεν αντιλαμβάνονται ποιοι τους λένε ψέματα και ποιοι τους λένε την αλήθεια. Εγώ δεν φταίω σε αυτό. Προσπαθώ να μιλήσω στον ελληνικό λαό με τα αυτονόητα. Ακούστε, κύριε Υπουργέ. Το χειρότερο απ' όλα είναι ότι ενώ την Κυριακή συναντιέστε στο Βερολίνο, ξέρετε τι μας είπε η Γερμανία; Ακούστε την απάντηση των Γερμανών από το Υπουργείο Εξωτερικών της Γερμανίας. Διαβάζω γερμανικό Τύπο: «Εκπροσωπείστε από την Ευρωπαϊκή Ένωση». Η απάντηση των Γερμανών στην Ελλάδα είναι ότι η Ελλάδα εκπροσωπείται από την Ευρωπαϊκή Ένωση. Κι εγώ αναρωτιέμαι, έχω κοινά συμφέροντα με τη Γερμανία στην ευρύτερη περιοχή; Όχι. Έχω κοινά συμφέροντα με την Ιταλία; Όχι. Έχουμε τελείως διαφορετικά συμφέροντα και θα σας το αποδείξω σε λίγο. Και θα σας πω κάτι ακόμα. Δεν είναι κατάντια να βάλετε τα δικά σας μέσα, τον «ΣΚΑΪ» και τα υπόλοιπα μέσα ενημερώσεως που έχουν γίνει όλα νεοδημοκρατικά μέσα σε ένα βράδυ μετά τις εκλογές - ενώ ήταν ΣΥΡΙΖΑ όλα, ξαφνικά επειδή οι περισσότεροι έχουν ομολογιακά δάνεια, ξέρετε τι εννοώ όσοι ψάχνετε την ιστορία, ξαφνικά έγιναν όλοι Νέα Δημοκρατία, και αν αύριο κυβερνήσει το ΚΚΕ που τώρα απουσιάζει ή το ΠΑΣΟΚ, θα είναι ΚΚΕ ή ΠΑΣΟΚ - και να λένε: «Θα στείλουμε ως εκπρόσωπό μας, μετά τη μεγάλη συνάντηση με τον κ. Μητσοτάκη και τον Δένδια, τον κ. Χαφτάρ να εκπροσωπήσει την Ελλάδα στο Βερολίνο»; Διά αντιπροσώπων θα κάνουμε εξωτερική πολιτική; Και να σας το πω και διαφορετικά. Σήμερα ο Χαφτάρ είναι με εμάς. Ποιος εγγυάται ότι μετά από μερικούς μήνες δεν θα είναι με κάποιους άλλους; Λέω εγώ που, επαναλαμβάνω, είμαι υπέρ των επιλογών του Χαφτάρ στην προκειμένη περίπτωση. Ποιος μου εγγυάται εμένα ότι ο Χαφτάρ δεν θα μας γυρίσει την πλάτη μετά από μερικούς μήνες, αν αδυνατούμε να τους βοηθήσουμε; [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Ξέρετε, οι φίλοι μας οι Γερμανοί πριν από πολύ καιρό, όταν κυβερνούσε ο ΣΥΡΙΖΑ, έλεγαν - και οι δικοί σας οι Βουλευτές αργότερα - ότι έπρεπε να δεχθούμε τη Συμφωνία των Πρεσπών, κύριε Υπουργέ - αυτό έλεγαν οι συριζαίοι - για να είμαστε κοντά στη σφαίρα επιρροής της Γερμανίας, για να μπορούμε να ισχυροποιήσουμε τις συμμαχίες μας, γιατί εχθρός μας είναι η Τουρκία, γιατί πρέπει να ακούσουμε τη φωνή των συμμάχων και να πούμε «ναι» στο «Βόρεια Μακεδονία». Έτσι έλεγε ο ΣΥΡΙΖΑ. Είδα πόσο ισχυρές είναι οι συμμαχίες μας τώρα. Πάλι μας «αδειάζουν» οι Γερμανοί. Άρα ο δεδομένος σύμμαχος που λέγεται Ελλάδα, κατά δήλωση του Πρωθυπουργού, είναι δεδομένο ότι πάντα θα «αδειάζεται». Το είπα σε έναν τηλεοπτικό δίαυλο, κύριε Υπουργέ, ότι δεδομένος σε αυτόν τον κόσμο δεν είναι κανείς, ούτε η γυναίκα μας καμμιά φορά, για να μην αυταπατώμεθα. Το λέω αυτό γιατί σας «αδειάζουν» κάθε μέρα. Καθημερινά «αδειάζουν» την πατρίδα μας. Δεν «αδειάζουν» εσάς ως Νέα Δημοκρατία. Αυτό δεν καταλαβαίνετε. Δεν είστε η Νέα Δημοκρατία η Κυβέρνηση η οποία κυβερνά την Ελλάδα. Είστε η Κυβέρνηση όλων των Ελλήνων. Και όταν «αδειάζεται» η πατρίδα μας, κύριε Υπουργέ, είναι σαν να «αδειάζουμε» όλους τους Έλληνες. Πού είναι οι σύμμαχοι; Ρωτώ. Πού είναι οι σύμμαχοί μας; Πού είναι οι Αμερικανοί; Πού είναι οι Γερμανοί με τα κανόνια τους; Πού είναι όλοι αυτοί, κύριε Υπουργέ, οι σύμμαχοί μας; Πού στο καλό εξαφανίστηκαν; Κι επειδή εγώ θέλω να «ξύσω» τη μνήμη ορισμένων, αν δεν κάνω λάθος, σε εσάς έκανα την επίκαιρη ερώτηση στις 23 Σεπτεμβρίου. Ήσασταν εκεί πάνω και ήμουν εκεί κάτω και σας έλεγα ότι αν δεν κάνετε ΑΟΖ σύντομα - του Σεπτεμβρίου του '19 η ερώτηση, πριν από μερικούς μήνες - , θα χάσουμε την υπόθεση Χαφτάρ στη Λιβύη. Αν χαθεί ο Χαφτάρ, χάσαμε την ΑΟΖ. Από τα Πρακτικά της Βουλής τα διαβάζω. Σας το λέω γιατί ξέρω το θέμα καλά. Πρέπει να φωνάξετε τον Χαφτάρ στην Ελλάδα. Στις 23 Σεπτεμβρίου του 2019. Χρειαστήκατε έξι μήνες για να ακούσετε τη φωνή της λογικής, τη δική μας φωνή, που σας λέγαμε το αυτονόητο. Λειτουργείτε με χρονοκαθυστέρηση. Λειτουργείτε σύμφωνα με το παλιό, αν θέλετε, ωρολογιακό σύστημα. Ακούστε μας και αν μας ακούσετε, θα πετύχετε. Όσο δεν μας ακούτε, θα κάνετε εγκληματικά λάθη, όπως και στο μεταναστευτικό με τα ακατοίκητα νησιά, τις ΜΚΟ που δεν κλείνετε. Ακούστε τη φωνή της λογικής. Χρειάστηκαν, λοιπόν, έξι μήνες. Εγώ θα σας πω τι θα σας πει σήμερα ο Χαφτάρ. Υπάρχουν δύο ομάδες. Η μία είναι του Σάρατζ και η άλλη του Χαφτάρ. Ο Σάρατζ χρηματοδοτείται απευθείας από τον Ερντογάν. Το ξέρετε αυτό; Ακούστε, Υπουργέ μου, για να καταλάβει και ο ελληνικός λαός και όσοι μας ακούν εδώ μέσα τι σημαίνει Σάρατζ και Χαφτάρ. Η Λιβύη είναι μια από τις πλουσιότερες χώρες του κόσμου. Μην κοροϊδευόμαστε. Έχει τεράστια κοιτάσματα φυσικού αερίου και πετρελαίου, όπως και η Ελλάδα έχει, αλλά η Ελλάδα είναι φτωχή, έχει πτωχεύσει. Την πτωχεύσατε εσείς και οι υπόλοιποι που κυβερνήσατε. Πάμε στην ουσία. Δίνει, λοιπόν, ο Ερντογάν οπλικά συστήματα, drone και άλλον οπλισμό και πληρώνεται σε πετρέλαιο. Αυτή είναι η σχέση συναλλαγής, πέραν των γεωπολιτικών. Ο Χαφτάρ, λοιπόν, τι ζητάει από την Ελλάδα; Επιχείρησα ακροθιγώς να το θέσω και στον Πρωθυπουργό. Ζητά να παίρνει πετρέλαιο η Ελλάδα από εκεί, αφού με την Περσία, το Ιράν δηλαδή, έχουμε προβλήματα - ξέρετε τι εννοώ, λόγω Τραμπ - και να δίνουμε ή όπλα ή χρήμα ή να τους βοηθήσουμε να βρουν αγορές. Θα το κάνει η Νέα Δημοκρατία αυτό; Εδώ είναι το ερώτημα. Γιατί όταν έχεις τον Χαφτάρ δίπλα σου, αγαπητέ κύριε Υπουργέ, αυτή την ομάδα που είναι φιλελληνική, θα έλεγα εγώ, την πριμοδοτείς. Ξέρετε πώς λέγεται αυτό; Διεθνώς λέγεται proxy war. Τι σημαίνει proxy war; Πόλεμος διά αντιπροσώπων. Δεν θα πολεμήσω εγώ με την Τουρκία. Αφού άνοιξε μέτωπο η Τουρκία στον Νότο, θα βοηθήσω τις αντίπαλες ομάδες για να φθαρεί η εξωτερική πολιτική της Τουρκίας γεωστρατηγικά, με έμμεσο τρόπο. Δεν χρειάζεται να πολεμάω εγώ. Πολεμάμε διά της πλαγίας οδού, για τα παιδιά μας, τα εγγόνια μας, τα επόμενα παιδιά που θα έρθουν στον τόπο. Και ήθελα να πάω ακροθιγώς και στο νομοσχέδιο, για να πω μόνο τι δεν μας απαντά. Σε τι δεν μας απαντά, ξέρετε; Το μέγα ερώτημα είναι το εξής. Έχουμε καταλάβει όλη αυτή την τρομοκρατία των μνημονίων για το αν θα βγει η Ελλάδα, τι κακό θα υποστεί, τι ζημιά θα πάθουμε; Οι Βρετανοί βγαίνουν από την Ευρωπαϊκή Ένωση και βγαίνουν και νικητές. Διότι οι πρώτοι οικονομικοί δείκτες δείχνουν ότι έχουν και εισροή κεφαλαίων, ενώ μας λέγατε τα αντίθετα όσο ήσασταν υπέρ των μνημονίων, ότι δηλαδή αν φύγει η Ελλάς, θα φύγουν τα κεφάλαια. Λες και έχουμε γεμίσει με κεφάλαια του εξωτερικού. Έχει γεμίσει η Ελλάδα με πακτωλό επενδύσεων! Έχουν έρθει οι επενδύσεις! Καζίνο έχουν έρθει βέβαια, για να μην ξεχνιόμαστε, στο Μαρούσι, το Ελληνικό, τώρα στη Λάρισα, αύριο στα Τρίκαλα, μεθαύριο στην Κρήτη. Γεμίστε καζίνο την Ελλάδα. Αυτό είναι επένδυση; Αυτό είναι επενδύσεις; Επένδυση σημαίνει επένδυση. Και θα σας πω τι σημαίνει επένδυση. Δεν έχετε καταλάβει ότι ο κόσμος γίνεται πολυπολικός; Εγώ θα σας δώσω μια είδηση τώρα. Ακούστε τι κάνει η Νέα Δημοκρατία. Πήγε στις Ηνωμένες Πολιτείες, στον Τραμπ, ο Πρωθυπουργός και από ό,τι φαίνεται, βλέποντας ότι η Γερμανία δεν μας στηρίζει πολύ, αναγκάζεται να συρθεί πίσω από τις Ηνωμένες Πολιτείες ως δεδομένη συμμαχική χώρα. Πάλι λάθος επιλογή κάνετε. Πάλι λάθος «άλογο» διαλέγετε. Γιατί ούτε η Αμερική μάς βοήθησε ποτέ ούτε η Γερμανία. Και για να σας τα πω ωμά, γιατί ο κ. Χατζηδάκης δεν με πίστευε κατά το παρελθόν, κύριε Χατζηδάκη, σας έλεγα ότι η Γερμανία είναι η πιο διεφθαρμένη χώρα του κόσμου. Η απόδειξη είναι ότι από φέτος βγαίνει ένα πιλοτικό πρόγραμμα για να κόβουν αποδείξεις οι Γερμανοί. Ξέρω τι σας λέω. Οι περισσότερο φοροδιαφεύγοντες πολίτες του κόσμου και το πιο διεφθαρμένο κράτος είναι η Γερμανία. Μην κοροϊδευόμαστε. Διεφθαρμένη μέχρι το μεδούλι είναι, κύριε Βαρβιτσιώτη. Εγώ ζω εκεί, έχω σπίτι, ζουν οι συγγενείς μου, οι φίλοι μου και γνωρίζω καλύτερα τη Γερμανία. Θα πω όμως το εξής. Ο κόσμος είναι πολυπολικός. Γιατί πρέπει να είμαι δεδομένος με τις Ηνωμένες Πολιτείες; Τελείωσε η Pax Americana. Καταλάβετέ το. Υπάρχει η αναδυόμενη Κίνα, η αναδυόμενη Ινδία, η ορθόδοξη Ρωσία και άλλες χώρες. Γιατί να θεωρούν αυτές οι χώρες ότι η Ελλάδα είναι δεδομένα με τις Ηνωμένες Πολιτείες; Πείτε μου τον λόγο. Μας είπαν οι Αμερικανοί, κύριε Υπουργέ, κάτι που μπορεί να μην ξέρω και να ξέρετε εσείς; Ότι αν συμβεί κάτι, θα στείλουν κανόνια στην Ελλάδα; Θα στείλουν τα αεροπλανοφόρα τους εδώ; Όχι, δεν έχω ακούσει τέτοια δήλωση. Το μόνο που άκουσα ακροθιγώς είναι ότι είναι φίλος του Τραμπ ο Ερντογάν, και ότι πρέπει να κονομάει χρήματα. Όλα είναι μπίζνες, κύριε Υπουργέ. Όλα είναι με βάση το συμφέρον. Τίποτε περισσότερο και τίποτε λιγότερο. Η Βρετανία, λοιπόν, προσπαθεί να γίνει μεγάλη. Αυτό είναι το Brexit, κύριε Υπουργέ. Δεν ξύπνησε ένα πρωί ο όποιος Βρετανός και είπε «θέλω να φύγω από την Ευρωπαϊκή Ένωση». Σιγά μην τον πείραζε. Θέλει να ξαναγίνει μεγάλη, γιατί βλέπει την πολυπολικότητα του κόσμου. Βλέπει ότι ο πλανήτης ξαναενεργοποιείται σε πολλούς πόλους. Και θέλει η Μεγάλη Βρετανία, γιατί έχει στο DNA της την αποικιοκρατία, τη μεγάλη αυτοκρατορία, την κοινοπολιτεία, να αναδυθεί και πάλι από εκεί που είναι - δορυφόρος των Γερμανών και της Ευρωπαϊκής Ενώσεως κατάντησε τα τελευταία χρόνια - και να ξαναγίνει μεγάλη. Όλη η ουσία είναι αυτή. Δείτε, λοιπόν, τι πρέπει να κάνει η Ελλάδα ώστε να μην είναι ο δορυφόρος σώνει και καλά και δεδομένη χώρα με τις Ηνωμένες Πολιτείες. Υπάρχει και μια αντίφαση. Δεν μπορεί να είσαι με τις Ηνωμένες Πολιτείες την ώρα που οι Ηνωμένες Πολιτείες συγκρούονται και με τη Γερμανία λόγω του Nord Stream και ταυτοχρόνως να ακούς και τη Γερμανία. Ή θα ακούς τη Γερμανία ή θα ακούς τις Ηνωμένες Πολιτείες στην παρούσα χρονική συγκυρία. Αυτή είναι η αλήθεια. Διότι αν είσαι στην Ευρωπαϊκή Ένωση, πρέπει να καταλάβεις ένα πράγμα. Δεν μπορεί ο Γερμανός να σου απαγορεύει εσένα και να σου επιβάλλει το εμπάργκο προς τη Ρωσία για να μην πουλάω τα ροδάκινά μου, τα γεωργικά μου προϊόντα, να μην κάνω εξαγωγές και αυτός να κάνει το Nord Stream 2 από τη βαλτική, παραβιάζοντας το εμπάργκο που μου επέβαλε η ίδια να βάλω στους Ρώσους. Σας λέω, λοιπόν, ότι υπάρχουν πράγματα που πρέπει να τα δούμε σοβαρά σε αυτόν τον τόπο. Δυστυχώς δεν τα βλέπουμε και αυτό που με ενοχλεί περισσότερο είναι η απάντηση του κυρίου Πρωθυπουργού, όταν τον ρώτησε ο κ. Σρόιτερ στον «ALPHA» χθες. Τον ρώτησε: «Τι θα κάνετε αν η Τουρκία στείλει ερευνητικό πλοίο μέσα στην ελληνική υφαλοκρηπίδα;». Μητσοτάκης: «Ό,τι χρειάζεται». Σρόιτερ: «Το ερώτημα είναι τι χρειάζεται». Μητσοτάκης: «Ό,τι χρειάζεται και θα κάνουμε και ό,τι χρειάζεται για να μη φτάσουμε στο σημείο να κάνουμε ό,τι χρειάζεται». Τώρα αυτό λέγεται Πυθία; Ήξεις αφήξεις ου, εν πολέμω θνήξεις. Θα πας, θα γυρίσεις, δεν ξέρω αν θα γυρίσεις; Τι λέει; «Θα κάνουμε ό,τι χρειάζεται». Δηλαδή, τι εννοείτε; Θα κάνουμε ό,τι χρειάζεται για να κάνουμε ό,τι χρειάζεται για να μην κάνουμε ό,τι χρειάζεται. Τώρα αν αυτή η δήλωση, κύριοι συνάδελφοι, είναι δήλωση Πρωθυπουργού, εγώ ειλικρινά το λέω αυτό ή είναι μία ατυχής δήλωση ή μάλλον δεν κατάλαβε τι είπε ή κάνει την Πυθία στο Μαντείο των Δελφών, λέγοντας πράγματα μετά από το μάσημα της δάφνης ή από τις αναθυμιάσεις από κάτω, κάτι έγινε, δεν τα είπε καλά. Λοιπόν, ας προσέχουμε. Επίσης, αυτό που με εκνεύρισε περισσότερο είναι αυτό που είπε ο κ. Χατζηδάκης. Κύριοι συνάδελφοι, έπρεπε να γίνει ντόρος σήμερα στο ελληνικό Κοινοβούλιο με τη δήλωση Χατζηδάκη. Ξέρετε τι είπε ο συνάδελφος Χατζηδάκης; Η Τουρκία - και δεν ξέρω αν ισχύει αυτή η δήλωση του Υπουργού σας - θα μπορούσε να γίνει δεκτή στον EastMed Gas Forum αν σέβεται το Διεθνές Δίκαιο. Στον EastMed, κύριοι συνάδελφοι, μπήκαν χώρες οι οποίες ή έχουν σχέση συνοριακή με τον αγωγό που περνάει ή έχουν φυσικό αέριο και πετρέλαιο. Η Τουρκία διαθέτει φυσικό αέριο και πετρέλαιο για να μπει στο forum αυτό; Διαθέτει η Τουρκία ή κάτι άλλο μας λέει ο Χατζηδάκης εδώ, ότι πάμε σε συνεκμετάλλευση; Διαθέτει η Τουρκία πετρέλαιο και φυσικό αέριο για να μπει στον EastMed; Συνορεύει η Τουρκία, από εκεί που περνάει ο αγωγός, με τις χώρες Λιβύη, Αίγυπτο ή Κύπρο; Περνάει κάτω από την Κρήτη. Πώς, λοιπόν, κάνει τη δήλωση αυτή; Τι πόρτα, κερκόπορτα άνοιξε ο Υπουργός με αυτή τη δήλωση; Να προσέχετε τι λέτε. Μια ο Μητσοτάκης, μια ο Χατζηδάκης, στο τέλος θα φτάσει η Ελλάδα να είναι έξω από το Σούνιο. Τι είναι αυτά τα πράγματα; Και επειδή πιέζει ο χρόνος, θα σας πω το εξής. Ο Πρωθυπουργός μάς είπε ότι η Ελλάς έχει συμφέροντα. Έχω μάθει στη ζωή μου να δίνω στοιχεία. Θα δείτε τώρα, γιατί η Ελλάς, κύριε Υπουργέ, δεν μπορεί να έχει ίση μεταχείριση με την Τουρκία. Εγώ είμαι ειλικρινής, έντιμος, ευθυτενής και το κυριότερο από όλα εδώ μέσα θα λέμε ό,τι πραγματικά συμβαίνει και όχι ό,τι φαντάζεται ο καθένας. Γερμανία: εμπορικό ισοζύγιο χωρών Τουρκίας, Γερμανίας 36,4% δισεκατομμύρια δολάρια. Τεράστιο ποσό, 36,4 δισεκατομμύρια είναι το εμπορικό της ισοζύγιο. Επενδύσεις Γερμανίας στην Τουρκία: 9,1 δισεκατομμύρια δολάρια σε τρία χρόνια. Τώρα δεν βάζω και τη «VOLKSWAGEN», έχετε καινούργια επένδυση. Ογδόντα χιλιάδες τουρκογερμανικές εταιρείες στη Γερμανία. Περισσότεροι από τριάμισι εκατομμύρια Γερμανοί. [[Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης]] Πάμε και σε άλλες χώρες. Η φίλη μας η Γερμανία ακυρώνει το πλεονέκτημα που έχει η χώρα μας με τα υποβρύχια «Παπανικολής», που έκανε αγώνα και η Νέα Δημοκρατία για να τα παραλάβουμε κατά το παρελθόν - για να μην αδικώ το κόμμα σας - και της δίνει τη δυνατότητα το πλεονέκτημα που έχει η Ελλάδα στο Αιγαίο να πάρει έξι υποβρύχια η Τουρκία. Οι φίλοι μας οι Γερμανοί! Θυμάστε τον «γερο - Λαδά», στην ταινία; Είναι φίλοι μας οι Γερμανοί, για το καλό μας ήρθαν εδώ. Δεν έρχεται κανένας για το καλό κανενός εδώ. Οι φίλοι μας οι Γερμανοί, λοιπόν, δίνουν έξι υποβρύχια και αποτελματώνουν το δικό μας πλεονέκτημα. Οι φίλοι μας, όχι οι φίλοι μας, οι φίλοι σας, γιατί δικοί μου φίλοι δεν είναι έτσι και αλλιώς. Η Ιταλία, η συμμαχική χώρα: εμπορικό ισοζύγιο χωρών 20 δισεκατομμύρια ευρώ. Ποιοι φίλοι μας, ρε παιδιά; Ποιοι φίλοι μας; Πάμε σε άλλες χώρες. Σας λέω αυτά είναι τα στοιχεία που έβγαλα από το Εμπορικό Επιμελητήριο της Τουρκίας, δεν είναι δικά μου. Ορίστε, τα καταθέτω για τα Πρακτικά της Βουλής. Είναι όλες οι ευρωπαϊκές χώρες. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ακούστε εδώ. Άλλη χώρα, η Αγγλία. Μιας και μιλάμε για την Αγγλία εδώ, 17 δισεκατομμύρια δολάρια εμπορικές συναλλαγές Τουρκίας - Αγγλίας. Ποιον κοροϊδεύετε εδώ μέσα; Τι σύμμαχοι μου λέτε; Πάμε σε άλλη χώρα. Γαλλία: εμπορικό ισοζύγιο 15 δισεκατομμύρια. Οι φίλοι μας επενδύουν στη συγκεκριμένη χώρα, την Τουρκία. Πάμε σε άλλη χώρα. Ισπανία: 12,5 δισεκατομμύρια ευρώ εμπορικό ισοζύγιο Τουρκίας - Ισπανίας. Υπάρχουν και άλλες χώρες που έχω εδώ μπροστά. Αν πιστεύετε ακόμη και τώρα ότι αυτές οι χώρες με τα δισεκατομμύρια που επενδύουν εκεί θα βοηθήσουν την πατρίδα μου στο Βερολίνο ή στη Νυρεμβέργη ή στο Παρίσι ή στο Λονδίνο, κάνετε λάθος. Ζείτε σε άλλον κόσμο! Όλα είναι βάσει συμφέροντος. Τα δίδασκε ο Θουκυδίδης πριν δυόμισι χιλιάδες χρόνια. Όλα είναι θέμα συμφερόντων. Δεν υπάρχουν φιλίες μεταξύ των κρατών. Ακόμη και στις διαπροσωπικές μας σχέσεις όταν ο φίλος μας δεν μας φέρετε καλά, του γυρίζουμε την πλάτη. Δεν γίνεται, δεν το καταλαβαίνουμε; Και υπάρχει η Ελλάς, φίλες και φίλοι, η πτωχή πλην τίμια Ελλάς, κύριε Υπουργέ, η οποία όσον αφορά στην εχθρική χώρα Τουρκία, στο μετρό της Αθήνας χρησιμοποιεί συσκευές από την τουρκική εταιρεία «ASIS CT». Ακούστε, κύριε Υπουργέ, ο κ. Καραμανλής κατέβασε την αφίσα που έκανε ενημέρωση για τις αμβλώσεις - άλλη βλακώδης επιλογή το να ενημερώνω κάποιον ότι είναι κακή η άμβλωση, πρέπει να κατέβει, είναι το realpolitik, η ορθολογιστική τακτική - αλλά υπάρχουν τουρκικά μηχανήματα στο μετρό της Αθήνας. Το ξέρετε, κύριε Υπουργέ; Σας λέω και το όνομα της εταιρείας «ASIS CT». Αυτό, λοιπόν, τι λέει; Λέει ότι εμείς, τα κορόιδα, δίνουμε λεφτά στους Τούρκους, πέρα από το συνάλλαγμα που τους δίνουμε, για να αγοράζουν όπλα. Η εταιρεία αυτή, κύριε Υπουργέ, ξέρεις τι κατασκευάζει; Σημειώστε το, κύριε Υπουργέ, «ASIS CT». Αυτή η εταιρεία κατασκευάζει όπλα στην Τουρκία και η Ελλάς στο μετρό της Αθήνας έχει βάλει και δικά της μηχανήματα. Αυτή είναι η Ελλάδα! Και για να κλείσω τη σημερινή ομιλία, γιατί πολλοί είπαν διάφορα, θα τους πω κάτι πολύ απλό, έναν από τους λόγους για τον οποίο διαφωνήσαμε με την κ. Σακελλαροπούλου. Κύριε Υπουργέ, το βλέπετε αυτό εδώ; Δείτε το, κύριοι συνάδελφοι. Σαχάρα! Ξέρετε τι είναι αυτό; Οι Σκουριές! Θέλετε φωτογραφίες; Θα τις καταθέσω για τα Πρακτικά όλες. Δείτε εδώ! Αυτή η κυρία ενέκρινε την περιβαλλοντική μελέτη. Κατά τα άλλα, είναι φίλη με το περιβάλλον. Πηγαίνετε στις Σκουριές να δείτε ότι οι άνθρωποι έχουν τα μεγαλύτερα ποσοστά νεφροπαθειών! Και την κάνατε Πρόεδρο της Δημοκρατίας! Αξιοσέβαστη κατά τα άλλα! Έντιμη κατά τα άλλα! Έκανε ένα οικτρό λάθος για μία ολόκληρη περιοχή. Και δεν θα πω και τα υπόλοιπα. Τα υπόλοιπα τα είπα στους δημοσιογράφους. Κλείνω, λοιπόν, με το πολύ απλό. Το πρόβλημα της ελληνικής εξωτερικής πολιτικής είναι ότι είστε φοβικοί. Είστε φοβικοί. Δεν θα πω αριστεροφοβικοί, το είπα χθες. Είστε φοβικοί, κύριε Υπουργέ. Εάν καλούσατε τον Χαφτάρ τον Σεπτέμβριο, θα είχατε προκαταβάλει όλες τις εξελίξεις. Εάν κάνατε ΑΟΖ από τον Σεπτέμβριο και λίγο πριν, θα μας καλούσαν υποχρεωτικά οι Γερμανοί στο Βερολίνο. Δεν θα μπορούσαν να κάνουν διαφορετικά, γιατί η Ελλάς συνορεύει με τη Λιβύη. Κάνετε μικρά λάθη, δεν ξέρω αν είναι ακούσια ή εκούσια, αλλά τα δικά σας λάθη τα παίρνει η επόμενη γενιά, τα νέα παιδιά που είναι εκεί πάνω. Τους βλέπετε; Αυτοί θα παραλάβουν τα λάθη τα δικά σας ή τα δικά μας, αν κάποια στιγμή κυβερνήσει η Ελληνική Λύση. Αν ο Έλληνας αποκτήσει λογική, θα καταλάβει ότι επειδή έχουμε και πρόγραμμα, έχουμε και σχέδιο, έχουμε και άποψη και όσα λέμε βγαίνουν μετά από μερικούς μήνες ή χρόνια, είμαι βέβαιος ότι θα είμαστε η επόμενη κυβέρνηση ή θα μας ανεβάσουν τρομακτικά τα ποσοστά, ώστε να μπορείτε να μας ακούτε καλύτερα. Γιατί όσο δεν μας ακούτε και κάνετε τους κωφάλαλους - εντός εισαγωγικών, για να μην παρεξηγηθούν κάποιοι - όσο κάνετε και παριστάνετε τους κωφούς, θα έχουμε ένα πρόβλημα στη χώρα μας. Θα έρχεται ο Χαφτάρ σήμερα και μεθαύριο στο Βερολίνο θα απουσιάζει η Ελλάδα. Θα πηγαίνουμε στις Ηνωμένες Πολιτείες και θα λέμε ότι είμαστε δεδομένοι στους Αμερικανούς. Όχι, η Ελλάς δεν είναι δεδομένη για κανέναν! Η Ελλάς είναι δεδομένη για την Ελλάδα, είναι φίλη με όλες τις χώρες, όταν το εθνικό της συμφέρον εξυπηρετείται και όταν υπηρετούμε όλοι μαζί το εθνικό συμφέρον των παιδιών μας που έρχονται από πάνω! Να είστε καλά!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι ένας μαθητές και μαθήτριες και τρεις εκπαιδευτικοί συνοδοί από το 2ο Γενικό Λύκειο Γλυκών Νερών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αναπληρωτής Υπουργός Εξωτερικών κ. Μιλτιάδης Βαρβιτσιώτης και θα ακολουθήσει η Κοινοβουλευτική Εκπρόσωπος του ΣΥΡΙΖΑ κ. Ξενογιαννακοπούλου. Ορίστε, κύριε Υπουργέ, έχετε τον λόγο.
Κυρίες και κύριοι συνάδελφοι, αποτελεί ιδιαίτερη χαρά ότι η φετινή χρονιά κοινοβουλευτικά σε επίπεδο νομοθετικού έργου ξεκινάει με αυτό το νομοσχέδιο, το οποίο ρυθμίζει τα θέματα της αποχώρησης του Ηνωμένου Βασιλείου από την Ευρωπαϊκή Ένωση. Είναι ξεκάθαρο ότι αυτή η απόφαση δεν είναι μία απόφαση που μας χαροποιεί, δεν είναι μία απόφαση που ενισχύει την Ευρωπαϊκή Ένωση, δεν είναι μία απόφαση η οποία δίνει στην Ευρώπη φτερά για να πετάξει. Το αντίθετο θα έλεγα. Δείχνει ακριβώς ότι η Ευρωπαϊκή Ένωση δεν μπόρεσε να αντιμετωπίσει την πρόκληση να ενσωματώσει τις παρατηρήσεις, τις ανησυχίες των πολιτών του Ηνωμένου Βασιλείου και σήμερα η Ευρώπη γίνεται φτωχότερη, γιατί αποχωρεί το 13% του πληθυσμού της, το 16% του ΑΕΠ της, η παλαιότερη κοινοβουλευτική δημοκρατία, μια αυτοκρατορική δύναμη με παρουσία και γνώση όλων των περιοχών του πλανήτη, μία πυρηνική δύναμη, ένα μόνιμο μέλος του Συμβουλίου Ασφαλείας του Οργανισμού Ηνωμένων Εθνών. Γι' αυτούς τους λόγους θεωρούμε ότι η Ευρώπη γίνεται φτωχότερη και οφείλει κάποια στιγμή να συζητήσει και να συζητήσουμε μεταξύ μας πώς δημιουργήθηκε αυτή η ψευδαίσθηση, δηλαδή η ψευδαίσθηση ότι η Ευρωπαϊκή Ένωση δεν καθιστούσε τη Βρετανία ισχυρότερη, αλλά αντίθετα έβαζε βαρίδια στα πόδια της, με αποτέλεσμα οι πολίτες της να αποφασίσουν να αποχωρήσουν. Τα επιχειρήματα με τα οποία υπερψηφίστηκε το Brexit δεν απέχουν πολύ από τα επιχειρήματα που ακούμε σε άλλες ευρωπαϊκές χώρες, αυτές που λέμε «καθαρούς συνεισφορείς» στον κοινοτικό προϋπολογισμό. Παρ' ότι αποδεικνύεται συστηματικά ότι η συμμετοχή τους στις διαδικασίες της κοινής αγοράς προσθέτουν πάρα πολύ και η ενίσχυση του ευρωπαϊκού προϋπολογισμού δίνει ουσιαστικά σε αυτές τις χώρες πολύ περισσότερα οικονομικά εφόδια, την ίδια στιγμή σε αυτές τις χώρες λένε ότι «πληρώνουμε πολλά για την Ευρώπη, ενώ θα μπορούσαμε αυτά τα χρήματα να τα αξιοποιήσουμε στα σχολεία, τα πανεπιστήμιά μας, τις κοινωνικές μας δομές». Ο διάλογος, λοιπόν, που γίνεται σ' αυτές της χώρες ουσιαστικά παραβλέπει ένα πράγμα, ότι οι χώρες που είναι καθαροί συνεισφορείς στον κοινοτικό προϋπολογισμό είναι αυτές που ωφελούνται πολύ περισσότερο από τα ευρωπαϊκά κονδύλια, παρά αυτές που αποδέχονται και τελικά γίνονται δεκτές των κοινοτικών κονδυλίων. Η Κομισιόν υπολόγισε ότι για κάθε ευρώ που κάθε χώρα καθαρός συνεισφορέας συμβάλλει στις πολιτικές συνοχής, ουσιαστικά εισπράττει άλλα 5 ευρώ σε εμπορικές συναλλαγές. Σήμερα, συζητώντας για το Ηνωμένο Βασίλειο, πρέπει να ξεκαθαρίσουμε ποιο είναι το πλαίσιο των σχέσεων που θέλουμε να έχουμε με το Ηνωμένο Βασίλειο. Και για μας οι σχέσεις αυτές μετά το Brexit πρέπει να είναι ισχυρότερες, πρέπει να είναι καλύτερες. Γιατί είμαστε ένας σημαντικός εμπορικός εταίρος. Για εμάς το Ηνωμένο Βασίλειο είναι ένας βασικός εμπορικός εταίρος. Εξάγουμε ένα σημαντικό κομμάτι των εξαγωγών μας. Είναι ο πέμπτος σημαντικότερος εμπορικός μας εταίρος. Έχουμε μία τεράστια τουριστική ροή από το Ηνωμένο Βασίλειο. Επίσης, περίπου εκατόν δεκαπέντε χιλιάδες Έλληνες μένουν σήμερα στη Μεγάλη Βρετανία, ενώ περίπου πενήντα χιλιάδες Βρετανοί μένουν στην Ελλάδα. Ήδη από τους εκατόν δεκαπέντε χιλιάδες Έλληνες που μένουν στη Μεγάλη Βρετανία, οι εξήντα δύο με εξήντα τρεις χιλιάδες μέχρι σήμερα έχουν υποβάλει αίτηση για να υπαχθούν σε αυτό το καθεστώς, να διατηρήσουν δηλαδή το δικαίωμα της παραμονής τους και τα ασφαλιστικά τους συμφέροντα και τα εργασιακά τους δικαιώματα, έτσι όπως τα έχει περιγράψει το Ηνωμένο Βασίλειο. Βεβαίως η Μεγάλη Βρετανία ποτέ δεν υπήρξε μέλος της Οικονομικής και Νομισματικής Ένωσης, δεν μπήκε στον σκληρό πυρήνα της Ευρώπης, δεν συμμετείχε στη διαδικασία της Σένγκεν και άρα η οποιαδήποτε αποχώρηση δεν επηρεάζει αυτές τις δύο πολιτικές, που είναι η πολιτική των κοινών συνόρων και η πολιτική του κοινού νομίσματος. Όμως σίγουρα παραμένει ένα ισχυρό χρηματοπιστωτικό κέντρο, το οποίο μέσα από τις διακυμάνσεις της τιμής της λίρας θα επηρεάσει σημαντικά και τις ελληνικές εξαγωγές. Ο δικός μας στόχος, λοιπόν, είναι να μη χάσουμε και να κερδίσουμε απ' αυτή την αποχώρηση, παρ' ότι έχει υπολογιστεί ότι και μόνο η αποχώρηση θα κοστίσει περίπου 1% στο ευρωπαϊκό ΑΕΠ. Εμείς δεν θέλουμε να συμμετέχουμε σε αυτή τη χασούρα. Το αντίθετο, θέλουμε να βγούμε ωφελημένοι. Και γι' αυτό προχωράμε σε αυτές τις ρυθμίσεις, ουσιαστικά ικανοποιώντας όλες τις ανησυχίες των Βρετανών πολιτών που μένουν στην Ελλάδα, αλλά και όλων των επιχειρήσεων οι οποίες συναλλάσσονται με τη Μεγάλη Βρετανία. Γι' αυτό και έχουμε ξεκινήσει ήδη από τον Σεπτέμβριο μία εκστρατεία ενημέρωσης. Έχουμε κάνει ήδη ενημερωτικές ημερίδες και στη Θεσσαλονίκη και στην Αθήνα με συμμετοχή εκατοντάδων επιχειρήσεων οι οποίες συναλλάσσονται τακτικά με τη Μεγάλη Βρετανία. Έχουμε προχωρήσει στην κατάρτιση ενός εθνικού επιχειρησιακού σχεδίου εκατόν είκοσι οκτώ δράσεων, που είναι οδικός χάρτης σε περίπτωση άτακτου Brexit για τη ρύθμιση όλων των επιμέρους θεμάτων, ώστε να μην υπάρχει κανένα κενό. Έχουμε διαμορφώσει μία ιστοσελίδα στο Υπουργείο Εξωτερικών, το brexit.gov.gr, μέσα από το οποίο δίνουμε απαντήσεις και σε πολίτες και σε συναλλασσόμενους και σε επιχειρήσεις για το ποιες ρυθμίσεις θα υπάρχουν την επόμενη μέρα της εξόδου της Μεγάλης Βρετανίας από την Ευρωπαϊκή Ένωση και, βεβαίως, σε περίπτωση μη συμφωνίας πώς θα προχωρήσουμε να δώσουμε απαντήσεις σε πρακτικά προβλήματα τα οποία μας θέτουν οι πολίτες και οι συναλλασσόμενοι. Θέλω, πραγματικά, να ευχαριστήσω όλα τα στελέχη της δημόσιας διοίκησης που συμμετείχαν στην προετοιμασία αυτών των δράσεων, γιατί όλο αυτό το διάστημα επέδειξαν εξαιρετικά μεγάλη ετοιμότητα και συνέβαλαν με τεχνογνωσία στη νομοθετική, διοικητική και οργανωτική θωράκιση του ελληνικού κρατικού μηχανισμού. Πιστεύω ότι το Ηνωμένο Βασίλειο τελικά δεν θα αποχωρήσει χωρίς συμφωνία. Θα ξεκινήσουμε αυτές τις διαπραγματεύσεις, οι οποίες ευελπιστούμε να καταλήξουν. Δεν είμαι βέβαιος ότι η απόλυτα δεσμευτική προθεσμία που ετέθη για 31-12-2020 θα είναι μία προθεσμία η οποία τελικά θα ικανοποιηθεί. Τουλάχιστον, οι εκτιμήσεις της Ευρωπαϊκής Επιτροπής και του Ευρωπαίου διαπραγματευτή Μισέλ Μπαρνιέ είναι ότι θα χρειαστεί πολύ περισσότερος χρόνος και πολύ περισσότερες δυνάμεις για να αντιμετωπίσουμε αυτές τις προκλήσεις. Το νομοσχέδιο το οποίο συζητάμε σήμερα καλύπτει ένα ευρύ φάσμα δικαιωμάτων που χρειάζεται να ρυθμιστούν, μεταξύ των οποίων τα θέματα της διαμονής των Βρετανών πολιτών, της κοινωνικής ασφάλισης, της υγειονομικής περίθαλψης, ενώ περιέχει και διευθετήσεις σε θέματα, όπως ο χρηματοπιστωτικός, ο μεταφορικός, ο ασφαλιστικός και ο τουριστικός τομέας. Νομίζω ότι έχει γίνει ήδη πολύ μεγάλη συζήτηση και στην επιτροπή και στην πρώτη ανάγνωση και τη δεύτερη ανάγνωση. Ο εισηγητής μας, νομίζω, ότι παρουσίασε με πληρότητα τις προκλήσεις τις οποίες αντιμετωπίζει από το νομοσχέδιο. Είμαι σίγουρος ότι και ο διάλογος ο οποίος αναπτύχθηκε μέσα στην επιτροπή - και θέλω να ευχαριστήσω και τους εισηγητές των υπόλοιπων κομμάτων για τις καίριες παρατηρήσεις τους - οδήγησε στη διαμόρφωση μιας ευρύτατης πλειοψηφίας που στηρίζει αυτή τη νομοθετική πρωτοβουλία. Είναι γεγονός ότι ορισμένα θέματα δεν αντιμετωπίζονται απ' αυτό το νομοσχέδιο. Είναι πρώτα απ' όλα θέματα τα οποία δεν είχε στόχο να καλύψει αυτό το νομοσχέδιο, γιατί εμπίπτουν στις αρμοδιότητες άλλων Υπουργείων και θα αντιμετωπιστούν μέσα στο πλαίσιο διμερών συμβάσεων, τις οποίες φιλοδοξούμε να καταρτίσουμε με το Ηνωμένο Βασίλειο. Παραδείγματος χάριν, η μορφωτική συμφωνία την οποία πρέπει να καταρτήσει το Υπουργείο Παιδείας με τις αντίστοιχες αρχές του Ηνωμένου Βασιλείου για τα θέματα των φοιτητών, των μεταπτυχιακών φοιτητών, των διδασκόντων στα βρετανικά πανεπιστήμια, που είναι ένα σημαντικό κομμάτι και του βρετανικού εκπαιδευτικού συστήματος, αλλά και ένα σημαντικό κομμάτι του επιστημονικού δυναμικού της χώρας μας. Παράλληλα, όσον αφορά άλλα θέματα, όπως αυτά που έθεσε το Κομμουνιστικό Κόμμα Ελλάδας για τα θέματα των εργαζομένων στον τομέα της οικοδομής - και μετά το σημείωμα το οποίο μου παρέδωσε - είμαστε διατεθειμένοι να τα βάλουμε στο διαπραγματευτικό μας πακέτο και να συζητήσουμε με τις αρμόδιες υπηρεσίες της Μεγάλης Βρετανίας το πώς θα αντιμετωπιστούν αυτά τα προβλήματα. Παράλληλα προχωράμε στην ενίσχυση των υπηρεσιών και ιδιαίτερα των τελωνειακών υπηρεσιών, με έμψυχο δυναμικό, προχωρώντας στην άμεση υλοποίηση προσλήψεων και μετατάξεων, έτσι ώστε να είναι επαρκώς στελεχωμένες οι τελωνειακές μας υπηρεσίες τη στιγμή που πρέπει για να αντιμετωπίσουν τον αυξημένο όγκο των συναλλαγών, οι οποίες θα πρέπει να περνάνε πλέον από το καθεστώς της τρίτης χώρας, διότι αυτό είναι τελικά αυτό που αποφάσισαν οι πολίτες του Ηνωμένου Βασιλείου. Αποφάσισαν να γίνουν πολίτες τρίτης χώρας σε σχέση με την Ευρωπαϊκή Ένωση και όχι να μετέχουν σ' αυτή, είτε με το καθεστώς τής υπό ένταξη χώρας είτε με το καθεστώς του κράτους - μέλους. Επειδή η Μεγάλη Βρετανία είναι ο έβδομος κατά σειρά εμπορικός μας εταίρος σε επίπεδο εξαγωγών και ο ενδέκατος σε επίπεδο εισαγωγών, αποφασίσαμε να ενισχύσουμε τις τελωνειακές υπηρεσίες κάνοντας κάτι το οποίο ούτως ή αλλιώς έχουν κάνει κι άλλα κράτη - μέλη. Θα σας αναφέρω χαρακτηριστικά το παράδειγμα της Γαλλίας, που ήδη έχει προχωρήσει στην πρόσληψη περίπου επτακοσίων επιπλέον τελωνειακών, για να αντιμετωπίσει τις ανάγκες οι οποίες θα δημιουργηθούν μετά την αποχώρηση του Ηνωμένου Βασιλείου. Όπως είχα την ευκαιρία να επισημάνω και στην επιτροπή - και χαίρομαι για τις παρατηρήσεις που έγιναν και από το κόμμα της Αξιωματικής Αντιπολίτευσης - δεν διαταράσσεται ο στρατηγικός προγραμματισμός των προσλήψεων στο δημόσιο μέσα απ' αυτές τις προσλήψεις. Μάλλον το αντίθετο. Θα καλύψουν πάγιες ανάγκες, οι οποίες θα πολλαπλασιαστούν, όπως είπα πριν. Επίσης, προχωρούμε στην καινοτομία της καθιέρωσης της επιχειρηματικής βίζας, δηλαδή της δυνατότητας πρόσκλησης και με την έκδοση της βίζας μέσα σε ένα πολύ σύντομο χρονικό διάστημα πολιτών τρίτων χωρών από ελληνικές επιχειρήσεις, για εμπορικές συναλλαγές, για συμμετοχή σε συνέδρια, σε σεμινάρια, για συμμετοχή σε εμπορικές εκθέσεις είτε για απευθείας σε διαβουλεύσεις. Με αυτόν τον τρόπο θα διευκολύνουμε την επιχειρηματική κοινότητα, η οποία πάρα πολλές φορές μάς μεταφέρει την αγωνία της και την ανησυχία της για τον τρόπο με τον οποίο λειτουργούν οι υπηρεσίες μας σε σχέση με το επιχειρείν και ότι πολλές φορές δεν αναγνωρίζεται η αναγκαιότητα για τη σύντομη απόφαση χορήγησης βίζας και την ανάληψη της ευθύνης γι' αυτόν που προσκαλεί σε σχέση με τον προσκαλούντα και τη συμπεριφορά του, δηλαδή τη μη παραβίαση του καθεστώτος του φιλοξενούμενου μέσα στο πλαίσιο της Συνθήκης Σένγκεν. Θέλω να σας πω ότι εμείς θεωρούμε πως όλη αυτή η πρόκληση, η πρόκληση του Brexit, απαιτεί απ' όλους μας να επιδείξουμε και επιμέλεια και ευελιξία και ετοιμότητα, γιατί πιστεύουμε ότι οι διπλωματικοί και εμπορικοί δεσμοί με τη Μεγάλη Βρετανία έχουν όχι μόνο μακρά ιστορία αλλά έχουν και βαρύνουσα σημασία. Γι' αυτό θεωρούμε ότι βάσει αυτής της ιστορίας, και της οικονομικής και της πολιτικής, πρέπει να διευκολύνουμε έτι περαιτέρω τη διεύρυνση αυτών των συναλλαγών, τηρώντας, βεβαίως, δύο βασικές αρχές. Η πρώτη αρχή είναι η αρχή της αμοιβαιότητας. Γι' αυτό, στο πλαίσιο των οποιονδήποτε διμερών συμφωνιών καταρτιστούν στη συνέχεια, θα πρέπει να το έχουμε απολύτως το μυαλό μας. Σήμερα στις ρυθμίσεις τις οποίες εισάγουμε, καλύπτεται πλήρως η ανάγκη της αμοιβαιότητας, καθόσον το Ηνωμένο Βασίλειο απέναντι στους Έλληνες πολίτες που ζούνε σε αυτό, έχει προσφέρει τη δυνατότητα της παραμονής τους, χωρίς άλλες διατυπώσεις, παρά μόνο με την εγγραφή τους σε αντίστοιχο πίνακα. Το ίδιο προσφέρουμε κι εμείς προς τους Βρετανούς πολίτες που μένουν στην Ελλάδα, οι οποίοι ζητούσαν, επιπλέον των όσων δικαιωμάτων τους παρέχουμε, να έχουν και το δικαίωμα της ψήφου στις δημοτικές εκλογές. Υπάρχει, μάλιστα, και συγκεκριμένη κοινότητα στην Κρήτη, στον Νομό Χανίων, στην οποία σχεδόν η πλειοψηφία των όσων ψηφίζουν σε ένα κοινοτικό διαμέρισμα είναι Βρετανοί πολίτες. Αυτό δεν μπορούσαμε να τους το δώσουμε, βεβαίως, διότι δεν προβλέπεται από τη συνταγματική μας τάξη, εφόσον είναι πολίτες τρίτης χώρας και δεν είναι πολίτες κράτους - μέλους της Ευρωπαϊκής Ένωσης. Θα ήθελα να κάνω, όμως, και δύο σχόλια σε σχέση με όσα ανέφερε πριν από λίγο ο Πρόεδρος κ. Βελόπουλος. Είναι αλήθεια ότι η ελληνική Κυβέρνηση αντιμετωπίζει με τη δέουσα σοβαρότητα αλλά και με μία εξαιρετικά έντονη διπλωματική κινητικότητα τις προκλήσεις τις οποίες έχουμε στο πεδίο της Μεσογείου από την προκλητική συμπεριφορά της Τουρκίας. Αυτή η προκλητική συμπεριφορά σε ευρωπαϊκό επίπεδο έχει ήδη καταδικαστεί με πολλούς τρόπους. Έχει καταδικαστεί σε σχέση με την Κύπρο και με καταδίκη από την πλευρά του Ευρωπαϊκού Συμβουλίου αλλά και με επιβολή κυρώσεων, οι οποίες ήρθαν στο Ευρωπαϊκό Συμβούλιο του Οκτωβρίου και υιοθετήθηκαν από το Ευρωπαϊκό Συμβούλιο. Στη συνέχεια το ίδιο το Ευρωπαϊκό Συμβούλιο καταδίκασε την υπογραφή των δύο μνημονίων μεταξύ Τουρκίας και Λιβύης και ξεκάθαρα πήρε θέση για τον παράνομο χαρακτήρα τους. Και, βέβαια, ξεκάθαρα πήρε θέση για το γεγονός ότι δεν παράγουν αποτελέσματα σε σχέση με τις τρίτες χώρες. Η δήλωση αυτή έγινε ξανά από τον Πρόεδρο του Ευρωπαϊκού Συμβουλίου πριν από μερικές μέρες στις Βρυξέλλες, όταν είχε την ευκαιρία να συναντήσει τη λιβυκή ηγεσία και επαναλαμβάνεται σε κάθε ευκαιρία από όλα τα κράτη - μέλη της Ευρωπαϊκής Ένωσης όταν αυτά ζητηθούν. Είναι γεγονός ότι τη στιγμή - σήμερα - που συζητάμε εδώ, στη διπλανή αίθουσα ο Πρωθυπουργός συναντιέται με τον Λίβυο στρατηγό, μέσω του οποίου στέλνει ένα σαφές μήνυμα: η Ελλάδα είναι παρούσα στις εξελίξεις στη Λιβύη. Έχει ζητήσει με την παρέμβασή του και προς τη Γερμανίδα Καγκελάριο τη συμμετοχή της χώρας μας στη διαδικασία του Βερολίνου. Είναι μία διαδικασία η οποία έχει ξεκινήσει αρκετά χρόνια πριν, από την οποία η Ελλάδα ήταν διαρκώς αποκλεισμένη. Και για πρώτη φορά σήμερα η Ελλάδα διεκδικεί τη συμμετοχή της με όρους διασφάλισης της ειρήνης στην περιοχή, μίας βιώσιμης λύσης στο λιβυκό πρόβλημα και στην αποκατάσταση της διεθνούς τάξης και νομιμότητας. Εμείς πάντοτε υπερασπιζόμαστε τη διεθνή τάξη και νομιμότητα. Δεν το κάνουμε αλά καρτ. Ως χώρα πολιτευόμαστε στον διεθνή περίγυρο δημιουργώντας και καλλιεργώντας σχέσεις εμπιστοσύνης και φιλίας με όλα τα κράτη, αλλά πάντοτε υπηρετώντας τους κανόνες και τις αρχές του Διεθνούς Δικαίου. Σε κάθε ευκαιρία ο Πρωθυπουργός αλλά και σύσσωμη η πολιτική ηγεσία του Υπουργείου Εξωτερικών εκφράζουμε ξεκάθαρα τις θέσεις μας προς όλους τους συνομιλητές, είτε πέρα από τον Ατλαντικό ή στις κεντρικές πρωτεύουσες της Ευρώπης, είτε στους εταίρους μας στην Ανατολή όπως είναι η Κίνα, εκφράζουμε τη διάθεσή μας για ειρηνική συμβίωση και ειρηνική επίλυση των διαφορών, αλλά εκφράζουμε και την αποφασιστικότητά μας να υπερασπίσουμε τα κυριαρχικά μας δικαιώματα με κάθε δυνατό μέσο. Αυτή τη διάθεσή μας, παρακαλώ οποιονδήποτε πολιτικό Αρχηγό, οποιονδήποτε πολιτικό αντίπαλο σε αυτή την Αίθουσα να μην την υποβαθμίζει. Διότι είναι μία θέση που δεν την εκφράζει ο Κυριάκος Μητσοτάκης, που είναι σήμερα Πρωθυπουργός, αλλά διαχρονικά η ελληνική πολιτεία, το ελληνικό κράτος. Οι πολιτικές μας ηγεσίες πάντοτε είχαν έναν στόχο: την προάσπιση των κυριαρχικών μας δικαιωμάτων. Η φωνή που πρέπει να βγαίνει από το Κοινοβούλιο, πρέπει να είναι ομόθυμη και ομόφωνη ότι σαν Έλληνες είμαστε αποφασισμένοι να υπερασπιστούμε με κάθε δυνατό τρόπο τα κυριαρχικά μας δικαιώματα. Πάντοτε θα κοιτάζουμε τις διεθνείς μας σχέσεις με σεβασμό στο Διεθνές Δίκαιο και, βέβαια, με σεβασμό στα δικαιώματα και στα συμφέροντα της χώρας μας, τα οποία ουδόλως παραγνωρίζουμε, αντιθέτως ενισχύουμε σε κάθε ευκαιρία. Θα ήθελα να κάνω ένα σχόλιο. Το τελευταίο διάστημα έχουμε προσπαθήσει να διευρύνουμε αυτά τα συμφέροντα, καταρτίζοντας σημαντικές ενεργειακές συμφωνίες, όπως ο EastMed, που ακριβώς διευρύνουν το δίκτυο των συμμάχων μας, μέσα από τους οποίους έχουμε κοινές διεκδικήσεις, αλλά καθιστούμε και την κοινωνία συμφερόντων, που δημιουργούμε, ως έναν βασικό μοχλό για την άσκηση κοινών θέσεων στην κοινή εξωτερική πολιτική. Θέλω, λοιπόν, να ζητήσω από όλα τα κόμματα να στηρίξουν αυτή την εθνική προσπάθεια και, βεβαίως, να παρακολουθήσουμε με τη μέγιστη δυνατή αυτοσυγκράτηση, σοβαρότητα, υπευθυνότητα τις εξελίξεις, στις οποίες πάντοτε θα πρέπει να βρισκόμαστε στην ίδια πλευρά του ποταμού. Εμείς υπερασπιζόμαστε τα εθνικά συμφέροντα και την εθνική κυριαρχία. Ευχαριστώ πάρα πολύ.
Επιτρέψτε μου να κάνω δύο ανακοινώσεις. Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων «Εθνική Αρχή Ανώτατης Εκπαίδευσης, Ειδικοί Λογαριασμοί Κονδυλίων Έρευνας Ανώτατων Εκπαιδευτικών Ιδρυμάτων, Ερευνητικών και Τεχνολογικών Φορέων και άλλες διατάξεις». Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και πέντε εκπαιδευτικοί συνοδοί τους από το 8ο Δημοτικό Σχολείο Αγρινίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο ζήτησε ο Υφυπουργός Οικονομικών κ. Σκυλακάκης για να τοποθετηθεί για μία τροπολογία που αφορά το Υπουργείο Οικονομικών.
Κύριε Πρόεδρε, μπορώ να έχω τον λόγο; Θέλω να κάνω μια ερώτηση στον κ. Βαρβιτσιώτη.
Κύριε Πρόεδρε, κι εγώ θέλω τον λόγο.
Και εσείς ερώτηση θέλετε να κάνετε;
Εγώ θέλω να απαντήσω, κύριε Πρόεδρε, σε κάτι που αναφέρθηκε.
Να απαντήσετε σε κάτι που είπε ο Υπουργός;
Ναι.
Να βάλουμε, όμως, μια σειρά.
Και εγώ έχω ζητήσει τον λόγο.
Ναι, κυρία Ξενογιαννακοπούλου, το ξέρω ότι έχετε ζητήσει τον λόγο. Δεν θα σας τον στερήσουμε. Ο κ. Λοβέρδος θέλει να κάνει μια ερώτηση. Να δώσουμε τον λόγο στον κ. Λοβέρδο και αμέσως μετά στον κ. Χήτα. Ορίστε, κύριε Λοβέρδο, έχετε τον λόγο.
Κύριε Πρόεδρε, ζητώ από το Υπουργείο Εξωτερικών μία διευκρίνιση. Μόλις πριν από λίγο έκανε κάποιες δηλώσεις ο κύριος Υπουργός των Εξωτερικών, μετά τη συνάντησή του με τον Στρατάρχη Χάφταρ και αυτή αποδόθηκε ότι θα στείλουμε εμείς ως χώρα στρατεύματα στην Λιβύη. Σας παρακαλώ πολύ, επειδή καταλαβαίνω από τα συμφραζόμενα και απ' αυτά που διαβάζω από το Υπουργείο Εξωτερικών, ότι δεν πρέπει να είναι έτσι η δήλωση, σας παρακαλώ να δώσετε διευκρίνιση στην Εθνική Αντιπροσωπεία. Δεν μπορεί να έχει πει αυτό!
Ευχαριστούμε, κύριε Λοβέρδο. Εσείς, κύριε Χήτα, τι ακριβώς θέλετε;
Κύριε Υπουργέ, επειδή αναφερθήκατε στην ομιλία του Προέδρου μας και σε όσα είπε, θέλω να πω το εξής: Ζητάτε συνεχώς - και είναι καλό αυτό - συναίνεση απ' όλα τα κόμματα, απ' όλες τις παρατάξεις. Τη συναίνεση με τον έναν ή με τον άλλο τρόπο, την έχετε. Όμως, πρέπει κάποια στιγμή και εσείς να καταλάβετε ότι θα πρέπει να ακούτε και αυτούς από τους οποίους ζητάτε συναίνεση. Σας έλεγε πριν από λίγο καιρό, στις 23 Σεπτέμβρη - εδώ ήμασταν και φώναζε - για τον Χαφτάρ. Δεν ακούτε. Πρέπει να ακούτε. Θέλω να σας πω ότι η συμπεριφορά της Τουρκίας, κύριε Υπουργέ, δεν είναι προκλητική. Και το λέμε τον τελευταίο καιρό, συνεχώς, σε κάθε μας ευκαιρία. Δυστυχώς, η συμπεριφορά της Τουρκίας είναι διεκδικητική, δεν είναι προκλητική. Έχει περάσει σε επόμενο στάδιο. Επίσης, κύριε Υπουργέ, αφού οι Ευρωπαίοι - όπως είπατε - μας στηρίζουν και μας αγαπάνε και είναι και φίλοι μας, ρωτώ - το ρώτησε και ο Πρόεδρός μας - γιατί τους δίνουν όπλα. Τρίτον, ούτε οι Ηνωμένες Πολιτείες της Αμερικής, κύριε Υπουργέ, ούτε όμως και η Ευρωπαϊκή Ένωση - μπορεί να χαρακτήρισαν με οποιοδήποτε τρόπο τη συμπεριφορά της Τουρκίας και τη συμφωνία - χαρακτήρισαν παράνομη τη συμφωνία με τη Λιβύη. Και αυτό θα πρέπει να ληφθεί υπ΄όψιν. Και τέταρτον - όπως σας είπα επίσης - είναι το σημαντικό θέμα με τον Χαφτάρ. Είναι πολύ σημαντική ενέργεια. Είναι εδώ δίπλα μας αυτή τη στιγμή και έχει συνάντηση με τον Πρωθυπουργό της χώρας. Τρέχουμε, δυστυχώς, πίσω από τις εξελίξεις. Δεν έχετε μάθει να ακούτε. Είμαστε εδώ ιδίως σε θέματα σημαντικά που αφορούν τα εθνικά μας θέματα, για να μας ακούτε κιόλας. Και βλέπετε ότι καλώς ή κακώς δικαιωνόμαστε. Αυτό ήθελα να πω. Ευχαριστώ πολύ.
Κύριε Υπουργέ, θέλετε τώρα ή μετά τον λόγο; Γιατί θα ακολουθήσουν και οι τοποθετήσεις των Κοινοβουλευτικών Εκπροσώπων.
Θα ήθελα ένα λεπτό, κύριε Πρόεδρε, εάν μου επιτρέπετε.
Ορίστε, έχετε τον λόγο.
Σε ό,τι αφορά την παρατήρηση του κ. Λοβέρδου, γίνεται αυτή τη στιγμή η συνάντηση του Πρωθυπουργού με τον στρατηγό Χαφτάρ. Νομίζω ότι θα ακολουθήσουν κάποιες δηλώσεις. Εγώ, όπως ξέρετε, είμαι από το πρωί εδώ. Δεν έχω παρακολουθήσει όλες τις δηλώσεις. Νομίζω ότι θα γίνουν οι απαραίτητες διευκρινήσεις. Θέλω, όμως, να πω ένα πράγμα. Μην προτρέχουμε σε όλα τα θέματα. Χρειάζεται ψυχραιμία. Και η ψυχραιμία μας βοηθάει. Το γεγονός ότι η Ευρωπαϊκή Ένωση δεν αναγνωρίζει ότι τα μνημόνια μεταξύ Τουρκίας και Λιβύης δεν παράγουν κανένα έννομο αποτέλεσμα προς τρίτες χώρες και αναγνωρίζουν το γεγονός ότι είναι προσβλητικά για την εθνική κυριαρχία της Ελλάδος, ακριβώς περιγράφει το πλαίσιο του παράνομου χαρακτήρα τους. Τώρα αν θέλουμε να το εκφράσουμε με άλλα λόγια, ξέρετε ότι η παγκόσμια γλώσσα της διπλωματίας έχει χιλιάδες εκφράσεις. Το αποτέλεσμα παραμένει το ίδιο. Κάτι το οποίο δεν παράγει έννομα αποτελέσματα, είναι κάτι το οποίο δεν βασίζεται σε καμμία νομική βάση.
Καλώς. Να δώσουμε τον λόγο στον κ. Σκυλακάκη, τον Υφυπουργό Οικονομικών, για να τοποθετηθεί για την τροπολογία του Υπουργείου. Έχετε τρία λεπτά, κύριε Υφυπουργέ.
Κύριε Πρόεδρε, σας ευχαριστώ. Κυρίες και κύριοι Βουλευτές, η τοποθέτηση είναι εκ μέρους του Υπουργείου Οικονομικών για την τροπολογία με την οποία επιχειρείται η αντιμετώπιση των προβλημάτων της αγοράς στα ζητήματα μεταβιβάσεων ακινήτων ιδίως λόγω των επαπειλούμενων προστίμων σε συμβολαιογράφους για ζητήματα χρήσης ανακριβούς πιστοποιητικού ΕΝΦΙΑ. Με την τροπολογία αυτή επιδιώκουμε τον εξορθολογισμό των επιβαλλόμενων προστίμων με την πρόβλεψη να μην επιβάλλεται πρόστιμο στην περίπτωση που από τη χρήση του ανακριβούς πιστοποιητικού ΕΝΦΙΑ, δεν προκύπτει απώλεια φόρου για το δημόσιο. Επίσης, ορίζεται πλέον στον νόμο η έννοια του «ανακριβούς πιστοποιητικού» και προβλέπεται ρητά ότι ανακριβές είναι το πιστοποιητικό εκείνο, στο οποίο δεν απεικονίζεται ορθά η φορολογική ταυτότητα του ακινήτου ή του δικαιώματος επί του ακινήτου. Παράλληλα, επαναπροσδιορίζεται η έννοια της φορολογικής ταυτότητας του ακινήτου, η οποία ορίζεται πλέον ως το σύνολο των πληροφοριών που περιλαμβάνονται στο Ε9 και επιδρούν στον ορθό υπολογισμό του φόρου. Τέλος, με την προτεινόμενη τροπολογία αναστέλλεται μέχρι 30 Ιουνίου του 2020 η εφαρμογή των διατάξεων των άρθρων 47, 48 και 49 του ν.646/2019, δηλαδή, του νόμου με τον οποίο ψηφίστηκε πρόσφατα μία δέσμη μέτρων για την ουσιαστική μεταρρύθμιση του φορολογικού συστήματος, που αφορούν κυρίως τη συμπλήρωση των δηλώσεων φόρου μεταβίβασης ακινήτων, κληρονομιών, δωρεών, γονικών παροχών και στοιχείων ακινήτων από τους συμβολαιογράφους. Με τον τρόπο αυτό η έναρξη εφαρμογής των συγκεκριμένων άρθρων συνδέεται πλέον με την επερχόμενη αναδιαμόρφωση του πλαισίου προσδιορισμού των αντικειμενικών αξιών της ακίνητης περιουσίας. Τέλος, παρέχεται ένα εύλογο χρονικό διάστημα στην αγορά και κυρίως στους επαγγελματίες που ασχολούνται με τις μεταβιβάσεις, όπως είναι οι συμβολαιογράφοι, προκειμένου να προετοιμαστούν και οι ίδιοι, αλλά και ο σχετικός κλάδος να μεταβεί ομαλά στο νέο καθεστώς. Ευχαριστώ πολύ.
Ευχαριστούμε τον κύριο Υπουργό. Τον λόγο έχει η Κοινοβουλευτική Εκπρόσωπος του ΣΥΡΙΖΑ, κ. Ξενογιαννακοπούλου. Ζήτησε τον λόγο για να μιλήσει αμέσως μετά και ο κ. Λοβέρδος, ο Κοινοβουλευτικός Εκπρόσωπος του ΚΙΝΑΛ. Αν δεν υπάρχει αντίρρηση, επειδή έχουν εγγραφεί τέσσερις ομιλητές, να πάμε με τη διαδικασία ένας κοινοβουλευτικός, ένας ομιλητής, ούτως ώστε να συζητούν και οι ομιλητές ανάμεσα στους κοινοβουλευτικούς. [[Στο σημείο αυτό εισέρχεται στην Αίθουσα της Ολομέλειας ο Λίβυος Στρατάρχης κ. Χαλίφα Χαφτάρ]] Ορίστε, κυρία Ξενογιαννακοπούλου, έχετε τον λόγο.
Ευχαριστώ πολύ, κύριε Πρόεδρε. Απλώς θα ήθελα να περιμένουμε ένα λεπτό, γιατί πώς να μιλήσω αφού έχει σηκωθεί και ο Υπουργός;
Ξεκινήστε την ομιλία σας.
Κυρίες και κύριοι συνάδελφοι, το πρώτο νομοσχέδιο που συζητάμε στην Εθνική Αντιπροσωπεία με τη νέα χρονιά, το συζητάμε μέσα σε ένα ιδιαίτερα δύσκολο και δυσμενές διεθνές γεωπολιτικό περιβάλλον τόσο συνολικά όσο και ιδιαίτερα όσον αφορά τη χώρα μας. Η αλήθεια είναι ότι έχουμε μία συνεχή κλιμάκωση της έντασης, της επιθετικότητας και της προκλητικότητας της Τουρκίας. Ταυτόχρονα, αυτή την βδομάδα που πέρασε, επιβαρύνθηκε ακόμα περισσότερο αυτό το περιβάλλον για τα εθνικά μας συμφέροντα εξαιτίας του αποκλεισμού της χώρας μας από τη Διάσκεψη του Βερολίνου, που πρόκειται να γίνει τις επόμενες μέρες. Είναι αλήθεια ότι η Ελλάδα οφείλει και πρέπει - και είναι κάτι που και εμείς, κύριε Υπουργέ, το είχαμε επισημάνει - συνεχώς να αναπτύσσει πρωτοβουλίες, να επιδιώκει διαύλους επικοινωνίας, συμμαχιών, ενημέρωσης και ανάδειξης όσον αφορά και τα εθνικά μας θέματα αλλά και τις συνολικές εξελίξεις στην περιοχή μας που μας επηρεάζουν. Υπό αυτή την έννοια, η επίσκεψη του Στρατηγού Χαφτάρ, ο οποίος προηγουμένως ήταν και σ' αυτή την Αίθουσα με τον Υπουργό Εξωτερικών, σίγουρα εντάσσεται σε μια διαδικασία που θεωρούμε θετική, δηλαδή να γίνονται συζητήσεις, να υπάρχει επαφή, η Ελλάδα να είναι παρούσα και με ενεργητική διπλωματία. Όμως όλα αυτά, κύριε Υπουργέ, δεν μπορούν να είναι ούτε αποσπασματικές ενέργειες ούτε να είναι πράξεις, οι οποίες έρχονται εκ των υστέρων να κυνηγήσουν δυσμενείς εξελίξεις, όπως αυτή που είδαμε αυτή την εβδομάδα με τον αποκλεισμό της χώρας μας και σίγουρα δεν μπορεί να είναι σπασμωδικές ενέργειες που δεν βρίσκονται και δεν εντάσσονται σε μια συνολική εθνική στρατηγική, φυσικά λαμβάνοντας υπ΄όψιν όλες αυτές τις εξελίξεις. Ακούσαμε προηγουμένως πώς κλείσατε την ομιλία σας και είναι φανερό ότι μια στρατηγική εξωτερικής πολιτικής για να είναι αποτελεσματική, πρέπει να έχει δύο στοιχεία: Πρώτα απ' όλα πρέπει να επεξεργάζεται και να έχει συναίσθηση και αντίληψη των συνολικών εξελίξεων, αλλά επίσης να βασίζεται στην αλήθεια και στα πραγματικά γεγονότα. Να πιάσουμε, λοιπόν, τα πραγματικά γεγονότα και πάνω εκεί να δούμε πώς μπορούν να εξελιχθούν τα πράγματα. Τα πραγματικά γεγονότα, κύριε Υπουργέ και κύριοι Υπουργοί της Κυβέρνησης είναι ότι η Κυβέρνηση της Νέας Δημοκρατίας αυτούς τους επτά μήνες από τις εκλογές του Ιουλίου ολιγώρησε, αδράνησε, υποτίμησε τα γεγονότα και τις εξελίξεις. Εμείς δεν κάνουμε δίκη προθέσεων, επειδή το αναφέρατε, και φυσικά δεν έχουμε κανέναν λόγο να πούμε ότι μια ελληνική κυβέρνηση δεν έχει την πρόθεση να προασπιστεί τα κυριαρχικά δικαιώματα της χώρας. Εκεί που ασκούμε, όμως, κριτική και την ασκούμε με υπεύθυνο τρόπο, όχι με κραυγές και κατηγορίες - όπως δυστυχώς εμείς, όταν ήμασταν στην κυβέρνηση, το προηγούμενο διάστημα, είχαμε υποστεί από τη Νέα Δημοκρατία ως αντιπολίτευση - αλλά με αίσθηση πατριωτικού καθήκοντος, προκειμένου να συμβάλλουμε στην αντιμετώπιση των προβλημάτων και σε μια αποτελεσματική, σύγχρονη στρατηγική εξωτερικής πολιτικής. Ποια είναι η πραγματικότητα, λοιπόν, της ολιγωρίας και της υποτίμησης των εξελίξεων, κύριε Υπουργέ; Να ξεκινήσουμε κατ' αρχάς με τις εξελίξεις στη Λιβύη. Χθες υπαινίχθηκε ο κ. Μητσοτάκης σε συνέντευξη που έδωσε, απαντώντας στον κ. Σρόιτερ, λέγοντας «Τι να κάνουμε; Αυτό παραλάβαμε», κάτι που δεν είναι η πραγματικότητα. Η διαδικασία στην οποία εσείς αναφερθήκατε, όσον αφορά τη Λιβύη που είχε ξεκινήσει από το Βερολίνο το 2015, ολοκληρώθηκε τότε, μετά από μερικούς μήνες. Στη συνέχεια υπήρξε η πρωτοβουλία που έγινε στο Παλέρμο, όπου μάλιστα συμμετείχε η Ελλάδα στο ανώτατο επίπεδο, με τον τότε Πρωθυπουργό, τον κ. Τσίπρα. Και, βέβαια, η πρόσκληση τότε στην Ελλάδα, όπου πήγε ο Πρωθυπουργός, δεν ήταν μια γενική πρόσκληση. Ήταν γιατί η ελληνική διπλωματία και η ελληνική κυβέρνηση τότε, του ΣΥΡΙΖΑ, διεκδίκησε τη συμμετοχή της. [[Θόρυβος στα υπουργικά έδρανα]] Κύριε Υπουργέ, σε σας απαντάω, αν έχετε την καλοσύνη τουλάχιστον να παρακολουθείτε την Αντιπολίτευση και μπορεί να έχετε διαφορετική γνώμη. Θα σας ακούσουμε. Διεκδίκησε, λοιπόν, τη συμμετοχή της και απαντάω σε αυτό που θέσατε, ότι, δηλαδή, δεν ήταν συνεχόμενη η διαδικασία από το 2015. Στη συνέχεια, επειδή τον Απρίλιο του 2019 υπήρξε μια κλιμάκωση της έντασης και των συρράξεων μέσα στη Λιβύη, ορίστηκε από τον ΟΗΕ ειδικός απεσταλμένος ο κ. Γκασάν Σαλαμέ, ο οποίος ανέλαβε την πρωτοβουλία από την πλευρά των Ηνωμένων Εθνών για τη Λιβύη στις 29 Ιουλίου. Να υπενθυμίσω ότι είχαμε εκλογές σε αυτή τη χώρα στις 7 Ιουλίου. Έκανε μία σειρά επισκέψεων σε πρωτεύουσες τότε. Στις 4 Σεπτεμβρίου του 2019, παρουσίασε το πόρισμά του στα Ηνωμένα Έθνη και μετά έγινε η προπαρασκευαστική συνάντηση του Σεπτεμβρίου για τη διάσκεψη του Βερολίνου που έχουμε σε λίγες μέρες. Τότε, κύριε Υπουργέ, ως Αντιπολίτευση εμείς - και μπορείτε να ανατρέξετε στα Πρακτικά - σε συνεδρίαση της Επιτροπής Εξωτερικών Υποθέσεων της Βουλής, στην οποία είχε έλθει ο κ. Δένδιας, είχαμε θέσει το θέμα και σας είχαμε προτρέψει - και τότε ήταν πριν γίνει η συμφωνία του μνημονίου της Τουρκίας με τη Λιβύη - η χώρα μας εγκαίρως, τότε που ήταν ανύποπτος ο χρόνος ακόμα, να διεκδικήσει τη συμμετοχή του. Να βάζουμε τα πράγματα στη σωστή βάση, αν θέλουμε να έχουμε και μια αποτελεσματική στρατηγική σε αυτή τη φάση. Δυστυχώς, αυτό δεν έγινε. Δυστυχώς υπήρχε ολιγωρία. Δυστυχώς απόρροια των ανωτέρω είναι όλα αυτά τα αποτελέσματα που ζούμε σήμερα. Το αποτέλεσμα τώρα είναι να συμμετέχει για πρώτη φορά η Τουρκία, να έχει διευρυνθεί αυτή η πρωτοβουλία και με άλλες χώρες που μπήκαν τελευταία στιγμή και η Ελλάδα να είναι απούσα. Άρα, έστω και τώρα και στο «και πέντε», καλώς αναλαμβάνετε πρωτοβουλίες. Αυτές, όμως, οι πρωτοβουλίες δεν μπορεί να είναι σπασμωδικές. Πρέπει επιτέλους να αναδείξετε μια συνολική στρατηγική γύρω απ' αυτά τα θέματα. Και επειδή ανέφερε ο κ Λοβέρδος προηγούμενα, θα θέλαμε κι εμείς να έχουμε κάποιες διευκρινήσεις και να κατανοήσουμε επακριβώς τι δήλωσε ο κ. Δένδιας. Κατανοούμε ότι ήταν σε εξέλιξη με τον Πρωθυπουργό μια συνάντηση, οπότε αναμένουμε και τις ολοκληρωμένες δηλώσεις, προκειμένου να τοποθετηθούμε. Θα θέλαμε να έχουμε και από εσάς μια ξεκάθαρη εικόνα γύρω από αυτά τα ζητήματα, γιατί τέθηκαν θέματα σε αυτή τη δήλωση, τα οποία έχουν πολλές ερμηνείες και δεν θέλαμε και εμείς να σπεύσουμε και να κατηγορηθούμε ότι πάμε να κάνουμε μια δίκη προθέσεων πριν να έχουμε μια πλήρη εικόνα. Είπε, όμως, ο κ. Μητσοτάκης και κάτι άλλο χθες. Μίλησε για βέτο. Κύριε Υπουργέ, κι εδώ θα θέλαμε διευκρινίσεις. Το βέτο που είπε ο κ. Μητσοτάκης, πού θα είναι ακριβώς; Είπατε προηγουμένως - και σωστά - ότι στα συμπεράσματα του Ευρωπαϊκού Συμβουλίου του Δεκεμβρίου υπάρχει αναφορά που δεν αναγνωρίζει την υπόσταση αυτών των μνημονίων με την Τουρκία και τη Λιβύη και τις επιδράσεις σε τρίτες χώρες. Όμως, είπατε πάλι τη μισή αλήθεια. Η άλλη μισή αλήθεια ήταν ότι εμείς επανειλημμένα και ο Πρόεδρος του ΣΥΡΙΖΑ, ο κ. Τσίπρας, αλλά και συνολικά ο ΣΥΡΙΖΑ, είχε τότε προτρέψει την Κυβέρνηση εγκαίρως να θέσει ζήτημα κυρώσεων προληπτικά για την Τουρκία, όταν είχαν αρχίσει πια και υπήρχε αυτή η κλιμάκωση και μετά από αυτά τα δύο ανυπόστατα μνημόνια με τη Λιβύη. Τότε τι είχαμε ακούσει, κυρίες και κύριοι συνάδελφοι, από αυτό το Βήμα; Διότι εντάξει μιλάει ο κ. Μητσοτάκης για βέτο τώρα. Σημασία έχει τι έχει κάνει πριν η ελληνική διπλωματία, για να μη φτάνουμε στο σημείο τώρα να έρχεται να λέει περί βέτο και να ξεκαθαρίζει. Τι εννοεί ακριβώς με το βέτο; Εννοεί ότι θα ασκηθεί αν θα υπάρξει μια συμφωνία, η οποία θα κάνει αναφορά ή θα αναγνωρίζει κάπως τα μνημόνια της Τουρκίας με τη Λιβύη; Αναφέρεται σε αποφάσεις της Ευρωπαϊκής Ένωσης συνολικά για την περιοχή; Θα θέλαμε μία διευκρίνιση. Σε κάθε περίπτωση πάνω απ' όλα θα θέλαμε να ξέρουμε, αν αλλάζει η στάση σας στην πρόταση που σας είχαμε κάνει για τις κυρώσεις που ήταν αναγκαίες. Να θυμίσω, λοιπόν, ότι ο κ. Δένδιας απ' αυτό το Βήμα ανέφερε, πριν τα Χριστούγεννα, ότι ήταν επιλογή τους να μη θέσουν το ζήτημα των προληπτικών κυρώσεων απέναντι στην Τουρκία, σε σχέση με τα μνημόνια με τη Λιβύη και ότι ήταν κάτι το οποίο θα χειρίζονταν. Είδαμε τους χειρισμούς και πού έχουμε οδηγηθεί αυτή τη στιγμή, η Τουρκία να είναι στο Βερολίνο και να μην είναι η Ελλάδα. Και εσείς ο ίδιος, κύριε Υπουργέ, πάλι από αυτό το Βήμα και στην Επιτροπή Ευρωπαϊκών και Εξωτερικών Υποθέσεων είχατε πει ότι είναι επιλογή σας να αναζητήσετε τέτοιου είδους κυρώσεις, μόνο αν υπάρξει παραβίαση της ελληνικής ΑΟΖ. Άρα, λοιπόν, εν κατακλείδι τα πράγματα είναι πολύ σοβαρά και εμείς δεν κάνουμε εδώ άσκοπη αντιπολίτευση. Ανησυχούμε βαθύτατα, ανησυχούμε για τις εξελίξεις και ανησυχούμε όταν βλέπουμε αποσπασματικές ενέργειες να γίνονται κάτω από το βάρος εξελίξεων που φαίνεται να ξεπερνούν την Κυβέρνηση, όπως έγινε το προηγούμενο χρονικό διάστημα, μέσα σε μια μέρα με το προσφυγικό, με τον αποκλεισμό της Ελλάδας από το Βερολίνο, με την επίσπευση της εκλογής όσον αφορά την υποψήφια Πρόεδρο της Δημοκρατίας. Θα κλείσω αυτό το θέμα, λέγοντας ότι είναι η στιγμή τώρα, έστω και εκεί που έχουν φτάσει τα πράγματα, επιτέλους να υπάρξει μια ολοκληρωμένη στρατηγική, να υπάρξει μια ολοκληρωμένη συζήτηση με τα κόμματα. Ο Πρόεδρος του ΣΥΡΙΖΑ έχει ζητήσει να υπάρξει Συμβούλιο Πολιτικών Αρχηγών. Δεν μπορεί να γίνονται ούτε αποσπασματικές ενέργειες ούτε για τόσο σοβαρά θέματα να ακούμε διάφορες δηλώσεις, οι οποίες να μην είναι ορατό ακριβώς σε ποιο πλαίσιο εντάσσονται. Και θα κλείσω, κύριε Υπουργέ, λέγοντας, όσον αφορά το νομοσχέδιο που συζητάμε, ότι εμείς το υποστηρίζουμε. Θεωρούμε ότι, δυστυχώς, όπως έχουν εξελιχθεί τα πράγματα σε σχέση και με το Brexit, είναι η πλήρης διαπίστωση και επιβεβαίωση της αδυναμίας της θεσμικής, πολιτικής και οικονομικής κρίσης της Ευρώπης. Και εδώ, παρ' ότι θεωρούμε θετική τη νομοθετική σας πρωτοβουλία, θα ήθελα να κλείσω επισημαίνοντας αυτό που είπαμε και στην επιτροπή, ότι και γι' αυτό το θέμα επειδή έχει μια σειρά συνεπειών τις οποίες ανέδειξε με λεπτομέρειες η εισηγήτριά μας κι εσείς είχατε τοποθετηθεί σχετικά… [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, κλείνω, μισό λεπτό. Θα περιμένουμε και από εσάς, ως το Υπουργείο που σωστά έχετε αναλάβει τον συντονισμό γύρω από τα θέματα του Brexit, να φέρετε να συζητήσουμε στην Επιτροπή Εξωτερικών Υποθέσεων, όπως έχετε δεσμευτεί, μια ολοκληρωμένη στρατηγική ανάλυση για τις συνέπειες, αλλά και για τις διμερείς, καθώς και σε ευρωπαϊκό πλαίσιο, πρωτοβουλίες που θα πάρει η Ελλάδα όσον αφορά τους εργαζόμενους, τους φοιτητές και γενικά τα οικονομικά συμφέροντα που έχει η χώρα μας στη Βρετανία, αλλά φυσικά και συνολικά πώς θα κινηθούν από εδώ και πέρα οι διμερείς μας σχέσεις με τη Βρετανία. Ευχαριστώ πολύ.
Κι εγώ σας ευχαριστώ, κυρία Ξενογιαννακοπούλου. Κύριε Υπουργέ, ζητήσατε να παρέμβετε για κάποιες νομοτεχνικές βελτιώσεις που θέλετε να καταθέσετε;
Κύριε Πρόεδρε, θέλω να καταθέσω μια προσθήκη - αναδιατύπωση σε ό,τι αφορά την παράγραφο 8 του άρθρου 11. Η αναδιατύπωση έχει ως εξής: «Η πρόσκληση αφορά πολίτες τρίτων χωρών, οι οποίοι επιθυμούν να εισέλθουν στη χώρα, προκειμένου να συμμετάσχουν σε συναντήσεις, συνέδρια, σεμινάρια εκπαίδευσης και κατάρτισης, εκθέσεις, διασκέψεις ή εκδηλώσεις εμπορικού και βιομηχανικού χαρακτήρα και υποβάλλεται στην περίπτωση που οι πολίτες τρίτων χωρών, δεν μπορούν να πιστοποιήσουν εξ' ιδίων τις σχετικές προϋποθέσεις». Και δεύτερον, θέλω να δηλώσω ότι στον τίτλο του νομοσχεδίου: «Ρυθμίσεις για την αποχώρηση του Ηνωμένου Βασιλείου από την Ευρωπαϊκή Ένωση» προσθέτουμε το «και άλλες διατάξεις», βεβαίως, μετά την αποδοχή της τροπολογίας που κατετέθη από το Υπουργείο Οικονομικών για τα θέματα που αφορούν τους συμβολαιογράφους.
Ευχαριστούμε τον Υπουργό. Παρακαλώ να μοιραστούν οι αλλαγές που έγιναν. Να δούμε τώρα το υπόλοιπο της συνεδρίασης σε ό,τι αφορά τους ομιλητές και τη σειρά. Θα δώσουμε τον λόγο τώρα στον πρώτο ομιλητή από τον κατάλογο τον κ. Αναστασιάδη. Όπως γνωρίζετε είναι τέσσερις ομιλητές.
Αφού είχα ζητήσει τον λόγο.
Κύριε Λοβέρδο, όταν το έλεγα ζητούσα μια συνεννόηση με το Σώμα, Υπήρχε μια αναστάτωση εκείνη την ώρα. Και είπα, ζητώντάς το από το Σώμα, μεταξύ των Κοινοβουλευτικών Εκπροσώπων να παρεμβάλλεται και ένας εκ των ομιλητών. Τέσσερις ομιλητές Βουλευτές είναι. Θα δώσουμε τον λόγο στον κ. Αναστασιάδη. Μετά θα πάρετε εσείς τον λόγο, κύριε Λοβέρδο. Μετά είναι η κ. Μακρή, ο κ. Γκιουλέκας και ο Υπουργός Τουρισμού κ. Θεοχάρης. Μετά είναι ο κ. Χήτας και τελευταίος ο κ. Μελάς από τη Νέα Δημοκρατία. Μπήκε μια σειρά, νομίζω. Κύριε Αναστασιάδη, έχετε τον λόγο.
Ευχαριστώ πολύ, κύριε Πρόεδρε, κι ευχαριστούμε και για τη διευθέτηση. Κυρίες και κύριοι συνάδελφοι, από την ημέρα που οι πολίτες του Ηνωμένου Βασιλείου αποφάσισαν και ψήφισαν, τον Ιούνιο του 2016, την αποχώρησή τους από την Ευρωπαϊκή Ένωση και από την ημέρα που ενεργοποιήθηκε, λίγους μήνες αργότερα, το άρθρο 50 για την αποχώρηση, οι εξελίξεις ήταν νομοτελειακά δρομολογημένες. Πριν από λίγες μέρες η Βουλή των Αντιπροσώπων του Ηνωμένου Βασιλείου ψήφισε νόμο, που επιτρέπει την αποχώρηση από την Ευρωπαϊκή Ένωση με συμφωνία. Η ψήφιση αυτή, βεβαίως, έσβησε και απέτρεψε όλους τους φόβους και την αγωνία για άτακτο Brexit, κάτι που θα είχε πολύ δύσκολα θέματα και θα δημιουργούσε τεράστια προβλήματα στις σχέσεις και συναλλαγές των δύο χωρών. Ασφαλώς η αποχώρηση της Βρετανίας από την Ευρωπαϊκή Ένωση αποτελεί μία σαφή και μεγάλη αποτυχία της Ευρωπαϊκής Ένωσης και αυτό πρέπει να μας προβληματίσει. Πρέπει, όμως, αυτό να αποτελέσει και μια πρόκληση για μελέτη και προγραμματισμό και τον τρόπο με τον οποίον θα πρέπει η Ευρωπαϊκή Ένωση να πορευτεί στο μέλλον. Κανείς από μας φυσικά, φαντάζομαι μέσα σε αυτή την Αίθουσα, δεν είναι ικανοποιημένος ούτε επιχαίρει από την αποχώρηση του Ηνωμένου Βασιλείου από την Ευρωπαϊκή Ένωση. Είναι, όμως, απόφαση αυτή του βρετανικού λαού και, βεβαίως, είναι απόλυτα σεβαστή από όλους μας. Η Ευρωπαϊκή Ένωση και η χώρα μας θα πρέπει να συνεχίσουν να διατηρούν καλές σχέσεις, αλλά και από κοινού να προετοιμαζόμαστε για το πώς θα αντιμετωπίσουμε την επόμενη μέρα που ήδη ήρθε. Να φροντίσουμε να έχουμε όσο το δυνατόν λιγότερα προβλήματα στις συναλλαγές μας και στη συνεργασία μας από την αποχώρηση, η οποία θα φέρει πάρα πολλές αλλαγές στον τουρισμό, στις εμπορικές συναλλαγές, στη μετακίνηση προσώπων, στους φοιτητές, στους εργαζόμενους και σε πολλές άλλες διαδικασίες που δεν μπορούμε ακόμη να προβλέψουμε. Κυρία Ξενογιαννακοπούλου, αναφέρομαι σε εσάς. Υπάρχουν πάρα πολλές διαδικασίες που δεν μπορούμε να προβλέψουμε σήμερα, έτσι ώστε να υπάρχει μια ολοκληρωμένη αντιμετώπιση του θέματος. Και τα πράγματα, βεβαίως, μετά από την αποχώρηση στις 31-1-2020, αλλά και το ενδιάμεσο διάστημα μέχρι τις 31-12-2020, θα είναι πάρα πολύ πολύπλοκα ή πιο πολύπλοκα από ό,τι είναι σήμερα. Ακόμη και με οποιοδήποτε προτιμησιακό τελωνειακό καθεστώς, οι επιπτώσεις για τη χώρα μας και την Ευρωπαϊκή Ένωση θα είναι αναπόφευκτες και θα αφορούν όλους τους τομείς της οικονομίας. Αυτό συμπεραίνεται και από τη δήλωση που έκανε ο Βρετανός Πρωθυπουργός πριν από λίγες μέρες, πως η νέα σχέση της Ευρώπης με το Ηνωμένο Βασίλειο δεν θα πρέπει να βασίζεται και δεν θα βασίζεται στη διατήρηση των ίδιων κανόνων. Η χώρα μας οφείλει να προετοιμάζεται κι αυτό γίνεται με το σημερινό νομοσχέδιο που συζητάμε. Απαιτείται πάρα πολύ καλή ενημέρωση της κοινωνίας αλλά και των οικονομικών φορέων, για να γνωρίζουν τι τους περιμένει την άλλη μέρα. Η προετοιμασία των τουριστικών, επιχειρηματικών, οικονομικών φορέων, σε συνεργασία και με τη στήριξη των κρατικών αρχών, θεωρείται αναγκαία, έτσι ώστε να μπορέσουν να ανταποκριθούν στις προκλήσεις που θα προκύψουν από τα νέα δεδομένα. Αυτονόητο, βέβαια, είναι - και νομίζω κανείς δεν διαφωνεί μέσα σε αυτή την Αίθουσα - ότι το μεγαλύτερο βάρος από τα νέα δεδομένα θα κληθεί να σηκώσει η τελωνειακή υπηρεσία. Γι' αυτό αποτελεί άμεση προτεραιότητα η ενίσχυση του προσωπικού με νέους υπαλλήλους, με νέους συναδέλφους και αυτό γίνεται. Και χαίρομαι που έγινε αποδεκτό και από όλες τις πλευρές και δεν επιμέναμε στην αρχική θέση ο προγραμματισμός των προσλήψεων να ισχύσει μόνο εάν η αποχώρηση ήταν άτακτη, ήταν δηλαδή χωρίς συμφωνία. Με συμφωνία ή χωρίς συμφωνία οι τελωνειακές διαδικασίες θα αυξηθούν και θα απαιτηθεί επιπρόσθετο προσωπικό για να αντιμετωπιστεί η κατάσταση. Η αποχώρηση θα λειτουργήσει επιβαρυντικά στην ήδη επιβαρυμένη κατάσταση, ασφυκτική από απόψεως προσωπικού, της τελωνειακής υπηρεσίας, καθώς οι τελωνειακές διαδικασίες που απαιτούνται θα είναι πολλαπλάσιες και θα αφορούν το σύνολο της διακίνησης και εμπορευμάτων και προσώπων. Η ενίσχυση του προσωπικού πρέπει, κύριε Υπουργέ, να γίνει και να ξεκινήσει τάχιστα. Είπατε και εσείς στην ομιλία σας ότι ήδη άλλες χώρες της Ευρώπης, η Γαλλία, όπως πολύ σωστά αναφέρατε, που διαθέτει σήμερα δεκαεπτάμισι χιλιάδες τελωνειακούς υπαλλήλους, ενίσχυσε το προσωπικό της με επιπλέον επτακόσιους. Το Βέλγιο που διαθέτει τρεισήμισι χιλιάδες τελωνειακούς υπαλλήλους, ενίσχυσε το προσωπικό του με επιπλέον τριακόσιους ογδόντα. Η Ολλανδία που διαθέτει τεσσερισήμισι χιλιάδες τελωνειακούς υπαλλήλους, ενίσχυσε το προσωπικό της - και ήδη έχουν γίνει αυτές οι προσλήψεις - με επιπλέον επτακόσιους υπαλλήλους. Άρα και η χώρα μας που έχει εντελώς διαφορετική γεωγραφική μορφολογία από τις χώρες αυτές και μεγαλύτερες ανάγκες, πρέπει να καλύψει αυτό το κενό. Και πολύ σωστά δεχθήκατε και εσείς, κύριοι Υπουργοί, και δέχτηκε και όλο το Σώμα να προχωρήσουν αυτές οι διαδικασίες. Πολύ σωστά και με γρήγορες διαδικασίες φέρατε το σημερινό νομοσχέδιο, έτσι ώστε η αποχώρηση του Ηνωμένου Βασιλείου να βρει τη χώρα μας και προετοιμασμένη και θωρακισμένη από τις προκλήσεις που θα αντιμετωπίσει από τα νέα δεδομένα που θα φέρει η αποχώρηση, που θα αποτελεί πλέον τρίτη χώρα, και θα αντιμετωπίζεται ως τρίτη χώρα όπως και οι πολίτες της, αλλά και οι πολίτες μας αντίστοιχα ως πολίτες τρίτης χώρας. Σας ευχαριστώ πολύ.
Ευχαριστούμε τον κ. Αναστασιάδη. Ο Βουλευτής κ. Αντώνης Σαμαράς με επιστολή του ζητεί άδεια ολιγοήμερης απουσίας από 20 έως 25 Ιανουαρίου 2020, προκειμένου να μεταβεί στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει τώρα ο κ. Λοβέρδος, Κοινοβουλευτικός Εκπρόσωπος του Κινήματος Αλλαγής.
Κυρίες και κύριοι Βουλευτές, να ξεκινήσω δηλώνοντας και από το Βήμα της Βουλής, όπως το έχω κάνει και στα μέσα ενημέρωσης τις προηγούμενες μέρες, την πολύ θετική μας στάση απέναντι στην υποψήφια Πρόεδρο της Δημοκρατίας, την κ. Αικατερίνη Σακελλαροπούλου, η οποία έχει μία διαδρομή δεκαετιών στον χώρο της δικαιοσύνης με αξιοπρέπεια και εγκυρότητα και μια αξιοσημείωτη παρουσία τη δεκαετία της δοκιμασίας που πέρασε η Ελλάδα εξαιτίας της οικονομικής κρίσης ως μέλος της ηγεσίας του Συμβουλίου της Επικρατείας - γιατί υπήρξε και Αντιπρόεδρος - αλλά και ως Πρόεδρος των δικαστών του Συμβουλίου της Επικρατείας. Η ευρύτατη πλειοψηφία που δηλώνεται από τα τρία μεγαλύτερα κόμματα της Βουλής, θα τη συνοδεύσει στην άσκηση των προεδρικών της καθηκόντων. Είναι ένα όπλο, ένα όπλο που θα τη βοηθήσει να ασκήσει με τρόπο αποτελεσματικό και σοβαρό τις ρυθμιστικές αρμοδιότητες που δίνει το Σύνταγμα της Ελληνικής Δημοκρατίας. Την Τετάρτη θα έχουμε την εκλογή της εδώ. Όπως ξέρουν οι συνάδελφοι, η εκλογή δεν είναι με λόγια, είναι εκλογή χωρίς λόγια, γιατί το Σύνταγμα επιβάλλει ο Πρόεδρος της Δημοκρατίας να μην αναμειγνύεται στην πολιτική ζωή του τόπου. Είναι πολιτικώς ανεύθυνος, συνεπώς δεν θα είχε νόημα ο πολιτικός λόγος των υποψηφίων, διότι δεν μπορούν να αρθρώνουν τέτοιον και η Βουλή ψηφίζει, διότι οι Βουλευτές εκφράζουν τη θετική ή την μη θετική τους γνώμη. Κυρίες και κύριοι Βουλευτές, αξιοποιώ ως Κοινοβουλευτικός Εκπρόσωπος την ευκαιρία που μου δίνει η Βουλή με το σημερινό σχέδιο νόμου, να εκφράσω αυτά που θα έλεγα εάν η διαδικασία της εκλογής Προέδρου της Δημοκρατίας ήταν μια διαδικασία που συνοδευόταν από λόγια. Το δεύτερο που θέλω να υπογραμμίσω για σήμερα, είναι οι τελευταίες εξελίξεις που σχετίζονται με τα προβλήματα που δημιούργησε η άκυρη, η ανυπόστατη και παράνομη συμφωνία ανάμεσα σε μια ανύπαρκτη κυβέρνηση της Λιβύης και στην Τουρκία. Σήμερα φιλοξενούμε τον Στρατάρχη Χαφτάρ στην Αθήνα και με την ευκαιρία αυτή θέλω να πω δύο πράγματα. Πρώτα από όλα, κύριε Υπουργέ, το πολίτευμα της χώρας μας είναι Κοινοβουλευτική Δημοκρατία. Δεν συγκυβερνούμε, δεν συγκυβερνά η Κυβέρνηση με την Αντιπολίτευση. Η Κυβέρνηση κυβερνά και η Αντιπολίτευση αντιπολιτεύεται. Συνεπώς, δεν δημιουργεί ρήγματα στην εθνική ενότητα, το γεγονός της υπογράμμισης εκ μέρους και του κόμματός μας ότι η προσπάθειά σας να συμμετάσχει η χώρα στη Διάσκεψη του Βερολίνου, επειδή δεν στέφθηκε με επιτυχία, δημιουργεί την προϋπόθεση της αρνητικής σε βάρος σας κριτικής. Εάν τα είχατε καταφέρει, θα σας λέγαμε μπράβο. Αφού δεν τα καταφέρατε, ασκούμε κριτική και κριτική σοβαρή, όσο και αν υπεύθυνος είναι και ο προηγούμενος Πρωθυπουργός, ο οποίος το 2015 έκανε αυτά που λέτε. Το αποτέλεσμα μετράει στην πολιτική. Είσαστε έξι μήνες στην Κυβέρνηση. Ήμασταν ως πολιτικό σύστημα προειδοποιημένοι, άλλο εάν η προηγούμενη κυβέρνηση υποτίμησε το θέμα. Ήμασταν προειδοποιημένοι ότι επίκειται η υπογραφή μιας τέτοιου είδους συμφωνίας. Προσωπικά έχω θέσει το θέμα δύο φορές στο Εθνικό Συμβούλιο Εξωτερικής Πολιτικής επί υπουργίας Κατρούγκαλου, όπως επίσης και ο δικός σας εκπρόσωπος, ο πρέσβης, ο αφυπηρετήσας πρέσβης κ. Σαββαΐδης. Δεν ήταν κεραυνός εν αιθρία. Άρα, από την πρώτη στιγμή που αναλάβατε, γνωρίζατε ότι κάτι τέτοιο απειλεί τη χώρα, προφανέστατα - και αν δεν το γνωρίζατε, η διπλωματία θα σας είχε ενημερώσει - ότι επίκειται αυτή η διάσκεψη και έπρεπε η χώρα μας να είναι εκεί. Ένας από τους λόγους που η χώρα μας δεν είναι εκεί - ο γερμανικός Τύπος σήμερα τον αναφέρει - είναι η απαίτηση της Τουρκίας να μην είμαστε εκεί. Αυτό καθιστά την αρνητική κριτική που σας ασκούμε ακόμη σοβαρότερη. Βέβαια, για να είμαστε δίκαιοι σε αυτή την Αίθουσα σωστοί και να ξέρουμε για ποια κατάσταση μιλάμε, η παρέμβαση της Ρωσίας θα μπορούσε να είναι καταλυτική για τη συμμετοχή μας, αλλά δεν ευθύνεστε εσείς, βέβαια. Ευθύνεται ο κ. Κοτζιάς με όσα μεσολάβησαν, με τις απελάσεις Ρώσων από την Ελλάδα, αλλά και με μια ενέργεια που δεν αφορά την πολιτική αλλά την Εκκλησία. Με την αναγνώριση της Εκκλησίας της Ουκρανίας η σχέση μας με τη Ρωσία έχει επιδεινωθεί. Ποτέ δεν κοροϊδεύαμε τους Ρώσους. Πάντα πρέπει ο συνομιλητής σου να ξέρει πολύ καλά ποια είναι η θέση σου. Η θέση της Ελλάδας είναι στην Ευρωζώνη, στην Ευρωπαϊκή Ένωση, στο ΝΑΤΟ και αυτό η Ρωσία το ξέρει καλά. Δεν επιτρέπεται, όμως, να παίζεις παιχνίδια αλλήθωρου, να δίνεις την εντύπωση ότι είσαι φίλος με κάποιον, πέρα από τα ειωθότα και τα καθιερωμένα και στην πράξη να αποδεικνύεται ότι δεν είσαι. Χάλασαν οι προηγούμενοι την ισορροπία των σχέσεών μας με τη Ρωσία και το πληρώνουμε τώρα κατά κάποιον τρόπο, διότι η Ρωσία θα μπορούσε να είχε παίξει καταλυτικό ρόλο στη συμμετοχή μας εκεί. Ευθύνονται οι προηγούμενοι γι' αυτό και θέλω να είμαι δίκαιος. Ωστόσο, τώρα είστε Κυβέρνηση εσείς έξι μήνες και η κριτική της μη συμμετοχής απευθύνεται σε εσάς. Θεωρώ ορθή κίνηση την επίσκεψη του Στρατάρχη Χαλίφα Χαφτάρ στην Αθήνα σήμερα. Θετική κίνηση! Θεωρώ ότι πρέπει να δώσετε μια διευκρίνιση, όχι γιατί υπάρχει πρόβλημα από τις δηλώσεις του Υπουργείου Εξωτερικών - όποιος μπει στο site του Υπουργείου βλέπει τι ακριβώς έχει πει ο κ. Δένδιας - αλλά επειδή υπήρχαν παρεξηγήσεις κατά την αναπαραγωγή, ότι η Ελλάδα δεν δηλώνει ότι θα στείλει στρατεύματα, όπως δηλώνουν οι Τούρκοι στη Λιβύη, αλλά εάν υπάρξει απόφαση της Ευρωπαϊκής Ένωσης περί εκεχειρίας, τότε θα συμμετάσχουμε στις προσπάθειες ρύθμισης θεμάτων εκεχειρίας και με τη συμμετοχή των Ενόπλων μας Δυνάμεων. Βέβαια, η δήλωση του Πρωθυπουργού ότι δεν θα επιτρέψει να ισχύσουν οι σχετικές αποφάσεις της Ευρωπαϊκής Ένωσης και θα ασκήσει βέτο, δημιουργεί έναν προβληματισμό. Θα ασκήσει βέτο και σε αυτή, εάν υπάρξει; Εδώ, υπάρχει αντίφαση στις δηλώσεις και επειδή οι δηλώσεις καμμιά φορά γίνονται για να αποφευχθεί η κριτική, εμείς υπογραμμίζουμε ότι με δηλώσεις επικοινωνιακού χαρακτήρα δεν συγκροτείται εξωτερική πολιτική. Επαναλαμβάνω το ερώτημα, για να με καταλάβει καθένας και καθεμιά: Η δήλωσή του χθες - που ακούστηκε καλά - ότι αφού δεν πάμε εκεί, ό,τι παράγωγο αυτής της Διάσκεψης του Βερολίνου αφορά την Ένωση και αν η Ένωση κληθεί να αποφασίσει να το εφαρμόσει, εμείς θα το μπλοκάρουμε. Θα μπλοκάρουμε και τη συμμετοχή ειρηνευτικής δύναμης, με τη δική μας συμμετοχή δηλαδή, στη Λιβύη; Αυτό είναι αντίφαση και οφείλω να το υπογραμμίσω. Τώρα θέλω να κάνω μία ακόμη παρέμβαση, κυρίες και κύριοι Βουλευτές, διότι από site ενημερώνομαι - site αμερικανικό - για γραφή από πλευράς Συρίας ότι δύο επίσκοποι του Πατριαρχείου της Αντιοχείας που αγνοείται η τύχη τους εδώ και πολλά χρόνια - ο ένας εκ των δύο ήταν και προσωπικός μου φίλος, ένα δώρο του το έχω στο γραφείο μου και το κοιτάω και συγκινούμαι, επειδή τον θυμάμαι - όχι μόνο έχουν δολοφονηθεί, αλλά έχουν βρει μαρτυρικό θάνατο και οι δύο. Εύχομαι να μην είναι αλήθεια και ο αδερφός του…
Από πού είναι αυτή η πληροφόρηση;
Από γραφίδα συριακή στις Ηνωμένες Πολιτείες. Ο αδερφός του, νυν Πατριάρχης Αντιοχείας, ζει με την ελπίδα, δεν θέλει να παραδεχτεί τον θάνατο αυτό. Όλοι μας είχαμε αυτήν την ελπίδα. Όμως και με αυτές τις πληροφορίες - και ειδικά περί μαρτυρικού θανάτου - εξεγείρομαι και αυτή μου την αγανάκτηση τη διατυπώνω και από το Βήμα της Βουλής. Σε ό,τι αφορά το σχέδιο νόμου, ως Κοινοβουλευτικός Εκπρόσωπος, θα περιοριστώ στην υπόμνηση ορισμένων σημείων που ο εισηγητής μας, ο Γιώργος Αρβανιτίδης, και στην επιτροπή και εδώ έχει υπογραμμίσει. Θα εξάρω την παρέμβασή σας για την επιχειρηματική βίζα δεκαπέντε ημερών. Οι δεκαπέντε ημέρες, όπως διαβάζω, δεν ξέρω εάν θα μπορούσαν να γίνουν και λιγότερες. Αν κάτι χρειάζεται να το κάνουμε και πιο γρήγορα, γιατί να μην μπορούμε; Πάντως, όμως, η λύση αυτή είναι μία πάρα πολύ καλή λύση και θα βοηθήσει την οικονομία. Πολλές φορές διαμαρτύρονταν άνθρωποι από επιχειρηματικούς κύκλους της αλλοδαπής ότι θέλουν να έρθουν και η έκδοση της βίζας είναι μία διαδικασία γραφειοκρατικά δύσκολη και έτσι δεν έρχονται. Συνεπώς η παρέμβαση αυτή είναι καλή. Την άλλη τροπολογία δεν μπορώ να την αξιολογήσω. Θα τοποθετηθεί ως προς αυτήν ο εισηγητής μας κ. Αρβανιτίδης. Σωστά λέει ο Γιώργος Αρβανιτίδης τα όσα λέει για το Ηνωμένο Βασίλειο ως μία ιδιόρρυθμη, ως μία sui generis περίπτωση κοινοπολιτείας, μία κοινοπολιτεία που και η δομή της είναι ιδιόμορφη, αλλά και το ταπεραμέντο των πολιτών και των πολιτικών της είναι ιδιαίτερο σε σχέση με την υπόλοιπη Ευρώπη. Τα ιδιαίτερα χαρακτηριστικά των πολιτών της, όπως και τα χαρακτηριστικά της χώρας αυτής που τη συγκροτούν, πρέπει κανείς να τα σέβεται για να μπορεί να καταλάβει ποιες ήταν οι επιλογές της μέσα στην Ευρωπαϊκή Ένωση και πώς διαμορφώθηκε η επιλογή της να φύγει από την Ευρωπαϊκή Ένωση, που ήταν επιλογή της πλειοψηφίας των πολιτών της. Είτε χωρίς συμφωνία είτε με συμφωνία, η Ελλάδα πρέπει να προετοιμαστεί για θέματα που, όπως ωραία είπε ο Γιώργος Αρβανιτίδης, συγκροτούν την ελληνοβρετανική καθημερινότητα και πρέπει να τα δούμε έτσι όπως θα διαμορφωθούν στο επόμενο χρονικό διάστημα. Επίσης πολύ καλή είναι και η παρέμβασή του αναφορικά με το αν θα μπορούσαμε με κίνητρα να προσελκύσουμε να εγκατασταθούν στη χώρα μας εταιρείες που θέλουν να φύγουν από το City και να είναι εδώ. Ειδικά στον Πειραιά νομίζω ότι η δυνατότητα είναι πολύ μεγάλη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Αν, κύριε Πρόεδρε, έχω την ανοχή σας, μιας και δεν υπάρχει ευρύς κατάλογος ομιλητών, θέλω να πω και δυο λόγια για το Βrexit αυτό καθαυτό. Σεβαστή η απόφαση των πολιτών της χώρας αυτής, αν και από πληροφορίες, από ντοκιμαντέρ, από ταινίες ακόμη που έχουμε δει, η απόφαση αυτή και η πλειοψηφία αυτή κατά κάποιον τρόπο έχει και υποκλαπεί με επικοινωνιακές μεθοδεύσεις αριστοτεχνικού χαρακτήρα, που ξέφυγαν από τις κλασικές μεθόδους της πολιτικής επικοινωνίας. Σεβαστή, όμως, είναι η απόφασή τους. Άλλωστε είχαν την ευκαιρία στις εκλογές να το αποτρέψουν αυτό και όχι μόνο δεν το απέτρεψαν, αλλά ενίσχυσαν τον Μπόρις Τζόνσον, που ως δημαγωγός, ως ένα από τα καινούργια αυτά κατασκευάσματα της πολιτικής της δεύτερης δεκαετίας του 21ου αιώνα - στην Ευρώπη, έχουμε πολλά παραδείγματα και στην Ελλάδα κυβέρνησαν τον τόπο τέτοιες περιπτώσεις πριν από λίγους μήνες - ενισχύθηκε. Συνεπώς τι μπορεί κανείς να πει; Είναι η απόφασή τους. Σεβαστή, ωστόσο καθόλου δυσεξήγητη και εξαιτίας αυτής της ιδιαιτερότητας που οι πολίτες της χώρας και η χώρα αυτή έχει - και μας είναι γνωστές - αλλά και γιατί το εγκληματικό λάθος του Κάμερον δεν το διόρθωσε η αντιπολίτευση, διότι, παρ' ότι υπήρχαν δυνάμεις και στο Συντηρητικό Κόμμα αλλά και το Εργατικό Κόμμα αυτό καθαυτό ήταν αντίθετο με το Brexit, ο ηγέτης του Εργατικού Κόμματος έλεγε μισόλογα. Κανείς δεν είχε καταλάβει τι λέει. Γι' αυτό και συνετρίβη στις εκλογές. Κανένας δεν σήκωσε το ανάστημά του για να μείνει η χώρα στην Ευρωπαϊκή Ένωση. Με μισόλογα και με προτάσεις που μετά την κύρια πρόταση έπονται σαράντα αναφορικές, προκοπή δεν γίνεται. Έτσι λοιπόν μία χώρα - φορέας εξουσίας και ισχύος μιας παγκόσμιας αυτοκρατορίας, η οποία προσγειώθηκε σε άλλα επίπεδα μετά τον Β΄ Παγκόσμιο Πόλεμο και πάντα ήταν διστακτική στις ευρωπαϊκές εξελίξεις - δεν υπήρξε άλλωστε ποτέ και κράτος - μέλος της Ευρωζώνης - αποφάσισε να φύγει. Κυρίες και κύριοι, από τα αίτια της στάσης των πολιτών, πέρα από τη στάση των πολιτικών κομμάτων, κανείς δεν μπορεί να αφαιρέσει το ζήτημα του φόβου απέναντι στο κορυφαίο θέμα της Ευρώπης σήμερα, που είναι η μετανάστευση. Για να αντιμετωπίσουμε τη μετανάστευση σε συνθήκες ενότητας, όπως λένε και Βουλευτές της Αντιπολίτευσης που τους ακούω στα μέσα ενημέρωσης, πρέπει να έχουμε συμφωνήσει ότι η μετανάστευση είναι το κύριο πρόβλημα. Αν σε αυτό δεν συμφωνούμε, τότε τι ενότητα θα έχουμε στην αντιμετώπισή της; Ζητάμε αλληλεγγύη από τους άλλους και εμείς δεν έχουμε συμφωνήσει στο εσωτερικό μας για το αν είναι κορυφαίο το θέμα και ποια μέτρα είναι αυτά με τα οποία θα αντιμετωπιστεί αποτελεσματικά. Οι Βρετανοί δεν είχαν υποδεχθεί ούτε έναν μετανάστη από τις εξελίξεις στη Συρία. Με τα προβλήματα, όμως, που έχουν ήδη και στο άκουσμα ενός ενδεχόμενου κινδύνου το 2016 καθόρισαν τη στάση τους. Πρέπει να καταλάβουν όλα τα μέλη της Εθνικής Αντιπροσωπείας ότι, όποιο κόμμα, όποια κυβέρνηση αποφασίζει να εγκαταλείψει τον λαό της, είναι απολύτως βέβαιο ότι και ο λαός θα εγκαταλείψει την κυβέρνηση, θα εγκαταλείψει το κόμμα. Δεν συμφωνώ καθόλου με τη φράση κάποιων Ευρωπαίων που απευθυνόμενοι στους Βρετανούς τούς λένε «στο καλό!». Όχι. Αυτή η απόφαση δεν είναι καλή για την Ευρωπαϊκή Ένωση, αλλά πρέπει να αντιμετωπίσουμε τα πράγματα με ρεαλιστικό τρόπο - είναι ένα γεγονός πια - και πρέπει να προετοιμαστούμε, όπως προετοιμαζόμαστε - και γι' αυτό και ψηφίζουμε το σχέδιο νόμου - με τη νομοθετική αυτή πρωτοβουλία. Κυρίες και κύριοι, η Ελλάδα απέφυγε το να γίνει Βενεζουέλα, γιατί, όπως μου αρέσει να λέω, την τελευταία, την ύστατη στιγμή, υπήρξαν αποφάσεις σοβαρές τις οποίες και ως κόμμα ενισχύσαμε, παρ' ότι εκείνη την περίοδο ήμασταν το μικρότερο κόμμα της Βουλής, ένα κόμμα που είχε συντριβεί, επειδή μόνο του στην αρχή και με άλλα κόμματα στη συνέχεια, σήκωσε το βάρος της κρίσης. Οι δημαγωγοί, οι ψεύτες, οι «αλά Μπόρις Τζόνσον» πολιτικοί, που ευημέρησαν στην Ελλάδα για κάποιους μήνες ή χρόνια, με πολύ μεγάλη άνεση την πήγαιναν στα βράχια. Η χώρα απέφυγε αυτήν τη συμφορά και εμείς ως πολιτικός οργανισμός βάλαμε και το καλοκαίρι του 2015 πλάτη, κινδυνεύοντας και να εξαφανιστούμε από το πολιτικό σκηνικό. Όχι μόνο δεν εξαφανιστήκαμε, αλλά είμαστε το τρίτο κόμμα της ελληνικής Βουλής και πιστεύουμε ότι έχουμε προοπτική και θα παλέψουμε για την προοπτική αυτή. Είμαστε εδώ, είμαστε παρόντες και παρούσες ως Κοινοβουλευτική Ομάδα να δεχόμαστε, πέραν της νομοθετικής αυτής πρωτοβουλίας, κύριε Υπουργέ, και την ενημέρωσή σας για την εφαρμογή. Άλλωστε, όπως και το ίδιο το σχέδιο νόμου παραδέχεται και εσείς και όλα τα κόμματα, αυτό είναι ένα σχέδιο νόμου για την περίπτωση κατά μείζονα λόγο που δεν υπάρξει συμφωνία. Είτε υπάρξει - από ό,τι φαίνεται μπορεί και να υπάρξει - είτε δεν υπάρξει, η εφαρμογή αυτού του σχεδίου νόμου πρέπει να υπόκειται σε διαρκή παρατήρηση και αποδοχή εκ μέρους σας για διαρκή αναθεώρηση, διότι θα ζούμε τα γεγονότα, θα ζούμε τον βίο των Ελλήνων και των Βρετανών που ζουν οι δικοί μας εκεί, οι δικοί τους εδώ, θα ζούμε την καθημερινότητά τους στην επιχειρηματική, στην κοινωνική και οικονομική ζωή και πρέπει να αντιμετωπίζουμε όσα προβλήματα η ίδια η ζωή θα αναδεικνύει. Ευχαριστώ πολύ.
Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης, τον οποίο καλούμε στο Βήμα. Θα ακολουθήσουν η κ. Μακρή, ο κ. Γκιουλέκας και ο κ. Θεοχάρης. Κύριε Βαρουφάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι μια δύσκολη και θλιβερή στιγμή για εμάς στο ΜέΡΑ25, όπως και για τους συντρόφους μας, τους συνοδοιπόρους μας, τους φίλους μας, τους συνεργάτες μας, τα μέλη του DiEM25 πανευρωπαϊκά. Θέλω να σας πληροφορήσω - γιατί είμαι σίγουρος ότι δεν θα το ξέρετε - ότι το κίνημά μας έχει πάνω από δεκαπέντε χιλιάδες Βρετανούς ως μέλη, ως πανευρωπαϊκό κίνημα. Όλοι τους θλίβονται με την αποχώρηση της Βρετανίας από την Ευρωπαϊκή Ένωση όχι επειδή δεν γνωρίζουμε τα τρωτά της Ευρωπαϊκής Ένωσης, όχι επειδή στεκόμαστε άκριτα απέναντί της, αλλά επειδή θεωρούμε ότι η αποχώρηση από την Ευρωπαϊκή Ένωση μόνο τη μισαλλοδοξία, τον ρατσισμό και τις φυγόκεντρες δυνάμεις, οι οποίες κάνουν κακό στους πολλούς, εξυπηρετεί. Επιτρέψτε μου, κύριε Πρόεδρε, πριν αναφερθώ στο νομοσχέδιο, να σταθώ λίγο στα αίτια και στη σημασία του Brexit. Το 1949- σας πάω σε ένα πανεπιστήμιο της Ελβετίας - ο Ουίνστον Τσώρτσιλ είχε βγάλει έναν πολύ γνωστό λόγο ο οποίος δεν αποδίδεται σωστά. Ένα κομμάτι του αποδίδεται. Μίλησε υπέρ των «Ηνωμένων Πολιτειών της Ευρώπης». Αυτό που αποκρύπτεται συνήθως είναι η επόμενη φράση του, που ήταν: «Εφόσον βεβαίως η Βρετανία δεν είναι μέλος της». Και το σκεπτικό του, πολύ σύντομα, ήταν ότι η Βρετανία είναι με την Ευρώπη, αλλά δεν είναι της Ευρώπης. Ο Ουίνστον Τσώρτσιλ σε εκείνη την ομιλία αυτό που αναδείκνυε ήταν μία ουσιαστική αντίθεση μεταξύ του βρετανικού καπιταλισμού και του ηπειρωτικού καπιταλισμού. Πολύ σύντομα ο βρετανικός καπιταλισμός αυθόρμητα αναδύθηκε μέσα από διαδικασίες που δεν ήταν πυραμιδικές, δεν ήταν από πάνω προς τα κάτω. Αντίθετα, να σας θυμίσω, ο γερμανικός καπιταλισμός - της κυβέρνησης Μπίσμαρκ - ήταν σχεδιασμένος κάποια στιγμή στη βάση των καρτέλ και όχι του ανταγωνισμού. Με άλλα λόγια, έχεις έναν ανταγωνιστικό βρετανικό, αγγλοσαξονικό καπιταλισμό να έρχεται σε σύγκρουση με έναν καπιταλισμό τύπου Μπίσμαρκ ο οποίος ξεκινάει με την ιδέα του καρτέλ. Και μην ξεχνάμε ότι αυτή η ιδέα μεταλαμπαδεύτηκε στην Ευρωπαϊκή Ένωση. Η πρώτη μορφή της Ευρωπαϊκής Ένωσης ήταν ένα καρτέλ άνθρακα και χάλυβα. Υπήρχε πάντα δηλαδή ένας ευρωσκεπτικισμός και μία τάση της Βρετανίας να μην είναι κομμάτι της Ευρωπαϊκής Ένωσης. Αυτό ίσχυε από την αρχή, όμως η δική μας κρίση και η προσωπική μου κρίση είναι ότι η κρίση του ευρώ ήταν αυτή που έσπρωξε τη Βρετανία εκτός της Ευρωπαϊκής Ένωσης. Και θα είμαι πολύ συγκεκριμένος: Πάρτε το θέμα της μετανάστευσης. Τρία εκατομμύρια Ευρωπαίων πολιτών μετανάστευσαν στη διάρκεια της κρίσης - και πολλά δικά μας παιδιά, όπως γνωρίζουμε - από την ηπειρωτική Ευρώπη στη Βρετανία, σε μια περίοδο που ναι μεν η Τράπεζα της Αγγλίας, μέσα από την ποσοτική χαλάρωση, την πολύ δυνατή ποσοτική χαλάρωση, ουσιαστικά διέσωσε το City και τον τραπεζικό τομέα και δημιούργησε μια αίσθηση ανάκαμψης, αλλά από την άλλη μεριά η λιτότητα της δημοσιονομικής πολιτικής της κυβέρνησης Κάμερον - Όσμπορν έστειλε ένα πολύ μεγάλο ποσοστό της εργατικής τάξης, ιδίως στον Βορρά, αλλά και όχι μόνο στον Βορρά, και στις παραλιακές πόλεις, στα πρόθυρα της απελπισίας. Αν συνδυάσουμε αυτές τις δύο κινήσεις, το ότι έχεις μία Ευρωπαϊκή Κεντρική Τράπεζα που από το 2008 μέχρι το 2015 ουσιαστικά μειώνει την ποσότητα χρήματος εν μέσω της χειρότερης κρίσης του καπιταλισμού της Ευρώπης, ενώ η Τράπεζα της Αγγλίας μέσα από την ποσοτική χαλάρωση αυξάνει την ποσότητα χρήματος και έχεις αυτά τα μεταναστευτικά ρεύματα, σε συνδυασμό με τη λιτότητα, αυτά δημιούργησαν, σε ένα μεγάλο κομμάτι της βρετανικής κοινωνίας, τις συνθήκες που γέννησαν το Brexit. Και εδώ αξίζει μία αναφορά, γιατί πολύ εύκολα γίνονται συγκρίσεις μεταξύ της έννοιας του Brexit και της έννοιας του Grexit. Θα σας θυμίσω ότι το Grexit δεν ήταν ένα ελληνικό κίνημα, δεν υπήρξε πραγματικό κίνημα στην Ελλάδα για Grexit. Το Grexit ήταν μία απειλή που ήρθε σε εμάς από τις Βρυξέλλες, πρώτα στην κυβέρνηση του ΠΑΣΟΚ και κατόπιν σε όλες τις υπόλοιπες κυβερνήσεις, ότι αν δεν πάρετε αυτά τα χρήματα για να τα δώσετε στις γαλλογερμανικές τράπεζες υπό όρους, που ουσιαστικά ανακυκλώνουν τη χρεοκοπία των ελληνικών τραπεζών και του ελληνικού κράτους και βεβαίως του ελληνικού λαού, τότε θα σας πετάξουμε έξω. Το Brexit ήταν κάτι το οποίο γεννήθηκε αυθόρμητα μέσα από την κοινωνία της Βρετανίας και επικράτησε λόγω της ανόητης διαχείρισης της κρίσης του ευρώ από τις αρχές της Ευρωπαϊκής Ένωσης. Θέλω να μοιραστώ μαζί σας μια εμπειρία. Πριν από τον Ιούνιο του 2016 που έγινε το δημοψήφισμα για το Brexit περιόδευσα σε Βρετανία, Αγγλία, Ιρλανδία, Ουαλία, Σκωτία. Έκανα πάνω από δεκατρείς ομιλίες εναντίον του Brexit, γιατί παρά την κριτική στάση απέναντι στην Ευρωπαϊκή Ένωση, το κίνημά μας θεωρεί ότι το Brexit είναι κακό για την πλειοψηφία των Βρετανών και είναι κακό και για την πλειοψηφία των Ευρωπαίων. Ξέρετε τι αντίδραση έβρισκα από ανθρώπους από το δικό μου κοινό που έρχονταν να ακούσουν τις δικές μας ομιλίες; Σε συμπαθούμε, σε αγαπάμε, αλλά δεν θα κάνουμε αυτό που μας λες. Διότι μετά τον τρόπο με τον οποίο συμπεριφέρθηκε η τρόικα στην Ελλάδα, με τον τρόπο με τον οποίο ποδοπατήθηκε το ελληνικό Κοινοβούλιο, το ελληνικό δημοψήφισμα, εμείς δεν θέλουμε να είμαστε σε ένα τέτοιο κλαμπ. Η στάση μας ως DiEM25, ως ΜέΡΑ25, από την επόμενη μέρα του δημοψηφίσματος μετά την ήττα μας, γιατί θεωρήσαμε το δημοψήφισμα που προέκρινε το Brexit και δική μας ήττα, η στάση μας είναι τουλάχιστον να ελαχιστοποιήσουμε το κόστος του Brexit, τόσο για τους Βρετανούς πολίτες όσο και για τους Ευρωπαίους πολίτες, τους Έλληνες, τους Γερμανούς, τους Γάλλους, τους Πορτογάλους. Προσπαθήσαμε να προωθήσουμε τη θέση ότι, ναι, ως δημοκράτες πρέπει να αποδεχτούμε την ήττα μας στο δημοψήφισμα και να σεβαστούμε την απόφαση του βρετανικού λαού για Brexit. Όμως ήταν μία δυική απόφαση: ναι ή όχι στο Brexit. Ο βρετανικός λαός δεν είχε αποφανθεί για το τι είδους Brexit ήθελε, γι' αυτό δουλέψαμε πολύ συστηματικά πολλοί από εμάς έτσι ώστε να προωθήσουμε τη λύση της λεγόμενης «Νορβηγίας Συν», Norway Plus. Με άλλα λόγια, να μείνει η Βρετανία μετά το Brexit τόσο εντός του Customs Union, της Τελωνειακής Ένωσης, όσο και της ενιαίας αγοράς, να φύγει τύποις, όπως δεν είναι η Νορβηγία στην Ευρωπαϊκή Ένωση, αλλά έτσι να ελαχιστοποιηθούν οι κραδασμοί, τόσο οι οικονομικοί όσο και οι κοινωνικοί. Προς μεγάλη μας θλίψη, οι πιο συστημικοί οπαδοί της Ευρωπαϊκής Ένωσης στη Βρετανία, αυτό που εμείς ονομάζουμε «ευρωλάγνους», άνθρωποι που ήμασταν μαζί εναντίον του Brexit, αλλά οι οποίοι δεν είχαν καμμία όρεξη να ασκήσουν κριτική στις πολιτικές της Ευρωπαϊκής Ένωσης, επέλεξαν κάτι που οδήγησε στο πιο εντυπωσιακό αυτογκόλ στην ιστορία της ευρωπαϊκής πολιτικής. Επέλεξαν να αγνοήσουν το δημοψήφισμα του Ιουνίου του 2016 και από τότε μέχρι σήμερα να βάλουν όλα τους τα αυγά στο καλάθι της ανατροπής του πρώτου δημοψηφίσματος μέσα από ένα δεύτερο δημοψήφισμα, με κωλυσιεργία στο Κοινοβούλιο της Βρετανίας. Αυτό ήταν καταστροφικό για όλους εμάς που πασχίζαμε και θα έπρεπε να πασχίζουμε και θα συνεχίσουμε να πασχίζουμε να κρατήσουμε τη Βρετανία όσο πιο συνδεδεμένη γίνεται με τους θεσμούς της Ευρωπαϊκής Ένωσης για το καλό των λαών της Ευρώπης. Ο βρετανικός λαός εν τέλει προτίμησε τον κίνδυνο ενός hard Brexit, ενός άτακτου Brexit, από τη φοβικότητα και δεν ανέχτηκε την ακύρωση της λαϊκής εντολής του δημοψηφίσματος. Αυτό σηματοδοτεί η επιλογή του Μπόρις Τζόνσον από ανθρώπους που δεν έχουν ψηφίσει ποτέ Συντηρητικό Κόμμα στα βόρεια μέρη της Αγγλίας. Στόχος μας, το δηλώνουμε αυτό ως ΜέΡΑ25, ως DiEM25, είναι η επιστροφή της Βρετανίας σε μία εκδημοκρατισμένη και ορθολογική Ευρωπαϊκή Ένωση και θα δουλέψουμε πανευρωπαϊκά γι' αυτό. Ερχόμενος τώρα στο νομοσχέδιό σας, κύριε Υπουργέ, θέλω να πω πως παρατηρούμε πως πρόκειται για ένα τυποποιημένο νομικό κείμενο που θυμίζει μετάφραση με google translate, το οποίο κλήθηκαν να επικυρώσουν και τα είκοσι επτά κοινοβούλια. Διαπνέεται από τη σκληρή γραμμή των Βρυξελλών εναντίον της απόφασης των Βρετανών για αποχώρηση και διέπεται από μία αλαζονική στάση και γραμμή που - θα το πω άλλη μία φορά - τελικά ενίσχυσε το Brexit, ενίσχυσε την τάση των Βρετανών να αποχωρήσουν από την Ευρωπαϊκή Ένωση. Πιθανόν, μία τέτοια στάση που επιδεικνύουν αυτήν τη στιγμή οι Βρυξέλλες και ο κ. Μισέλ Μπαρνιέ προσωπικά, να ενισχύσει ακόμη περισσότερο τις πιθανότητες για ένα νέο «deal Brexit» στα τέλη της χρονιάς. Το ΜέΡΑ25 θα ψηφίσει «ναι» επί της αρχής του νομοσχεδίου σας και θα ψηφίσουμε «ναι» επί της αρχής, επειδή συμφωνούμε και επαυξάνουμε στη διατήρηση της ελευθερίας διακίνησης των Βρετανών πολιτών μετά το τέλος του μήνα, οπότε και αποχωρεί ουσιαστικά το Ηνωμένο Βασίλειο επίσημα από την Ευρωπαϊκή Ένωση, καθώς και όλων των υπόλοιπων δικαιωμάτων που έχουν ως τώρα ως πολίτες της Ευρωπαϊκής Ένωσης, δηλαδή δικαιώματα στην εργασία, στην επιχειρηματική δραστηριότητα, στα ασφαλιστικά, στην κοινωνική ασφάλεια, στην υγειονομική περίθαλψη, στις άδειες οδήγησης και όλα αυτά. Όμως, κύριε Υπουργέ, θα σταθούμε αρνητικά στα άρθρα, αλλά τονίζω τον λόγο για τη διαφωνία μας. Η διαφωνία μας με τα άρθρα σας έγκειται ουσιαστικά στο ότι αυτά επεκτείνουν τα δικαιώματα των Βρετανών πολιτών, αλλά μόνο έως το τέλος του χρόνου. Ουσιαστικά προεξοφλείτε μία μη συμφωνία μεταξύ Ευρωπαϊκής Ένωσης και Ηνωμένου Βασιλείου. Εμείς προτείνουμε να μην υπάρξει ημερομηνία λήξης στην παράταση διατήρησης των δικαιωμάτων των Βρετανών πολιτών. Πέραν της δικής μας προσέγγισης, ως ΜέΡΑ25 και ως το πανευρωπαϊκό DiEM25, στη διατήρηση της ελεύθερης διακίνησης και πέραν της απέχθειάς μας για σύνορα και μάντρωμα ανθρώπων, ιδίως εκείνων που σήμερα κινούνται ανάμεσά μας με τα ίδια δικαιώματα και τις ίδιες υποχρεώσεις, δεν πρέπει να ξεχνάμε τους εκατοντάδες χιλιάδες Έλληνες που ζουν στη Βρετανία. Μία κίνηση σαν αυτή, με άλλα λόγια επέκτασης και διατήρησης των δικαιωμάτων των Βρετανών πολιτών στην Ελλάδα χωρίς χρονικό όριο, θα ήταν εξαιρετική κίνηση καλής θέλησης απέναντι στο Λονδίνο, σε περίπτωση που στο εγγύς ή στο απώτερο μέλλον αναγκαστούμε να διαπραγματευτούμε ειδικό καθεστώς για τους Έλληνες που ζουν στο Ηνωμένο Βασίλειο. Κύριε Πρόεδρε, κυρίες και κύριοι Βουλευτές, σε αυτό το σημείο θα μου επιτρέψετε να στραφώ, παραμένοντας στις εξωτερικές σχέσεις της χώρας μας, στο μείζον θέμα της επικαιρότητας, τις γεωπολιτικές εξελίξεις στην ευρύτερη περιοχή και συγκεκριμένα στη Λιβύη. Κυρίες και κύριοι Βουλευτές του μνημονιακού τόξου - Νέα Δημοκρατία, ΚΙΝΑΛ, ΣΥΡΙΖΑ - φοβάμαι ότι δεν συναισθάνεστε πως η εμπλοκή σας με τη Λιβύη εξελίσσεται στο μεγαλύτερο ίσως φιάσκο των τελευταίων ετών, σε φιάσκο μεγαλύτερο ακόμα και από εκείνο που έπληξε την αξιοπιστία της χώρας μας και τα συμφέροντα του λαού μας, με τη στάση Κυβέρνησης και Αξιωματικής Αντιπολίτευσης παλαιότερα κατά τον εμφύλιο πόλεμο της Γιουγκοσλαβίας. Κυρίες και κύριοι της Κυβέρνησης, σήμερα δεχτήκατε τον στρατηγό Χαφτάρ εδώ στην Αθήνα. Πρόκειται για έναν σύγχρονο Κάρατζιτς. Όπως στη δεκαετία του 1990 οι υπερπατριώτες αγκάλιαζαν τον Κάρατζιτς, αποξενώνοντας τους προοδευτικούς ουμανιστές Ευρωπαίους, ουμανιστές του κόσμου, πλήττοντας τόσο την εικόνα όσο και την επιρροή της Ελλάδας στη δεκαετία του 1990, έτσι και σήμερα, κύριε Υπουργέ, κυρίες και κύριοι της Νέας Δημοκρατίας, χαριεντιζόμενοι με τον Λίβυο πολέμαρχο, πλήττετε και την εικόνα της χώρας και τη γεωστρατηγική μας θέση. Πώς φτάσαμε εδώ; Εν αρχή ην η ανίερη συμμαχία Ελλάδας - Ισραήλ - EXΧON - TOTAL της κυβέρνησης ΣΥΡΙΖΑ. Θυμάστε τότε που από την πρώτη στιγμή ο κ. Τσίπρας μάς έλεγε ότι μέσα από αυτή τη συμφωνία για αγωγούς, φυσικά αέρια, πετρέλαια, εξορύξεις, η Ελλάδα θα γίνει ενεργειακός κόμβος και θα αποκτήσουμε ερείσματα με τις μεγάλες δυνάμεις; Εμείς, ως ΜέΡΑ25, από την πρώτη στιγμή προειδοποιούσαμε ότι ο ελληνικός λαός δεν έχει λαμβάνειν κανένα οικονομικό όφελος από αυτήν την ανίερη συμμαχία, μόνο ζημίες, οικολογικές και μη. Όχι μόνο δεν θα αποκτούσαμε ερείσματα με τις μεγάλες δυνάμεις - προειδοποιούσαμε - αλλά θα κάναμε τεράστιο δώρο στον Πρόεδρο Ερντογάν, καθώς μία τέτοια συμφωνία, μία τέτοια λυκοφιλία, αν θέλετε, με πολυεθνικές πετρελαϊκές επιχειρήσεις και με την κυβέρνηση του κ. Νετανιάχου είναι τεράστιο δώρο στα χέρια του Ερντογάν, αφού του λύνει τα χέρια για να ενισχύσει την εσωτερική του επικυριαρχία και παράλληλα να προβάλλει την εξουσία του με επιθετικές ηγεμονικές κινήσεις στην περιοχή. Τρίτον, είχαμε προειδοποιήσει ότι έτσι εγκλωβίζεστε σε διαδικασίες που δεν ελέγχετε. Έτσι απελευθερώνετε δυνάμεις που δεν μπορείτε να χειραγωγήσετε. Και αν - ο μη γένοιτο - έρθει μία σύρραξη στο Αιγαίο ή στο Λιβυκό, να είστε σίγουροι ότι οι μεγάλες δυνάμεις δεν θα κουνήσουν ούτε το μικρό τους δαχτυλάκι υπέρ της χώρας μας, αλλά, αντίθετα, θα τα βρουν με τον Ερντογάν υποβαθμίζοντας τα ελληνικά συμφέροντα. Πριν αλέκτωρ φωνήσαι τρις, δυστυχώς επιβεβαιωθήκαμε. Η ανίερη συμμαχία Ελλάδας - Ισραήλ - EXXON - TOTAL ενίσχυσε τον Ερντογάν, δίνοντάς του στο εσωτερικό της Τουρκίας και στη Μέση Ανατολή το άλλοθι να επεκτείνει την επιρροή του στη Λιβύη, ερχόμενος σε συμφωνία με την αδύναμη ψευτο - κυβέρνηση της Τρίπολης. Η Κυβέρνηση Μητσοτάκη, εσείς κυρίες και κύριοι Υπουργοί, πέσατε στην παγίδα, στοιχηματίζοντας τα πάντα στη συμμαχία με τον πολέμαρχο Χαφτάρ. Στοιχηματίζετε όταν ο Χαφτάρ θα ανέτρεπε την κυβέρνηση της Τρίπολης. Δεν το σκεφτήκατε καλά, όπως αποδείχθηκε. Δεν δείξατε ίχνος σωφροσύνης. Ακόμα και η Τουρκία, κυρίες και κύριοι Βουλευτές, που υποστήριζε και υποστηρίζει την κυβέρνηση της Τρίπολης και στρατιωτικά, είχε τη διορατικότητα να διατηρεί γέφυρες με την άλλη πλευρά. Σε συνέντευξη Τύπου στις 11 Ιανουαρίου ο Υπουργός Εξωτερικών Τσαβούσογλου δήλωσε: «Δεν πρόκειται επ' ουδενί λόγο να αγνοήσουμε τον Χαφτάρ. Έχει, επίσης, ρόλο να παίξει στη Λιβύη», είπε ο Τούρκος Υπουργός Εξωτερικών. Με άλλα λόγια, η Τουρκία την ώρα που ενίσχυε τον εχθρό της και στρατιωτικά, αναγνώριζε την παρουσία του Χαφτάρ στη μελλοντική Λιβύη. Εσείς τι κάνατε; Στοιχηματίσατε τα πάντα σε έναν πολέμαρχο, στον Χαφτάρ και έτσι, λοιπόν, όταν την 8η Ιανουαρίου Πούτιν και Ερντογάν προέβησαν σε από κοινού έκκληση ανακωχής και πρόταση πολιτικής επίλυσης της κρίσης, την οποία αποδέχτηκαν και οι δύο πλευρές, η Ελλάδα μπήκε με προσωπική ευθύνη του Κυριάκου Μητσοτάκη, του Έλληνα Πρωθυπουργού, στο περιθώριο της ειρηνευτικής διαδικασίας και των εξελίξεων στην περιοχή, μιας ειρηνευτικής διαδικασίας που ξεκίνησε στη Μόσχα και συνεχίζεται στο Βερολίνο, από όπου προφανώς θα λείπει ο κ. Μητσοτάκης επειδή αυτοεξαιρέθηκε μέσα από αυτή τη συμμαχία με τον κ. Χαφτάρ. Ο μόνος τρόπος να εξυπηρετηθούν τα συμφέροντα της Ελλάδας, κυρίες και κύριοι Βουλευτές, είναι η χώρα μας να απελευθερωθεί από την ανίερη συμμαχία Ελλάδας - Ισραήλ - EXXON - TOTAL. Να πάψετε να ονειρεύεστε μεγαλεία και πλούτη από υδρογονάνθρακες αγκαλιά με Νετανιάχου, Σίσι, Τραμπ και Χαφτάρ. Πρέπει να δηλώσουμε ότι ο βυθός της ανατολικής Μεσογείου θα μείνει άθικτος από τρυπάνια, ότι μαζί με την Ευρωπαϊκή Ένωση που κινείται ήδη στους ρυθμούς της Πράσινης Συμφωνίας θα καταστήσουμε την Ελλάδα κέντρο βάρους ενός διεθνούς δικτύου ανανεώσιμης ενέργειας που θα αγκαλιάζει όλη τη Μεσόγειο και θα μας δίνει πραγματικές δυνατότητες να παίξουμε ειρηνευτικό ρόλο και να περιθωριοποιήσουμε εμείς εκείνους που επιβουλεύονται την ειρήνη και τα κυριαρχικά μας δικαιώματα. Ευχαριστώ.
Ευχαριστούμε.
Κύριε Πρόεδρε, θα μπορούσα να έχω τον λόγο;
Τι θέλετε, κύριε Λοβέρδο;
Ζητώ τον λόγο για κάτι που δεν είναι προσωπικό ακριβώς - δεν θέλω να είμαι εκτός Κανονισμού - αλλά είναι προσβλητικό για το κόμμα μου. Κάτι που είπε ο Αρχηγός του ΜέΡΑ25 και σας ζητώ τον λόγο εάν δεν μου τον δώσετε, θα ζητήσω τον λόγο επί του Κανονισμού και έχω μαζέψει δύο υπογραφές.
Εντάξει, εντάξει, κύριε Λοβέρδο. Ας μη φθάσουμε εκεί. Ορίστε, έχετε τον λόγο για ένα λεπτό. Νομίζω ότι ο χρόνος επαρκεί για να απαντήσετε.
Όταν Αρχηγός κόμματος μιλά για φιάσκο τριών πολιτικών δυνάμεων, μεταξύ των οποίων ανέφερε και το Κίνημα Αλλαγής, σε ό,τι αφορά τις πολιτικές που έχουμε στηρίξει για την αντιμετώπιση της κρίσης που προκύπτει από την άκυρη, ανυπόστατη και παράνομη συμφωνία Τουρκίας και Λιβύης, είναι όχι μόνο λανθασμένο, αλλά άκρως προσβλητικό. Αυτό που είπε είναι άκρως προσβλητικό. Ένα επιχείρημα έχω, δεν χρειάζομαι περισσότερα. Ανεξαρτήτως τού τι θέση έχει κάθε κόμμα - που δικαιούται να την έχει - για το αν πρέπει να κάνει έρευνες για ορυκτό πλούτο, αν αφού εντοπίσει κοιτάσματα τα αξιοποιήσει ή όχι, σε συμφωνία ή μη με εταιρείες άλλων χωρών, ανεξάρτητα τι λες γι' αυτό, αφού μπορεί να έχει κάθε κόμμα την άποψή του - σεβαστή, την ακούμε και τη συζητάμε, εμείς υποστηρίζουμε όμως ότι πρέπει να τα αξιοποιήσουμε αυτά και ως κυβέρνηση ΠΑΣΟΚ πήραμε τις σχετικές πρωτοβουλίες το 2011- δεν μπορείς να λες ότι αρνείσαι τα κυριαρχικά σου δικαιώματα, που σου δίνουν δηλαδή τη δυνατότητα να κάνεις αυτές τις έρευνες. Δεν μπορείς να τα αρνείσαι. Kι αν στα προσβάλλουν με ανυπόστατες συμφωνίες, εσύ δεν πρέπει να αμυνθείς; Θεωρώ απολύτως προσβλητικό αυτό που είπε. Δεν ζητώ να το ανακαλέσει, γιατί φαντάζομαι ότι δεν θα το κάνει, αλλά στην Εθνική Αντιπροσωπεία, κύριε Πρόεδρε, όποιος από εδώ και πέρα πάρει τον λόγο με τέτοιο προσβλητικό τόνο, θα ενημερώσω και τον Πρόεδρο της Βουλής. Από τη δική μας την πλευρά τουλάχιστον προσβολές δεν θα δεχόμαστε. Θα ζητούμε τον λόγο, ακόμα και αν είμαστε στα όρια του Κανονισμού.
Καλώς. Κύριε Βαρουφάκη, μοιραία πρέπει να απαντήσετε. Λοιπόν, παράκληση από το Προεδρείο για σύντομη απάντηση.
Θα είμαι πολύ σύντομος. Κύριε Λοβέρδο, πραγματικά με παρεξηγήσατε. Να σας δώσω ένα παράδειγμα;
Ναι, παρακαλώ.
Δεν έχουμε καμμία αμφιβολία και καμμία αντίρρηση ότι πρέπει όχι μόνο να εξασφαλίσουμε τα κυριαρχικά μας δικαιώματα, αλλά και να τα απαιτήσουμε. Εμείς, ως ΜέΡΑ25, για παράδειγμα, δεν διαφωνούμε ότι θα πρέπει ίσως να κηρύξουμε ΑΟΖ νότια της Κρήτης, αλλά όχι για να τρυπήσουμε σε αυτήν την ΑΟΖ με την «EXXON», με την «TOTAL» σε συνεργασία με το Ισραήλ. Ποτέ δεν έκανα αυτό το ατόπημα για το οποίο με κατηγορήσατε. Μιλάμε για εξασφάλιση κυριαρχικών δικαιωμάτων, αλλά όχι για να τρυπήσουμε, στο πλαίσιο ενός δικτύου πράσινης ενέργειας.
Δόθηκαν οι εξηγήσεις, κύριε Λοβέρδο από τον κ. Βαρουφάκη. Νομίζω ότι λήγει εδώ το θέμα.
Έληξε.
Η Βουλευτής της Νέας Δημοκρατίας, η κ. Ζέττα Μακρή, έχει τον λόγο. Μετά θα ακολουθήσει ο κ. Γκιουλέκας, όπως προείπαμε, θα ακολουθήσει ο Υπουργός Τουρισμού κ. Θεοχάρης, μετά ο Κοινοβουλευτικός Εκπρόσωπος της Ελληνικής Λύσης και συνεχίζουμε. Ορίστε, κυρία Μακρή, έχετε τον λόγο.
Ευχαριστώ, κύριε Πρόεδρε. Πριν προχωρήσω στο υπό συζήτηση νομοσχέδιο, θα ήθελα να επαινέσω τον κ. Λοβέρδο για τα πολύ φιλόφρονα λόγια τα οποία είπε για λόγους δικαιοσύνης για την επιλογή του Προέδρου μας για την Προεδρία της Δημοκρατίας, λόγια τα οποία βεβαίως αποκτούν ιδιαίτερη αξία από έναν έμπειρο πολιτικό και διακεκριμένο νομικό και να πω ότι εγώ, ως Βουλευτής της Νέας Δημοκρατίας, χαίρομαι και καμαρώνω για αυτήν τη σωστή επιλογή του Προέδρου μας. Θα σας επαινέσω, όμως, κύριε Λοβέρδο και για έναν άλλο λόγο: Για τη νηφαλιότητα και τη στιβαρότητα με την οποία εκφράσατε τις αντιρρήσεις που έχετε για την εξωτερική μας πολιτική. Δεν προσυπογράφω την ανησυχία σας για την επάρκεια της διπλωματίας ούτε την ένστασή σας για το αν είναι ξεκάθαρες οι δηλώσεις του Πρωθυπουργού. Η διπλωματία είναι παρούσα, η ηγεσία του Υπουργείου Εξωτερικών είναι στιβαρή και ο Πρωθυπουργός ξεκάθαρος. Όμως προσφέρετε στην ποιότητα του κοινοβουλευτικού διαλόγου με τον τρόπο που εκφέρετε τις αντιρρήσεις και λυπούμαι που θα πω ότι ο έπαινος περιορίζεται μόνο σε σας. Κυρίες και κύριοι συνάδελφοι, η καινούργια χρονιά ξεκινάει με την αναγκαιότητα νομοθέτησης για τη θωράκιση της χώρας σε περίπτωση άτακτης υποχώρησης του Ηνωμένου Βασιλείου από την Ευρωπαϊκή Ένωση. Το ανέφερε και ο αρμόδιος Υφυπουργός στην τοποθέτησή του. Είναι το πρώτο νομοσχέδιό μας. Δυστυχώς, είναι το πρώτο κράτος - μέλος του οποίου επίκειται η έξοδος από την Ευρώπη των είκοσι οκτώ και συνεπώς, μια τέτοια εξέλιξη όχι μόνο έχει δημιουργήσει μεγάλες αναταράξεις στην ευρωπαϊκή πολιτική σκηνή, αλλά και έχει απορροφήσει σημαντικό πολιτικό, διπλωματικό και οικονομικό κεφάλαιο σε όλα τα κράτη - μέλη. Παρακολουθούμε όλοι τα τελευταία τρία χρόνια τις συνεχείς εξελίξεις, αλλά και τις πυρετώδεις και αγωνιώδεις διαπραγματεύσεις των κυβερνήσεων του Ηνωμένου Βασιλείου με τις Βρυξέλλες, προκειμένου να εξασφαλιστεί η συμφωνία της αποχώρησης. Ας μη γελιόμαστε. Τα βήματα προς το Brexit είναι βήματα σε αχαρτογράφητα νερά και το Brexit θα έχει κόστος για όλους μας, όσο καλά και αν είμαστε προετοιμασμένοι. Σε αυτό το σημείο θα πρέπει να συγχαρούμε την πολιτική ηγεσία του Υπουργείου Εξωτερικών, τον Υπουργό κ. Δένδια, τον αρμόδιο Υφυπουργό κ. Βαρβιτσιώτη, οι οποίοι συντόνισαν και εντατικοποίησαν την προετοιμασία της συγκεκριμένης νομοθετικής πρωτοβουλίας. Με την πρωτοβουλία αυτή ρυθμίζονται μια σειρά πολλών και ποικίλων ζητημάτων, αλλά και αίρονται αβεβαιότητες για την αντιμετώπιση ενός άτακτου Brexit. Όμως στοίχημα σε αυτήν την προσπάθεια παραμένει όχι μόνο η διαχείριση και διατήρηση των εξαιρετικών σχέσεων μεταξύ της Ελλάδας και του Ηνωμένου Βασιλείου, αλλά και η ενίσχυση και η καλυτέρευση αυτών ακόμη ή παρά το απευκταίο σενάριο της μη επίτευξης συμφωνίας. Οι δύο χώρες συνδέονται εδώ και πάρα πολλές δεκαετίες με στενούς οικονομικούς, εμπορικούς, αλλά και ανθρώπινους δεσμούς και οι σχέσεις πλέον κινδυνεύουν να δοκιμαστούν στο πλαίσιο της διαδικασίας. Ποιες είναι, λοιπόν, οι επιπτώσεις μιας μη συμφωνίας για την Ελλάδα; Προφανώς και θα δημιουργήσει νέα δεδομένα. Πολλές σημαντικές εταιρείες ελληνικών συμφερόντων επενδύουν και δραστηριοποιούνται στο Ηνωμένο Βασίλειο, ενώ παράλληλα ισχυροποιημένος παρουσιάζεται και ο ελληνικός κλάδος της λιανικής, που συνδέεται και με τον αυξημένο αριθμό Ελλήνων που διαβιούν εκεί. Αντίστοιχα, ένας σημαντικός αριθμός βρετανικών εταιρειών στη χώρα μας έχουν επενδύσει σε τομείς όπως των τηλεπικοινωνιών, του λιανικού εμπορίου, της υγείας, του τουρισμού, των χρηματοοικονομικών υπηρεσιών και της πρωτογενούς παραγωγής. Ενδιαφέρον παρουσιάζει, επίσης, και ο τομέας των επενδύσεων των ιδιωτών στον κλάδο των ακινήτων και μάλιστα, της θερινής κατοικίας. Το Λονδίνο αποτελεί, εξάλλου, βασική πηγή κεφαλαίων για ομολογιακές εταιρικές εκδόσεις, αλλά και αναζητήσεις επενδυτών, χρηματοοικονομικών ή μη, αφού ένα ποσοστό 44% περίπου των ελληνικών ομολόγων διακινείται μέσω Λονδίνου. Στον τομέα του τουρισμού, η χώρα μας είναι από τους πιο δημοφιλείς προορισμούς αναψυχής των Βρετανών, που είναι παραδοσιακά μεταξύ των τριών σημαντικότερων πελατών για το ελληνικό τουριστικό προϊόν. Περίπου το 10% των τουριστικών αφίξεων προέρχεται από το Ηνωμένο Βασίλειο, ενώ το 2017 απετέλεσε έτος - ορόσημο, καθώς έσπασε το φράγμα των τριών εκατομμυρίων Βρετανών τουριστών. Βέβαια, η κατάρρευση της «THOMAS COOK» πριν μερικούς μήνες δίνει μια πρόγευση για το τι μπορεί να γίνει σε περίπτωση ενός άτακτου Brexit. Στον τομέα της ναυτιλίας, περίπου εξήντα ελληνικές εταιρείες διαθέτουν γραφεία αντιπροσώπευσης στο Λονδίνο, τα οποία δραστηριοποιούνται και στη βρετανική και στη διεθνή αγορά. Τα τελευταία χρόνια πετύχαμε ως χώρα μερικό επαναπατρισμό των ναυτιλιακών εταιρειών μέσω κινήτρων, αλλά και λόγω των δυσμενών αλλαγών στο βρετανικό φορολογικό καθεστώς. Ο ναυτιλιακός τομέας βρίσκεται στην κορυφή του βρετανικού ενδιαφέροντος, καθώς το City προσφέρει ένα μεγάλο πλέγμα χρηματοδοτικών, ασφαλιστικών και νομικών υπηρεσιών προς τη ναυτιλία, τις οποίες και λογικά επιθυμεί να συνεχίσει να παράσχει όσο το δυνατόν απρόσκοπτα. Στον χρηματοπιστωτικό τομέα, μολονότι υπάρχει περιορισμένη άμεση έκθεση του ελληνικού χρηματοπιστωτικού συστήματος στο Ηνωμένο Βασίλειο, οι έμμεσες επιπτώσεις σκληρής εξόδου από την Ευρωπαϊκή Ένωση μπορεί να οδηγήσουν σε επιδείνωση των συνθηκών χρηματοδότησης των τραπεζών σε αυστηρότερες οικονομικές συνθήκες και σε αρνητικές προοπτικές ανάπτυξης. Ποιες, όμως, είναι οι προοπτικές περαιτέρω ανάπτυξης του διμερούς εμπορίου αγαθών και υπηρεσιών μεταξύ Ελλάδος και Ηνωμένου Βασιλείου μετά το Brexit; Είναι η στήριξη των παραδοσιακών ελληνικών προϊόντων μας, που είναι πολύ σημαντική. Θα πρέπει, συνεπώς, να επιδιώξουμε τη διεύρυνση των προϊόντων, τη χρήση νέων πρωτοποριακών και καινοτόμων συσκευασιών και την ποιοτική διαφοροποίησή τους. Ακόμη να παρουσιάσουμε επενδυτικές ευκαιρίες και δυνατότητες για τη χώρα μας τόσο στον δημόσιο τομέα όσο και στα ιδιωτικά επενδυτικά σχέδια, γιατί αυτά είναι κομβικής σημασίας. Ο κλάδος των χρηματοοικονομικών υπηρεσιών, ο ασφαλιστικός κλάδος και ο κλάδος υποστηρικτικών υπηρεσιών προς τις επιχειρήσεις προσφέρει, επίσης, πολλές ευκαιρίες για συνεργασίες και για αξιοποίηση των ξένων επενδύσεων. Βεβαίως, η οποιαδήποτε συζήτηση για τη σχέση μας με τη Μεγάλη Βρετανία μετά την έξοδό της από την Ευρωπαϊκή Ένωση δεν σταματάει με την ψήφιση της συγκεκριμένης πρωτοβουλίας. Προφανώς και το Υπουργείο Εξωτερικών έχει μεριμνήσει για την κατάρτιση ενός μεγάλου αριθμού διμερών συμφωνιών για την αντιμετώπιση προβλημάτων ασφάλειας, υγειονομικής κάλυψης, αλλά και εκπαίδευσης. Ιδίως στο πλαίσιο της εκπαίδευσης θα τεθούν πολλά θέματα αμοιβαιότητας, γιατί μας ενδιαφέρει να παραμείνουν ανεμπόδιστα οι Έλληνες στη Βρετανία, οι καθηγητές που σπουδάζουν ή υπηρετούν στο βρετανικό εκπαιδευτικό σύστημα. Ήδη το Υπουργείο Παιδείας έχει προχωρήσει σε σχετικές ρυθμίσεις σειράς θεμάτων. Κυρίες και κύριοι συνάδελφοι, με την αποχώρηση μιας μεγάλης χώρας, όπως το Ηνωμένο Βασίλειο, η Ευρώπη, όπως την οραματίστηκαν οι μεγάλοι Ευρωπαίοι ηγέτες τη δεκαετία του 1960, όπως την έχουμε φτιάξει και έχουμε ζήσει εμείς οι Ευρωπαίοι πολίτες της τελευταίας δεκαετίας, δεν θα υπάρχει πλέον. Ας ευχηθούμε ότι τα υπόλοιπα κράτη - μέλη θα μεριμνήσουν και θα ενεργήσουν δραστικά, με σύνεση, ώστε η κίνηση του Brexit να μην επηρεάσει ολιστικά και μακροπρόθεσμα το οικοδόμημα της ενωμένης Ευρώπης. Σας ευχαριστώ πολύ.
Τον λόγο έχει ο κ. Γκιουλέκας Κωνσταντίνος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, λίγη ώρα πριν συναντήθηκε σε αυτό το κτήριο ο Πρωθυπουργός της χώρας, ο Κυριάκος Μητσοτάκης, με τον ηγέτη του Εθνικού Λιβυκού Στρατού, τον Στρατάρχη Χαφτάρ και πριν από λίγο υπήρξε μια άλλη συνάντηση με τον Υπουργό των Εξωτερικών, τον κ. Δένδια. Περνούμε περίοδο ιδιαίτερης έντασης στη γειτονιά μας, στην περιοχή μας, στην Ανατολική Μεσόγειο και βεβαίως, βλέπουμε την προκλητικότητα την οποία αντιμετωπίζουμε από την πλευρά της γείτονος, από την πλευρά της Τουρκίας. Άρα, λοιπόν, επειδή αισθάνομαι χρέος, έχοντας και την ευθύνη της Προεδρίας στην Επιτροπή Εθνικής Άμυνας και Εξωτερικών Υποθέσεων της Βουλής, να απαντήσω σε όσα ακούστηκαν με πραγματική αγωνία - και δεν αμφιβάλλω για τις ειλικρινείς προθέσεις όλων των συναδέλφων - για τι γίνεται, τι κάνουμε, πού είναι οι σύμμαχοί μας, σε σχέση και με την επικείμενη συνάντηση στο Βερολίνο, θέλω να πω τα εξής: Κυρίες κύριοι συνάδελφοι, πεποίθησή μου είναι, μετά από όλα αυτά τα χρόνια και στην πολιτική ζωή του τόπου, ως ένα στέλεχος σήμερα του κυβερνώντος κόμματος, ότι το ζητούμενο είναι τι κάνει η Ελλάδα και πώς μπορεί η Ελλάδα να είναι έτοιμη να αντιμετωπίσει κάθε πρόκληση, κάθε κίνδυνο. Το λέω αυτό γιατί βεβαίως στηριζόμαστε στις συμμαχίες μας, βεβαίως τιμάμε τις συμμαχίες μας, αλλά σε κάθε περίπτωση πρέπει εμείς να είμαστε έτοιμοι. Και δουλεύουμε προς αυτήν την κατεύθυνση. Η Ελλάδα, πράγματι, διασφαλίζει την ειρήνη της προσπαθώντας να διατηρήσει πολύ υψηλό το αξιόμαχο των Ενόπλων Δυνάμεων της χώρας, που είναι ουσιαστικά και ο πιο σημαντικός αποτρεπτικός παράγοντας, για οποιονδήποτε θα ήθελε να επιβουλευθεί την εθνική μας κυριαρχία. Το λέω αυτό, γιατί ενώ εμείς - και πολύ σωστά - επιμένουμε στην εφαρμογή του διεθνούς δικαίου, βλέπουμε ότι κάποιες άλλες χώρες, όπως και η εξ ανατολών γείτων χώρα, υπολογίζει στην ισχύ. Άρα, λοιπόν, δεν αρκεί μόνον να τηρείς απαρέγκλιτα τις αρχές του διεθνούς δικαίου, της καλής γειτονίας, αλλά πρέπει να έχεις και την ισχύ. Αυτό κάνουμε και εμείς. Αυξάνουμε την ισχύ μας προκειμένου να γίνονται σεβαστές οι δικές μας θέσεις σε ανθρώπους και σε κράτη, οι οποίοι θέλουν να δημιουργούν προβλήματα στην περιοχή. Τι κάνουμε, λοιπόν, εμείς, τι κάνουμε στην περιοχή μας, τι κάνουμε και στην Ευρωπαϊκή Ένωση τώρα που αυτή η απόφαση του Ηνωμένου Βασιλείου δημιουργεί πράγματι ένα πολύ κακό προηγούμενο στην ευρωπαϊκή οικογένεια, στην Ευρωπαϊκή Ένωση και βεβαίως μπορεί να έχει κάποιες συνέπειες, που ίσως ακόμη να μην είμαστε σε θέση όλοι μας, όλοι οι Ευρωπαίοι πολίτες, να προβλέψουμε σε όλη τη διάστασή τους. Άρα, λοιπόν, το ζητούμενο είναι τι κάνουμε, τι κάνουμε σήμερα που η Ευρώπη πραγματικά κλυδωνίζεται από την απόφαση του Ηνωμένου Βασιλείου. Μην ξεχνάτε ότι αυτό δίνει τη δυνατότητα και σε ακραίους κύκλους να δημιουργούν μία αντιευρωπαϊκή συζήτηση προσπαθώντας να πείσουν ότι το ευρωπαϊκό οικοδόμημα πέφτει. Εδώ πρέπει εμείς, οι άνθρωποι που πιστεύουμε στην Ενωμένη Ευρώπη και στην ανάγκη ύπαρξης ενωμένης Ευρώπης, πρώτα - πρώτα να ξαναθυμηθούμε πώς ξεκίνησε αυτό το οικοδόμημα από τους μεγάλους οραματιστές οι οποίοι μετά το τέλος του Β΄ Παγκοσμίου Πολέμου αποφάσισαν με πολιτικές λύσεις να προχωρήσουν σε αυτό που κάποτε ήταν οι ευρωπαϊκές κοινότητες και σήμερα μετεξελίχθηκε στην Ευρωπαϊκή Ένωση. Χαιρόμαστε ειλικρινά - για μας είναι τιμή και καμάρι - που ανήκουμε σε μία παράταξη, στην παράταξη που ίδρυσε ο μεγάλος Μακεδόνας πολιτικός ο Κωνσταντίνος Καραμανλής, που σε κόντρα όλων εκείνων που κάποτε μας έλεγαν ότι δεν πρέπει να προχωρήσουμε στο ευρωπαϊκό οικοδόμημα, ο Καραμανλής επέμεινε, ενέταξε την Ελλάδα ως ένα ισότιμο μέλος στην ευρωπαϊκή οικογένεια. Σκεφτείτε σήμερα πού θα βρισκόμασταν εάν τρέχαμε να αναζητήσουμε μόνον διμερείς συμμαχίες χωρίς να είμαστε μέλος ισότιμο και ένα από τα παλαιότερα και στο σκληρό πυρήνα της Ευρωπαϊκής Ένωσης. Άρα, λοιπόν, κυρίες και κύριοι, χρειάζεται απάντηση στο τι κάνουμε και στην περίπτωση του βρετανικού αυτού εγχειρήματος να βγει από την Ευρώπη, ενός εγχειρήματος, που πρέπει να ομολογήσουμε ότι μας ταλάνισε όλους, γιατί οι ίδιοι οι Βρετανοί έδειξαν ότι δεν ήξεραν τι θέλουν. Kαι μέχρι σήμερα ακόμη, δεν μπορεί να είναι κανείς απολύτως βέβαιος για το τι θα κάνει η Βρετανία. Ελπίζουμε. Έχει ελαχιστοποιηθεί το σενάριο ενός άτακτου Brexit, αλλά βεβαίως πρέπει να προλάβουμε τα πάντα. Χαίρομαι ειλικρινά, κύριε Υπουργέ, στο σημείο αυτό θα ήθελα πραγματικά να συγχαρώ για την πρόνοιά σας, εσάς, την ηγεσία του Υπουργείου των Εξωτερικών, γιατί η Κυβέρνηση που εμείς στηρίζουμε και υποστηρίζουμε πραγματικά φρόντισε από τις πρώτες ημέρες της ανάληψης των καθηκόντων της να προλάβει όλα αυτά τα ενδεχόμενα. Και ήταν πάρα πολύ σημαντικό ότι προχωρήσατε στο να προβλέψετε καταστάσεις που θα ήταν απολύτως δυσάρεστες, όχι μόνο για την εθνική μας οικονομία, αλλά θα ήταν απολύτως δυσάρεστες γενικότερα για την πορεία μας στην Ευρωπαϊκή Ένωση, αφού ούτως ή άλλως το Ηνωμένο Βασίλειο ήταν και παραμένει μία πολύ μεγάλη χώρα με μία πολύ ισχυρή οικονομία, μία χώρα με την οποία η Ελλάδα έχει ιδιαίτερα παραδοσιακές φιλικές σχέσεις και αυτές θέλουμε να τις διατηρήσουμε και με το νέο καθεστώς που επιλέγουν - και βεβαίως αυτό είναι απολύτως σεβαστό από την πλευρά μας - οι Βρετανοί πολίτες. Είναι κάτι που αποτελεί αναφαίρετο δικαίωμά τους. Έτσι, λοιπόν, από την πρώτη στιγμή ήταν σημαντικό το ότι ετέθησαν οι προϋποθέσεις υπό τις οποίες εμείς θα μπορέσουμε να λειτουργήσουμε, είτε στην περίπτωση του άτακτου Brexit - που επαναλαμβάνω πια φαίνεται ως ένα μακρινό σενάριο, αλλά δεν μπορεί κανείς να το αποκλείσει - είτε στην περίπτωση μιας συμφωνημένης εξόδου της Βρετανίας. Βεβαίως, μετά τις τελευταίες εκλογές και τον θρίαμβο που κατήγαγε ο Μπόρις Τζόνσον στην Βρετανία, στο Ηνωμένο Βασίλειο, πράγματι, φαίνεται ότι αυτό το σενάριο απομακρύνεται ολοένα και περισσότερο. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Εμείς, λοιπόν, από την πλευρά μας θωρακίζουμε τη χώρα μας με το παρόν νομοσχέδιο. Δεν θα ήθελα να μιλήσω αναλυτικά για τα άρθρα, κυρίες και κύριοι συνάδελφοι, το κάνανε οι εισηγητές. Έχουν καλυφθεί επαρκέστατα όλα αυτά, οι πρόνοιες, οι προβλέψεις, αλλά σε κάθε περίπτωση είναι σημαντικό να προχωρήσουμε συντεταγμένα, προβλέποντας ό,τι θα μπορούσε να φέρει στην πατρίδα μας, αλλά και στη μεγάλη ευρωπαϊκή οικογένεια, το ενδεχόμενο ενός Brexit υπό όποια μορφή συμφωνήσουν πρώτα από όλα οι Βρετανοί. Εμείς είμαστε έτοιμοι να αντιμετωπίσουμε και το Brexit υπό ευνοϊκές, normal συνθήκες, δηλαδή μία συμφωνημένη έξοδο, αλλά και ένα άτακτο Brexit. Με αυτή την έννοια νομίζω - και χαίρομαι - ότι ο πολιτικός κόσμος της χώρας, σχεδόν στο σύνολο του - πάντοτε θα υπάρχουν διαφορές - βρήκε έναν κοινό τόπο συνεννόησης, για να αντιμετωπίσει αυτή την κατάσταση.
Τον λόγο έχει ο Υπουργός Τουρισμού, ο κ. Θεοχάρης. Πόσο χρόνο θέλετε, κύριε Υπουργέ;
Λίγο χρόνο, δεν υπάρχει λόγος.
Ορίστε, έχετε τον λόγο, για επτά λεπτά.
Είναι αρκετός. Κυρίες και κύριοι συνάδελφοι, συζητούμε ένα νομοσχέδιο στο οποίο κανένας από εμάς, θέλω να πιστεύω, δεν είναι χαρούμενος, που υπάρχει ανάγκη να το συζητήσουμε. Η Ευρωπαϊκή Ένωση, το ευρωπαϊκό μας σπίτι, δεν μπορεί να είναι χαρούμενο όταν παρακολουθούμε μία διαδικασία, μετά το δημοψήφισμα, στο τέλος της οποίας το Ηνωμένο Βασίλειο, θα φύγει από την Ευρωπαϊκή Ένωση. Όπως γνωρίζετε, η αποχώρηση του Ηνωμένου Βασιλείου από την Ευρωπαϊκή Ένωση, το λεγόμενο Brexit είναι το πιο σημαντικό φυσικά ζήτημα για την ενωμένη Ευρώπη, όχι απαραίτητα βέβαια με δεδομένες τις γεωστρατηγικές εξελίξεις στην περιοχή μας και το πιο σημαντικό στην τρέχουσα επικαιρότητα. Ο Πρωθυπουργός είχε σήμερα τη συνάντηση με τον Στρατάρχη Χαφτάρ και βλέπουμε ότι παρά την κριτική η ελληνική διπλωματία της Κυβέρνησης του Κυριάκου Μητσοτάκη είναι συνεχώς ενεργή, συνεχώς κινείται, ώστε να φέρει το μέγιστο και το καλύτερο δυνατό αποτέλεσμα για τη χώρα μας. Για να ξαναγυρίσω στο θέμα μας του Ηνωμένου Βασιλείου, λοιπόν, η έξοδος πλήττει την ενωμένη Ευρώπη ως πράξη, αλλά και ως ιδέα. Το Ηνωμένο Βασίλειο θα πάψει να είναι μέλος της Ευρωπαϊκής Ένωσης τυπικά, τουλάχιστον, σε λίγες μέρες, την 31η Ιανουαρίου. Αυτή η ημερομηνία είναι όμως, μάλλον η αρχή παρά το τέλος της διαδικασίας αποχώρησης, η οποία προβλέπεται να ολοκληρωθεί το αργότερο ως τις 31 Δεκεμβρίου του 2020. Οι απαιτούμενες διεργασίες είναι εξαιρετικά πολύπλοκες και ευαίσθητες. Το Ευρωπαϊκό Κοινοβούλιο ήδη έχει εκφράσει την ανησυχία του για τα δικαιώματα των πολιτών της Ευρωπαϊκής Ένωσης, οι οποίοι είναι εγκατεστημένοι στο Ηνωμένο Βασίλειο. Παράλληλα, ανακύπτει πλήθος ζητημάτων για τη μετακίνηση των Βρετανών σε χώρες της Ενωμένης Ευρώπης. Σε ότι αφορά την ελληνική Κυβέρνηση και ειδικά το Υπουργείο μας, το Υπουργείο Τουρισμού, θα πρέπει να τονιστεί ότι από την πρώτη μέρα που αναλάβαμε καθήκοντα μελετούμε εντατικά και επεξεργαζόμαστε τρόπους για την ομαλότερη δυνατή μετάβαση στη νέα κατάσταση. Η αντιμετώπιση των πιθανών παρενεργειών του Brexit στον ελληνικό τουρισμό τέθηκε σε υψηλή προτεραιότητα αντίστοιχη με την προτεραιότητα της βρετανικής αγοράς. Και, επειδή αναφερθήκαν και από τον συνάδελφο του ΚΙΝΑΛ - δεν είναι εδώ - τα ζητήματα της βρετανικής αγοράς, ας πω δυο λόγια και γι' αυτό. Επιτρέψτε μου να υπενθυμίσω πως το ρεύμα των επισκεπτών οι οποίοι προέρχονται από το Ηνωμένο Βασίλειο στη χώρα μας μόνο το 2018 απέφερε έσοδα σχεδόν 2 δισεκατομμυρίων ευρώ και λίγο περισσότερα φέτος. Το ποσοστό αυτό είναι μεγαλύτερο του 1% του ΑΕΠ της χώρας μας. Συνεπώς, είναι απολύτως σαφές ότι η βρετανική αγορά είναι από τους μεγαλύτερους τουριστικούς πόρους για τη χώρα μας. Οι Βρετανοί κατά κανόνα βρίσκονται στις τρεις πρώτες θέσεις μεταξύ των ξένων επισκεπτών που έρχονται στην Ελλάδα. Ακόμη το Ηνωμένο Βασίλειο είναι η δεύτερη πιο προσοδοφόρα πηγή τουριστικού εισοδήματος για την Ελλάδα. Την τελευταία τριετία οι Βρετανοί ενισχύουν την οικονομία μας με περίπου 2 δισεκατομμύρια ευρώ κάθε χρόνο. Παράλληλα, η Βρετανία είναι μια χώρα ιδιαιτέρως αναπτυγμένη στον κλάδο παροχής κάθε μορφής αεροπορικών υπηρεσιών. Με το νομοσχέδιο που εισάγεται σήμερα στη Βουλή των Ελλήνων προς ψήφιση οι κείμενοι νόμοι προσαρμόζονται στη νέα κατάσταση για μετά τη Brexit εποχή. Συγκεκριμένα με το άρθρο 6, το οποίο αφορά τις τουριστικές επιχειρήσεις, ρυθμίζεται το καθεστώς άσκησης επιχειρηματικής τουριστικής δραστηριότητας Βρετανών πολιτών ή νομικών προσώπων με έδρα τη Βρετανία. Στα άτομα και τις επιχειρήσεις αυτές παραχωρείται από τον νόμο το δικαίωμα για το χρονικό διάστημα μέχρι τις 31-12-2020 να ασκούν επιχειρηματικές τουριστικές δραστηριότητες οι οποίες προβλέπονται ως περιπτώσεις γ΄, δ΄ και ε΄ στην παράγραφο 1 του άρθρου 1 του ν.4276/2014. Με απλά λόγια, στις βρετανικές επιχειρήσεις, τουριστικά γραφεία, γραφεία ενοικιάσεως αυτοκινήτων, επιχειρήσεις εκμίσθωσης μοτοσυκλετών, τρίτροχων και τετράτροχων οχημάτων στην Ελλάδα δίνεται ένα εύλογο χρονικό περιθώριο προσαρμογής τους στο Brexit. Ωστόσο, ως την εκπνοή της προθεσμίας αποχώρησης η Ευρωπαϊκή Ένωση ενδέχεται να έχει βρει τρόπο να λύσει οριστικά το ζήτημα των βρετανικών επιχειρήσεων στην Ελλάδα και σε όλη την Ευρώπη. Ως προς το άρθρο 5 του νομοσχεδίου σχετικά με την αναγνώριση και ανταλλαγή αδειών οδήγησης, προβλέπεται πως κάθε Βρετανός θα μπορεί να συνεχίσει να οδηγεί στην Ελλάδα με την άδεια που είχε λάβει στην πατρίδα του. Το μέτρο αυτό κρίνεται ως ιδιαιτέρως θετικό σε σχέση κυρίως με τη μίσθωση οχημάτων στη χώρα μας από γραφεία ενοικιάσεως αυτοκινήτων, επιχειρήσεις εκμίσθωσης κ.λπ., από Βρετανούς τουρίστες. Γενικότερα - και τελειώνω, κύριε Πρόεδρε - , θα λέγαμε πως το νομοσχέδιο το οποίο εξετάζουμε σήμερα στη Βουλή είναι πολύ θετικό, διότι παραχωρεί χρόνο ώστε και η Ευρωπαϊκή Ένωση από την πλευρά της να προχωρήσει σε διμερές επίπεδο τις κατάλληλες πρωτοβουλίες εξομάλυνσης. Το νομοσχέδιο δίνει επίσης χρόνο, για να σχεδιαστούν οι απαραίτητες δράσεις με στόχο τις μικρότερες δυνατές απώλειες και στον κλάδο των αεροπορικών εταιρειών και στον τουριστικό κλάδο γενικότερα. Τέλος, ασφαλώς είναι θετικές οι πληροφορίες που μιλούν για αναθεώρηση του κανονισμού της Ευρωπαϊκής Ένωσης για τις θεωρήσεις, το οποίο δίνει τη δυνατότητα στους Βρετανούς πολίτες να επισκέπτονται για τουριστικούς σκοπούς τα κράτη - μέλη για ενενήντα ημέρες μέσα σε διάστημα εκατόν ογδόντα ημερών απολύτως ελεύθερα, χωρίς θεώρηση, βίζα ή άλλες διατυπώσεις. Αυτό για εμάς είναι κρίσιμο και πάρα πολύ σημαντικό από το 2021 που αλλάζει και ο κανονισμός και χρειάζονται πολύ πιο χρονοβόρες διαδικασίες για τις τρίτες χώρες και φυσικά έχουμε και μια διαδικασία προσαρμογής που είναι σε πλήρη εξέλιξη. Για όλα αυτά, κυρίες και κύριοι συνάδελφοι, σας καλώ και εγώ να υπερψηφίσετε αυτό το θετικό νομοσχέδιο. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Χήτας.
Κύριε Πρόεδρε, ευχαριστώ πολύ. Να ξεκινήσω από την ομιλία Προέδρου Κοινοβουλευτικής Ομάδας που τον ακούσαμε, κυρίες και κύριοι, να αποκαλεί Κάρατζιτς τον στρατηγό Χαφτάρ, έκανε λόγο για ανίερες συμμαχίες, για οικολογική ζημιά. Δεν ξέρω, αλλά εμένα μου ακούστηκε ο πιο φιλότουρκος Πρόεδρος κόμματος του ελληνικού Κοινοβουλίου με αυτά που είπε. «Όχι στα πετρέλαια», «όχι στον ορυκτό πλούτο», κατηγορούσε το Ισραήλ, «Κάρατζιτς ο Χαφτάρ». Προφανώς, ο συγκεκριμένος Πρόεδρος της Κοινοβουλευτικής Ομάδας νομίζει ότι προεδρεύει κόμματος στην Ελβετία και όχι στην Ελλάδα. Μάλλον δεν ξέρει πού ακριβώς βρίσκεται. Να πω στον καλό συνάδελφο κ. Λοβέρδο, ο οποίος δεν είναι εδώ, αλλά το ακούσαμε, ότι ξαφνικά θυμήθηκε το Κίνημα Αλλαγής και ο Ανδρέας Λοβέρδος ως Κοινοβουλευτικός Εκπρόσωπος τη Ρωσία. Ακούσαμε, λοιπόν, να λέει ότι η Ρωσία θα μπορούσε να παίξει έναν ρόλο υπέρ μας, είπε ο κ. Λοβέρδος. Ξεκίνησε, όμως, την ομιλία του και είπε ότι έχουμε επιβάλει εμπάργκο κατά της Ρωσίας. Αυτά τα δύο λίγο δεν μπορούν να συνδυαστούν. Αποφασίστε. Και κάτι τρίτο που άκουσα - γιατί είμαι από το πρωί εδώ - και αφορά στον κ. Βαρβιτσιώτη και στον διάλογο που είχαμε νωρίτερα. Δεν είναι εδώ ο Υπουργός, αλλά είμαι σίγουρος οι συνεργάτες του θα του το μεταφέρουν. Απλά θέτω υπ' όψιν των συνεργατών σας και υπ' όψιν του κ. Βαρβιτσιώτη ότι υπάρχει και μια δήλωση δικού σας Βουλευτή. Είναι ένα εξέχον στέλεχος της Κυβέρνησης της Νέας Δημοκρατίας, Βουλευτής και από τους πλέον έγκριτους διεθνολόγους, ο κ. Άγγελος Συρίγος, και ελπίζω σε αυτό να συμφωνείτε και εσείς. Στις 15 Γενάρη δήλωσή του ότι δύσκολα θα απαλλαγούμε από τη συμφωνία Τουρκίας - Λιβύης. Το είπε ο κ. Άγγελος Συρίγος. Ελπίζω να μην επαληθευτεί. Τα του Brexit τα ανέλυσε ο ειδικός αγορητής μας, ο κ. Βιλιάρδος, και έκανε και μία αναφορά ο Πρόεδρός μας. Θα πάω σε ένα πολύ σημαντικό θέμα στο οποίο αναφέρθηκε ο Κοινοβουλευτικός Εκπρόσωπος του Κινήματος Αλλαγής, το κορυφαίο θέμα της Ευρώπης που απασχολεί αυτήν τη στιγμή και δεν είναι άλλο από την παράνομη μετανάστευση που ζούμε τα τελευταία χρόνια. Και θέλω να πω στη Νέα Δημοκρατία και στην Κυβέρνηση της Νέας Δημοκρατίας ότι όσα επικοινωνιακά τεχνάσματα και αν σκαρφιστείτε όσο και αν προσπαθήσετε να αλλάξετε την ατζέντα όσο και να δίνετε τους ρυθμούς εσείς στα φίλα προσκείμενα σε εσάς κανάλια και μέσα μαζικής ενημέρωσης η πραγματικότητα δεν αλλάζει, το πρόβλημα παραμένει, είναι εκεί, είναι το ίδιο και ακόμα μεγαλύτερο. Η πραγματικότητα είναι, δυστυχώς για την πατρίδα μας, ότι βρίσκεστε, κύριοι, σε πανικό. Είστε σε πανικό από την πρώτη ημέρα που αναλάβατε μέχρι και σήμερα. Και αν εσείς θέλετε να κρύψετε την αλήθεια από τους Έλληνες, εμείς με όση δύναμη έχουν οι δέκα Βουλευτές που είμαστε εδώ μέσα θα το φωνάζουμε για το πώς έχει η κατάσταση. Δεν θα μπω στις λεπτομέρειες για το τι συμβαίνει στα ελληνικά νησιά, αλλά και στην ηπειρωτική χώρα. Τα έχουμε πει δεκάδες φορές. Θα πω, όμως, ότι μέσα σε έξι μήνες καταφέρατε το ακατόρθωτο. Καταφέρατε να τα πάτε χειρότερα στο πολύ σημαντικό αυτό ζήτημα από ό,τι τα πήγε ο ΣΥΡΙΖΑ. Αυτό είναι παγκόσμιο ρεκόρ. Ήρθατε με βλέψεις ότι θα λύσετε το πρόβλημα και τα πήγατε χειρότερα. Αν υπήρχε, λοιπόν, Όσκαρ αποτυχίας θα σας το είχαμε απονείμει σήμερα. Ούτε απελάσεις κάνατε, ούτε σε κλείσιμο των ΜΚΟ προχωρήσατε, ούτε push back κάνατε, ούτε κλειστά σύνορα στον Έβρο, τίποτα. Τα σύνορά μας είναι «ρεμπέτ ασκέρ». Δεν κάνατε τίποτα απολύτως. Τούρκοι λιμενικοί παρενοχλούν και βγάζουν όπλα σε Έλληνες ψαράδες και φυσικά την ίδια ώρα αυτοί οι οποίοι μπαίνουν παράνομα στη χώρα μας τρώνε και πίνουν στην υγειά των κορόιδων με τζάμπα σπίτια και τζάμπα όλες τις ανέσεις. Ήρθε το ΦΕΚ της κ. Δόμνας Μιχαηλίδου. Στις 31-12-2019 την ώρα που άνοιγαν οι Έλληνες τις σαμπάνιες τους η κυρία περνούσε ΦΕΚ για να περνάνε οι ανήλικοι κάτω των δεκαοκτώ, δεκαέξι, δεκαεπτά χρόνων - μπορεί να είναι και είκοσι και είκοσι ένα γιατί μπαίνουν χωρίς διαβατήρια μέσα αυτά τα παιδιά - να έχουν όλα τα προνόμια, όπως ηλεκτρονικούς υπολογιστές, ψυχολογική υποστήριξη, τοστιέρες, καφετιέρες κ.λπ. στην υγειά των κορόιδων. Σας πήρε έξι μήνες για να καταλάβετε ποια είναι η πραγματικότητα έξω στην επικράτεια και πόσο δύσκολα περνάει η χώρα μας. Το φωνάζαμε από την πρώτη ημέρα εδώ. Τι θα αλλάξει τώρα, λοιπόν, που συστήνετε και πάλι το Υπουργείο Μετανάστευσης; Τι θα αλλάξει; Θα σταματήσουν οι ροές; Θα σταματήσουν ξαφνικά να μπαίνουν μέσα οι παράνομοι μετανάστες; Τι θα αλλάξει σε σχέση με αυτό που κάνατε τόσο καιρό; Κάθε εβδομάδα αλλάζατε σχέδιο. Ένα σχέδιο, δεύτερο σχέδιο, τρίτο σχέδιο, τέταρτο σχέδιο, αλλάζετε Υπουργούς, τους κάνετε Υφυπουργούς, παίρνατε τον στρατό, βάζατε άλλους, θα παίρνατε σκάφη από τους φίλους σας εφοπλιστές, πιο εντατικές περιπολίες και, και, και. Πήγε ο κ. Στεφανής, έβαλε κάτι συρματοπλέγματα. Να σας πω εγώ λίγο και απαντάω και στον κ. Λιβανό, τον Κοινοβουλευτικό Εκπρόσωπο της Νέας Δημοκρατίας, ο οποίος δεν είναι εδώ σήμερα, αλλά ήμασταν εχθές σε μία τηλεοπτική εκπομπή και με προκάλεσε και μου λέει «κύριε Χήτα, θέλω αύριο να μου φέρετε φωτογραφίες». Θέλω να τις καταθέσω στα Πρακτικά και να τις πάρει ο κ. Λιβανός. Εδώ είναι φωτογραφίες Εγνατία Οδός Θεσσαλονίκη - Αλεξανδρούπολη οι επενδυτές τέσσερις - τέσσερις, πέντε - πέντε περπατάνε. Και εδώ είναι σημερινές φωτογραφίες, μακεδονικά Τέμπη σήμερα. Είναι μπουλούκια ολόκληρα. Παρακαλώ να δοθούν στον κ. Λιβανό γιατί εγώ κρατάω τον λόγο μου. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γιατί δεν γίνονται ρεπορτάζ στα κανάλια για τις νέες ασθένειες που νομίζαμε ότι έχουν εξαφανιστεί, αλλά έχουν εμφανιστεί πάλι; Κανείς δεν μιλάει. Γιατί δεν λέτε στους Έλληνες ότι σε μια ακτίνα δέκα χιλιομέτρων γύρω από τη Μόρια λαθρομετανάστες έχουν ξηλώσει κάθε τι που θυμίζει Ορθοδοξία; Έχουν ρημάξει σταυρούς, έχουν καταστρέψει τάφους, έχουν βεβηλώσει εικόνες. Μέχρι και στην κορυφή του βουνού ανέβηκαν και ξήλωσαν τον σταυρό από το εκκλησάκι του Προφήτη Ηλία. Γιατί δεν λέτε στους Έλληνες ότι στη Σάμο κόβουν ολόκληρα δάση, ότι έχουν ρημάξει τα δάση; Ξέρετε ποιο είναι το λάθος; Νομίζετε ότι επειδή έχετε την επιρροή σε κάποια μέσα ενημέρωσης, μπορείτε να διαστρεβλώσετε ή να κρύψετε την εικόνα που υπάρχει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ την ανοχή σας για ένα - δύο λεπτά, κύριε Πρόεδρε. Ούτως ή άλλως είμαστε χαλαρά σήμερα. Πέντε νοματαίοι είμαστε εδώ μέσα. Αν νομίζετε ότι θα πείτε την αλήθεια για το ότι κλείνει η Μόρια, να σας πω το εξής, ότι εκτός από αντιπρόσωπος των Ελλήνων ως Βουλευτής της Ελληνικής Λύσης, το επάγγελμά μου είναι δημοσιογράφος, οπότε το δαιμόνιο αυτό δεν μπορώ να το σταματήσω. Ξέρετε κάτι; Το ψάχνω πολύ και έχω ανθρώπους μέσα στη Μόρια, οι οποίοι ξέρετε τι μου έστειλαν; Μου έστειλαν τις φωτογραφίες, τις οποίες θα καταθέσω - είναι και έγχρωμες, να τις δείτε παρακαλώ, κύριοι συνάδελφοι - οι οποίες κάθε άλλο παρά δηλώνουν ότι θα κλείσει η Μόρια. Χθεσινή ημερομηνία. Πέντε τριαξονικά φορτηγά του Ελληνικού Στρατού - αν έχεις τον Θεό σου! - με πινακίδες «Ελληνικός Στρατός» ξεφόρτωσαν ολοκαίνουργιες σκηνές, ρούχα, κουβέρτες, διάφορα είδη, που μας οδηγούν στο συμπέρασμα ότι η Μόρια όχι μόνο δεν κλείνει, αλλά ποιο είναι το χειρότερο, κυρίες και κύριοι συνάδελφοι, αγαπητοί Έλληνες και Ελληνίδες; Τα φανταράκια μας, οι Ένοπλες Δυνάμεις μας έχουν γίνει «γκουβερνάντες» αυτών. Δείτε τις φωτογραφίες. Είναι σοκαριστικές. Τις καταθέτω στα Πρακτικά. Είναι τραγικό πραγματικά. Έγχρωμες φωτογραφίες τραβηγμένες μέσα από τη Μόρια από άνθρωπο που εργάζεται εκεί. Το λέω κι αυτό από το Βήμα της Βουλής. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υπάρχει και ένας κάδος απορριμμάτων - χθεσινή φωτογραφία - ο οποίος είναι γεμάτος με σφραγισμένες μερίδες φαγητού πεταμένες - φυσικά όχι χοιρινό, φακές ήταν το χθεσινό μενού - με πεταμένα φαγητά, την ώρα που υπάρχουν άστεγοι Έλληνες που λιμοκτονούν. Το καταθέτω για τον κ. Λιβανό και τους υπόλοιπους συναδέλφους της Νέας Δημοκρατίας. Δυστυχώς, όλα αυτά είναι μέρος της πραγματικότητας και ξέρω ότι κανείς εδώ μέσα δεν διαφωνεί με τα αδιάσειστα αυτά στοιχεία που σας παρουσιάζω σήμερα. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτή την πραγματικότητα, όμως, εμείς θα δώσουμε μάχη να μην την αποκρύψουμε από τον ελληνικό λαό και σας προτείνουμε και λύσεις, για να μπορέσουμε να αποτρέψουμε την καταστροφή της Ελλάδας. Πετάξτε έξω τις ΜΚΟ. Τελειώστε. Θεσπίστε ισχυρά αντικίνητρα. Δημιουργήστε μη αρεστές συνθήκες στη χώρα μας για να μην έρχονται, να μη βγάζουν τα τετρακόσια ευρώ από την τράπεζα και να στέλνουν φωτογραφίες από τα ΑΤΜ στην Τουρκία απέναντι για να έλθουν και άλλοι στον παράδεισο γι' αυτούς. Στείλτε τους σε ακατοίκητα νησιά με δομές. Κάντε επιτέλους αυστηρούς ελέγχους και απελάστε άμεσα τους παράνομους, για να τελειώνουμε, αλλιώς καταστραφήκαμε. Ευχαριστώ, κύριε Πρόεδρε, για την ανοχή.
Τον λόγο έχει ο κ. Μελάς από τη Νέα Δημοκρατία.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, το σημερινό νομοσχέδιο του Υπουργείου Εξωτερικών αφορά την προετοιμασία της χώρας μας για το Brexit, αναμφίβολα μια ιστορική στιγμή για την ιστορία της Ευρωπαϊκής Ένωσης, του ευρωπαϊκού οικοδομήματος, της κοινής μας οικογένειας. Με το συγκεκριμένο νομοσχέδιο λαμβάνονται όλα τα απαραίτητα μέτρα, ώστε να είμαστε προετοιμασμένοι να αντιμετωπίσουμε τα νέα δεδομένα που θα δημιουργηθούν μετά το Brexit, έχοντας υπολογίσει όλα τα ενδεχόμενα. Κυρίες και κύριοι συνάδελφοι, το Brexit, όπως είπα, είναι ιστορική στιγμή για την Ευρωπαϊκή Ένωση, αλλά αποτελεί και μια ιστορική ευκαιρία για την πατρίδα μας, μια ευκαιρία εξωστρέφειας που πρέπει και μπορούμε να αξιοποιήσουμε, μια ευκαιρία να χρησιμοποιήσουμε για εθνικό όφελος μια υπαρξιακή κρίση της Ευρώπης, να εκμεταλλευτούμε το κενό που δημιουργείται και την αβεβαιότητα που επικρατεί μεταξύ των επιχειρήσεων και των οικονομικών παραγόντων στη Μεγάλη Βρετανία. Οφείλουμε, λοιπόν, να χρησιμοποιήσουμε τα συγκριτικά πλεονεκτήματα της Ελλάδας, τα ασύγκριτα πλεονεκτήματα του μεγαλύτερου λιμανιού της χώρας, του Πειραιά. Αυτήν τη στιγμή ναυτιλιακές επιχειρήσεις από το City του Λονδίνου αναζητούν έδρα σε άλλες χώρες. Ιδού, λοιπόν, πεδίον δόξης λαμπρόν, κύριοι Υπουργοί, κυρίες και κύριοι συνάδελφοι. Αντί οι επιχειρήσεις αυτές ως εναλλακτική λύση να έχουν την Κύπρο ή τη Μάλτα, πρέπει να φέρουμε τον Πειραιά στην κορυφή των επιλογών τους, να μετατρέψουμε τον Πειραιά από πρώτο λιμάνι της χώρας σ' ένα κορυφαίο ναυτιλιακό κέντρο της Μεσογείου, να δημιουργήσουμε ένα διεθνές, διαρκώς αναπτυσσόμενο και ανταγωνιστικό ναυτιλιακό κέντρο, να μετατρέψουμε τον Πειραιά σ' αυτό που είναι ιστορικά γραφτό να γίνει, σ' ένα ναυτιλιακό κέντρο διεθνών προδιαγραφών με διεθνή ακτινοβολία, σ' ένα ναυτιλιακό και επιχειρηματικό κέντρο το οποίο βρίσκεται σε ιδανική γεωστρατηγική θέση, σε εμπορικό και ενεργειακό κόμβο μεταξύ Ευρώπης, Ασίας και Αφρικής. Είμαστε η πύλη εισόδου για την Ευρώπη και ο συνδετικός κρίκος μεταξύ Ανατολής και Δύσης. Αυτό είναι το στρατηγικό μας πλεονέκτημα, το οποίο θα πρέπει να εκμεταλλευτούμε. Είναι, λοιπόν, μιας πρώτης τάξεως ευκαιρία να δημιουργήσουμε ένα ναυτιλιακό και επιχειρηματικό κέντρο αντάξιο της ελληνικής ναυτιλίας. Η ελληνική ναυτιλία κυριαρχεί σε παγκόσμιο επίπεδο και αποτελεί το μεγαλύτερο ανάχωμα στην επικράτηση της Κίνας. Αντιπροσωπευτικά είναι τα στοιχεία της τελευταίας ετήσιας έκθεσης της Ένωσης Ελλήνων Εφοπλιστών. Ο ελληνόκτητος στόλος αντιπροσωπεύει το 53% του στόλου της Ευρωπαϊκής Ένωσης και σχεδόν το 21% του παγκόσμιου στόλου. Επίσης, σύμφωνα με την έκθεση Review of Maritime Transport του 2019, της Διάσκεψης των Ηνωμένων Εθνών, ο ελληνόκτητος στόλος έρχεται πρώτος παγκοσμίως, αγγίζοντας σε αριθμό τα 4.536 πλοία. Η ελληνική ναυτιλία είναι εθνικό κεφάλαιο. Οι Έλληνες εφοπλιστές αποτελούν διαχρονικά ευεργέτες του ελληνικού έθνους. Έχουν πολυδιάστατη και πολυσήμαντη προσφορά στο ελληνικό κράτος και στην ελληνική κοινωνία. Είναι σημαντικό, λοιπόν, να διαμορφώσουμε όλες τις απαραίτητες συνθήκες για να το πετύχουμε αυτό. Είναι κάτι το οποίο έχουν εκφράσει τόσο ο Υπουργός Ναυτιλίας όσο και ο αρμόδιος Υφυπουργός Εξωτερικών και είναι κάτι για το οποίο εργάζεται η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας, εμείς όλοι. Αυτό μπορεί και πρέπει να υλοποιηθεί με τη διαμόρφωση ενός σταθερού φορολογικού, θεσμικού και νομικού πλαισίου, το οποίο θα παραμένει το ίδιο, ανεξάρτητα από τις αλλαγές των κυβερνήσεων, με τη δημιουργία ισχυρών ειδικών φορολογικών κινήτρων, τα οποία θα είναι ανταγωνιστικά σε σχέση με άλλων χωρών, μ' ένα σταθερό και φιλικό νομοθετικό πλαίσιο για την εγγραφή πλοίων που εκτελούν θαλάσσιες μεταφορές στο ελληνικό νηολόγιο - και κάτι πολύ σημαντικό - με τη δημιουργία ειδικής οικονομικής ζώνης στον Πειραιά για επαγγέλματα και εταιρείες που συνδέονται με τον χώρο της ναυτιλίας, με την κατασκευή ενός σύγχρονου δικαστικού μεγάρου στην πόλη μας, με την περαιτέρω ανάπτυξη του Πειραιά ως κέντρου της ελληνικής ναυτιλίας, με την αποφασιστική ενίσχυση της ακαδημαϊκής και επαγγελματικής ναυτικής εκπαίδευσης και με την ουσιαστική και περαιτέρω αναβάθμιση του Τμήματος Ναυτιλιακών Σπουδών του Πανεπιστημίου Πειραιά. Κυρίες και κύριοι συνάδελφοι, πρέπει να γίνει αντιληπτό ότι η ναυτιλία και ο Πειραιάς είναι άρρηκτα συνδεδεμένα. Δεν μπορεί και δεν πρέπει το μεγαλύτερο λιμάνι της Ελλάδας και το μεγαλύτερο λιμάνι της ανατολικής Μεσογείου να είναι αποκλειστικό προνόμιο μόνο μιας εταιρείας, μόνο μιας χώρας. Η επένδυση που έχει κάνει η «COSCO» στο λιμάνι του Πειραιά είναι πάρα πολύ σημαντική, όμως στόχος μας δεν είναι να γίνει ο Πειραιάς μια αποικία Κινέζων. Θέλουμε ο Πειραιάς να γίνει ένα οικοσύστημα μεγάλων επενδυτών απ' όλον τον κόσμο που θα δημιουργήσουν πολλές και καλά αμειβόμενες θέσεις εργασίας. Ωστόσο, είναι αναγκαίο τα οφέλη της σημαντικής αυτής επένδυσης της «COSCO» να αρχίσουν να γίνονται πλέον αντιληπτά στην καθημερινότητα των πολιτών και η «COSCO» να στηρίξει ουσιαστικά την τοπική κοινωνία. Η μετατροπή του Πειραιά σ' ένα διεθνές ναυτιλιακό κέντρο θα αναβαθμίσει διεθνώς την πόλη του Πειραιά, αλλά και συνολικά τη χώρα μας. Παράλληλα, θα δημιουργηθούν πολλές θέσεις εργασίας. Πρέπει, όμως, να επισημανθεί ότι αυτό δεν θα λειτουργήσει μόνο ως μοχλός ανάπτυξης. Θα λειτουργήσει και ως παράγοντας αναβάθμισης του γεωστρατηγικού ρόλου της πατρίδας μας στην περιοχή της νοτιοανατολικής Ευρώπης και της Μεσογείου. Θα ενισχύσει τον ρόλο μας και θα μετατρέψει την Ελλάδα σ' έναν ισχυρό παίκτη του διεθνούς συστήματος. Κυρίες και κύριοι συνάδελφοι, ο Πειραιάς και η ναυτιλία μπορούν και πρέπει να γίνουν «ατμομηχανή» ανάπτυξης για όλη την Ελλάδα. Για την Κυβέρνησή μας είναι βασική στρατηγική επιλογή η ισχυρή ανάπτυξη και το έχουμε αποδείξει αυτό με πράξεις και όχι με λόγια. Εξάλλου και ο ίδιος ο Πρωθυπουργός χθες στον Πειραιά έστειλε ένα μήνυμα αισιοδοξίας και ανάπτυξης, επισημαίνοντας τη σημασία και τον ρόλο του λιμανιού όχι μόνο για την πρόοδο και την ανάπτυξη του Πειραιά, αλλά συνολικά για τη χώρα. Κυρίες και κύριοι συνάδελφοι, μπορούμε να κάνουμε ένα άλμα πιο γρήγορο από τη φθορά. Μπορούμε να μετατρέψουμε την ιστορική, θεσμική αυτή αλλαγή στη λειτουργία της Ευρωπαϊκής Ένωσης σε ευκαιρία για την Ελλάδα. Να μετατρέψουμε τον Πειραιά σ' ένα διεθνές ναυτιλιακό κέντρο και να αλλάξουμε τον ρου της οικονομικής ιστορίας με θετικό αποτύπωμα. Σας ευχαριστώ πολύ.
Τον λόγο έχει ο Υφυπουργός Οικονομικών, ο κ. Βεσυρόπουλος.
Ευχαριστώ, κύριε Πρόεδρε. Κυρίες και κύριοι συνάδελφοι, όπως όλοι γνωρίζετε, η απόφαση της Μεγάλης Βρετανίας να αποχωρήσει από την Ευρωπαϊκή Ένωση δημιουργεί μια νέα πραγματικότητα. Μια νέα πραγματικότητα, που αναμφίβολα θα έχει επιπτώσεις στο πεδίο της οικονομικής δραστηριότητας, του εμπορίου, της διακίνησης προσώπων, αγαθών και υπηρεσιών. Επιπτώσεις, που μια υπεύθυνη κυβέρνηση οφείλει να αντιμετωπίσει έγκαιρα. Το νομοσχέδιο που συζητούμε σήμερα αποτελεί μια πρώτη θεσμική παρέμβαση προς αυτή την κατεύθυνση, με γνώμονα τη νέα πραγματικότητα που έχει δημιουργηθεί. Να υπενθυμίσω ότι ο ν.4604/2019 ουσιαστικά κατέστη ανεπίκαιρος και ανεφάρμοστος, από τη στιγμή που οι διαπραγματεύσεις ανάμεσα στο Ηνωμένο Βασίλειο και την Ευρωπαϊκή Ένωση οδήγησαν στην παράταση της παραμονής του Ηνωμένου Βασιλείου στην Ευρωπαϊκή Ένωση και τη μετάθεση της ημερομηνίας αποχώρησής του, από τις 31-3-2019, που ήταν η αρχική καταληκτική ημερομηνία, για τις 31-10-2019 και στη συνέχεια, για τις 31-1-2020. Εξάλλου, στην παρούσα συγκυρία, ακόμη και λίγες εβδομάδες πριν την προβλεπόμενη ημερομηνία ολοκλήρωσης της σχετικής διαδικασίας, δηλαδή την 31η Ιανουαρίου 2020, εξακολουθεί να υπάρχει αβεβαιότητα σχετικά με τους όρους αποχώρησης του Ηνωμένου Βασιλείου από την Ευρωπαϊκή Ένωση, το καλούμενο Brexit. Η προετοιμασία της χώρας μας, προκειμένου να αντιμετωπίσει τις συνέπειες του Brexit στην οικονομία της, είναι μια συζήτηση, η οποία βεβαίως και θα πρέπει να γίνει. Σήμερα, όμως, συζητάμε ένα νομοσχέδιο, το οποίο επιβάλλεται να ψηφιστεί, αφού με τον τρόπο αυτό θεσπίζεται ένα νέο κανονιστικό πλαίσιο για τα δικαιώματα των Βρετανών πολιτών στην Ελλάδα μετά την καταληκτική ημερομηνία της 31ης Ιανουαρίου 2020 και εφόσον δεν επιτευχθεί τελικά συμφωνία αποχώρησης του Ηνωμένου Βασιλείου με την Ευρωπαϊκή Ένωση. Πρέπει να είμαστε προετοιμασμένοι για όλα τα δεδομένα, προκειμένου να μην υπάρξουν αναταράξεις και να οδηγηθούμε σε μια ομαλή μετάβαση στην επόμενη ημέρα, ακόμα και στο ενδεχόμενο να μην υπάρξει τελικά συμφωνία. Και αυτό, γιατί στην Ελλάδα υπάρχουν Βρετανοί πολίτες, αλλά και επιχειρήσεις βρετανικών συμφερόντων, για τους οποίους τίθενται ζητήματα όπως: η αναγνώριση δικαιώματος διαμονής, το ασφαλιστικό τους καθεστώς, η παροχή νοσηλευτικής και ιατροφαρμακευτικής περίθαλψης, η αναγνώριση των αδειών οδήγησης κατόχων που έχουν τη συνήθη διαμονή τους στην Ελλάδα και οι οποίες έχουν εκδοθεί ή θα εκδοθούν από το Ηνωμένο Βασίλειο και η επιχειρηματική τουριστική δραστηριότητα στην Ελλάδα από φυσικά πρόσωπα που είναι πολίτες του Ηνωμένου Βασιλείου ή νομικά πρόσωπα που έχουν την έδρα τους στο Ηνωμένο Βασίλειο. Σε αυτό το νομοσχέδιο υπάρχουν και δυο άρθρα που εμπίπτουν στην αρμοδιότητα του Υπουργείου Οικονομικών και στα οποία θα ήθελα ιδίως να αναφερθώ. Πρόκειται για το άρθρο 7, που επικεντρώνεται στην ανάγκη διατήρησης της σταθερότητας του χρηματοπιστωτικού συστήματος και της προστασίας των επενδυτών σε περίπτωση αποχώρησης του Ηνωμένου Βασιλείου από την Ευρωπαϊκή Ένωση, χωρίς να επιτευχθεί συμφωνία αποχώρησης. Με το άρθρο αυτό δίνεται η δυνατότητα σε εταιρείες του χρηματοπιστωτικού τομέα με έδρα το Ηνωμένο Βασίλειο, οι οποίες παρέχουν ελεύθερα σχετικές υπηρεσίες ή ασκούν δραστηριότητες στην Ελλάδα, με εγκατάσταση ή διασυνοριακά να συνεχίσουν να παρέχουν υπηρεσίες και να ασκούν τη δραστηριότητά τους έως τις 31-12-2020, σε περίπτωση που δεν επιτευχθεί συμφωνία. Ένα διάστημα που κρίνεται επαρκές, προκειμένου να αποφευχθούν ανεπιθύμητες περιπλοκές. Πέρα από τον χρηματοπιστωτικό τομέα, το πεδίο εφαρμογής αυτής της ρύθμισης επεκτείνεται και σε επενδυτικές δραστηριότητες και υπηρεσίες, καθώς και υπηρεσίες που σχετίζονται με τη διενέργεια, τον διακανονισμό και την εκκαθάριση συναλλαγών βάσει συμβάσεων - πλαισίου ή και άλλων χρηματοοικονομικών συμβάσεων, αλλά και άλλες κατηγορίες που ειδικότερα περιγράφονται στην παράγραφο 2 του άρθρου 7 του νομοσχεδίου. Προβλέπεται, επίσης, η απαγόρευση παροχής από τις ανωτέρω επιχειρήσεις του χρηματοπιστωτικού τομέα, νέων υπηρεσιών ή άσκησης απ' αυτές νέων δραστηριοτήτων, καθώς και η συμμετοχή τους σε τόπους διαπραγμάτευσης και συστήματα διαφορετικά απ' αυτά στα οποία συμμετείχαν πριν από την ημερομηνία αποχώρησης. Σε αυτήν την απαγόρευση δεν περιλαμβάνονται δραστηριότητες, όπως η μετακύληση, η ανανέωση και η διαχείριση χρηματοοικονομικών θέσεων που έχουν λήξει και κρίνεται απαραίτητη η ανανέωσή τους είτε μερικώς είτε ολικώς. Το άρθρο 8 του νομοσχεδίου, κυρίες και κύριοι συνάδελφοι, αποτυπώνει τη βούληση της Κυβέρνησης να ενισχυθούν με προσωπικό οι τελωνειακές υπηρεσίες αλλά και συνολικά η Ανεξάρτητη Αρχή Δημοσίων Εσόδων, λόγω της επικείμενης αποχώρησης του Ηνωμένου Βασιλείου από την Ευρωπαϊκή Ένωση. Εισάγονται διατάξεις, με τις οποίες επιτρέπεται η μετάταξη προσωπικού σε αυτές τις υπηρεσίες, η πρόσληψη μόνιμου προσωπικού με προκήρυξη με σειρά προτεραιότητας και η πρόσληψη μόνιμου προσωπικού από επιλαχόντες της προκήρυξης 1Γ/2017 του ΑΣΕΠ. Η ενίσχυση με προσωπικό αυτών των υπηρεσιών είναι απαραίτητη, αφού θα μεγιστοποιηθεί ο όγκος των τελωνειακών ελέγχων μετά το Brexit. Παράλληλα, η ενίσχυση με προσωπικό συμβάλλει στον εντοπισμό και στην πάταξη φαινομένων λαθρεμπορίου και στην είσπραξη Ειδικών Φόρων Κατανάλωσης στον τομέα της αλκοόλης, των καπνικών και των καυσίμων, αυξάνοντας τα δημόσια έσοδα και προστατεύοντας τη δημόσια υγεία και το περιβάλλον. Θα μου επιτρέψετε μια αναφορά στην τροπολογία που κατατέθηκε από το Υπουργείο Οικονομικών και στοχεύει στην επίλυση του προβλήματος που έχει δημιουργηθεί με τις μεταβιβάσεις ακινήτων λόγω των επαπειλούμενων προστίμων προς τους συμβολαιογράφους για ζητήματα χρήσης ανακριβούς πιστοποιητικού ΕΝΦΙΑ. Στόχος μας, με αυτήν την τροπολογία, είναι να αντιμετωπίσουμε υπαρκτές στρεβλώσεις και να δημιουργήσουμε ένα ορθολογικό πλαίσιο. Αυτό το οποίο επιχειρούμε είναι ο εξορθολογισμός των προστίμων, με την πρόβλεψη να μην επιβάλλεται πρόστιμο στην περίπτωση που, από τη χρήση του ανακριβούς πιστοποιητικού ΕΝΦΙΑ, δεν προκύπτει απώλεια φόρου για το δημόσιο. Ακόμα, ορίζεται πλέον ρητά ότι ανακριβές πιστοποιητικό θα είναι αυτό, στο οποίο δεν απεικονίζεται ορθά η φορολογική ταυτότητα του ακινήτου ή του δικαιώματος επί ακινήτου. Επαναπροσδιορίζεται, επίσης, η έννοια της φορολογικής ταυτότητας του ακινήτου, που θα νοείται πλέον ως το σύνολο των πληροφοριών που περιλαμβάνονται στη δήλωση στοιχείων ακινήτων, (Ε9), που επιδρούν στον ορθό υπολογισμό του φόρου. Ακόμα, αναστέλλεται μέχρι τις 30-6-2020 η εφαρμογή των διατάξεων των άρθρων 47, 48 και 49 του ν.4646/2019, του φορολογικού νομοσχεδίου που ψηφίσαμε και τα οποία αφορούν κυρίως τη συμπλήρωση των δηλώσεων φόρου μεταβίβασης ακινήτων, κληρονομιών, δωρεών, γονικών παροχών και στοιχείων ακινήτων από τους συμβολαιογράφους. Αυτό γίνεται, προκειμένου η έναρξη της εφαρμογής των συγκεκριμένων άρθρων να συνδεθεί με την επικείμενη αναδιαμόρφωση του πλαισίου προσδιορισμού των αντικειμενικών αξιών της ακίνητης περιουσίας. Επιπλέον, με αυτόν τον τρόπο δίνεται ένα εύλογο διάστημα στους επαγγελματίες που ασχολούνται με τις μεταβιβάσεις, όπως οι συμβολαιογράφοι, προκειμένου να εξοικειωθούν με τις νέες συνθήκες και συνολικά η αγορά να μεταβεί ομαλά στο νέο καθεστώς. Κυρίες και κύριοι συνάδελφοι, θεωρώ ότι οι διατάξεις του συγκεκριμένου νομοσχεδίου μπορούν να συγκεντρώσουν ευρεία συναίνεση. Το ζήτημα των επιπτώσεων του Brexit στη δική μας εσωτερική αγορά επιβάλλεται να αντιμετωπιστεί προληπτικά, από τη στιγμή μάλιστα που υπάρχει αβεβαιότητα σχετικά με τη συμφωνία αποχώρησης. Η Κυβέρνηση κινείται προς αυτή την κατεύθυνση, με στόχο τη μετάβαση στη μετά - Brexit εποχή, με τρόπο συντεταγμένο και ομαλό για την Ελλάδα και την οικονομία μας. Σας ευχαριστώ.
Κύριε Υπουργέ, έχετε τον λόγο.
Κύριε Πρόεδρε, θέλω να προσθέσω μια φράση στο ακροτελεύτιο άρθρο, το οποίο λέει ότι οι διατάξεις του παρόντος νόμου ισχύουν από τη δημοσίευσή τους στην Εφημερίδα της Κυβερνήσεως. Θα προστεθεί η φράση «εκτός εάν ορίζεται διαφορετικά σε επιμέρους διατάξεις του».
Ευχαριστούμε, κύριε Υπουργέ. Τον λόγο έχει η Κοινοβουλευτική Εκπρόσωπος του ΜέΡΑ25 κ. Μπακαδήμα.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ για να συζητήσουμε το νομοσχέδιο που εισάγει το Υπουργείο Εξωτερικών αναφορικά με την αποχώρηση του Ηνωμένου Βασιλείου από την Ευρωπαϊκή Ένωση, με την πλειοψηφία των άρθρων να αφορούν μια άτακτη αποχώρηση. Στο κείμενο που έχουμε στα χέρια μας, έχουμε την πλήρη αντανάκλαση των πιο αδιάλλακτων θέσεων των σκληροπυρηνικών της Ευρωπαϊκής Ένωσης, που στοχεύουν στην εξυπηρέτηση όλων των πολιτικών με βραχυπρόθεσμα οφέλη για λίγους, για την ευρωπαϊκή ολιγαρχία, που μακροπρόθεσμα θα λειτουργήσουν υπέρ της ενδυνάμωσης του αντιευρωπαϊκού λαϊκισμού και των ακροδεξιών φωνών, εντός και εκτός του Ηνωμένου Βασιλείου, την ίδια στιγμή που τα ενδεχόμενα της μετά - Brexit εποχής παραμένουν πολλά και ανοιχτά. Το DiEM25, το πανευρωπαϊκό κίνημα για τον εκδημοκρατισμό της Ευρώπης, κομμάτι του οποίου είναι και το ΜέΡΑ25, από την αρχή, από το 2016, ανέπτυξε, μετά από συζήτηση, μια ολοκληρωμένη θέση και στάση αναγνωρίζοντας την υψηλή σημασία μιας τέτοιας κίνησης και έχοντας ένα εξαιρετικά δυνατό τοπικό κίνημα, όπως ανέφερε και ο Γραμματέας μας νωρίτερα. Αγωνίστηκε με όλες του τις δυνάμεις για τη νίκη του Bremain στο δημοψήφισμα του Ιουνίου του 2016. Πάγια στάση μας ήταν η αναγνώριση του ψευδεπίγραφου διλήμματος μεταξύ της αποχώρησης από την Ευρωπαϊκή Ένωση, που θα επέφερε την δημοκρατική ανασυγκρότηση της χώρας ή της παραμονής που θα την κρατούσε αιχμάλωτο μιας μη δημοκρατικής Ένωσης, την ίδια στιγμή που ο Ντέιβιντ Κάμερον προσπαθούσε να πείσει τους Βρετανούς πως θα μπορούσαν να παραμείνουν ισχυροί παίκτες της ευρωπαϊκής αγοράς, έχοντας επιστρέψει στο κουκούλι του έθνους - κράτους, υπόσχεση που κανείς δεν γνωρίζει ακόμη αν θα υπάρξει η δυνατότητα να επιτευχθεί. Άποψή μας τότε, αλλά και τώρα, είναι πως η Βρετανία θα έπρεπε και πρέπει να παραμείνει στην Ευρωπαϊκή Ένωση και να ενώσει τις προσπάθειές της με άλλες δημοκρατικές φωνές, ώστε να πραγματωθεί ο στόχος του εκδημοκρατισμού των θεσμών, των πρακτικών, του status quo της Ένωσης, ενώ μια αποχώρηση, ειδικά άτακτη, θα επιτάχυνε την αποσύνθεση αυτής. Η καμπάνια του DiEM25 κατάφερε να ενώσει ανθρώπους με διαφορετική ιδεολογική προέλευση, που ανήκαν σε διαφορετικά πολιτικά κόμματα, αλλά ανθρώπους που τους έφερε κοντά η ελπίδα και η πίστη πως ενωμένοι μπορούμε να αλλάξουμε τα πράγματα και όχι ο φόβος και η μισαλλοδοξία. Όμως, οι Βρετανοί ψήφισαν υπέρ της αποχώρησης της χώρας τους από την Ευρωπαϊκή Ένωση και το DiEM25, ως βαθύτατα δημοκρατικό κίνημα, άρχισε να συζητά το θέμα και πολλές ιδέες κατατέθηκαν στο τραπέζι. Η τελική επιλογή που προέκυψε μέσα από μια πανευρωπαϊκή εσωτερική ψηφοφορία ήταν πως θα πρέπει να υπάρξει μια μεταβατική περίοδος, από πέντε έως επτά χρόνια, μια περίοδος κατά την οποία τόσο το Ηνωμένο Βασίλειο όσο και η Ευρωπαϊκή Ένωση θα ήταν δυνατόν να αλλάξουν σε κάτι τελείως νέο και πιο προοδευτικό. Ως δημοκράτες οφείλαμε να αποδεχτούμε εξαρχής το αποτέλεσμα του δημοψηφίσματος. Το να προσπαθούσαμε να το ανατρέψουμε μέσω μιας δεύτερης ψηφοφορίας, θα ήταν ισάξιο με αυτό που έκανε η Ευρωπαϊκή Ένωση στον ιρλανδικό λαό με τη συνθήκη της Λισαβόνας, δηλαδή να συνεχίσουμε να επαναλαμβάνουμε το ερώτημα μέχρι να δώσουν τη «σωστή απάντηση». Αφού οι πολίτες αποφάσισαν πως η χώρα τους θα πρέπει να αποχωρήσει, αυτό θα ήταν απαραίτητο να γίνει μέσα από μια συντεταγμένη διαδικασία για να διασφαλιστεί από τη μια πλευρά η οικονομική σταθερότητα και από την άλλη να προστατευθούν οι χιλιάδες φοιτητές, εργαζόμενοι και πολλοί άλλοι που ζουν στην Αγγλία, αλλά προέρχονται από άλλες χώρες της Ευρωπαϊκής Ένωσης, αλλά και οι Βρετανοί πολίτες που ζουν εκτός του Ηνωμένου Βασιλείου. Αναγνωρίζοντας όλες αυτές τις παραμέτρους ήμασταν από την αρχή σαφείς. Θα πρέπει να γίνει σεβαστή, καθ' ολοκληρία η λαϊκή ετυμηγορία, χωρίς να δαιμονοποιούμε τους πολίτες για την επιλογή τους, αλλά να διασφαλιστεί πως η αποχώρηση θα γίνει οργανωμένα, ώστε να μειωθούν οι επιπτώσεις και οι παρενέργειες και πως οι Βρετανοί πολίτες θα έχουν τη μέγιστη δύναμη επιλογής και καθορισμού των post Brexit σχέσεων της χώρας τους με την Ευρωπαϊκή Ένωση. Στα χρόνια που ακολούθησαν την ενεργοποίηση του άρθρου 50 και το δημοψήφισμα, δυστυχώς η πολιτική κατάσταση στο Ηνωμένο Βασίλειο έγινε ολοένα και πιο τεταμένη. Οι φωνές των συντρόφων μας του DiEM25 Ηνωμένου Βασιλείου είναι δυνατές και λένε όλοι το ίδιο πράγμα, δηλαδή ότι μοναδικός στόχος του Μπόρις Τζόνσον είναι να αποσταθεροποιήσει τη βρετανική οικονομία, να ιδιωτικοποιήσει τις δημόσιες υπηρεσίες και να αποστερήσει όσα περισσότερα δικαιώματα μπορεί και κρατικές προστασίες από τους πολίτες, ώστε να γίνει το Ηνωμένο Βασίλειο ένας νεοφιλελεύθερος παράδεισος στις παρυφές της ΕΕ. Σε αντιδιαστολή με αυτή τη λαίλαπα που επιχειρείται, θα πρέπει να αναδειχθούν και να ενωθούν φωνές που θα επαναλαμβάνουν πως η μόνη βιώσιμη και λογική λύση είναι να δοθεί περισσότερος χρόνος και να αναπτυχθεί μια δημοκρατικότερη διαδικασία που θα προστατεύσει το Ηνωμένο Βασίλειο, αλλά και την Ευρωπαϊκή Ένωση. Γιατί λοιπόν, ως ΜέΡΑ25 την ίδια στιγμή που λέμε ότι η Ευρωπαϊκή Ένωση καταρρέει, ήμασταν υπέρ της παραμονής της Βρετανίας; Η απάντηση είναι πολύ απλή. Ναι, θεωρούμε ότι η Ευρωπαϊκή Ένωση αποσυντίθεται, αλλά πιστεύουμε ακράδαντα πως πρέπει να παραμείνουμε όλοι και να παλέψουμε, να αγωνιστούμε για να βελτιωθεί η κατάσταση. Απορρίπτουμε μετά βδελυγμίας το ενδεχόμενο επιστροφής αιώνες πίσω, στα κράτη - έθνη, μιας και μια τέτοια κίνηση θα είχε ανυπολόγιστα οικονομικά, πολιτικά και διπλωματικά επακόλουθα. Γι' αυτό και στηρίξαμε τη βρετανική παραμονή. Κυρίες και κύριοι Βουλευτές, αναλογιζόμενοι πως τα ενδεχόμενα της μετά - Brexit εποχής είναι πολλά, αλλά και το γεγονός πως η λαϊκή βούληση του βρετανικού λαού εκφράστηκε το 2016, εμείς προτείναμε, όπως είπε και ο Γιάνης Βαρουφάκης πριν, την υιοθέτηση μιας συμφωνίας παρόμοια με αυτή της Νορβηγίας, που θα διασφάλιζε ένα ήπιο και μη καταστροφικό Brexit με ταυτόχρονη διατήρηση της τελωνειακής ένωσης και συμμετοχή της Βρετανίας στην ενιαία αγορά της Ένωσης. Ως ΜέΡΑ25 πιστεύουμε πως αυτή θα ήταν η ιδανική λύση, ώστε να γίνει μια ομαλή αποχώρηση, σύμφωνα πάντα με τις επιθυμίες των Βρετανών πολιτών, την ώρα που όταν πλέον θα έχει ολοκληρωθεί αυτή η διαδικασία, θα μπορούσαν και οι Βρετανοί να έχουν στο μυαλό τους και να ξέρουν ότι θα αποτελούν διαχρονικά και στο μέλλον σημαντικούς συμμάχους και βοηθούς στην περάτωση του στόχου μας, όπως αυτός περιγράφεται και στο μανιφέστο του ΜέΡΑ25, για μία Ευρώπη δημοκρατική, κοινωνική, δυναμική, ανοικτή και διαχρονική, όπου η λήψη αποφάσεων θα είναι πλήρως και όχι κατ' ευφημισμό δημοκρατική. Κλείνοντας, θα ήθελα να σταθώ σε κάτι που άκουσα πριν από τον συνάδελφο της Νέας Δημοκρατίας, τον Βουλευτή της Α΄ Περιφέρειας του Πειραιά, τον κ. Μελά. Είμαι κι εγώ Βουλευτής Β΄ Πειραιώς του ΜέΡΑ25 και θα συμφωνήσω πως πρέπει το λιμάνι του Πειραιά να καταστεί ένα δυνατό λιμάνι στη Μεσόγειο και όχι μόνο. Θα συμφωνήσουμε και είμαστε υπέρ της ανάπτυξης, της ανάπτυξης όμως και όχι του ξεπουλήματος, γιατί είναι πάρα πολύ ωραίο να λέμε πως θα μπορούσε μια ναυτιλιακή της Αγγλίας, του City ή και περισσότερες να ανοίξουν γραφεία στην Ελλάδα. Όμως, ας σκεφτούμε σε τι Πειραιά θέλουμε να τους φέρουμε. Να τους φέρουμε σε έναν Πειραιά χωρίς μεταφορές, όπου βασικοί δήμοι της Β΄ Πειραιώς έχουν μόνο έναν δρόμο, μια λεωφόρο, χωρίς μετρό, χωρίς τραμ, με κυκλοφοριακό κομφούζιο, με κτήρια ετοιμόρροπα, με υψηλότατο ποσοστό ανεργίας, με υψηλό ποσοστό εναέριας μόλυνσης από τα καζάνια που είτε λειτουργούν είτε θα επαναλειτουργήσουν, με νοσοκομεία, όπως το Κρατικό της Νίκαιας όπου οι ασθενείς βρίσκουν σκουλήκια στο φαγητό τους, με δήμους που δεν έχουν ούτε καν δομές υγείας, όπως το Πέραμα, το Κερατσίνι που τώρα χτίζεται το κέντρο υγείας μετά τη φωτιά, όπου τα σκουπίδια είναι ένα πάγιο πρόβλημα, σε έναν Πειραιά με ιδιαίτερα αυξημένη εγκληματικότητα, όπου τα πιο πολλά κτήρια της αστυνομίας είναι με στατικά προβλήματα και υποστελεχωμένα; Ας επικεντρωθούμε λοιπόν, στην αντιμετώπιση αυτών των προβλημάτων πρώτα και μετά να στοχεύουμε στην προσέλκυση επενδύσεων. Ευχαριστώ.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.
Ευχαριστούμε, κύριε Πρόεδρε. Βρισκόμαστε σε μια περίοδο πραγματικά μέσα στη δίνη σοβαρών αλλά και ανησυχητικών εξελίξεων στην ευρύτερη περιοχή, μια εποχή η οποία χαρακτηρίζεται από την ένταση των ανταγωνισμών, των αντιθέσεων, από την όξυνση των συγκρούσεων ανάμεσα στα διάφορα ισχυρά ιμπεριαλιστικά κέντρα στην ανατολική Μεσόγειο - σύγκρουση η οποία σηματοδοτείται από τον έλεγχο των ενεργειακών πηγών, των ενεργειακών και εμπορικών δρόμων - , μια εποχή η οποία σημαδεύεται και μάλιστα σημαδεύεται με μελανά χρώματα από τη νέα ελληνοαμερικανική συμφωνία για την αμυντική συνεργασία, μια αμυντική συμφωνία βεβαίως που την υπέγραψε η Κυβέρνηση της Νέας Δημοκρατίας, ενώ τη διαπραγματεύτηκε η προηγούμενη κυβέρνηση, η κυβέρνηση του ΣΥΡΙΖΑ, και που όχι μόνο αναβαθμίζει τον ρόλο των υπαρχόντων αμερικανικών βάσεων και ιδιαίτερα της Σούδας, αλλά δημιουργεί και νέες στρατιωτικές βάσεις, διευρύνοντας έτσι τις στρατιωτικές διευκολύνσεις που παρέχει η χώρα μας στους Αμερικανούς και στους νατοϊκούς ιμπεριαλιστές, μετατρέποντας την Ελλάδα σε ένα ορμητήριο των αμερικανονατοϊκών ιμπεριαλιστικών σχεδιασμών και της επιθετικότητάς τους. Τη μετατρέπει, δηλαδή, σε προκεχωρημένο φυλάκιο στους νέους επικίνδυνους τυχοδιωκτισμούς. Οι εξελίξεις αυτές επιβεβαιώνουν πως οι διάφοροι ισχυρισμοί που προβάλλονται από τα άλλα κόμματα, Κυβέρνηση, Αξιωματική Αντιπολίτευση, Κίνημα Αλλαγής, ότι αναβαθμίζεται ο ρόλος της Ελλάδας, ότι αποτελεί παράγοντα σταθερότητας, ότι έχουμε πολύ ισχυρούς συμμάχους οι οποίοι θα στηρίξουν τα συμφέροντά μας, όπως οι Ηνωμένες Πολιτείες και η Ευρωπαϊκή Ένωση, καταρρέουν ως χάρτινος πύργος και βρίσκονται πολύ μακριά από την πραγματικότητα την οποία βιώνουμε. Αυτό επιβεβαιώνεται και από τις εξελίξεις σε σχέση με τη Διεθνή Διάσκεψη που θα γίνει στο Βερολίνο για το μέλλον της Λιβύης. Ποιοι τη διοργανώνουν αυτή τη Διεθνή Διάσκεψη; Οι ίδιες ιμπεριαλιστικές δυνάμεις οι οποίες φρόντισαν να καταστρέψουν και να διαμελίσουν τη Λιβύη και εφόσον την κατέστρεψαν και τη διαμέλισαν, τώρα συζητούν για το μέλλον της Λιβύης. Τι υποκρισία! Ενδιαφέρθηκαν σήμερα για το μέλλον της Λιβύης, αφού πρώτα τη λεηλάτησαν. Αλλά για ποιον σκοπό διαπραγματεύονται αυτές οι ιμπεριαλιστικές δυνάμεις στη Διεθνή Διάσκεψη; Διαπραγματεύονται για τον έλεγχο των πλούσιων ενεργειακών πηγών της Λιβύης και βεβαίως δεν τους αφορά ούτε η σταθερότητα στην περιοχή ούτε πολύ περισσότερο το μέλλον του λαού της Λιβύης. Και οι όποιοι συμβιβασμοί προκύψουν από αυτή τη διάσκεψη, αν προκύψουν συμβιβασμοί, θα είναι βεβαίως εύθραυστοι συμβιβασμοί γιατί τα συμφέροντα είναι πολύ μεγάλα και οι αντιθέσεις ακόμη μεγαλύτερες. Αυτή ακριβώς η διοργάνωση της διάσκεψης αναδεικνύει ότι όχι μόνο δεν υπάρχει διεθνής απομόνωση της Τουρκίας, όπως ισχυρίζονται τα άλλα πολιτικά κόμματα, αλλά αντίθετα ότι η Τουρκία διαδραματίζει πολύ ουσιαστικό ρόλο στην ευρύτερη περιοχή, είναι πολύ μεγάλη δύναμη για να της επιτρέψουν οι Αμερικάνοι και το ΝΑΤΟ να φύγει από τη συμμαχική αγκαλιά και να κατευθυνθεί όλο και περισσότερο προς τη Ρωσία. Και γι' αυτόν ακριβώς τον λόγο και ανέχονται την επιθετικότητά της, κρατώντας ίσες αποστάσεις ανάμεσα στην Ελλάδα και στην Τουρκία. Μάλιστα χθες φτάσανε στο σημείο να μιλάνε για ελληνικές διεκδικήσεις οι Αμερικανοί στις θαλάσσιες ζώνες. Ταυτόχρονα, ανέχονται την υπογραφή απαράδεκτων συμφωνιών όπως αυτή η οποία έγινε ανάμεσα στην Τουρκία και στη Λιβύη για τον καθορισμό των θαλάσσιων ζωνών που παραβιάζει το Διεθνές Δίκαιο της Θάλασσας. Κι εδώ εκφράστηκε σήμερα η αγωνία και της Νέας Δημοκρατίας και του ΣΥΡΙΖΑ και του Κινήματος Αλλαγής, αλλά και της Ελληνικής Λύσης του κ. Βελόπουλου, για την ανάγκη να συμμετέχει η Ελλάδα στη Διεθνή Διάσκεψη. Αποτελεί κοινό τους τόπο. Αλλά αν θα συμμετείχε η Ελλάδα στην κοινή αυτή διάσκεψη τι θα γινότανε; Για ποιον σκοπό επιζητά η αστική τάξη της χώρας μας τη συμμετοχή της; Γιατί ακριβώς μια τέτοια συμμετοχή υπηρετεί τις επιδιώξεις για συμμετοχή των ελληνικών επιχειρήσεων στη μοιρασιά της λείας, να πάρουν και αυτοί ένα κομμάτι από τη λεία και τη διαπραγμάτευση που θα γίνει σε σχέση με τις ενεργειακές πηγές της Λιβύης. Όμως τέτοιου είδους συζητήσεις, τέτοιου είδους διεθνείς διασκέψεις βεβαίως δεν προσφέρουν κανένα όφελος για τη σταθερότητα και την ειρήνη στην περιοχή. Όχι μόνο δεν υπερασπίζονται τα κυριαρχικά δικαιώματα της χώρας μας, αλλά αντίθετα αποτελούν και την θρυαλλίδα για να δημιουργήσουν σοβαρά προβλήματα στα κυριαρχικά μας δικαιώματα. Από αυτή την άποψη, αποτελεί ιδιαίτερα επικίνδυνη δήλωση η σημερινή δήλωση του Υπουργού Εξωτερικών που τόνισε την πρόθεση της Κυβέρνησης να στείλει Ένοπλες Δυνάμεις στη Λιβύη με βάση τη συμφωνία η οποία θα γίνει. Έτσι αποδίδεται η δήλωση του κ. Δένδια.
Στην οποία θα ασκήσει βέτο.
Τι σημαίνει αυτό; Ότι αυτό συνιστά κλιμάκωση, συνιστά βαθύτερη εμπλοκή της χώρας μας στους ιμπεριαλιστικούς σχεδιασμούς και βεβαίως κανένα όφελος δεν πρόκειται να υπάρξει για τα κυριαρχικά δικαιώματα της χώρας μας μια τέτοιου είδους συμμετοχή. Είναι δήλωση η οποία έγινε ως απόρροια της επίσκεψης του Χαφτάρ στην Ελλάδα, μια επίσκεψη η οποία χαιρετίστηκε από τα υπόλοιπα κόμματα, λες και ο στρατάρχης Χαφτάρ αποτελεί τον παράγοντα της σταθερότητας στην περιοχή, λες και αυτός δεν διαπραγματεύεται με τα διάφορα ιμπεριαλιστικά κέντρα για το πώς θα γίνει η μοιρασιά της λείας. Και από αυτή την άποψη, εμείς θεωρούμε ότι τόσο η στάση της Κυβέρνησης όσο και η στάση του ΣΥΡΙΖΑ και των άλλων δυνάμεων που χαρακτηρίζουν θετική την επίσκεψη του Χαφτάρ στη χώρα μας επιβεβαιώνει για μια ακόμη φορά ότι όλες αυτές οι πολιτικές δυνάμεις είναι βουτηγμένες μέχρι τον λαιμό στον βούρκο των επικίνδυνων ιμπεριαλιστικών σχεδιασμών. Η μόνη διέξοδος για την υπεράσπιση των κυριαρχικών δικαιωμάτων της χώρας μας προς όφελος του λαού και των λαών της ευρύτερης περιοχής είναι ακριβώς η αντίθεση στους επικίνδυνους ιμπεριαλιστικούς σχεδιασμούς, η αποδέσμευση της Ελλάδας από το ΝΑΤΟ και βεβαίως η μη επικύρωση της κατάπτυστης και επικίνδυνης νέας ελληνοαμερικανικής στρατιωτικής συμφωνίας. Σε αυτό το πλαίσιο των συνολικότερων εξελίξεων πρέπει να δούμε τις εξελίξεις που υπάρχουν και σε επίπεδο Ευρωπαϊκής Ένωσης, όπως αυτές σηματοδοτούνται με το Brexit. Βεβαίως ως ΚΚΕ δεν λέμε, όπως έκαναν τα άλλα κόμματα, όλα τα άλλα κόμματα του ευρωμονόδρομου, για τη χαμένη τιμή της Ευρωπαϊκής Ένωσης λόγω του Brexit. Το Brexit δεν είναι τίποτε άλλο παρά η έκφραση ακριβώς των οξύτατων αντιθέσεων στο εσωτερικό της Ευρωπαϊκής Ένωσης, αντιθέσεις οι οποίες οξύνονται όλο και περισσότερο λόγω ακριβώς της ανισομετρίας που εκδηλώνεται στους κόλπους της Ευρωπαϊκής Ένωσης, που αυτή η ανισομετρία αποτελεί και την αιτία των φυγόκεντρων τάσεων στο εσωτερικό της Ευρωπαϊκής Ένωσης. Και από αυτή την άποψη αποτελεί όχι μόνο αποπροσανατολισμό αλλά και εξωραϊσμό της ίδιας της Ευρωπαϊκής Ένωσης και του χαρακτήρα της ως λυκοσυμμαχίας σε βάρος των λαών της Ευρώπης, αλλά και συνολικότερα των λαών της περιοχής, ότι υπεύθυνες για όλες αυτές οι εξελίξεις είναι τάχα οι πολιτικές λιτότητας, που ακολουθήθηκαν για τη διαχείριση της κρίσης, όταν αυτές οι πολιτικές ήταν οι αναγκαίες ακριβώς για να δώσουν διέξοδο σε συνθήκες καπιταλιστικής κρίσης και να ικανοποιήσουν τις ανάγκες των επιχειρηματικών ομίλων, των πολυεθνικών, των μονοπωλίων για ακόμη πιο φθηνή εργατική δύναμη. Γιατί έτσι, μέσα από αυτές τις πολιτικές, τσακίστηκαν μια σειρά εργασιακά, ασφαλιστικά και συνδικαλιστικά δικαιώματα στο σύνολο των χωρών της Ευρωπαϊκής Ένωσης στο όνομα της θωράκισης της ανταγωνιστικότητας των καπιταλιστικών επιχειρήσεων, στο όνομα της ισχυροποίησης του καπιταλιστικού κέρδους. Επιβεβαιώνουν ουσιαστικά αυτές οι εξελίξεις ότι τόσο ο κοσμοπολιτισμός του κεφαλαίου που εκφράζεται με το σύνθημα: «Μένουμε Ευρωπαϊκή Ένωση» όσο και ο εθνικισμός του κεφαλαίου που εκφράζεται μέσα από το ευρωσκεπτικιστικό ρεύμα στην Ευρωπαϊκή Ένωση δεν είναι τίποτε άλλο παρά οι δύο όψεις του ίδιου αντιδραστικού νομίσματος, που αποτελεί και το κέλυφος ενός καπιταλιστικού συστήματος, το οποίο, βέβαια, δημιουργεί όλο και περισσότερα προβλήματα για τους λαούς. Από αυτή την άποψη, εμείς το λέμε καθαρά ότι μέσα από αυτή τη διαδικασία ανατρέπονται μια σειρά ισχυρισμοί με τους οποίους βομβαρδίστηκε και ο ελληνικός λαός, αλλά και οι λαοί της Ευρώπης όλο το προηγούμενο χρονικό διάστημα, ότι η Ευρωπαϊκή Ένωση αποτελεί μονόδρομο για τους λαούς της Ευρώπης, ότι η Ευρωπαϊκή Ένωση είναι το κοινό σπίτι της Ευρώπης - το κοινό μας σπίτι - ότι η Ευρωπαϊκή Ένωση ταυτίζεται με την Ευρώπη. Αλήθεια, ποια Ευρώπη είναι αυτή, χωρίς τώρα τη Μεγάλη Βρετανία, χωρίς τη Ρωσία, χωρίς μια σειρά άλλες χώρες της ευρωπαϊκής ηπείρου; Καταρρίπτονται τα επιχειρήματα ότι η Ευρωπαϊκή Ένωση μπορεί να γίνει η Ευρώπη των λαών και μάλιστα, πολύ περισσότερο, όχι μόνο δεν μπορεί να γίνει η Ευρώπη των λαών ή να υπάρχουν προοδευτικές εξελίξεις στο επίπεδο της Ευρωπαϊκής Ένωσης, αλλά αντίθετα, το Brexit αποτέλεσε και τη θρυαλλίδα για να επιταχυνθεί η προώθηση μιας σειράς αντιδραστικών αλλαγών, οι οποίες οδηγούν στην εμβάθυνση της Ευρωπαϊκής Ένωσης σε μία ακόμα πιο αντιδραστική κατεύθυνση, είτε αυτό με τις φωνές για κοινή δημοσιονομική πολιτική είτε με την ανάγκη ενίσχυσης ακόμη περισσότερο της κοινής πολιτικής άμυνας και ασφάλειας και της δημιουργίας ευρωστρατού. Δεν είναι τυχαίο ότι στο προχθεσινό ψήφισμα του Ευρωπαϊκού Κοινοβουλίου για την κοινή πολιτική άμυνας και ασφάλειας ένα από τα ζητήματα τα οποία αναδείχθηκαν για τον ρόλο που πρέπει να έχει ο ευρωστρατός είναι ακριβώς για να αντιμετωπίσει τον εσωτερικό εχθρό, τον εχθρό - λαό, δηλαδή τις αντιδράσεις, τις κινητοποιήσεις του λαϊκού παράγοντα ως μοχλός καταστολής της ριζοσπαστικοποίησης ευρύτερων λαϊκών στρωμάτων, μετατρέποντας την Ευρωπαϊκή Ένωση σε ένα όλο και μεγαλύτερο και πιο ισχυρό φρούριο, μέσα στο οποίο προσπαθούν να φυλακίσουν τους λαούς της Ευρώπης. Και από αυτή την άποψη, εμείς το λέμε καθαρά ότι η διέξοδος που βρίσκεται για τους λαούς της Ευρώπης είναι ακριβώς η πάλη ενάντια στην Ευρωπαϊκή Ένωση για την αποδέσμευση των χωρών από την Ευρωπαϊκή Ένωση, για να πάρουν οι λαοί τις τύχες στα χέρια τους και να οικοδομήσουν τη μοναδική διέξοδο η οποία προβάλλει ρεαλιστικά για τους λαούς της Ευρώπης και τον ελληνικό λαό, δηλαδή τον σοσιαλισμό. Διότι επί της ουσίας μία πραγματική ένωση σε επίπεδο ευρωπαϊκό θα υπάρχει μόνο όταν αυτή η ένωση θα είναι σοσιαλιστική. Αντιμετωπίζουμε, κύριε Πρόεδρε, εμείς το Brexit από τη σκοπιά της προάσπισης και της ελαχιστοποίησης των συνεπειών που θα έχει αυτή για τους εργαζόμενους, τους Έλληνες εργαζόμενους και φοιτητές στη Μεγάλη Βρετανία, ή τους Βρετανούς οι οποίοι διαμένουν στη χώρα μας και όχι, βεβαίως, από τη σκοπιά της ικανοποίησης των συμφερόντων και των αναγκών της αστικής τάξης. Για αυτόν ακριβώς το λόγο και στις προτάσεις τις οποίες καταθέσαμε έχει ακριβώς κυρίαρχη σημασία, κυρίαρχο ρόλο η ανάγκη προάσπισης των δικαιωμάτων στην εργασία και στη μόρφωση των Ελλήνων οι οποίοι βρίσκονται στη Μεγάλη Βρετανία. Και θα παρακολουθήσουμε, κύριε Υπουργέ, τη δέσμευση την οποία κάνατε εδώ στην τοποθέτησή σας σε σχέση με την ικανοποίηση μιας σειράς αιτημάτων, τα οποία έχουν οι Έλληνες που εργάζονται σε οικοδομικές επιχειρήσεις στη Μεγάλη Βρετανία, όσον αφορά την πιστοποίηση της εργασίας τους. Και βεβαίως, είμαστε απέναντι σε αυτές τις λογικές οι οποίες εκφράστηκαν εδώ κατά κόρον και από την Κυβέρνηση και από άλλες δυνάμεις - ιδιαίτερα του ΣΥΡΙΖΑ, του Κινήματος Αλλαγής - για την ανάγκη αξιοποίησης του Brexit στην κατεύθυνση να προσελκυσθούν εδώ πέρα μεγάλα επενδυτικά σχέδια και συμφέροντα και ιδιαίτερα στην ανάγκη μετατροπής του λιμανιού του Πειραιά στο νέο «City της Μεσογείου», δίνοντας και άλλα κίνητρα για την προσέλκυση των εφοπλιστικών επιχειρήσεων στο λιμάνι του Πειραιά. Μάλιστα, ένας Βουλευτής της Νέας Δημοκρατίας, από τους τελευταίους που μίλησαν, μίλησε για τους μεγάλους ευεργέτες, τους εφοπλιστές. Πραγματικά, εδώ πέρα σε λίγο θα τους στήσουμε και αγάλματα, γιατί κατασκευάζουν τα πλοία τους στην Ασία, γιατί έχουν πετάξει εκτός από τις συνθέσεις των καραβιών τους Έλληνες ναυτεργάτες, για τη μεγάλη ανεργία που υπάρχει, για την εντατικοποίηση, για τη «μαύρη» εργασία, για την αύξηση των τιμολογίων των ακτοπλοϊκών, που καθιστούν πολύ δύσκολη την επικοινωνία στα νησιά, για τη μείωση των δρομολογίων. Και μάλιστα, προσφέρουμε και νέα προνόμια. Πόσα ακόμα; Εδώ υπάρχουν συνταγματικά κατοχυρωμένες πενήντα έξι φορολογικές απαλλαγές για τις εφοπλιστικές επιχειρήσεις. Εδώ η Νέα Δημοκρατία έφερε νέο νόμο στο φορολογικό σύστημα που απαλλάσσει από τη φορολογία τα ακίνητα, εφ' όσον βρίσκονται σε offshore που έχουν εφοπλιστικές επιχειρήσεις. Πόσα άλλα κίνητρα και προνόμια πρέπει να δώσουμε στους εφοπλιστές για να μπορέσουμε να τους προσελκύσουμε; Και αυτό αποτελεί πραγματικά πρόκληση για τους άνεργους, για τους συνταξιούχους, για τους εργαζόμενους και τους ελευθεροεπαγγελματίες που σηκώνουν τεράστια φορολογικά βάρη στο όνομα της προσέλκυσης νέων επενδύσεων, απλά και μόνο για να ικανοποιηθούν τα συμφέροντα του μεγάλου κεφαλαίου. Και επί της ουσίας, αν κάτι επιβεβαιώνει αυτή η ταύτιση των αντιλήψεων ανάμεσα στη Νέα Δημοκρατία, στον ΣΥΡΙΖΑ, στο Κίνημα Αλλαγής και σε άλλα κόμματα είναι ακριβώς ότι συμφωνούν στο σύνολο των σχεδιασμών και των συμφερόντων των αμερικανονατοϊκών ιμπεριαλιστών στην περιοχή, συμφωνούν στο σύνολο στους σχεδιασμούς της αστικής τάξης και των αναγκών του κεφαλαίου για το πώς θα ικανοποιηθούν. Είναι μία συμφωνία, η οποία, βεβαίως, αποτυπώνεται και στην κοινή υποψηφιότητα την οποία έχουν για τον νέο Πρόεδρο της Δημοκρατίας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Σπάρτης. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Δίνω τον λόγο τώρα στον Κοινοβουλευτικό Εκπρόσωπο της Νέας Δημοκρατίας κ. Μπουκώρο.
Κύριε Πρόεδρε, κύριε Υπουργέ, κυρίες και κύριοι συνάδελφοι, αναντίρρητα η σημερινή συζήτηση δεν είναι μια ευχάριστη συζήτηση, εφ' όσον το νομοσχέδιο επιχειρεί να περιορίσει τις πιθανές επιπτώσεις στη χώρα μας, κυρίως στην περίπτωση του Brexit χωρίς συμφωνία, του «No deal Brexit». Και δεν είναι μια ευχάριστη συζήτηση, γιατί ενώ όλες τις τελευταίες δεκαετίες η διεύρυνση της Ευρωπαϊκής Ένωσης δεν φαίνεται να κατόρθωσε την εμβάθυνση και την ευρωπαϊκή ολοκλήρωση που όλοι περιμέναμε και όλοι εξακολουθούμε να πιστεύουμε, παρά την πρόσθεση τόσων χωρών στην ευρωπαϊκή οικογένεια, τώρα εκφράζονται φόβοι ότι με την αποχώρηση του Ηνωμένου Βασιλείου μπορεί να οδηγηθούμε σε ακρωτηριασμό της Ευρωπαϊκής Ένωσης. Και αυτό συμβαίνει γιατί δεν αποχωρεί μια τυχαία χώρα από την Ευρωπαϊκή Ένωση. Είναι αμετροέπεια για όποιον υποστηρίζει ότι δεν συμβαίνει και τίποτα με το Brexit. Το Ηνωμένο Βασίλειο, ένα σπουδαίο έθνος, μια ισχυρή χώρα, εγκαταλείπει με τον έναν ή άλλον τρόπο την ευρωπαϊκή οικογένεια. Μιλάμε για μια χώρα σύγχρονη, ή - αν θέλετε - κοιτίδα του σύγχρονου κοινοβουλευτισμού, μια χώρα ισχυρή οικονομικά, μια χώρα ισχυρή στρατιωτικά, μια χώρα στην οποία η Ελλάδα στους δύο μεγάλους πολέμους του προηγούμενου αιώνα βρέθηκε σύμμαχος. Και δικαιώθηκε πολιτικά και ιστορικά για αυτή την επιλογή της η χώρα μας. Μια σπουδαία χώρα εγκαταλείπει την Ευρωπαϊκή Ένωση. Αυτό δεν σημαίνει ότι δεν παραμένουν πίσω και άλλες σπουδαίες χώρες, αλλά καλό είναι να προσεγγίσουμε αυτά τα ζητήματα στην πραγματική τους διάσταση. Και θα έλεγα, κύριε Υπουργέ, ότι μία περίπτωση «no deal Brexit» είναι οπωσδήποτε μία περίπτωση που θα επιφέρει μεγάλες επιπτώσεις και αναμφίβολα οι επιπτώσεις θα είναι αναλογικές και για τη χώρα μας. Ελπίζω να είναι μόνο αναλογικές και όχι περισσότερες και μεγαλύτερες από ό,τι μας αναλογεί. Όμως υπάρχει και ένας άλλος κίνδυνος, που οφείλουμε να τον έχουμε στις εκτιμήσεις που κάνουμε και στο τραπέζι των αποφάσεων που λαμβάνουμε: Ακόμα και μία συμφωνημένη αποχώρηση, από την ώρα που θα ικανοποιεί πλήρως τα αιτήματα του Ηνωμένου Βασιλείου ενδέχεται μελλοντικά να προκαλέσει ζημιά στην Ευρωπαϊκή Ένωση, διότι θα ανοίγει για μία ακόμη φορά, αλλά αυτή τη φορά μόνιμα, οριστικά, τον ασκό του Αιόλου. Η διαπραγμάτευση είναι λεπτή. Ελπίζουμε να ευοδωθεί όπως πρέπει και να υλοποιηθεί με τους λιγότερους δυνατούς κραδασμούς για το ευρωπαϊκό οικοδόμημα. Όμως, κυρίες και κύριοι συνάδελφοι, το σημερινό νομοσχέδιο δεν έχει τη δυνατότητα να παρέμβει σε αυτές τις πραγματικά σημαντικές και ιστορικές εξελίξεις. Αυτό που επιχειρεί να κάνει είναι να ελαχιστοποιήσει τις συνέπειες για τη χώρα μας, κυρίως, σε περίπτωση άτακτης υποχώρησης, διότι, αν η αποχώρηση είναι συντεταγμένη, πολλά πράγματα θα αντιμετωπιστούν σε ευρωπαϊκό επίπεδο και κυρίως στο πλαίσιο των εμπορικών και των γενικότερων οικονομικών μας σχέσεων με το Ηνωμένο Βασίλειο. Ως εκ τούτου, κύριε Υπουργέ, τα αντανακλαστικά της Κυβέρνησης και του Υπουργείου σας λειτουργούν αυτή την ώρα στον χρόνο που πρέπει, ώστε να είμαστε έτοιμοι. Όλοι απευχόμαστε ένα άτακτο Brexit, αλλά δυστυχώς αυτή την ώρα δεν μπορούμε να το αντιμετωπίσουμε. Αναφερθήκατε αναλυτικά και εσείς και ο εισηγητής μας στα άρθρα του νομοσχεδίου και δεν προτίθεμαι να κουράσω περισσότερο το Σώμα. Ωστόσο θέλω να αναφερθώ και στις δύο τροπολογίες. Η business visa, η οποία θεσμοθετείται ουσιαστικά στο πλαίσιο αυτού του νομοσχεδίου με τροπολογία, έρχεται να αντιμετωπίσει πολλά ζητήματα πολιτών τρίτων χωρών με τις οποίες έχουμε - και οφείλουμε να έχουμε - οικονομικές σχέσεις, για τη συμμετοχή τους σε συνέδρια, σε σεμινάρια. Αποφεύγουμε αυτή τη χρονοβόρο διαδικασία και υπερπηδούμε τις αδυναμίες συμμετοχής εκπροσώπων τρίτων χωρών σε ένα εμπορικό γίγνεσθαι της χώρας μας που είναι προς το συμφέρον του εμπορίου και της οικονομίας. Η τροπολογία του Υπουργείου Οικονομικών ελπίζω να ειρηνεύσει τον χώρο των συμβολαιογράφων, γιατί πράγματι έρχεται να εξορθολογίσει το πλαίσιο διοικητικών ευθυνών των συμβολαιογράφων. Σε περίπτωση που δεν προκαλείται ζημιά για το δημόσιο, δεν χάνονται φόροι, δεν επιβάλλεται το πρόστιμο αυτό των 100 ευρώ. Άλλωστε αναμένουμε και τις νέες αντικειμενικές αξίες, δίδονται οι ανάλογες παρατάσεις και νομίζουμε ότι το σύστημα θα λειτουργήσει περισσότερο εύρυθμα. Ενισχύει, δηλαδή, για ορισμένες κρίσιμες τάξεις στις μεταβιβάσεις, όπως είναι οι συμβολαιογράφοι, τη λεγόμενη ασφάλεια δικαίου. Θα μου επιτρέψετε, κύριε Πρόεδρε, στο τέλος της τοποθέτησής μου να αναφερθώ και σε δύο σημαντικά γεγονότα που έχουν να κάνουν με τις διεθνείς εξελίξεις στην ευρύτερη περιοχή μας. Τόσο η επίσκεψη του στρατηγού Χαφτάρ στην Αθήνα τον οποίο υποδεχτήκαμε πριν λίγες ώρες και εδώ στην Εθνική μας Αντιπροσωπεία, όπου συνομίλησε με τον Πρωθυπουργό μας, όσο και η επικοινωνία του Πρωθυπουργού μας με την καγκελάριο Μέρκελ είναι δύο σημαντικά γεγονότα που έρχονται να αποδείξουν ότι η Ελλάδα δεν παραμένει απαθής και αμέτοχος παρατηρητής στις διεθνείς εξελίξεις. Είναι δυσμενές οπωσδήποτε το περιβάλλον. Η ουσία όμως δεν είναι αυτή. Η ουσία είναι ότι και τα σημερινά γεγονότα αποτελούν σταθμούς σε μία αλληλουχία γεγονότων που δημιούργησε η Ελληνική Δημοκρατία, η ελληνική κυβέρνηση, η Ελλάδα, με την υπογραφή για την κατασκευή του αγωγού East Med, με τη διάσκεψη του Καΐρου, με την επίσκεψη του Πρωθυπουργού στις Ηνωμένες Πολιτείες, με τον διπλωματικό μαραθώνιο του Υπουργού Εξωτερικών Νικολάου Δένδια, αλλά και με τη σημερινή επίσκεψη του στρατηγού Χαφτάρ, που εμμέσως πλην σαφώς βάζει - και ας μη θεωρηθεί υπερβολή αυτό - τη χώρα μας κατά έναν τρόπο να συμμετέχει στη διάσκεψη του Βερολίνου, αλλά και η τηλεφωνική επικοινωνία με την καγκελάριο Μέρκελ, η οποία δήλωσε ξεκάθαρα ότι σέβεται απολύτως και τάσσεται υπέρ των αποφάσεων του Συμβουλίου της Ευρώπης σχετικά με το μνημόνιο Τουρκίας - Λιβύης, νομίζω ότι έρχονται να προσθέσουν αρκετά πράγματα στην προσπάθεια που κάνει η χώρα μας κυρίως για ειρήνευση στη Μεσόγειο και πάνω απ' όλα προστασίας των εθνικών μας συμφερόντων. Είμαι βέβαιος ότι με τη δουλειά που κάνει ο Πρωθυπουργός και το Υπουργείο Εξωτερικών αυτή η προσπάθεια θα δικαιωθεί στο τέλος και η χώρα μας θα ανακτήσει τον ρόλο τον οποίο είχε χάσει τα τελευταία χρόνια, θα ήθελα να μου επιτρέψετε να πω, διότι η διάσκεψη του Βερολίνου δεν είναι ένα καινούργιο όργανο, αριθμεί τώρα πέντε χρόνια ζωής και η χώρα μας δεν συμμετείχε ή δεν προσπάθησε, δεν επιχείρησε να πάρει μέρος και να διαμορφώσει τις εξελίξεις. Σήμερα η χώρα είναι παρούσα, είναι ενεργός, προστατεύει τα κυριαρχικά της δικαιώματα με κάθε τρόπο, η Ελλάδα είναι μία ισχυρή χώρα και θα ισχυροποιηθεί ακόμα περισσότερο και δεν είναι παρατηρητής των εξελίξεων, όπως έδειξαν και τα δύο σημερινά γεγονότα στα οποία προαναφέρθηκα. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαπέντε μαθήτριες και μαθητές και δύο συνοδοί εκπαιδευτικοί από το Γυμνάσιο Καστορείου Λακωνίας. Η Βουλή σάς καλωσορίζει [[Χειροκροτήματα απ' όλες τις πτέρυγες της Βουλής]] Έχει ζητηθεί ο λόγος για δευτερολογία από τρεις εκ των εισηγητών ή ειδικών αγορητών. Θα δώσω τρία λεπτά στον καθέναν. Κύριε Δερμεντζόπουλε, έχετε τον λόγο.
Κυρίες και κύριοι συνάδελφοι, μέσα σε ένα ασταθές διεθνές και ευρωπαϊκό περιβάλλον η Κυβέρνηση, όπως είπαμε, με το συγκεκριμένο νομοσχέδιο θωρακίζει τη χώρα μας από τις αρνητικές συνέπειες που μπορεί να υπάρξουν σε μία πιθανή έξοδο του Ηνωμένου Βασιλείου από την Ευρωπαϊκή Ένωση χωρίς συμφωνία αποχώρησης. Οι ρυθμίσεις που εισηγείται το Υπουργείο Εξωτερικών καλύπτουν ένα ιδιαίτερα ευρύ φάσμα δραστηριοτήτων, καθώς διευκολύνουν την καθημερινότητα πενήντα χιλιάδων Βρετανών πολιτών που ζουν σήμερα στη χώρα μας και όσων την επισκεφθούν στο επόμενο διάστημα. Παράλληλα, εγγυώνται αποτελεσματικά τα ασφαλιστικά δικαιώματα και την πρόσβαση των ανθρώπων αυτών στις υπηρεσίες υγειονομικής περίθαλψης της χώρας μας. Ταυτόχρονα, η Κυβέρνησή μας δημιουργεί ένα σταθερό περιβάλλον προστασίας για τις βρετανικές επενδύσεις και επιχειρηματικές δραστηριότητες σε μία σειρά από στρατηγικούς τομείς που αναλύσαμε, όπως ο τουρισμός και ο χρηματοπιστωτικός τομέας. Επικουρικά και για την περαιτέρω ενίσχυση της εξωστρέφειας των ελληνικών επιχειρήσεων το σχέδιο νόμου εισάγει την επιχειρηματική πρόσκληση - business invitation - , μία νέα πολιτική θεωρήσεων, η οποία διευκολύνει τη χορήγηση θεώρησης Σένγκεν σε περιπτώσεις πρόσκλησης σε συνεδριάσεις, διασκέψεις ή εκδηλώσεις εμπορικού και βιομηχανικού χαρακτήρα. Ιδιαίτερα επωφελής για την ελληνική οικονομία είναι η ρύθμιση για την ενίσχυση με επιπλέον προσωπικό των τελωνειακών αρχών της χώρας. Η παρέμβαση αυτή θα βοηθήσει τόσο στον περιορισμό του φαινομένου του λαθρεμπορίου, που είναι υπεύθυνο για την απώλεια τεράστιων εσόδων για το ελληνικό δημόσιο, όσο και για την παροχή καλύτερων υπηρεσιών σε πολίτες και επιχειρήσεις. Κυρίες και κύριοι συνάδελφοι, η Κυβέρνησή μας, όπως καταδεικνύει και η επικαιρότητα, δεν παρακολουθεί παθητικά τις εξελίξεις. Αντιθέτως, με μακροχρόνιο σχεδιασμό και σοβαρότητα, χωρίς λαϊκισμούς και φωνασκίες, προστατεύει αποτελεσματικά τα εθνικά μας συμφέροντα. Το νομοσχέδιο που συζητάμε σήμερα, αποτελεί χαρακτηριστικό παράδειγμα της παραπάνω πολιτικής. Με τον άρτιο συντονισμό που παρείχε η ηγεσία του Υπουργείου Εξωτερικών η χώρα μας είναι σε θέση να αντιμετωπίσει έγκαιρα και αποτελεσματικά τις όποιες παρενέργειες προκαλέσει η έξοδος του Ηνωμένου Βασιλείου από την Ευρωπαϊκή Ένωση. Είμαι πεπεισμένος πως μετά την οριστικοποίηση της εξόδου της Βρετανίας από την Ευρωπαϊκή Ένωση θα επιτύχουμε τη δημιουργία μιας αμοιβαία επωφελούς στρατηγικής σχέσης με το Ηνωμένο Βασίλειο αντάξιας των ιστορικών δεσμών των δύο χωρών. Σας ευχαριστώ πολύ.
Κι εμείς ευχαριστούμε. Τον λόγο έχει η κ. Τζάκρη για τρία λεπτά.
Ευχαριστώ. Η αιφνιδιαστική επίσκεψη του Στρατηγού Χαφτάρ σήμερα στην Αθήνα λίγο πριν αναχωρήσει για τη διάσκεψη του Βερολίνου για τη Λιβύη, στην οποία είναι σοβαρό το ενδεχόμενο ο Ερντογάν, προκειμένου να συμφωνήσει στην εκεχειρία, να θέσει ως όρο τη νομιμοποίηση του παράνομου και προκλητικού τουρκολιβυκού συμφώνου, αποτελεί την καθυστερημένη και άκαιρη αντεπίθεση της Κυβέρνησης Μητσοτάκη στον αποκλεισμό του από αυτή την κρίσιμη για τα εθνικά συμφέροντα διάσκεψη. Όμως, αυτό ουδόλως αλλάζει το αποτέλεσμα, κύριε Υπουργέ, διότι η χώρα μας εξακολουθεί να είναι αποκλεισμένη από την κρίσιμη αυτή διάσκεψη. Προφανώς, αντιλαμβάνομαι ότι η Κυβέρνηση προσβλέπει στο πρόσωπο του Στρατηγού Χαφτάρ τον μοχλό πίεσης, ώστε στο ενδεχόμενο της δημιουργίας μιας κυβέρνησης εθνικής ενότητας στην Τρίπολη θα μπορούσε να εγγυηθεί την ακύρωση του παράνομου αυτού τουρκολιβυκού συμφώνου. Επιτρέψτε μου, όμως, κύριε Πρόεδρε, να παρατηρήσω πως το γεγονός ότι η αντιπολίτευση του Χαφτάρ στη Λιβύη δεν δέχεται τη συμφωνία, δεν σημαίνει ότι δεν δεσμεύεται το κράτος Λιβύη. Οι διεθνείς συμφωνίες δεσμεύουν τα κράτη, είτε αυτές ονομάζονται μνημόνια, είτε ονομάζονται συμφωνίες, είτε ονομάζονται συμβάσεις. Σε περίπτωση που ο Χαφτάρ αποκτήσει τον έλεγχο της χώρας του, για να ακυρωθεί το μνημόνιο Τουρκίας - Λιβύης, χρειάζεται, κύριε Υπουργέ, είτε σύμφωνη γνώμη της Τουρκίας, είτε προσφυγή σε διεθνή δικαιοδοτικά όργανα. Εν πάση περιπτώσει, εμείς είμαστε θετικοί σε οτιδήποτε μας δίνει τη δυνατότητα να επισημοποιούμε και να κοινοποιούμε τις επίσημες θέσεις της Ελλάδας, άρα και στην επίσκεψη αυτή, αλλά σε καμμία των περιπτώσεων αυτή δεν υποκαθιστά την απουσία - επιμένω - της ελληνικής Κυβέρνησης από την κρίσιμη διάσκεψη του Βερολίνου. Σε ό,τι αφορά τις τροπολογίες, θα ήθελα να πω σχετικά με την business visa ότι έχουμε τοποθετηθεί ήδη. Ήρθαν έγκαιρα στην επιτροπή και μιλήσαμε και στην επιτροπή και σήμερα. Είμαστε θετικοί, κύριε Πρόεδρε. Σε ό,τι αφορά τώρα την τροπολογία για τους συμβολαιογράφους, ουσιαστικά το πρώτο της μέρος λέει ότι δεν θα πρέπει να επιβάλλονται πρόστιμα στους συμβολαιογράφους, όταν υποβάλλουν ανακριβή δικαιολογητικά ΕΝΦΙΑ, όταν αυτό δεν οδηγεί σε απώλεια εσόδων για το δημόσιο. Και η δεύτερη παράγραφος αναστέλλει ουσιαστικά διατάξεις σύμφωνα με τις οποίες οι μεταβιβάσεις των ακινήτων πρέπει να γίνονται μέσω ηλεκτρονικής πλατφόρμας. Δεν έχουμε επί της ουσίας κάποια ένσταση. Αυτό που θα ήθελα να παρατηρήσω, κύριε Πρόεδρε, είναι ότι πριν από ένα μήνα πέρασε το φορολογικό νομοσχέδιο όπου η πολιτική ηγεσία του Υπουργείου Οικονομικών γνώριζε ή θα όφειλε να γνωρίζει αν θα μπορούσαν ή όχι να εφαρμοστούν αυτές οι διατάξεις. Το να έρχεται ένα περίπου μήνα μετά σε αυτό το νομοσχέδιο νομίζω ότι είναι εκ του περισσού. Σας είπα, όμως, ότι επί της ουσίας συμφωνούμε.
Ευχαριστούμε πολύ. Κλείνουμε τον κύκλο των εισηγητών και των ειδικών αγορητών με τον κ. Βιλιάρδο από την Ελληνική Λύση. Έχετε τον λόγο για τρία λεπτά, κύριε Βιλιάρδο.
Ευχαριστώ πολύ, κύριε Πρόεδρε. Θα ήθελα να σημειώσω στην αρχή ότι δίνουμε πολύ μικρή σημασία, από ό,τι φάνηκε τουλάχιστον από τη συμμετοχή, στο θέμα του Brexit, ενώ κατά τη δικιά μας άποψη θα είναι ένα από τα σημαντικότερα γεγονότα της νέας δεκαετίας από το οποίο θα κριθούν πάρα πολλά, τόσο σε Ευρωπαϊκό, όσο και σε παγκόσμιο επίπεδο. Πολλές χώρες της Ευρώπης, οι οποίες είναι εχθρικές πλέον απέναντι στη γερμανική Ευρωπαϊκή Ένωση, είναι με το πόδι στην πόρτα, όπως θα έλεγε κανείς. Περιμένουν, δηλαδή, να δουν τα αποτελέσματα και ανάλογα θα αποφασίσουν. Μερικές από αυτές είναι η Ουγγαρία, η Πολωνία και πιθανότατα η Ιταλία η οποία είναι και μέλος της Ευρωζώνης και θα κριθούν πάρα πολλά. Είναι μία χώρα που έχει καταλάβει ότι δεν μπορεί να λύσει τα προβλήματά της παραμένοντας στην ευρωζώνη με τις συνθήκες, βέβαια, που υπάρχουν. Θέλω να υπενθυμίσω εδώ ότι μόνο η Βρετανία και η Δανία από τις χώρες που δεν βρίσκονται στην Ευρωζώνη, αλλά βρίσκονται στην Ευρωπαϊκή Ένωση, μόνο αυτές οι δύο χώρες δεν έχουν υποχρέωση υιοθέτησης του ευρώ. Όλες οι άλλες το έχουν και με βάση αυτά που έχουν δει ότι έχουν συμβεί μέχρι σήμερα στην Ελλάδα και αλλού πιθανότατα θα είναι αρνητικές. Στο τέλος, θα ήθελα να αναφερθώ, να υπενθυμίσω και να τονίσω ίσως το θέμα των αποζημιώσεων από τη ζημία που υπέστη η Ελλάδα, οι ξενοδόχοι μας, από την «THOMAS COOK». Η Υπηρεσία Πολιτικής Αεροπορίας - το έχω αναφέρει πολλές φορές πριν - της Μεγάλης Βρετανίας είχε εκδώσει ένα πιστοποιητικό για την «THOMAS COOK». - τον Απρίλιο, αν θυμάμαι καλά - και με βάση αυτό το πιστοποιητικό, οι ξενοδόχοι μας υπέγραψαν συμβάσεις. Άραγε, μπορούμε να ζητήσουμε αποζημιώσεις από την Υπηρεσία Πολιτικής Αεροπορίας της Μεγάλης Βρετανίας. Νομίζω ότι πρέπει κάποια στιγμή να μάθουμε να διεκδικούμε τα δικαιώματά μας. Επίσης, έχω αναφέρει στον Υπουργό Περιβάλλοντος ότι όσον αφορά το θέμα του Dieselgate είχαμε πει ότι οι Ηνωμένες Πολιτείες κατάφεραν να πάρουν 25 δισεκατομμύρια από το σκάνδαλο ρύπων μόνο από τη «VOLKSWAGEN». Επομένως, κι εμείς και σε αυτό είμαστε η μοναδική χώρα που δεν έχει ζητήσει αποζημιώσεις, ενώ όλες οι άλλες, ακόμα και η ίδια η Γερμανία, έχουν πάρει. Το ίδιο συμβαίνει και με τη διεκδίκηση των πολεμικών επανορθώσεων από τη Γερμανία. Οι ίδιοι οι Γερμανοί, πολλοί Γερμανοί οικονομολόγοι τις έχουν τοποθετήσει περίπου στα 290 δισεκατομμύρια και είμαστε οι μοναδικοί που δεν τις διεκδικούμε. Ευχαριστώ πολύ.
Ευχαριστούμε. Κλείνουμε τη σημερινή συνεδρίαση με τον Υπουργό κ. Μιλτιάδη Βαρβιτσιώτη. Να κάνω και μια υπόμνηση, κύριε Υπουργέ. Σας παρακολουθούν Λάκωνες μαθητές και να πω ότι είστε λακωνικής καταγωγής.
Ευχαριστώ κύριε, Πρόεδρε. Θέλω να ευχαριστήσω τους συναδέλφους που συμμετείχαν σε αυτή τη διαδικασία. Θέλω να πω ότι είναι πολύ σημαντικό το μήνυμα το οποίο εκπέμπεται από το ελληνικό Κοινοβούλιο στη σχεδόν ομόφωνη υποστήριξη των ρυθμίσεων, έτσι όπως προαναγγέλθηκε από τα κόμματα, που αφορούν την έξοδο της Μεγάλης Βρετανίας από την Ευρωπαϊκή Ένωση. Δεν ξέρω τι ακριβώς έγινε στις υπόλοιπες χώρες της Ευρωπαϊκής Ένωσης όταν συζητήθηκαν τα αντίστοιχα νομοσχέδια. Όμως, θέλω να σημειώσω κάτι το οποίο νομίζω ότι πρέπει να καταγραφεί. Θέλω να σημειώσω το γεγονός ότι όλα σχεδόν τα πολιτικά κόμματα αναφέρθηκαν στη διαδικασία αυτή ως μία διαδικασία εξαιρετικά στενάχωρη και δυσάρεστη και για τη χώρα μας και για την Ευρώπη. Υπήρξε ομόθυμη η διάθεση να εμβαθυνθούν οι σχέσεις μας με τη Μεγάλη Βρετανία την επαύριο της εξόδου από την Ευρωπαϊκή Ένωση, να αποκαταστήσουν τον ιστορικό τους χαρακτήρα και βέβαια να είναι σχέσεις οι οποίες θα δείχνουν ότι η διάθεση για το επίπεδο των διμερών μας σχέσεων είναι να έχουμε πάρα πολύ υψηλού επιπέδου και πολύ στενές πολιτικές και οικονομικές σχέσεις με τη Μεγάλη Βρετανία. Με αυτές τις σκέψεις θέλω να ευχαριστήσω για άλλη μία φορά τις υπηρεσίες και του Υπουργείου Εξωτερικών, αλλά και των υπολοίπων Υπουργείων που συνέβαλαν στην κατάρτιση αυτού του νομοσχεδίου.
Ευχαριστούμε κι εμείς, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, και επί της τροπολογίας του σχεδίου νόμου του Υπουργείου Εξωτερικών: «Ρυθμίσεις για την αποχώρηση του Ηνωμένου Βασιλείου από την Ευρωπαϊκή Ένωση». Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δεκατρία άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να «κυλίσετε» την οθόνη αφής, scroll down. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, την τροπολογία, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εξωτερικών: «Ρυθμίσεις για την αποχώρηση του Ηνωμένου Βασιλείου από την Ευρωπαϊκή Ένωση και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.56΄ λύεται η συνεδρίαση για τη Δευτέρα 20 Ιανουαρίου 2020 και ώρα 18.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.